UNIVERSITATEA DIN BUCURESTI 
Centrul de Arte Marţiale şi Studii Asociate - CASA 


Şerban Derlogea Ghiocel Bota 





160 de activități dinamice 
(jocuri) pentru 


TEAM-BUILDING 


Educatie non-formala civica şi antreprenoriala 


Bucureşti 2011 


UNIVERSITATEA DIN BUCUREŞTI 
Centrul de Arte Marţiale şi Studii Asociate - CASA 


Şerban Derlogea Ghiocel Bota 


160 de activități dinamice 
(jocuri) pentru 


TEAM-BUILDING 


Educaţie non-formală civică şi antreprenorială 


Bucureşti 2011 


© Toate drepturile aparțin autorilor. Reproducerea integrală sau parţială a lucrării şi ilustraţiilor fără 
acordul autorilor şi fără specificarea sursei este interzisă şi se pedepseşte conform legislaţiei 
drepturilor de autor. Autorii nu răspund în nici un fel pentru orice accident sau consecinţă de orice 
fel care ar putea apărea din folosirea unor informații, sfaturi sau indicaţii din lucrare. 














CUPRINS pagne 
1. EDUCAȚIA NONFORMALA CIVICA ŞI ANTREPRENORIALA 
1.1 Ce este educaţia non formală? 9 
1.2. Ce este educația civică? 10 
1.3. Ce este antreprenoriatul? 10 
1.4. Calitățile necesare unui antreprenor 11 
1.5. Ce motivează o persoană să-şi creeze o afacere? 11 
1.6. Ce este educația antreprenorială? 12 
1.7. Dezvoltarea personală 12 
1.7.1. Dezvoltarea personală pentru antreprenori şi manageri 12 
1.7.2. Situația din țara noastră 
2. SPIRITUL DE ECHIPA 
2.1. Competiţie sau colaborare? 17 
2.2. Lucrul în echipă 19 
2.3. Principiile de bază ale muncii în echipă 20 
2.4. Pericole şi obstacole 22 
2.5. Cum se formează spiritul de echipă? 22 
3. EDUCAȚIA PENTRU TEAM-BUILDING 
3.1. Ce este educaţia pentru Team-building'? 24 
3.2. Educaţia cu ajutorul jocurilor 27 
3.3. Caracteristicile jocurilor de Team-building 29 
3.4. Care este scopul jocurilor ? 30 
3.5. Actorii procesului educativ 30 
3.6. Cum se dezvoltă calitățile personale? 31 
3.7. Creşterea încrederii de sine 31 
3.8. Familiarizarea cu diverse roluri 32 
3.9. Creşterea eficienţei comunicării 32 
3.10. Acceptarea riscurilor 33 
3.11. Ce rezultate educative urmăreşte Team-building ? 33 
3.12. Ce învaţă jucătorii? 34 
4. INDICAȚII PENTRU INSTRUCTORI 
4.1. Rolul instructorului 37 
4.2. Pregătirea unui program de lecții 38 
4.3. Pregătirea lecţiei 39 
4.4. Organizarea lecţiei 40 
4.5. Cum se aleg jocurile? 41 
4.6. Alcătuirea grupului 41 
4.7. Desfăşurarea lecţiei 42 
4.8. Informarea participanţilor 43 
4.9. Conducerea unui grup 44 
4.10. Interesele comune 46 
4.11. Motivarea cu ajutorul provocărilor 46 
4.12. Participarea voluntară la joc 47 
4.13. Convenţia de colaborare 48 
4.14. Când intervine instructorul? 48 
4.15. Delegarea sarcinilor de conducere 49 
4.16. Impreună — sau „eu primul”? 50 
4.17. Motivarea cu ajutorul umorului 51 
4.18. Păstrarea cumpătului 51 





4 





5. EVITAREA ACCIDENTELOR 











5.1. Prima grijă: siguranţa participanţilor 53 
5.2. Dificultatea crescătoare a activităților 54 
5.3. Numai participare voluntară! 54 
5.4. Asigurarea tovarăşilor de joc 54 
5.5. Căderile 56 
5.5.1. Căderea înapoi cu amortizarea şocului prin rostogolire 
5.5.2. Căderea înainte cu amortizarea şocului prin rostogolire 
5.5.3. Căderi în grup 
6. PRICEPEREA EXPERIENȚEI 
6.1. Ne jucăm pentru a învăţa să trăim 60 
6.2. Supravegherea participanţilor 62 
6.3. Cum se descifrează experiența? 62 
6.3.1. Toată lumea participă la discuţii 
6.3.2. Respectarea fiecărui participant este obligatorie 
6.3.3. „Teleghidarea” descoperirii 
6.4. Desfăşurarea discuțiilor 64 
6.4.1. Ce (s-a petrecut)? 
6.4.2. Adică - ce (am aflat)? 
6.4.3. Ce facem mai departe? 
7. JOCURI INTRODUCTIVE 
7.1. Primul contact cu jucătorii 67 
7.2. Prezentarea şi cunoaşterea numelor coechipierilor 68 
7.3. Regulile de purtare 68 
7.4. Socializarea 68 
7.5. O pereche grozavă 69 
7.6. Spargerea bisericuţelor 69 
7.7. Nume şi caracteristici 69 
7.8. Inşiruirea în ordinea prenumelor 69 
7.9. Petrecerea 70 
7.10. Găseşte-ţi fratele şi sora 70 
7.11. Cine scrie mai multe nume? 70 
7.12. Grupați-vă! 71 
7.13. „Toarnă-l” sau o încasezi 71 
7.14. Ce-mi place? 71 
7.15. Lista cu informații 72 
7.16. Caută o asemănare 72 
7.17. Fredonează o melodie 72 
7.18. Trenul numelor 73 
7.19. Aruncă numele 73 
7.20. Imbrătişează vecinul 74 
7.21. Cercurile concentrice 74 
8. INCALZIREA 
8.1. Ce este încălzirea? 75 
8.2. Sărituri 77 
8.3. Ciocnirea călcâielor 77 
8.4. Entrechat 77 
8.5. Sărituri într-un picior 77 
8.6. Sărituri combinate 77 
8.7. Ciocnirea călcâielor şi vârfurilor 78 
8.8. Sărituri cu lipirea palmelor de vârfurile picioarelor 78 
8.9. Sărituri cu partener A 78 
8.10. Sărituri cu partener B 78 


8.11. Sărituri în trei 

















8.12. Sărituri în grup 78 
8.13. Alergarea în grup 78 
8.14. Să pasăm sticlele 79 
8.15. Voleibal 79 
8.16. Voleibal extrem 79 
8.17. Fiecare prinde 79 
8.18. Comoara balaurului 79 
8.19. Să trecem cercul! 80 
8.20. Hoţii şi vardiştii 80 
8.21. Uliul şi porumbeii 80 
8.22. Inlocuirea celui de vis-a-vis 81 
9. LINIŞTIREA 
9.1. Îngerul 82 
9.2. Aplecarea 83 
9.3. Apăsarea umerilor 83 
9.4. Aşezarea pe sol 83 
9.5. Apucă-te de labe 83 
9.6. Huta 84 
9.7. Fluturaşul 84 
9.8. Să ne târâm împreună 84 
9.9. Fundul sus! 84 
9.10. Să vâslim! 84 
9.11. Cobra 84 
9.12. Candela 85 
9.13. Şarpele boa 85 
9.14. Mătura sus! 85 
9.15. Țipătul 86 
10. JOCURI DE DESTINDERE 
10.1. Să tipăm! 87 
10.2. Moartea samuraiului : 87 
10.3. Nici Unul Dintre Noi Nu Poate Face Singur Câte Putem Face Toţi Impreună 88 
10.4. Ovaţii 88 
10.5. Cine înfăşoară chinga mai repede? 88 
10.6. Ghici cum e chinga? 88 
10.7. Ghici dacă e nod 89 
10.8. Ghici pe ce față 89 
11. JOCURI DE CREATIVITATE 
11.1. Om la om 90 
11.2. Atinge cutia 91 
11.3. Balta de lavă 91 
11.4. Hopa 91 
11.5. Inşiraţi-vă după ... 92 
11.6. Piramida 92 
11.7. Ambuteiajul 92 
11.8. Schimbă locul 93 
11.9. Separarea încătuşaților 94 
12. JOCURI DE COOPERARE 
12.1. Geometria pe tăcute 970 
12.2. Descâlcirea încurcăturii 97 
12.3. Pasează sticla 98 
12.4. Aşezarea împreună 98 
12.5. Deşeurile toxice 98 
12.6. Frânghia înnodată 99 





6 





12.7. Te rog să dai cheia 99 

12.8. Aruncarea pizzei în aer 99 

12.9. Liftul 100 
12.10. Să ne rotim 100 
12.11. Trecerea râului 100 
12.12. Trecerea peste baraj 101 
12.13. Teleghidează partenerul 101 
12.14. Să ducem mingea 102 
12.15. Contra sau împreună? 102 
12.16. Să ajungem la țintă! 102 
12.17. Evadarea - A 103 
12.18. Evadarea - B 105 
12.19. Evadarea - C 105 
12.20. Cât mai sus 106 
12.21. Să ne salvăm împreună! 106 
12.22. Să sărim gardul! 106 
12.23. Barca de salvare 107 
12.24. Să schimbăm locurile! - A 107 
12.25. Să schimbăm locurile! - B 108 
12.26. Să ne ridicăm împreună! 108 
12.27. Să stăm pe palme! 109 
12.28. Să ducem sticlele! 109 
12.29. Bărcile de salvare 109 
12.30. Linia cea mai lungă 110 
12.31. Cortina 110 
12.32. Schimbă-ți locul! 110 
12.33. Amartizarea capsulei spațiale 110 
12.34. Marea înşurubare 111 
12.35. Mica înfilare 111 
12.36. Hop la țintă 111 
12.37. Intindeți-vă şi luați comorile 112 
12.38. Cine este cântărețul? 112 
12.39. Recuperarea comorilor 113 
12.40. Transportă sticla! 114 
12.41. Oul la cuib 114 
12.42. Apă scumpă 115 
12.43. Treptele curajului 116 
12.44. Inelul zburător 116 
12.45. Paharul zburător 117 
12.46. Pe sub masă 117 
12.47. Optul buclucaş 118 
12.48. Să ducem coşul 119 
12.49. Omida 119 
12.50. Covorul fermecat 120 
12.51. Traversarea inelului 120 





13. JOCURI DE COMUNICARE 


13.1. Culorile preferate 121 
13.2. Vorbeşte! 121 
13.3. Infăşoară chinga pe deget 122 
13.4. Firul de aţă 122 
13.5. Hai să ne strâmbăm! 122 
13.6. Impulsul 123 
13.7. Una vorbim şi başca înțelegem! 123 
13.8. Vânătoarea de comori (sufleteşti) 123 


13.9. Jocul cu pantofi 124 








14. JOCURI DE ÎNCREDERE 








14.1. Invăţarea asigurării colegului 126 
14.2. Salcia în bătaia vântului 126 
14.3. Maşina de fabricat salam 127 
14.4. Cercul popicelor 128 
14.5. Inşiraţi-vă după ... 128 
14.6. Jupuirea şarpelui 129 
14.7. Mersul pe încredere 129 
14.8. Şiragul de accidentați 130 
14.9. Câmpul minat 130 
14.10. De-a rostogolul 132 
14.11. Şezi în poală 132 
14.12. Mersul pe cercul suspendat 132 
14.13. Plasa de păianjen 132 
14.14. Băţul zburător 134 
14.15. Pluta salvatoare 135 
14.16. Plimbarea cu încredere 136 
14.17. Echilibristica pe sârma 136 
14.18. Omida cu ochi la coadă 136 
14.19. Pătura săltăreață 137 
15. JOCURI DISTRACTIVE 

15.1. Sardelele 138 
15.2. Piatra — hârtia - foarfeca 138 
15.3. Hai să prindem! 139 
15.4. Hai să ne strâmbăm! 139 
15.5. Ura, ura, pentru simbol 139 
15.6. Teatrul ciudat 139 

15.6.1. Oamenii-maşină 

15.6.2. Corvezile emoționale 

15.6.3. Recitarea 
15.7. Ghici, ce face? 141 
15.8. Cinci schimbări 141 
15.9. Te rog să zâmbeşti 141 
15.10. VIP secret 142 
15.11. Scapă de minge 142 
15.12. Desenează pe nevăzute! 142 
15.13. Să prindem coada! 142 

16. JOCURI DE INCHEIERE 

16.1. Să facem o furtună! 143 
16.2. Reteaua 144 
16.3. Alege un suvenir 144 
16.4. Ca frunzele copacului 144 
16.5. Masajul în grup 145 
16.6. Îmbrăţişarea în grup 145 
16.7. Cum e el? 145 
16.8. Şopteşte vorbe dulci! 145 
16.9. La revedere! - A 146 
16.10. La revedere! - B 146 
16.11. La revedere! - C 146 
16.12. Aprindem luminiţe 147 
16.13. Să desfacem nodurile! 147 
16.14. Aprecierea fulgerătoare 147 





8 














17. ÎNCHEIERE 
17.1. Curăţirea locului de joacă 149 
17.2. Team-building la locul de muncă 149 
18. ANEXE 
18.1. Materialele auxiliare pentru jocuri 152 
Bibliografie 154 
NOTĂ: 


Pentru buna înţelegere a textului precizăm că s-a folosit vocabularul obişnuit al limbii române, 
cuvintele având înțelesul corect, tradițional. De exemplu: 

1. EDUCAȚIA NONFORMALĂ | 
CIVICĂ ŞI ANTREPRENORIALĂ 


Ce este educația non formală? 

Ce este educația civică ? 

Ce este antreprenoriatul? 

Calitățile necesare unui antreprenor 

Ce motivează o persoană să-şi creeze o afacere? 
Ce este educația antreprenorială? 

1.7.1. Dezvoltarea personală pentru antreprenori şi manageri 
1.7.2. Situaţia din ţara noastră 





1.1. Ce este 
educația non- 
formală 





Educaţia nonformală se referă la diversele forme de influențare 
formativă (de modelarea caracterului) şi informativă (de informare asupra 
unor competențe sau capacități de rezolvare a problemelor vietii) a 
persoanelor de toate vârstele. Ea se desfăşoară în principiu prin lucrări 
practice în afara unor săli de clasă cu configuraţie clasică (cu catedră, bănci 
etc.) şi a programelor de învățământ şcolar obişnuit (numite formale). 

Educaţia nonformală scoate din procesul educativ funcţia de predare, 
lăsând loc funcţiei de învățare, dând rezultate bune numai dacă se 
bazează, este corelată şi se coordonează împreună cu educaţia formală. 
Experiența dobândită într-o activitate practică nu se poate însuşi decât 
având o bază teoretică acumulată pe parcursul programului de învățământ 
formal. 

Educaţia nonformală cuprinde activități extra-curriculare, opţionale sau 
facultative, deosebindu-se de educația formală prin conținutul şi formele de 
desfăşurarea lecţiilor. Diferenţele se bazează pe opoziții de genul: dinamic/ 
static, specific/ generic, pe termen scurt/ de lungă durată, output/ input, 
practic/ academic. 

Acţiunile educative respective sunt flexibile şi vin în întâmpinarea 
diferitor interese ale persoanelor implicate, putând fi organizate de: instituții 
şcolare, organizaţii ale tineretului, organizaţii părinteşti, întreprinderi, 
societăți comerciale de training sau formare etc. Ele sunt coordonate de 
pedagogi de specialitate, care în cazul educaţiei nonformale au roluri de 
moderatori sau coordonatori. 

Spre deosebire de învățământul formal, educaţia nonformală permite 
dezvoltarea capacităților naturale ale unei persoane prin implicarea ei în 
procesul de dezvoltare a unui proiect, ales din orice domeniu de activitate. 
Ea oferă un set de experienţe sociale necesare, utile, şi satisface tendința 
naturală a multor tinerii de a se implica în activități practice, de a se simți 
activi şi a provoca schimbări în mediul lor social, oferind posibilitatea punerii 
de acord a cunoştinţelor cu abilitățile înăscute. Aceasta însă impune 
inițiative proprii şi conştientizarea faptului că educaţia este un proces 
continuu care trebuie controlat cu atenţie, onestitate şi curaj! 

Educaţia nonformală dezvoltă competenţe funcţionale: capacități 
organizatorice, capacități de autogestiune, de management-ul timpului, de 
gândire critică, de luarea deciziilor, de prelucrarea şi utilizarea contextuală a 
unor informaţii, capacitatea de a identifica şi de a rezolva probleme. 

Ea reprezintă premisa învăţării pe toată durata vieții (în engl.: Long Life 

Learning) în societatea secolului XXI, o societate a învăţării şi achiziţiilor de 
competenţe (în engl.: “learning society”). 

Un aspect interesant este faptul că această formă de educaţie a ajuns 
să se adreseze unor persoane care nu (mai) au acces la educaţia formală 
şi anume: săraci, retraşi, analfabeți, cu handicap şama. 





1.2. Ce este 
educația civică 


Educaţia civică este procesul de formare a bunului cetățean prin 
transmiterea de cunoştinţe, abilități şi atitudini necesare participării lui 
efective şi eficiente la viaţa cetățenească (socială, politică etc.). In general, 
educația pentru cetățenie democratică urmăreşte dezvoltarea unei societăți 
mai bune prin promovarea unor idei sau valori de bază, cum ar fi: 
egalitatea, demnitatea, solidaritatea, participarea, libertatea, dreptatea, 
responsabilitatea, pacea şi altele. Se urmăreşte transmiterea de cunoştinţe 
şi însuşirea unor atitudini care să-i permită individului să perceapă şi să 
înțeleagă modul in care societatea ar trebui să funcţioneze, iar după aceea 
să contribuie activ la ameliorarea situaţiei deficitare existente. Mai mult, 
educaţia civică poate fi interpretată şi ca deprinderea unui minim de 
cunoştinţe despre modul de purtare corect al oamenilor între oameni (altfel 
zis, un minim de politețe şi de bun simţ); azi constatăm că o mare majoritate 
de indivizi se poartă în public mai degrabă ca animalele. 

Cunoştinţele şi capacitatea individului de participare la viaţă civică şi 
publică nu se transmit pe cale genetică, de aceea pentru bunul mers al 
societăţii este necesar ca fiecare generaţie să înveţe în mod organizat 
caracteristicile vieţii în comun, drepturile şi mai ales îndatoririle oricărui 
cetățean/ om, precum şi idealurile democraţiei, apoi să lege aceste 
informaţii în mod raţional (preferabil şi reflex!) de atitudinea de 
responsabilitate cetățenească. 

Şcoala trebuie să-i înveţe pe elevi să participe la viaţa comunităţii, să le 
pese de lumea în care trăiesc, mai departe de cercul restrâns al familiei şi 
prietenilor. Rolul ei este acela de a pregăti cetățeni responsabili care să 
analizeze probleme controversate, să influenţeze politicile publice, să-şi 
exprime opinia clar şi demn. 





1.3. Ce este 
antreprenoriatul 





Antreprenoriatul (în |. engleză entrepreneurship) este o atitudine 
mintală însoţită de o competenţă pentru a transforma ideile în acţiuni. 
Atitudinea mintală respectivă este folositoare pentru obținerea succesului în 
orice domeniu al vieţii sau profesiei, deci reprezintă o competenţă vitală 
pentru orice om — dar şi pentru societate. 

Totuşi, în mod obişnuit noţiunea de antreprenoriat se referă la domeniul 
economic, al afacerilor, respectiv la înființarea, conducerea şi dezvoltarea 
unei întreprinderi (mică sau mare), adică al unei activități productive 
independente. Antreprenorul e patron - nu salariat sau angajat la o 
întreprindere etc. Noţiunea (şi activitatea) de antreprenoriat se suprapune 
parțial cu cea de conducere (management). 

Competența antreprenorială include cunoştinţe tehnice variate, din 
numeroase domenii: economie, contabilitate, drept, psihologie, relaţii 
publice, conducere (lidership), marketing etc. Pentru performanţe optime, 
această competenţă necesită în plus o serie de calități personale şi o 
anumită atitudine mintală - care adeseori sunt practic mai importante decât 
cunoştinţele tehnice. 

Oamenii care nu au ajuns la competenţă în meseria de antreprenor, dar 
măcar au cunoştinţe din domeniu, sunt capabili să obţină venituri personale 
mai mari decât cei care nu au astfel de cunoştinţe sau competenţe. Mai 
importantă pentru societate este însă capacitatea antreprenorilor de a crea 
locuri de muncă şi inovare (tehnologică, comercială etc.), adică progres şi 
dezvoltare economică. 





11 





1.4. Calitățile 
necesare unui 
antreprenor 


Calitățile personale necesare unui antreprenor sunt de două categorii: 


1. Calităti biologice (referitoare la ansamblul ființei: corp-minte-suflet; 
se cultivă cu ajutorul educației Team-building): 

1.1. Starea bună a sănătăţii — atitudine energică, capacitate de efort; 

1.2. Increderea în forțele proprii, autonomia, independenţa; 

1.3. Perseverenţa; 

1.4. Capacitatea (dorinţa şi voința) de angajament, de a lupta pentru o 
idee, voinţa de a reuşi; 

1.5. Acceptarea riscului, ambiguităţii şi nesiguranţei; stăpânirea fricii de 
eşec; 

1.6. Flexibilitatea; 

1.7. Creativitate; 

1.8. Capacitatea de a vedea lucrurile în perspectivă; 

1.9. Capacitatea de a avea iniţiative (refuzul de a se lăsa condus de 
evenimente, sau de alții); 

1.10. Inteligența; 

1.11. Capacitatea de a conduce. 


2. Competenţe profesionale (referitoare doar la minte — se învaţă la 
cursurile teoretice de specialitate): 

2.1. Manageriale (vezi şi 44.7): capacitatea de a îndeplini sarcini şi a 
rezolva probleme; se bazează pe cunoştinţe de planificare, conducere şi 
luarea deciziilor, bună comunicare, negociere, disponibilitatea de a prelua 
responsabilități; 

2.2. Sociale: capacitatea de a a avea relaţii bune şi a colabora cu cei 
din jur, de a stabili relaţii multi-funcţionale (engl.: networking), de a prelua 
noi roluri în societate sau în organizaţie, de a respecta deontologia 
profesiunii (purtare etică); 

2.3. Privind performanţa personală: încrederea în forțele proprii; 
motivaţia pentru a realiza ceva şi de a face mai bine; capacitatea de 
gândire critică, independentă, sistemică; voința şi priceperea de a învăţă 
singur; 

2.4. Antreprenoriale: capacitatea de iniţiativă, atitudinea proactivă, 
creativitatea, acceptarea riscurilor legate de punerea în practica a ideilor, 
păstrarea sângelui rece când viitorul e nesigur, capacitatea de a motiva 
grupul şi de a inspira colaboratorii, capacitatea de a crea oportunități, sau a 
le recunoaşte/ identifica - dacă apar. 

Principalele cerințe ale angajatorilor, pentru candidaţii la funcții 
manageriale, au fost (2008): seriozitatea/ caracterul (bunul simţ); 
capacitățile de: muncă şi efort/ a analiza informaţiile/ viziune/ a învăța 
cunoştinţe noi. 


NOTA: apariția unor calități biologice şi la categoria „competenţelor” 
dovedeşte (dacă mai era nevoie) importanța contribuţiei corpului la 
activitatea profesională. 





1.5. Ce 
motivează o 
persoană să-şi 
creeze o 
afacere? 





Câştigul bănesc nu este singurul sau principalul stimulent care 
determină un individ să devină antreprenor. 
Există diverse motive care pot acţiona indivdual sau în comun 
asupra unei persoane: 
- Nevoia de independenţă — refuzul de a mai primi ordine de la 
alţii, dorinţa de a fi propriul şef; 
- Nevoia de putere — să se impună altora; 
- Căutarea unui sens al vieţii, nevoia de a realiza ceva 

deosebit — de a arăta altora ce valoros e el; 

- Satisfacerea plăcerii personale, fără a se preocupa de 
părerile celorlalți; 

- Nevoia de a face parte dintr-un grup — pe care îl crează 
singur şi în care el ar avea un rol de frunte; 

-  Plăcerea de a da altora, fără teama de a fi copiat (copierea, 
la fel şi critica, constituie cadouri/ stimulente; cei care nu 
împărtăşesc nu progresează); 

-  Imitarea unor exemple stimulante din jur/ cercul de 
cunoştințe/ familie (75% din antreprenori provin din familii de 
antreprenori). 





1.6. Ce este 
educația 
antreprenorială ? 


Un număr mic de oameni se nasc cu talente (calități) de antreprenor, 
însă restul, marea masă a populaţiei, nu au din naştere calităţile necesare. 
Acestea pot fi însă dezvoltate într-o măsură considerabilă la orice om 
interesat, motivat, printr-o şcolarizare potrivită. 


Educaţia antreprenorială este o formă de învățământ care se ocupă 
cu formarea competenţei respective şi atitudinii mintale aferente. 
Educaţia antreprenorială are două direcţii de acțiune: 

1. Educaţia teoretică, la care transferul cunoştinţelor de la 
profesori la studenţi se face cu ajutorul metodei clasice, a 
prelegerilor etc. Acest mod de învăţare se foloseşte pentru 
cunoştinţele de specialitate: economice, tehnice, psihologice, de 
management etc. 

2. Educaţia practică, experienţială (pe bază de activitate 
practică, adică de a învăță făcând, lucrând). Această activitate se 
desfăşoară în două direcții: 

2 A. Aplicații practice de simularea înființării unei mici 

întreprinderi (activități asemănătoare jocurilor video, pe calculator); 

2 B. O educaţie fizică specială (denumită Team-building), 

pentru formarea calităţilor personale necesare unui antreprenor, prin 
implicarea atât a minţii cât şi a corpului studenților. 


Din cauza avantajelor evidente pentru societate, orice ţară are interesul 
să-şi crească numărul antreprenorilor din ansamblul populaţiei sale. Spiritul 
antreprenorial este o condiție esenţiala a creşterii şi dezvoltării economice. 
Din păcate, în situația actuală procentul amatorilor să lucreze pe cont 
propriu e de 67% în SUA şi numai de 45% în Uniunea Europeană, iar în 
România coboară la 15%. 

Silită de mersul economiei globale să crească dinamismnul social 
pentru a rămâne în plutonul fruntaş al nivelului de trai, UE a iniţiat programe 
prioritare importante pentru dezvoltarea educaţiei antreprenoriale în toate 
țările membre, inclusiv în ţara noastră. Aceasta se desfăşoară la 
numeroase niveluri: în învățământul preuniversitar şi cel universitar, în 
cadrul întreprinderilor, în cadrul formelor de educaţie continuă a adulților 
etc. 





1.7. Dezvoltarea 
personală 





Aspecte generale 

In legătură cu educația antreprenorială trebuie evidenţiat şi conceptul de 
Dezvoltare personală. 

Primul înțeles al acestei idei se referă la activitățile bazate pe efortul 
personal, individual, care sporesc auto-cunoaşiterea şi conştientizarea 
propriei identități, dezvoltă talentele şi capacitățile potenţiale, pentru 

îmbunătăţirea personalităţii şi a calității vieţii, precum şi realizarea viselor şi 
aspirațiilor. 

Al doilea înţeles al conceptului de Dezvoltare personală se referă la 
activitatea organizată de întreprinderi pentru perfecționarea forței lor de 
muncă, ce constituie unul din principalii factori productivi. Această activitate 
constă dintr-un ansamblu de metode, tehnici, programe de studiu, şi 
sisteme de evaluare a progresului. Aceasta reprezintă o influențare din 
exterior a persoanei/ salariatului, spre diferență de primul înţeles - care se 
referă la iniţiativa şi efortul personal, individual. 

In prima variantă — de dezvoltare personală proprie — activitatea de 
auto-îmbunătăţire, dezvoltarea personală include eforturi proprii pentru: 

1. A deveni persoana care ai dori să fii; armonizarea poziţiei sociale cu 
propria identitate, auto-evaluată; 

2. Creşterea gradului de conştientizare sau de definire a priorităților, 
valorilor, modului de viață sau de etică, alese; 

3. Stabilirea unei strategii pentru realizarea visurilor, aspirațiilor, 
priorităților de carieră şi stil de viaţă; 

4. Dezvoltarea potențialului profesional şi talentelor; dezvoltarea 
competențelor individuale; învățarea la locul de muncă; 

5. Imbunătăţirea calității de viață în domenii ca: sănătatea, bunăstarea, 
cultura, familia, prietenii şi comunitatea; 

6. Insuşirea tehnicilor sau metodelor pentru extinderea capacității de 
pricepere a vieţii şi a lumii, asigurarea controlului asupra propriei vieți, 
atingerea înţelepciunii. 


În cea de a doua variantă — activitatea de dezvoltare personală a altor 
persoane poate fi sarcina unui profesor, sau mentor, ori a unui manager 
din întreprindere - care trebuie să dezvolte potenţialul uman şi productiv al 
subordonaţilor, sau a unui trainer profesionist, angajat extern - care livrează 
servicii de formare, de evaluare sau de instruire. 

In ultima vreme, persoanele active devin din ce în ce mai conştiente de 
importanța competenţei lor pentru succesul pe piața muncii. De aceea ele 
fac eforturi mari ca să-şi mărească sau diversifice competențele, urmând în 
mod susținut diverse forme de învățământ până la vârste înaintate. 

In paralel cu aceste eforturi individuale pentru dezvoltare personală, a 
apărut şi o adevărată industrie a şcolilor de perfecționarea adulților, cu două 
piețe distincte - funcţie de partenerii implicaţi în acţiune: 

1. Grupa „întreprindere furnizoare cu clienţi individuali” - adică un 
furnizor de servicii pentru dezvoltarea personală (SRL etc.) - şi clienţii săi 
persoane fizice, şi 

2. Grupa „întreprindere furnizoare cu clienţi întreprinderi” - adică un 
furnizor de servicii pentru dezvoltarea personală (SRL etc.) - şi clienţii săi 
colectivi, sau instituții (întreprinderi) persoane juridice. 

In primul caz furnizorii de servicii (SRL, liberi profesionişti etc.) încheie 
contracte cu persoane fizice şi în baza lor livrează servicii cum ar fi: cărți 
despre motivare, programe pentru învățământul la distanţă, ateliere de lucru 
individuale (predare personală) sau colective (predare în grup) pentru 
consiliere în domeniul gestiunii propriei vieţi, precum şi tehnici de 
coaching, din care fac parte printre altele şi yoga, artele marţiale, meditaţia 
şi programele de fitness. 

In al doilea caz furnizorii de servicii (SRL, unitați de învățământ etc.) 
încheie contracte cu organizații (întreprinderi, şcoli, administrații publice 
etc.) şi în baza lor livrează unor grupuri ce pot fi foarte mari de angajaţi, de 
studenţi, de funcţionari etc., servicii cum ar fi: programe de formare 
profesională, programe de dezvoltarea angajaţilor, diverse mijloace de 
dezvoltare, auto-evaluare, feedback, coaching şi mentoring. Numărul 
clienţilor pentru astfel de servicii a crescut rapid pe mapamond, ceea ce a 
dus şi la creşterea numărului acestor firme furnizoare de servicii. 

Profitabilitatea domeniului a atras firme de consultanță specializată în 

dezvoltarea personală şi firme specializate în recrutarea, organizarea şi 
strategia valorificării resurselor umane, care au devenit cu toatele furnizori 
de servicii pentru dezvoltarea personală. De asemenea există numeroase 
firme mici şi chiar persoane autorizate care desfăşoară activități 
independente, oferind servicii de consultanță, formare şi instruirea 
personalului. 


În condițiile competiţiei ascuţite pe piața muncii şi pe piața economică, 
problema dezvoltării personale s-a extins şi în domeniul învățământului. 
Astfel, universitățile americane urmăresc nu doar calificarea studenților în 
domeniile strict profesionale, ci şi dezvoltarea lor personală. Obiectivele 
acestei preocupări sunt: 

. Dezvoltarea competenţelor de viaţă şi profesionale; 

. Stabilirea şi acceptarea identităţii personale; 

. Dezvoltarea unor relaţii interpersonale mature; 

. Precizarea unor scopuri în viaţă; 

„ Obţinerea autonomiei şi interdependenţei; 

. Dezvoltarea integrității de caracter; 

. Gestionarea emoțiilor; 

. Insuşirea cunoştinţelor de protecţie personală (autoapărare fizică şi 
mentală). 

Oricare ar fi direcţia în care se desfăşoară dezvoltarea personală - 
economică, politică, biologică sau organizatorică - este necesar un sistem 
de evaluare a progresului realizat. Acesta înglobează, printre alte repere: 
obiective intermediare şi finale de atins, strategii sau planuri pentru 
atingerea obiectivelor, reguli de măsurare şi evaluarea progresului, precum 
şi un sistem de feedback pentru a sprijini progresul persoanelor implicate. 
Evaluarea se face cu teste (psihologice). 


ONODUpPUVONWD — 





1.7.1. Dezvoltarea 
personală pentru 
antreprenori şi 
manageri 





Dezvoltarea personală în cadrul unei întreprinderi are două laturi: 
avantajele salariatului şi avantajele întreprinderii. 

Pentru angajaţi, dezvoltarea personală produce îmbunătățirea 
satisfacției, motivării şi loialității. Angajaţii influențează întreprinderea, ca să 
stabilească programe de: echilibrarea raportului „timp de lucru / timp liber”, 
reducerea stresului, îmbunătățirea sănătății personalului, consiliere 
psihologică. Pentru rezolvarea acestor obiective întreprinderea foloseşte (şi 
subvenţionează) aceleaşi metode ca cele folosite oricum de oameni pentru 
petrecerea inteligentă a timpului liber: sport, yoga, arte marţiale, cursuri de 
perfecționare etc. 

Pentru întreprindere, programul de dezvoltare personală reprezintă o 
investiție în factorul uman având ca scop mărirea productivității, creşterea 
creativității şi calităţii. Astfel de programe urmăresc dezvoltarea carierei, 
creşterea eficienţei personale, lucrul în echipă, precum şi dezvoltarea de 
competenţe. Ele nu sunt considerate ca un cost, ci ca o investiție pentru 
dezvoltarea strategică a companiei. Accesul angajaţilor la aceste programe 
se face selectiv, în funcţie de valoarea şi potenţialul viitor al angajatului. 

Interesul comunităţii, sau în sens mai restrâns al angajatorului 
(întreprinderii), pentru desvoltarea personală (adică pentru creşterea 
performanţelor dar implicit şi a venitului personal) a unor indivizi angajați, 
poate părea nelogică, dat fiind părerea generală că mărirea salariului 
angajaţilor echivalează cu scăderea profitului întreprinderii, a averii 
patronului etc. In realitate, situația economică actuală e mult schimbată față 
de cea tradițională, care generase părerea amintită. 

Orice antreprenor sau manager de la o firmă care se vrea competitivă 
pe piaţa internaţională ştie că succesul unei întreprinderi se datorează mai 
mult capitalului uman de care dispune, calității angajaţilor ei, decât mărimii 
capitalului financiar, sau accesului avantajos la resurse materiale etc. 

Pe măsură ce piața mondială s-a dezvoltat şi a devenit globală, s-au 
schimbat şi orientările şi responsabilităţile din cadrul întreprinderilor, astfel 
că răspunderea dezvoltării personale s-a transferat de la întreprindere la 
salariat. Vestitul specialist în probleme de management Peter Drucker scria 
în 1999: 

„In vremurile actuale, dacă eşti capabil şi ai ambiţie, poti ajunge în 
posturile cele mai înalte, indiferent unde ţi-ai început cariera. Dar 
posibilitatea de avansare este strâns legată de responsabilitate. Companiile 
de azi nu mai gestionează carierele angajaților; muncitorii moderni, care 
creiază şi prelucrează cunoştinţe, trebuie să fie şi proprii lor şefi. Fiecare 
om este răspunzător pentru modul cum îşi gestionează cariera, ce face şi 
ce nu face, dacă continuă să facă ce făcea până acuma sau se schimbă, 
cum Îşi asigură el însuşi participarea la procesul productiv (evitând şomajul) 
pe toată întinderea vieții active, care poate dura aproximativ 50 de an. 

Azi nu mai există izolare economică, iar oamenii performanțţi (necesari 
pentru succesul întreprinderii) au un nivel de educație ridicat, sunt conştienţi 
de valoarea muncii lor. Un bun manager sau antreprenor are interesul 
economic ca fiecare subordonat să se ridice de la rolul de servitor umil 
(situație caracteristică sistemelor vechi de producţie) la nivelul de 
colaborator, adică un angajat responsabil şi creativ, care să contribuie la 
progresul şi profitul întreprinderii. Aşa că şeful/ patronul nu mai poate să se 
poarte cu angajaţii ca un feudal, în mod despotic, ci dimpotrivă, e nevoit să 
devină un fel de prieten sau rudă mai mare, mai pricepută. Altfel — rămâne 
fără forța de muncă valoroasă! 

Trebuie precizat însă că în noile condiţii existente pe piață, ambele părți 
— pe de o parte antreprenorii sau managerii, pe de alta salariaţii — au atât 
drepturi cât şi îndatoriri. Ambii parteneri au responsabilități atât individuale, 
cât şi reciproce. Orice întreprindere modernă trebuie să recunoască faptul 
că dezvoltarea personală a salariaţilor ei creează valoare economică: 
performanța companiei nu mai depinde de înţelepciunea sau „geniul 
câtorva şefi atotputernici, ci de initiativa, creativitatea şi abilitățile tuturor 
angajaților. 

Pe de altă parte, şi angajaţii trebuie să recunoască faptul că în sarcina 
lor de muncă se include şi dezvoltare personală, inclusiv învăţarea 
continuă. Salariaţii care nu mai fac față cerințelor, nu mai rezistă stresului, 
nu participă constructiv şi creativ la bunul mers al întreprinderii, ci doar 
consumă idei fără a crea şi ei ceva, care aşteaptă să le spună „şeful” ce au 
de făcut, devin urgent şomeri. Astfel de angajaţi fie îşi schimbă mentalitatea 
şi se adaptează noilor cerințe — care nu mai sunt ale şefului, ci ale lumii — 
fie vor găsi doar munci slab plătite, pentru necalificaţi, servitori etc. 

In felul acesta, dezvoltarea personală a evoluat de la nivelul gestionării 
centralizate, condusă de întreprindere, spre a fi o preocupare 
descentralizată, a cărei responsabilitate, conducere şi desfășurare revine 
fiecărui salariat. Obiectivele, căile de acces, stilul de viață, prioritățile 
carierei trebuie permanent adaptate şi reechilibrate de-a lungul vieţii active. 


Primul om de ştiinţă care a evidenţiat necesitatea dezvoltării personale 
la locul de muncă a fost Abraham Maslow (1908-1970). El a stabilit 
„piramida necesităților personale”, având în vârf necesitatea de auto- 
împlinire, definită ca: ,... dorinta omului de a deveni ceea ce este el de fapt, 
tot ceea ce este capabil să devină” Maslow credea că doar un mic număr 
de oameni sunt în stare să se auto-împlinească (aproximativ 1% dintr-o 
populaţie!). De aceea lumea a înțeles greşit că „dezvoltarea personală” s-ar 
referi numai la o minoritate, aflată la vârful piramidei ierarhice, în timp ce 
pentru restul masei de angajați ar fi suficiente siguranţa locului de muncă şi 
condiţii bune de muncă. In realitate, autodezvoltarea este posibilă oricui şi 
constituie o sarcină a tuturor oamenior. 

1.7.2. Situaţia din 
ţara noastră 





La noi în ţară, aspectul individual al auto-dezvoltării personale este în 
suferință din cauza slăbiciunii sistemului educaţional. Nici părinţii, nici 
cadrele didactice de orice nivel, nu cunosc decât în mod amatoricesc şi pe 
sponci conceptul, avantajele şi mijloacele de lucru ale dezvoltării personale. 

In schimb, la presiunea firmelor multi-naţionale şi organismelor UE, s-a 
dezvoltat destul de mult numărul firmelor private din domeniul livrărilor de 
servicii pentru dezvoltare personală a angajaților din întreprinderi etc. 

Pentru creerea unui cadru ştiinţific şi practic bine structurat al noului 
domeniu educaţional, Centrul CASA pentru studierea educaţiei cu ajutorul 
Artelor Marţiale, al Universităţii din Bucureşti, are un program de studii în 
această direcție. Astfel, CASA desfăşoară o activitate susținută pentru 
sensibilizarea studenţilor față de problema dezvoltării personale, cu ajutorul 
cursurilor practice de Team-building şi a celor de protecţie personală 
(autoapărare). 

2. SPIRITUL DE ECHIPĂ 


2.1. Competiţie sau colaborare? 

2.2. Lucrul în echipă 

2.3. Principiile de bază ale muncii în echipă 
2.4. Pericole şi obstacole 

2.5. Cum se formează spiritul de echipă? 





2.1. Competiţie 
sau colaborare? 





Orice român este mai performant decât un străin; dar orice pereche de 
români e mai puțin perfomantă decât o pereche de străini !? 


Mentalitatea obişnuită acum la noi (în şcoală, familie, societate) este cea 
individualistă. Şcoala actuală ne învaţă: fiecare face şi drege pentru el; 
ceilalți sunt concurenţi sau duşmani - nu oportunități sau avantaje 
potențiale. 

Şcoala tradițională îi învaţă pe copiii să fie individualişti, iar deceniile de 
dictaturi i-au învăţat pe adulți că angajarea şi colaborarea cu alți oameni, 
pentru o cauză neagreată de autorități, le poate aduce necazuri mari 
(închisoare, torturi etc.) în loc de satisfacţii. 

Din păcate, situaţia nu este mai bună nici în capitalismul visat de români 
atât de multă vreme. Piaţa capitalistă liberă, deşi inventată de creştinii 
protestanți ca o expresie a spiritului de dreptate în acţiune, are în practică o 
influență distructivă asupra eticii sociale, din cauza că încurajează 
atitudinea „eu mai întâi, iar ceilalți nu contează”. Când indivizii devin 
antisociali, aruncă gunoiul la întâmplare, pun difuzoarele să zbiere, sau sunt 
agresivi, nu fac altceva decât să aplice în practică mentalitatea egoistă a 
capitalismului. 

Motivarea actuală a şcolarilor cu premiile de la sfârşitul anului, în care 
scopul este depăşirea colegilor, implică şi rateurile educative. Insă adeseori 
tocmai foştii repetenţi ajung mai târziu bogătaşi, politicieni etc., adică ei nu 
erau proşti, ci doar victimele unui sistem pedagogic greşit. 

Dar şi în această direcţie există nuanţe: individualismul poate fi înțeles în 
două feluri. Unul din ele este noţiunea anglo-saxonă a valorii liberale, care 
pune accentul pe afirmarea, creativitatea şi calităţile individului, care îşi 
urmăreşte interesele în mod liber, independent şi în competiţie (bine 
reglementată) cu ceilalți, însă astfel că suma activităţilor individuale să 
creeze prosperitatea întregii societăți. Celălat fel este o lipsă totală de 
sistematizare, organizare sau etică, în care fiecare face ce vrea, într-o 
competiţie în care regulile nu există sau nu se respectă. 

Dacă în primul caz apare un cadru în care se pot dezvolta calitățile 
umane ale fiecărui individ şi se asigură propăşirea societății în ansamblu, în 
al doilea caz e vorba de apucături mai degrabă apropiate de animale, care 
transformă societatea respectivă într-o junglă. In ultimii ani la noi a fost 
aleasă cea de a doua orientare, bazată pe meschinărie, egoism îngust şi 
fără orizont, cu socoteli pe termen scurt, unde nu se urmăreşte depăşirea 
concurenței ci distrugerea ei, iar individul nu consideră că are vreo 

responsabilitate, ci doar drepturi — care de obicei le încalcă pe cele ale 
vecinului. În situaţiile de cooperare — ceilalți depind de succesul tău. În 
situaţiile de concurență, ceilalți speră ca tu să eşuezi („să-ţi moară capra”). 

Dintr-o serie de motive românii au concepții marcat individualiste, în care 
solidaritatea sau chiar ideea de comunitate sunt foarte rare şi arborate 
numai de formă, sau ca să mascheze interese cât se poate de personale. 
Oamenii nu se asociază pentru că nu există cultura asta. Trebuie să se 
înțeleagă că nu e nici o ruşine să faci ceva voluntar, să ajuţi pe cineva fără 
ca acesta să-ţi dea ceva în schimb — adică o răsplată sau o „şpagă” cât de 
mică. 

Neştiința adulților de a comunica şi de a stabili relaţii interpersonale 
folositoare, imprimată în subconştient de nevoia supravieţuirii atât în 
societatea totalitară trecută, cât şi în actualul capitalism sălbatic de la noi, a 
devenit periculos de contraproductivă în epoca de azi, bazată pe libertate, 
democrație, competiție deschisă, informaţie, comunicare — totodată însă şi 
pe o luptă nemiloasă la scară globală pentru „resurse” (materii prime, 
energie, apă etc.). Izolarea indivizilor contribuie şi la alienarea lor: apar 
depresii, frica de viaţă, neputinta, senzaţia de persecuție, agresivitatea etc. 
„Românii sunt un popor ciudat: cu cât îi cunoşti mai bine, cu atât îi întelegi 
mai puțin!” declara odată Jonathan Scheele, reprezentantul UE în România. 

Conform unei statistici recente, 80% din populaţia României ar avea 
nevoie de un tratament psihiatric, sau cel puţin de consiliere 
comportamentală. 

Condiţiile actuale s-au schimbat nu doar la nivelul individual, ci şi în 
domeniul economiei. Mediul de afaceri modern nu mai permite succesul 
întreprinderilor în care deciziile se iau lent, din cauza centralizării ierarhice. 
Pentru succes este nevoie de iuțeală: „nu mai e ca înainte, când era 
valabilă regula cu peştele cel mare care înghite pe cel mic; acuma cel rapid 
înghite pe cel lent zicea un manager de la firma General Motors. 

Centralizarea deciziilor înseamnă o povară suplimentară pentru şefi şi 
este frustrantă pentru subordonații care trebuie să aştepte „venirea 
aprobării de sus”. Ei simt că „părerea lor nu contează”, că nu sunt apreciaţi 
la justa lor valoare, iar ca urmare le scade motivaţia şi performanţa 
întreprinderii se prăbuşeşte. „Când în jurul oamenilor sunt ridicate garduri — 
ei devin oil”. Într-o cultură tradițională, rolul individului este să îndeplinească 
sarcinile trasate de şefi. Într-o organizaţie performantă, individul are rolul de 
a-şi asuma un rezultat, şi prin urmare, de a face ce trebuie pentru obținerea 
acestuia. 


Gâştele migratoare zboară mii de kilometri în formații cu forma de V. 
Dând din aripi, o gâscă produce un curent de aer ascendent care o 
susține şi pe cea din spatele ei. De aceea, consumând acelaş efort, 
gâştele în formaţie înaintează cu 70% mai repede decât o gâscă izolată, 
care zboară singură. Dacă iese accidental din formaţie, gâsca simte 
imediat diferenţa - şi revine imediat în stol. 

Gâsca din vârful formaţiei trage stolul după ea, dar oboseşte mai 
repede căci nu beneficiază de avantajul evidențiat mai înainte. Când nu 
mai poate menţine viteza, se retrage în mijlocul formaţiei pentru a se 
odihni, şi o alta îi ia locul în față. Tot timpul gâştele din stol gâgâie, pentru 
a o incuraja pe cea din vârful formaţiei să menţină viteza mare şi să le 
„tragă” după ea. 

Când una din ele se îmbolnăveşte sau este rănită (de exemplu 
împuşcată), două colege ies din formaţie şi o însoțesc, pentru a o ajuta şi 
proteja. Ele rămân cu gâsca suferindă până când îşi revine sau moare, 
apoi continuă drumul cu alt stol. 

Morala: Dacă oamenii ar avea minte măcar cât o gâscă, ar învăța 
ceva de la ele! 

2.2. Lucrul în 
echipă 





Unirea face puterea | 


Din cauza acestor deficienţe grave de purtare, se impune reconsiderarea 
atitudinii oamenilor — în special de la noi - unii față de ceilalți şi promovarea 
la scară mare a unor altfel de relaţii, mai plăcute şi mai productive, bazate 
pe coeziune, pe solidaritate şi lucrul în echipă. In noile condiții de 
cooperare, munca şi societatea devin mult mai performante decât în cele 
bazate pe individualism şi competiție, din cauza efectului sinergic 
(conform căruia suma e mai mare decât rezultă din simpla adunare a 
părților). 

In cadrul unei echipe adevărate, sau al unei comunităţi performante, sau 
al unei naţiuni competitive, individul contribuie conştient şi benevol la 
succesul general, fără a fi interesat în primul rând de succesul sau gloria 
personală. Egoismul, dependenţa şi controlul superiorilor este înlocuit cu 
parteneriatul, responsabilitatea şi implicarea personală în rezultatele echipei 
(întreprinderii, naţiunii). 


În epoca actuală, pentru a reuşi să supravieţuiască, o întreprindere, un 
grup, o naţiune, necesită obligator aportul general de gândire şi creativitate 
a tuturor salariaților, membrilor sau cetăţenilor respectivi — ca astfel sa 
devină mai competitivă decât concurenţa. Nu puterea armelor, sau numărul 
de indivizi etc. va decide soarta şi viitorul naţiunilor, ci forța lor intelectuală — 
bazată pe contribuția mintală a tuturor membrilor lor. 

O echipă performantă este un grup interactiv de indivizi care îşi valorifică 
din plin talentele şi capacitățile productive, deoarece le sunt valorificate 
ideile. Respectul de care se bucură le creşte responsabilitatea. Buna 
circulaţie a informațiilor duce la niveluri ridicate de încredere şi 
responsabilitate. Timpul disponibil este folosit eficient. Activitatea fiecărui 
membru are stabilite limite precise, ceeace creează libertatea şi 
responsabilitatea realizării sarcinilor în mod eficient. Există un mare grad de 
autoconducere individuală, având ca rezultat luarea deciziilor în grup, cu 
efecte benefice asupra performanţelor echipei. 

Acestea sunt nu doar mai mari decât suma performanţelor membrilor ei, 
ci superioare şi față de ale organizaţiei ierarhic superioare din care face ea 
parte - doarece o echipă: 

1. Are o capacitate mai mare de a rezolva eficient problemele 
complexe care necesită opinii şi cunoştinţe diferite; 

2. Se orientează spre anumite obiective mai repede decât o poate face 
întreprinderea sau organizația în ansamblu; 

3. Işi poate stabili mai rapid o viziune şi un scop propriu; 

4. Valorifică mai eficient resursele personale de care dispun membrii; 

5. E un mediu de învăţare excelent; oferă membrilor ei posibilități mai 
bune de a-şi dezvolta capacităţile personale; 

6. Poate fi uşor formată, dizolvată, reorganizată şi redimensionată; 

7. Cultivă loialitatea, funcţionând după principiul „toți pentru unul şi 
unul pentru toți’. 

8. Poate controla bine comportamentul membrilor săi prin norme proprii 
(presiunea grupului), favorizând delegarea sarcinilor. 


Un aspect important al formării spiritului de echipă, al solidarității şi 
responsabilități, este accesul tuturor membrilor la un volum cât mai mare 
de informaţii pertinente despre activitatea echipei şi a organizaţiei din 
care ea face parte. De altfel „dorința de a cunoaşte creşte mereu; este 
precum focul, care trebuie mai întâi aprins de un factor extern, după care 
însă se extinde singur’. Oamenii bine informaţi iau decizii bune şi îşi asumă 
responsabilitatea pentru ce fac. Informaţiile care se difuzează in cadrul 
echipei trebuie să fie unele potrivite, date la momentul potrivit, iar membrii 

echipei trebuie să le prețuiască şi să nu le risipească. 

Intr-o echipă membrii au atât roluri oficiale, cât şi neoficiale. Cele oficiale 
sunt definite de responsabilitățile profesionale, iar cele neoficiale se 
stabilesc din cauza talentelor şi îndemânărilor înăscute cu care fiecare 
membru contribuie la activitatea echipei. Astfel, unii oameni au multe idei, 
alții sunt mai domoli şi mai practici, alţii au talent la organizare etc. Echipa 
ar trebui să identifice şi aptitudinile care lipsesc membrilor ei, implicaţiile lor 
asupra rezultatelor echipei şi eventual modul de remediere a acestor lipsuri. 

Activitatea unei echipe se poate îmbunătăți cu ajutorul evaluărilor 
periodice a modului în care echipa funcţionează ca ansamblu (nu cum îşi 
îndeplineşte sarcinile de producţie — aceasta oricum se face). 


Relaţiile din cadrul unei echipe satisfac următoarele nevoi umane de 
bază: 
- de integrare (să facă parte dintr-un grup); 
- de control (să cunoască limitele între care poate acţiona în 
siguranţă); 
- de afecțiune (sa fie băgat în seamă, iubit). 


Avantajele lucrului în echipă faţă de activitatea individuală sunt: creşterea 
productivităţii, a fericirii, a profitului — atât pentru fiecare individ, cât şi pentru 
grup în ansamblu. 





2.3. Principiile 
de bază ale 
muncii în echipă 





Orice grup de oameni se adună pentru realizarea unor țeluri comune 
specifice, cunoscute şi acceptate de toți participanţii. Când organizaţia are 
un ţel clar şi interesant pentru membrii ei, aceştia se mobilizează, 
entuziasmul le creşte, apropierea de succes creează o stare de spirit 
constructivă, plină de bucurie. Fiecare membru al echipei vrea să participe 
la efort şi la succes. 

Scopul comun poate fi atins prin acţiunea coordonată a participanţilor, 
desfăşurată conform unor reguli. 


Cele 4 principii de bază esenţiale pentru succesul unei echipe sunt: 

1. Preocuparea generală pentru soluționarea problemelor comune: 
este un proces de utilizarea minţii, creativităţii, logicii şi prevederii fiecărui 
jucător, pentru ca toți membrii grupului să participe la îndeplinirea unei 
sarcini date (cunoascută şi acceptată). Pentru succesul muncii şi pentru 
dezvoltarea spiritului de echipă e nevoie ca deciziile privind activitatea 
grupului să fie luate în comun, nu să se facă doar recomandări în comun — 
iar apoi deciziile să fie luate de un şef. Faptul că orice decizie luată de 
echipă are efecte şi consecinţe - nu toate plăcute — va fi resimţit de membri 
sub forma unui stres emoţional şi material, care până la urmă căleşte 
echipa şi o învaţă să acţioneze mai eficient. Baza morală şi etică pentru 
luarea deciziilor responsabile o constituie valorile personale ale membrilor 
echipei şi cele corporative. Direcţia de acţiune este dată de viziunea 
organizației tutelare (societatea, compania). 

2. Comunicarea: este acţiunea de transmiterea unei informaţii (pe 
cale verbală sau ne-verbală) către alţii. Comunicarea are două sensuri: ea 
include nu doar exprimarea ideilor proprii, ci şi necesitatea de a-i asculta 
activ pe ceilalți, când îşi expun ideile lor. Coechipierii nu fac aceiaşi 
greşeală de doua ori 

3. Cooperarea: înseamnă munca împreună şi într-ajutorarea, pe baza 
respectării şi folosirii reciproce a ideilor celor implicaţi. Coechipierii ştiu bine 
ce au de făcut, munca lor fiind planificată şi coordonată, monitorizată şi 
controlată. Ei anticipează problemele. 

4. Încrederea: fiecare membru al echipei se bazează pe susținerea fie 
emoțională, fie corporală, a celorlalți membri, pentru ca în timpul acțiunii să 
se simtă în siguranță. Coechipierii deja formați nu mai consideră în mod 
pesimist că o sarcină nouă e imposibilă (şi nu găsesc scuze sau motive în 
acest sens), ci au încredere (pe baza experienței comune) că vor găsi o 
soluție. Totodată ei iau în consideraţie atât problemele colegilor, cât şi cele 
din afara echipei. 


Munca în echipă se bazează pe: 

1. Delegarea funcţiei de conducere, de la un şef — către echipă, astfel 
că tot managementul tactic, operativ, ajunge să fie efectuat de membrii 
echipei, iar şeful se va ocupa numai de managementul strategic. 

2. Clarificarea detaliată a cadrului organizatoric, de valori, de 
obiective, de performanţe - în care se desfăşoară activitatea echipei. 

3. Democratizarea informațiilor şi a creativităţii: toate informaţiile vor 
fi puse la dispoziția nelimitată a tuturor membrilor echipei; fiecare membru 
are sarcina să contribuie în vreun fel la alimentarea echipei cu gândire 
creativă. 

4. Creşterea performanţelor productive, individuale şi colective ale 
indivizilor şi ale grupului. 

5. Scăderea cheltuielilor de orice fel (de producție, de personal, de 
şcolarizare, de marketing, de sănătatea muncii etc.) necesare pentru 
obținerea rezultatelor. 

6. Creşterea nivelului de satisfacţie (fericire) atât a membrilor echipei 
(prin venituri echitabile, recompense meritate etc.), cât şi al colegilor şi 
superiorilor de la toate nivelurile ierarhice, sau al clienţilor. De exemplu, 
după terminarea unei activități, echipa va sărbători evenimentul într-un fel 
oarecare. O sărbătorire bine organizată contribuie mult la cimentarea 
relațiilor între membrii echipei. Oamenii au şi nevoi umane, a căror 
satisfacere e o condiție importantă pentru obţinerea devotamentului şi 
dedicaţiei lor pentru interesul comun. Echipierii simt nevoia să fie apreciaţi, 
aşa că spiritul de echipă poate fi mult întărit dacă periodic membrii îşi 
recunosc şi apreciază reciproc activitatea şi aportul fiecăruia la efortul 
colectiv. 


Pentru succes, o echipă are nevoie de: 
- O misiune clar stabilită şi însuşită de membri; 
- Resurse umane şi materiale adecvate; 
- Proceduri de lucru clar stabilite şi însuşite de membri; 
- Principii de lucru comune şi însuşite de membri; 
- Clarificarea sarcinilor şi aprecierea rolului fiecărui membru al echipei; 
- Relaţii deschise, de comunicare multilaterală şi înțelegere reciprocă; 
- Adaptabilitate şi creativitate; 
- Moral bun şi satisfacție. 


Misiunea este ce face echipa, scopul existenţei sale. 

Procedurile de lucru sunt activităţile cu ajutorul cărora echipa (membrii 
ei) vor îndeplini misiunea. O procedură importantă este modul cum se iau 
deciziile în echipă. 

Principiile de lucru stabilesc modul în care membrii echipei vor lucra 
împreună şi mai ales felul în care se vor trata reciproc. Regulamentul de 
funcţionare al echipei ar putea fi astfel: 

- Toţi membrii echipei se vor trata mereu cu respect şi demnitate; 

- Toţi membrii echipei au răspundere egală pentru rezultatele echipei; 

- Membrii echipei vor evita limbajul necorespunzător şi vor accepta 
divergenţele de opinii; 

- Membrii echipei se vor distra cât mai mult, fără a-şi face bancuri 
neprincipiale. 

2.4. Pericole şi 
obstacole 


Munca în echipă are însă şi destule şanse să nu corespundă practic 
concepției optimiste (dar realistă!) prezentate mai înainte. O echipă nu 
funcţionează bine de la sine, doar pentru că a fost creată. 

Unul din motivele eşecului pot fi încercările naturale şi inevitabile ale unor 
membri de a-i înşela pe colegi, muncind mai puţin decât le revine din 
împărtirea judicioasă şi echitabilă a sarcinilor echipei. Acest defect public se 
numeşte „lene socială” (lenea „personală” fiind cea referitoare la activitatea 
privată). Chiulangii îi silesc pe ceilalți coechipieri să facă eforturi 
suplimentare pentru a le compensa lipsurile, astfel ca sarcina echipei să fie 
totuşi îndeplinită. Lenea socială a unora provoacă nemulțumirile celorlalți şi 
poate duce la destrămarea echipei. 

Un alt pericol îl constituie posibilitatea unor factori neraționali de a 
influența în mod disproporționat de mare modul cum se iau deciziile 
grupului: ierarhia („şeful are totdeauna dreptate”), personalitățile puternice 
(de exemplu „blondele” şi „kilogramele” impresionează), identitatea de grup 
(vezi suporterii echipelor de fotbal), cultura naţională (vesticii sunt mai 
individualişti, esticii mai colectivişti). 

In procesul de formare al unei echipe pot apare dificultăți şi frustrări 
printre membri, deoarece: 

- Indrumările date pentru rezolvarea problemelor ce apar inevitabil când se 
formează o echipă au fost insuficiente, sau n-au fost înţelese; 

- Aşteptările iniţiale nu corespund realității; 

- Atitudinea participanţilor întârzie să se transforme, echipa tot nu apare; 

- Participanţii sunt îngrijoraţi că procesul de formare va eşua; 

- Oamenii se tem de eşecul personal (că vor părea incompetenti în noile 
condiții). 

Toţi ce implicaţi în formarea echipei trebuie să se aştepte la apariția 
inevitabilă a dificultăților şi frustrărilor, şi apoi să manifeste bunăvoință, 
răbdare, voinţă, pentru a le depăşi. Diverse trucuri didactice pot ajuta. De 
exemplu, când un membru constată că a făcut o greşeală, sună dintr-un 
fluier — anunțând astfel echipa că: şi-a dat seama că a greşit, şi face tot ce 
trebuie/ poate pentru corectarea greşelii şi evitarea repetării ei. 

Pe de altă parte, o greşeală poate fi şi dovada schimbării de mentalitate, 
a ieşirii din rutină, a exersării capacităţii de inovare — deci a mersului pe 
drumul cel bun. (Nu vorbim aici de greşelile de neatenţie, sau de cele 
datorate incompetenţei — ci de cele legate de încercarea de autodepăşire). 

Trebuie însă accentuat faptul că schimbarea mentalităţii şi adaptarea 
indivizilor la condiţii noi nu se poate face rapid, ci constituie un proces 
mintal dificil care necesită timp — adică răbdare, bani etc. Orice om cu 
experienţă de viaţă ştie treaba asta. lată ce zicea şi un filozof antic: „Nimic 
serios nu se creează spontan, aşa cum nici fructul nu apare dintr-o dată. 
Pentru a avea un fruct, trebuie să aştepţi să înflorească, să rodească, apoi 
să se coacă." 


Evitarea şi corectarea acestor dificultăți de creştere (sau „pericole”) 
normale, naturale, inevitabile, constituie o sarcină permanentă a 
conducătorilor şi coordonatorilor echipelor, dar şi a educaţiei 
Teambuilding. 





2.5. Cum se 
formează 
spiritul de 
echipă? 





Toate bune, dar practic, cum poate apare „echipa” şi mentalitate 
specifică ei? 

In contrast cu concepţia individualistă a pedagogiei tradiționale de la noi 
(dar răspândită şi pe la alţii), în străinătate au apărut idei despre un nou fel 
de educație, care valorifică avantajele acțiunii în echipă, ale lucrului în 
colectiv la proiecte comune. Ea caută să înveţe oamenii să colaboreze 
eficient cu alţi indivizi, să-şi subordoneze interesul personal în folosul celui 
colectiv. 

Ideea n-a rămas doar pe hârtie. În țările avansate ea se aplică cu mare 
succes, deşi nici acolo nu e o educaţie de masă. Pe baza ei se educă (şi re- 
educă) numeroşi tineri, adulţi cu cele mai variate vârste şi profesii, 
delicvenți minori, handicapaţi etc. 

Pentru ca o adunătură de indivizi disparaţi, care poate nici nu se cunosc 
unii pe alţii, să devină coechipieri şi să participe eficient la o activitate 
colectivă cu un scop comun asumat de toți, ori pentru ca într-o comunitate 
să apară coeziunea socială şi atitudinea civică responsabilă, e necesară 
spargerea barierelor psihologice şi inhibiţiilor naturale care despart oamenii. 
Inainte ca ei să poată naşte soluţii eficace la problemele ridicate în fața 
grupului, sau să participe la o schimbare socială în comunitate, e nevoie să 
apară între participanţi o încredere reciprocă şi o comunicare reală, să-şi 
schimbe mentalitatea tradițional condusă de instincte, frică, neîncredere 
etc. 

De asemenea, nevoia de toleranţă, înțelegere şi acceptarea necesităților 
sau drepturilor celor de altă etnie, sau culoare, sau cultură etc., impun 
renunţarea la unele apucături primitive, egoiste, distructive, instinctuale. 

Dacă e lăsată să se facă de la sine, o astfel de schimbare poate dura 
zeci de ani, iar uneori nici nu se mai face: datorită conflictelor interne (care 
atrag ca un magnet pe cele externe), comunitatea (grupul) dispare înainte 
de a se schimba, măturată de „străinii mai competitivi. 

Din contră, schimbarea dirijată (prin educaţie) se poate face mult mai 
repede. Insă pentru ca indivizii să acţioneze în echipă, să coopereze 
eficient, este nevoie de o educație specială, neobişnuită la noi. Efortul de 
schimbarea mentalităţii este dificil, stresant, mare consumator de energie. 
Insă el merită făcut, din punctul de vedere al interesului colectiv. Puterea 
echipei mai mari şi mai unite este evidentă în orice competiţie sau conflict, 
inclusiv cele care au loc în cadrul globalizării. 

Educaţia pentru formarea spiritului de echipă se numeşte Team- 
building. 

3. EDUCAŢIA PENTRU TEAM-BUILDING 


3.1. Ce este educaţia pentru Team-building? 
3.2. Educaţia cu ajutorul jocurilor 

3.3. Caracteristicile jocurilor de Team-building 
3.4. Care este scopul jocurilor ? 

3.5. Actorii procesului educativ 

3.6. Cum se dezvoltă calitățile personale? 

3.7. Creşterea încrederii de sine 

3.8. Familiarizarea cu diverse roluri 

3.9. Creşterea eficienței comunicării 

3.10. Acceptarea riscurilor 

3.11. Ce rezultate educative urmăreşte Team-building? 
3.12. Ce învață jucătorii? 





3.1. Ce este 
educația pentru 
Team-building? 





Team-building (în |. română: formarea spiritului de echipă) este 
denumirea unei forme de educaţie recent apărută în panoplia mijloacelor 
didactice, pentru formarea calităților personale necesare oricărui om 
modern. De fapt, scopul şi rezultatele acestei educaţii speciale depăşesc 
înțelesul strict al ideii de Team-building (adică numai formarea spiritului de 
echipă), ele acoperind formarea întregii game de atitudini necesare unui om 
responsabil, civilizat, pentru a conviețui eficient cu semenii lui 

Oricare om se va confrunta cu dificultăți în viață. Succesul în carieră, 
sănătatea, fericirea, sunt țeluri care nu se ating uşor; ba chiar trebuie 
muncit din greu ca să le obţii. Ajungerea la țel şi depăşirea obstacolelor nu 
se poate face fără o calificare, fără cunoaşterea anumitor îndemânări. Unii 
oameni se nasc cu ele, alții trebuie să muncească din greu pentru a le 
învăţa. Insă orice individ are o capacitate înnăscută de a-şi putea 
îmbunătăţi îndemânările cu care rezolvă problemele, iar dacă mai are şi 
ceva voinţă, va fi în stare să-şi atingă scopurile. 

Filozofia noii educaţii este că toți oamenii au resurse proprii (mintale, 
emoționale, corporale) nu doar necunoscute, ci chiar nebănuite de ei înşişi. 

Când i se dă ocazia să facă încercări într-un cadru propice, care susţine 
şi încurajează căutările, orice individ îşi poate descoperi acest potenţial. 

Printre favoriţii amatorilor de acvarii se numără şi crapul japonez (în |. 
japoneză: Koi). Acest peşte are o caracteristică foarte ciudată: creşte atât 
cât îi permite spațiul disponibil. Când spațiul disponibil e mic el se 
opreşte din creştere la 5-6 cm., dar într-un lac ajunge la lungimi de până 
la1m. 


Şi oamenii se comportă tot ca un Koi: „mărimea” lor devine proporţională 
cu mediul în care trăiesc. Când „mediul” e strâmt (nu are responsabilități, 
încredere etc.), personalitatea omului se ofileşte, forța creativă scade, 
individul devine un fel de milog sau robot. Când omul e apreciat, respectat, 

are responsabilitate (putere) — individul înfloreşte, progresează în privința 
competenţei şi caracterului, devine mai optimist, mai creativ, mai fericit. 

In plus, un om educat devine un model pentru cei din jur, pentru că „ce 
dai — aia primeşti!”. Cel format pentru lucrul în echipă îşi va influenţa în 
acest sens colegii, ceea ce va mări productivitatea grupului, iar pe de altă 
parte va contribui la formarea unei atmosfere constructive şi plăcute în 
colectivul din care face parte (alt factor care îmbunătațeşte productivitatea!). 


Educaţia pentru Team-building se poate face cu mijloace didactice statice 
sau dinamice. 

Formele statice se desfăşoară într-o sală (de clasă) şi se adresează 
exclusiv minţii, constând în completarea unor chestionare şi purtarea unor 
discuții. 

Formele dinamice constă în jocuri speciale de mişcare în sala de sport 
sau aer liber şi constituie o nouă formă de educaţie fizică. 

Cursul nostru se ocupă de varianta Team-buildingului cu ajutorul 
educaţiei fizice, deoarece eficiența ei educativă este mai mare decât a 
variantei cu jocuri statice. 


Educaţia fizică face parte din ansamblul metodelor formative. Deşi se 
preocupă în primul rând de condiţia fizică şi îndemânarea mişcărilor, în 
ultima vreme domeniul ei s-a lărgit pentru a cuprinde activități care dezvoltă 
capacitatea de interacţiune socială, de performanţă psihologică, de 
perfecţionare personală. 

Pentru educarea tinerilor, ca şi pentru „învățământul continuu” al adulţilor, 
se foloseşte însă o nouă formă de educaţie fizică, care combină atracția şi 
excitația unor „aventuri” trăite (situaţii şi exerciţii cu pericole aparente, dar în 
fond complet nepericuloase), cu stimulentul depăşirii propriilor limite şi cu 
satisfacția rezolvării problemelor împreună cu coechipierii. 

Spre deosebire de şcolarizarea clasică, obişnuită, care se adresează 
numai minţii, noul tip de educaţie fizică se adresează ansamblului fiinţei 
omeneşti, adică tuturor componentelor sale: corp, minte, suflet. 

Astfel, datorită efortului fizic corpul devine mai sănătos, omul are mai 
multă energie şi o capacitate mai mare de muncă. 

Mintea este de asemenea solicitată la rezolvarea sarcinilor educative, 
astfel că se dezvoltă capacitatea studenţilor de rezolvare a unor probleme 
interdisciplinare, bazate preponderent pe relaţii interumane. În plus, mintea 
se ascute din cauza creşterii capacităţii de efort, a sănătății mai bune 
(influența componentei corporale). 

Mai departe, noua educaţie fizică influențează favorabil sufletul 
studenţilor în sensul formării atitudinii etice, prin conştientizarea importanţei 
şi valorii colegilor la rezolvarea sarcinilor educative. Participanţii devin mai 
respectuoşi, mai săritori, mai responsabili. In plus, sufletul (de fapt morala) 
studenţilor se îmbunătăţeşte şi din cauza creşterii capacităţii de efort, a 
sănătății mai bune (influența componentei corporale, activată de educaţia 
fizică specială). 


Principiile de bază ale educaţiei pentru Team-building sunt: 

1. Capacitatea individului de a lucra în echipă este o îndemânare utilă în 
viaţă, care îi aduce mari avantaje. Ea se învaţă şi trebuie exersată. 

2. Orice grup de oameni are capacitatea de a lucra eficient împreună, ca 
o echipă, pentru atingerea unui scop comun. 

3. Punerea individului sau grupului în situaţii stresante şi confruntarea cu 
provocări (aparent) periculoase poate mări încrederea în sine şi capacitatea 
de a reacţiona avantajos la probleme (de orice fel!). 

4. După ce membrii învaţă şi exersează (şi îşi îmbunătăţesc) capacitatea 
de comunicare, de cooperare, de rezolvarea problemelor şi încredere 
interpersonală, grupul lor devine mai capabil să îndeplinească sarcini 

comune şi să facă față provocărilor de orice fel. 

Unele activități educative au un grad de periculozitate (aparent) destul 
de mare. Pentru participanţi, acest factor este totodată şi stresant şi 
distractiv. Ei îşi fac curaj să încerce, şi ca urmare încep să aibă bucuria 
succesului, precum şi să constate că ceea ce le părea imposibil e de fapt 
mult mai accesibil. Această atitudine nouă o vor aplica apoi la orice situație 
din viaţa lor. 


Evoluţia spiritului de echipă trece prin următoarele etape (Tuckman): 

1. Formarea: grupul/ echipa e imatură, ineficientă, membrii săi (poate) 
sunt entuziaşti şi optimişti, dar se tem atât de sarcini cât şi de relațiile cu 
colegii; 

2. Agitaţia: membrii au dificultăți în comunicare şi dispute privind 
conducerea şi influența în cadrul echipei, apar competiţia şi conflictele în 
relațiile personale cu colegii şi cele de organizarea sau funcţionarea 
grupului; 

3. Armonizarea (sau Normarea): echipa devine unită, sarcinile şi modul 
de lucru sunt clare, conflictele dispar sau au un nivel scăzut, între membri 
are loc un schimb liber de păreri, valori, informaţii şi sentimente, 
creativitatea creşte, apare o atmosferă de respect şi încredere reciprocă, ei 
sunt mulţumiţi de participare, competenţa şi încrederea de sine se 
îmbunătățesc, conducerea grupului se împarte, dispar grupuleţele, apare un 
sentiment de identitate comună. 

4. Funcționarea: echipa e eficientă, membrii constată eficienţa activității 
comune, devin mai relaxaţi şi mai mulțumiți. Pentru evitarea blazării şi 
deconectării, trebuie organizate sisteme de verificare şi revizuire periodică. 

5. Intreruperea activităţii: deoarece „timpul lucrează” (în general 
degradează), unele echipe se vor desființa din motive obiective 
(schimbarea sarcinilor etc.) sau subiective (unii membri părăsesc echipa 
etc.). 


În cazul tinerilor, străduința prilejuită de aceste jocuri educative este 
adeseori începutul maturizării, care înseamnă să ai de-a face cu reacțiile 
omeneşti: frica, bucuria, oboseala, mila, veselia, durerea, iubirea. 


Team-buildingul este deosebit de important pentru educarea adulților. 
Ei alcătuiesc segmentul populaţiei productive şi constituie un public ţintă 
important al noului tip de educaţie. Dacă la tineri „joaca” este o preocupare 
naturală, la adulți ea e mai greu acceptată (să nu se facă de râs). De 
aceea, pentru evitarea respingerii, jocurile cu care se face Team-building 
sunt adeseori botezate: “activități”, “provocări”, “probleme”. Indiferent însă 
cum ar fi numite, dacă sunt practicate corect (cu sinceritate, fără tendinţa de 
mimare sau de chiul), ele au practic o mare putere de a influența 
schimbarea durabilă în bine a grupurilor sau comunităților. 

Jocurile trebuie însă folosite „cu cap”, pentru crearea unui simț al 
scopului comun, pasiunii pentru acţiune practică şi recunoaşterii 
posibilităților existente. Fără aceste scopuri superioare, jocurile de 
colaborare vor rămâne doar nişte tranchilizante pentru adulți deoarece, bine 
gestionate, au şi o mare capacitate de topirea poftei de putere asupra 
grupului. 

In cazul adulţilor, educaţia Team-building corect folosită poate susţine 
efortul de realizarea sarcinilor de serviciu, de îndeplinirea scopului lucrativ 
al grupului. Dar şi pentru reeducarea spiritului comunitar, toleranţei şi într- 
ajutorării. 

Astfel, în cadrul şedinţelor de Team-building, membrii echipelor învaţă 
cunoştinţe despre lucrul în echipă: comunicarea în echipă, capacitățile 
de ascultare, rezolvarea conflictelor, deosebirile între personalități, valorile 
personale etc., şi cunoştinţe profesionale: contabilitate, bugete, strategii 

de împărțirea câştigului, îmbunătăţirea proceselor etc. 


Educarea pentru formarea spiritului de echipă (Team-building) poate fi 
utilă în cele mai diverse domenii ale activității formative sociale: 
Programe de educaţie fizică, pentru timpul liber etc. în şcoli de orice 
fel; în armată; 

- Ca activitate auxiliară în cadrul taberelor educative, turistice, 
distractive, sportive; 

- Pentru cercetaşi; 

- În cadrul unor programe de şcolarizare profesională (training - de 
exemplu pentru creşterea productivității muncii), desfăşurate în 
interiorul sau în afara întreprinderilor; 

- În spitale, sanatorii etc.; 

- În cămine de studenți, imigranţi etc.; 

- Programe de re-educare a tinerilor cu probleme, a delicvențţilor etc.’ 

- In comunități şi adunări locale (educaţia pentru convieţuire paşnică a 
cetățenilor de diverse etnii etc.). 


Lectiile cursului de Team-building au atât caracter teoretic (e vorba de 
manualul pe care-l citiți acum) cât şi un aspect practic — prin participarea 
Dvs. la şedintele de jocuri. 

Jocurile se desfăşoară în cadrul unui curs (stagiu) compus din una sau 
mai multe şedinţe (lecţii) de 1-2 ore. Cel mai bine ele se vor desfăşura în 
aer liber, dar în caz de necesitate (condiţii meteo total nefavorabile) se pot 
ţine şi într-o sală (de sport) spațioasă. 

Prezentul curs de Team-building are scopul să sprijine partea teoretică a 
cursului de antreprenoriat, dar problemele si soluțiile prezentate au caracter 
mult mai general si pot fi utilizate cu succes în multe domenii de formare 
(şcoli, tabere etc.) şi de actvitate socială (educaţia civică, creşterea 
coeziunii interetnice etc.) 





3.2. Educaţia cu 
ajutorul jocurilor 





Ca să aibă succes, educarea (re-educarea) trebuie să fie plăcută, 
atractivă pentru majoritatea „victimelor”. De aceea, principalul mijloc 
formativ al noii forme de educaţie sunt activitățile sau jocurile. 

Educaţia fizică obişnuită, clasică, este condiţionată de existența unor 
dotări materiale şi unei calificări pretenţioase a îndrumătorului (profesor de 
sport etc.). In schimb, jocurile sunt mult mai accesibile şi eficiente decât 
gimnastica, sau alte activităţi sportive, sau activităţile obişnuite de 
petrecerea timpului liber. Jocurile pot fi practicate oriunde şi oricând. Dacă 
urmărim, de exemplu, comportarea elevilor în cursul unei ore obişnuite de 
sport la şcoală, vom constata că profesorul e nevoit să le adreseze mereu 
îndemnuri, sau să le facă observaţii. Dar punându-i să se joace, ei se vor 
angrena cu mare interes de joc, fără a da semne de oboseală, singura 
problemă a  instructorului fiind supravegherea lor pentru evitarea 
accidentelor. 

Educaţia Team-building se face cu ajutorul unor activități sau jocuri 
speciale. Acestea oferă un cadru prietenos pentru a asocia scopurile 
personale care motivează individul, orientate spre rezultate şi avantaje de 
obicei individuale, cu crearea unui adevărat spirit de echipă, preocupat de 
randamentul şi succesul grupului (echipei). 

Sunt cunoscute şi răspândite jocurile competiționale (sportive: fotbal, 
volei etc.), care urmăresc învingerea cuiva: unii (puţini) câştigă, alții (mulţi) 
pierd. Rezultatul este că cei care pierd sunt nefericiti, le scade încrederea în 
propriile forțe, se desolidarizează de restul comunităţii, tind să „emigreze”. 

Spre deosebire de acestea, jocurile de tip nou, pentru Team-building, 
urmăresc colaborarea sau cooperarea şi au ca scop creşterea gradului de 

participare individuală, formarea capacităţii de rezolvare în colectiv a unor 
probleme. Ele pot servi la: îmbunătățirea spiritului de echipă, desființarea 
barierelor şi stereotipurilor psihologice, creşterea încrederii în sine, a 
condiției fizice şi mintale ale jucătorilor, creşterea solidarității şi 
responsabilității. 

Fiecare joc impune jucătorilor să lucreze împreună ca să îndeplinească 
tema, sau sarcina jocului. Pentru a reuşi, grupa va fi silită să folosească 
diverse mijloace şi îndemânări: de comunicare, colaborare, soluționarea 
problemelor, încredere în colegi. Un grup de indivizi care lucrează ca o 
echipă poate realiza lucruri pe care nimeni nu le poate face singur. 
Indemânările exersate în timpul jocurilor de colaborare sunt necesare 
oricând, oricui, pentru a avea succes în viață. 

Substituindu-se realității, care adeseori sancţionează încercările 
neizbutite, jocurile respective permit experimentarea şi însuşirea unor 
deprinderi necunoscute fără pericolul pedepsei, ruşinii, respingerii. Ele 
devin mijloace relevante şi puternice pentru: spargerea barierelor mintale 
dintre indivizi, concentrarea atenţiei, asigurarea implicării echitabile a tuturor 
membrilor grupului, creşterea randamentului activității colective, dobândirea 
unor calități personale avantajoase. 

Toate aceste caracteristici servesc la educarea omeniei şi 
responsabilități civice, valori pe care şcoala obişnuită le neglijează, cu 
urmări catastrofale pentru societate şi națiune. De aceea, în multe situații, 
jocurile de colaborare pot deveni un mijloc pedagogic eficient pentru 
formarea caracterului de bun cetăţean. 

Jocurile de colaborare nu sunt totuşi o invenţie modernă. Multe din 
jocurile (competitive) cunoscute din copilăria fiecăruia aveau ca scop 
principal nu competiția propriu-zisă, ci tocmai activităţile aparent secundare 
— relaţiile interumane: formarea echipelor, organizarea unei strategii de 
acţiune, relaţiile între coechipieri şi cu adversarii etc. 

In timp ce multe activități folclorice tradiționale, de socializare sau 
petrecere a timpului liber (jocuri de societate, chefuri), urmăresc 
satisfacerea unor porniri instinctuale (supravieţuire, reproducere), noul tip 
de jocuri se referă la strunirea instinctelor şi civilizarea indivizilor. Cheturile 
sau petrecerile actuale, care se desfăşoară fie acasă fie în public, sunt nişte 
activități mai degrabă animalice, fără vreo urmă de preocupare spirituală, 
urmaşe degenerate ale orgiilor ceremoniale cu scop religios din cadrul 
anticelor ritualuri dionisiace. 

In schimb, jocurile de Team-building constituie mijloace eficiente de 
strunirea instinctelor individuale pentru atingerea unor scopuri de interes 
colectiv. 


Pentru a se dezvolta şi a deveni oameni, copiii au o nevoie vitală să se 
joace. Jocurile lor sunt de două feluri: 

1) de relaţionare cu ceilalți — acestea îi ajută la învățarea modului corect 
şi eficient de purtare în societate. Pentru astfel de jocuri, copiii au nevoie de 
modele (adulţi) pe care să le copieze, şi de parteneri de joc (alţi copii). Din 
păcate, azi copiii nu mai dispun nici de modele (părinţii sunt ocupați şi 
petrec foarte puţin timp ei, total insuficient), nici de parteneri de joc (nu au 
fraţi/ surori/ rude/ vecini etc.). 

2) pentru descoperirea lumii în care vor trăi — acestea îi ajută la 
învăţarea aprecierii şi relaţionării corecte şi responsabile cu mediul 
înconjurător (la aprecierea spaţiului - sus/ jos etc./ vremii — cald/ frig etc.). 
Pentru astfel de jocuri, copiii au nevoie să stea suficient timp în aer liber, în 
condiții variate. Din păcate, azi copiii sunt cocoloşiți de părinţi şi stau 
majoritatea timpului liber în casă (la TV/ calculator etc.). 

Rezultă că copiii de azi sunt crescuţi greşit (nu se joacă destul/ corect) şi 
de aceea devin adulți imaturi (incompetenţi, iresponsabili), adeseori 
nevrozați. 

Jocurile de Teambuilding (pentru tineri/ adulți) au şi scopul de a 
compensa (în limita posibilităţilor) deficitul de joc din copilărie şi a corecta 
nevrozele şi deficitul de educaţie morală rezultate din această lipsă. 





3.3. Caracteristi- 
cile jocurilor de 
Team-building 





Principiul activităţilor de Team-building este că grupul de participanți 
(jucători) primeşte o sarcină sau temă pe care trebuie s-o rezolve 
împreună, pentru aceasta fiind nevoiţi să desfăşoare atât un un efort mintal 
cât şi un efort fizic (moderat, accesibil oricărui om sănătos). 

Fiecare joc este urmat obligatoriu de o discuție cu toți participanții 
(descifrarea experienţei — vezi 4 6), în cursul căreia profesorul ajută jucătorii 
să înțeleagă şi conştientizeze care au fost purtările corecte (constructive) 
care au contribuit la rezolvarea sarcinii, şi purtările incorecte - (distructive) 
care au dăunat grupului, întârziind sau chiar împiedecând succesul. 


Jocurile de Team-building sunt extrem de variate. lată câteva categorii: 

- de introducere (pentru ca participanţii să facă cunoştinţă); 

- de încălzire; 

- de destindere; 

- de colaborare şi comunicare; 

- de creativitate (soluţionarea problemelor); 

- de încredere 

„- de încheierea lecţiei. 

Intr-un joc de colaborare, grupul de participanţi are de rezolvat o 
problemă, sarcină sau temă (în engleză: challenge). Aceasta se face cu 
ajutorul iniţiativei sau creativității unuia sau mai multor jucători, a 
comunicării şi participării tuturor. Rezolvarea sarcinilor impune jucătorilor să 
colaboreze, astfel încât chiar şi cea mai izolată sau timidă persoană devine 
un component important al echipei. Activitatea practică de rezolvare a 
diverselor jocuri formează (cu timpul) spiritul de echipă (team-spirit). 

Un alt tip de jocuri de Team-building sunt cele de creativitate, sau de 
inițiativă (în englezeşte initiatives). Ele servesc şi la înțelegerea specificului 
acțiunii de conducere a oamenilor, în ce constă această activitate, şi la 
învățarea capacității de conducere (leadership). Ele dezvoltă încrederea 
între coechipieri şi capacitatea grupului de a face față diverselor sarcini 
comune. Un alt scop al jocurilor este învăţarea indivizilor să aibă idei pe 
care să le împărtăşească celorlalți membri ai grupului, să gândească 
împreună, ca o echipă, astfel ca fiecare din ei să contribuie la alimentarea 
grupului cu gândire. Pentru ca echipa să reuşească, coechipierii sunt siliţi şi 
să comunice: să asculte ce zic ceilalţi, să laude pe oricine are idei, să 
folosească ideile auzite, să încurajeze eforturile coechipierilor. 

Multe jocuri au sarcini a căror rezolvare face apel la mai multe principii 
de bază, sau aspecte, ale lucrului în echipă. Este important ca în cadrul 
etapei de discutare sau descifrarea jocului, pentru înțelegerea experienţei 
respective, să fie atinse şi lămurite toate aceste aspecte (cât mai multe!), nu 
doar cel principal. 


Activitățile descrise în acest Manual pot fi, ba chiar trebuie adaptate la 
specificul grupului. In plus, instructorul creativ va inventa jocuri sau variante 
noi, inspirându-se din cele prezentate în carte, dar şi din alte surse: jocurile 
copiilor din cartierul său, literatura de specialitate etc. Uneori jocurile astfel 
descoperite au caracter competitiv, şi pentru a corespunde necesităţilor 
educaţiei Team-building şi a căpăta caracterul de colaborare ele trebuie 
reformate; dacă nu pot fi transformate, nu se vor folosi! 

Uneori însă echipa nu reuşeşte să îndeplinească sarcina de joc, să-şi 
atingă țelul. Ea se poate chiar destrăma - dacă membrii nu ştiu să se 
organizeze, să lucreze unii cu alţi, să planifice activitatea. In schimb, 

activitatea educativă dibaci dirijată de instructor creează entuziasm şi 
interes pentru succesul grupului, care este astfel ajutat să înveţe modul 
optim de lucru şi de comportare. Practicând aceste atitudini, indivizii învaţă 
să lucreze în echipă. Chiar şi când grupul nu reuşeşte să facă ce s-a cerut 
(ce şi-au propus) deşi membrii au colaborat între ei, ei câştigă totuşi ceva: 
priceperea de a fi coechipier. 


În plus, discutarea desfăşurării jocului (descifrarea experienței) după ce 
acesta se termină, ajută la învățarea procesului de a gândi la (orice) 
experienţe trăite, ceea ce permite însuşirea şi exersarea responsabilități. 





3.4. Care este 
scopul 
jocurilor ? 


Cu ajutorul jocurilor de Team-building pot fi atinse câteva scopuri 
valabile în general pentru orice grup de oameni: 

- Suprimarea barierelor psihologice dintre jucători, privind de exemplu 
etnia, sexul, originea socială, rangul social etc. 

- incurajarea participării fiecăruia, oricând. Sublinierea ideii că fiecare 
are puteri, capacităţi şi talente diferite cu care poate contribui la succesul 
grupului. Demonstrarea ideii că nici unul din jucători nu e nici mai valoros, 
nici mai prejos decât ceilalţi, chiar dacă priceperile şi posibilitățile lor fizice 
sunt diferite, altele, şi că fiecare poate contribui, în primul rând cu 
bunăvoință şi sinceritate, la efortul grupului (echipei) de a îndeplini scopul 
comun. Dorinţa unora de a-i domina pe alţii trebuie combătută. 

- Construirea mentalității şi camaraderiei de grup, de scop comun. 
Cu cât jucătorii se simt mai bine unii cu alţii în cadrul grupului, cu atât le 
cresc şansele să devină prieteni şi să stabilească relaţii de lungă durată, 
ceea ce în fond le măreşte competivitatea. Coeziunea creează o „presiune 
a grupului”, care constrânge indirect fiecare membru să efectueze fapte - fie 
bune, fie rele. Team-buildingul urmăreşte însuşirea şi generalizarea celor 
bune; dar nu trebuie uitat că tot influența grupului poate dirija un membru 
spre droguri, fapte antisociale, crime etc. 

- Crearea unui sentiment de echipă. 

- În cadrul descifrării experienţei, îndrumarea grupul către țeluri mai 
generoase, ţintind dincolo de cadrul jocului sau lecţiei. 

- Distracţia! Nu se va exagera cu seriozitatea. Câtă vreme grupa se 
străduieşte şi se poartă respectuos, participanţii vor fi lăsaţi să glumească, 
să râdă, să se joace. 





3.5. Actorii 
procesului 
educativ 





Cei doi actori ai procesului formativ de Team-building sunt: 

-  instructorul(ii) 

şi 

-  studentulțţii). 

Instructorul este persoana care conduce activitatea educativă realizată 
cu ajutorul jocurilor. Contribuţia sa este esenţială pentru succesul activității. 
Denumirea instructorului de Team-building în alte limbi (culturi) spune multe 
despre rolul său - în franceză: formateur (formator), sau animateur 
(animator); în engleză: leader (conducător), organizer (organizator), 
facilitator (catalizator), sau coach (antrenor). 

Instructorii pot fi voluntari sau profesionişti, adeseori proveniţi din 
rândurile cadrelor didactice sau instructorilor sportivi. 

„Studenții (jucătorii, sau participanţii) pot fi copii, tineri şi adulţi de 
ambele sexe. 

Toţi participanţii formează un grup, care poate fi împărţit în grupe mai 
mici, conform necesităților activității respective. Pentru rezolvarea sarcinii 
jocului, fiecare grup, sau grupă, formează o echipă. 

3.6. Cum se 
dezvoltă 
calitățile 
personale? 


Participarea la joc (de fapt la o şedinţă, sau la un stagiu de jocuri) are o 
puternică influenţă formativă asupra jucătorilor. Experiența este cel mai dur 
profesor, pentru că întâi te ascultă şi apoi îti predă lecția.(Vernon Law) 

Efortul mintal pentru găsirea unei soluţii la sarcina jocului, inter-acţiunile 
cu camarazii, constatările privind atitudinile constructive şi cele distructive 
ce apar în cursul jocului - fie cele personale, fie ale colegilor, toate concură 
la formarea unor concluzii şi mai târziu a unor atitudini noi în sinea fiecărui 
participant. Discutarea activității (pentru descifrarea sau înțelegerea 
experienţei) după terminarea fiecărui joc contribuie şi ea la clarificarea şi 
însuşirea factorilor care ajută - sau dimpotrivă, împiedecă - succesul 
echipei, dar şi al fiecărui participant. 

Aceşti factori sunt tocmai calitățile personale necesare unui antreprenor, 
dar în sens mai larg şi oricărui om (cetățean responsabil). Efortul fizic 
contribuie la consolidarea reflexelor căpătate, la stabilizarea deprinderilor 
rezultate din jocul educativ. 

Trebuie subliniat că în cursul unui joc omul poate manifesta nu numai 
trăsături pozitive de caracter, ci le dezvăluie şi pe cele negative. Lipsa de 
interes coexistă cu egoismul, modestia cu orgoliul nemăsurat, onestitatea 
cu viclenia. Ca orice fel de relaţie interumană, jocurile de Team-building pot 
servi atât unor scopuri bune, cât şi unora rele. 

Varianta bună ar fi să se poată lega între ele: efortul de schimbare 
socială, cu educaţia şi construirea comunităţii, întărindu-se necesitatea de 
comunicare, învățare împreună şi luarea deciziilor în comun. Oricine e 
conştient că spiritul de sacrificiu reprezintă o calitate. Congştiinţa 
apartenenţei la o echipă dă prioritate trăsăturilor pozitive. 

In cazul rău, jocurile pot deveni mijloace de opresiune şi înstrăinare, 
folosite pentru susținerea metodelor de educaţie pe verticală (forțată; de 
sus în jos) şi la izolarea indivizilor, la îndepărtarea lor unul de altul. “Un om 
adevărat se vede după încrederea pe care o are în ceilalți oameni şi după 
participarea la lupta lor, iar nu după o mie de acțiuni miloase fără încredere 
în semeni...” (pedagogul Paulo Freire). 

Mai trebuie subliniat că educaţia nu e o treabă simplă, nici uşoară, nici 
rapidă sau măcar definitivă: schimbarea mentalităților — eliminarea 
concepțiilor greşite (individualiste etc.) şi însuşirea altora noi, corecte, nu se 
poate face instantaneu, iar durabilitatea noilor deprinderi nu este veşnică, 
deoarece ele sunt în conflict cu pornirile naturale ale oamenilor, care 
acționează permanent în subconștient contra lor. 

Pentru consolidarea noilor calități personale, proaspăt dobândite, 
oamenii au nevoie de împrospătarea experienţelor educative prin expunere 
repetată la condiţiile formative produse de jocurile de Team-building. 
Pentru rezultate optime (durabile) în timp se recomandă cu insistență 
participarea repetată, periodică, a studenţilor la seminare sau stagii 
corespunzătoare. 





3.7. Creşterea 
încrederii de 
sine 





Succesul depinde de mulţi factori, unul de bază fiind încrederea de sine. 
Această însuşire depinde considerabil de felul în care ceilalţi ne apreciază 
şi reacționează la eforturile noastre. Dacă suntem încurajați şi lăudați, 
căpătăm încredere şi acționăm mai bine. 

Pe măsură ce căpătăm siguranţa că putem îndeplini sarcini mai grele, ne 
simțim mai bine şi avem încredere mai mare că vom putea rezolva sarcini 
mai dificile. Cu ajutorul încrederii de sine individul poate depăşi insuccesul, 
el va avea curajul de a încerca din nou, ceea ce îl va duce până la urmă la 
reuşită. 

Increderea de sine creşte direct proporţional cu capacitatea individului de 
a-şi stăpâni problemele corporale. Noul tip de educaţie fizică asigură astfel 

creşterea încrederii de sine atât pentru indivizi cât şi pentru grup. 

Când efortul cuiva ajută grupul să îndeplinească o sarcină cu succes, 
acel individ este acceptat de grup (echipă) ca membru titular” al său. Pe 
măsură ce în mintea individului se dezvoltă ideea că el aparţine unei echipe 
de succes, va lua parte din ce în ce mai activ la activitatea grupului, 
renunțând la rolul de observator pasiv. 

Formarea spiritului de echipă produce succes fără a crea şi perdanţi, aşa 
cum se întâmplă în cazul educaţiei (şi concepţiei de viață) obişnuită - 
individualistă, competițională.  Coechipierii învață că importantă e 
colaborarea — câştigul devine un rezultat colateral. 

Jocurile nu creează un fals sentiment de încredere. Oamenii simt când 
ceva e căpătat de pomană, sau când e obţinut pe drept, cu forțele şi 
meritele lor. Mândria posesiunii e incomparabil mai mare în al doilea caz. 
De aceea instructorul nu va face cadou soluţia jocului, ci va lăsa jucătorii să 
muncească pentru a o dobândi. Jocul trebuie lăsat să se desfăşoare cu 
lupte şi greşeli, cu conflicte şi împăcări, cu încercări şi insuccese — până la 
victoria finală. 





3.8. 
Familiarizarea 
cu diverse roluri 
sociale 


Când oamenii lucrează împreună pentru un venit, de obicei apar 
inevitabil şefi şi subordonați, cu roluri sociale şi sarcini diferite. De obicei, 
diviziunea muncii, diferenţierea evidentă a caracterului muncii şi relaţiile 
care se stabilesc, duc la o puternică inegalitate de statut şi de venituri în 
sânul organizaţiei respective. 

In schimb, în cadrul jocurilor de colaborare toţi jucătorii participă în mod 
egal la efortul fizic şi fiecare profită (emoţional) cât poate el de mult, deci 
nimeni nu se va simţi nedreptăţit. 

Indivizii talentaţi sau pricepuți la sporturi vor fi puşi în situaţii neobişnuite, 
pentru că vor depinde de coechipierii evident mai slabi. Indivizii neobişnuiţi 
cu mişcarea şi efortul fizic îşi vor descoperi noi posibilități personale, vor 
căpăta noi motivații. Indivizi altfel retraşi vor deveni fără să-şi dea seama 
şefi, căpătând o altă apreciere de la camarazi. In cadrul jocurilor, fiecare are 
şansa de a întâlni probleme neobişnuite şi de a juca noi „roluri” în cadrul 
grupului. 

Cu toții ne simțim mai bine când putem influenţa direcția în care merge 
grupul din care facem parte. lar într-un joc de colaborare (activitatea de 
Team-building), succesul grupului îi răsplăteşte pe toți, nu doar pe putinii 
care se pricep să marcheze, şuteze, sară etc. — cum se întâmplă la jocurile 
competitive. 

lar după ce o persoana va simţi bucuria muncii grele şi plăcerea 
aprecierii celorlalţi, va dori să le simtă din nou — fie în acelaşi cadru (de 
exemplu un alt joc), fie în cadrul întreprinderii unde lucrează. 





3.9. Creşterea 
eficienţei 
comunicării 





Munca în echipă înseamnă să pierzi jumătate din timp explicându-le 
celorlalți de ce nu au dreptate - zicea un hâtru. După care, cealaltă jumătate 
se pare că va fi pierdută când ei îţi demonstrează că nu e aşa cum zici tu! 

Pentru a nu se ajunge la astfel de aberaţii, e nevoie de o comunicare 
reală, constructivă, eficientă. Comunicarea se face prin 4 „canale”: 
cuvintele, tonul vocii, expresia feţii şi expresia corpului. Studiile arată că 
cuvintele transmit cam 10% din mesaj, tonul vocii cam 30%, expresia feții 
cam 30% iar expresia corpului tot cam vreo 30%. Rezultă că este greşit să 
folosim un singur canal, de exemplu doar al vorbirii, pentru succesul 
comunicării fiind obligatorie valorificarea tuturor canalelor disponibile. 

Aceste informaţii sunt utile atât instructorilor, cât şi jucătorilor, pentru că 
priceperea de a comunica bine este una din învăţăturile de bază pentru 

formarea spiritului de echipă. Pentru a reuşi împreună toți trebuie să se 
angajeze deplin, cu corpul şi cu mintea. Studenţii învață că angajarea 
personală şi buna comunicare cu ceilalți contribuie la succesul grupului, pe 
când refuzul (intenţionat, sau involuntar, sau deschis, sau pe ascuns) de a 
colabora dezbină grupul şi împiedecă succesul. Din desfăşurarea jocurilor 
coechipierii pricep curând că e preferabil să se încurajeze reciproc şi să 
comunice între ei cât mai bine, adică să vorbească clar şi să asculte cu 
atenţie ce au de spus alții. 

Incurajarea coechipierului este o pricepere care trebuie învățată şi 
întărită (vezi 4 8.1) pentru a fi utilizată cât mai des, când e cazul. La fe, nici 
capacitatea de acceptarea laudelor nu vine de la sine, şi ea trebuie 
învățată. Schimbul de încurajări întăreşte spiritul de echipă, creează dorința 
de angajare şi încrederea — caracteristici esenţiale pentru formarea unei 
echipe câştigătoare. 

In cursul desfăşurării jocurilor, participanţii sunt nevoiţi să creadă că 
coechipierii le ascultă părerile. Evident că unele idei vor fi bune, altele nu, 
iar altele vor trebui verificate practic. Colaborând la joc, studenții învaţă să 
nu fie de acord, să facă ipoteze, să aştepte să le vină rândul sa vorbească, 
cum să detensioneze atmosfera. In felul acesta ei învaţă să devină şi buni 
cetățeni sau membri de familie. 





3.10. Acceptarea 
riscurilor 


Pe măsură ce coechipierii devin mai relaxaţi şi mai încrezători în propriile 
puteri, ei devin şi mai înclinați pentru luarea deciziilor în grup, în loc de a 
lăsa pe altcineva să decidă pentru ei. Deciziile bune ale echipei duc la 
creşterea încrederii individuale şi colective, şi o dată cu aceasta la dorința 
de a accepta riscuri intelectuale, fizice, emoţionale. 

Prea deseori cetățenii noştri, fie ei copii sau adulţi, sunt împiedecați să ia 
decizii: pentru copii decid părinţii, pentru adulți politicienii. Aceasta este şi o 
încercare de a proteja copiii, sau adulţii, de greşeli. Insă viața impune 
luarea deciziilor de către fiecare, indiferent de vârstă, pentru a nu deveni 
asistați sociali, deci o povară pentru societate. 

Invăţarea priceperii vitale de a lua decizii bune se face numai practicând 
— şi greşind adeseori. Din punctul de vedere educativ, punând individul într- 
o situaţie potrivită, greşeala poate deveni calea spre succes. Acceptând 
riscul, indivizii învaţă să ia decizii corecte, să se autoconducă şi să conducă 
pe alţii. In felul acesta ei asimilează priceperile fizice, sociale şi psihosociale 
necesare pentru a reuşi în viaţă cu propriile forțe, fără asistenţa familiei sau 
a statului. 





3.11. Ce rezultate 
educative 
urmăreşte 
Team-building? 





Educaţia Team-building urmăreşte schimbarea atitudinii participan- 
țiloor şi dezvoltarea lor personală, în sensul dobândirii unor noi 
deprinderi utile şi calități personale. 

In acest sens menţionăm: 

1. Creşterea încrederii în forțele proprii. După ce participă cu succes 
(sau fără!) la jocurile cu dificultate crescătoare, care includ „pericole” 
corporale şi emoţionale, multor indivizi le creşte respectul de sine. După ce 
s-au „călit” cu ajutorul problemelor întâmpinate într-un joc, participanții 
abordează cu curaj problemele noi şi mai complicate ale jocului următor 
(sau cele din viaţa obişnuită). A fi autonom la nivel individual înseamnă a te 
testa permanent şi a-ţi cunoaşte propriile limite — de exemplu să ştii unde 
poţi acționa şi unde trebuie să te opreşti. Limitele de responsabilitate şi de 
competenţe trebuie să arate oamenilor ce pot face şi depăşi, nu ceea ce nu 
pot face. Ele creează o libertate, dar şi o îngrădire oportună. Fără ele, 
echipa ar putea ajunge să alerge prin tribune, nu pe terenul de joc. 

2. Creşterea nivelului de sprinteneală şi coordonare neuro- 
musculară. Multe exerciţii stimulează mişcările bazate pe echilibru şi 
continuitate curgătoare. Aceste performanţe fizice sunt mai uşor de realizat 
decât alte feluri de mişcări sau eforturi fizice (ca sprintul, săriturile etc.), iar 
succesul stăpânirii corporale încurajează şi dă un sentiment de încredere în 
toate domeniile de activitate. 


3. Creşterea satisfactiei pentru propriul corp şi a bucuriei de a fi 
împreună cu alții. Un criteriu de bază pentru aprecierea unui joc este 
nivelul de distracție pe care-l stârneşte. Aceasta pe de o parte 
compensează stresul provocat de senzaţia de pericol, iar pe de alta susține 
şi întăreşte procesul educativ. 


4. Îmbunătăţirea sănătăţii participanţilor. 


5. Creşterea gradului de într-ajutorare din cadrul grupului. Filozofia 
jocurilor se bazează pe ipoteza că oricine încearcă cu sinceritate şi 
conştiinciozitate să rezolve sarcina jocului, are dreptul la respectul celorlalți. 
Efortul personal, încercarea, contează mai mult decât succesul sau 
nereuşita, căci la multe jocuri, acestea depind de ceilalți coechipieri. 
Atmosfera prietenoasă şi încurajatoare tinde să susţină participarea. De 
aceea la multe jocuri s-a redus sau evitat complet folosirea întrecerii 
(competiţiei) cu alte echipe sau indivizi (deşi există şi astfel de variante). 


6. Creşterea familiarizării cu mediul natural. Tinerii şi adulţii care 
locuiesc la oraş nu mai ştiu ce este ploaia, noroiul, vântul, gerul, zloata, 
toamna, iarna, oboseala, transpirația şamd. Multe jocuri desfăşurate în aer 
liber îi familiarizează cu rostogolirea întâmplătoare în noroi, cu mirosul 
ierbii, cu bătaia razelor soarelui, cu muşcătura gerului, sub cele mai diverse 
forme. Starea nesigură a vremii contribuie la mărirea „pericolului” (aparent) 
al activităţii şi la întărirea efectului ei educativ. 


Scopul activității educative, dar şi a celei practice de zi cu zi, este ca 
echipa să devină mai eficientă, adică să realizeze performanţe mai mari în 
următoarele direcții: 

1. Indeplinirea sarcinilor pentru care a fost creată; 

2. Satisfacția membrilor (sănătatea mentală şi perfecționarea); 

3. Viabilitate (probabilitatea de a exista în continuare, de a nu se 
destrăma). 





3.12. Ce învață 
jucătorii ? 





Scopul final al jocurilor de colaborare este pe de o parte împăcarea 
participanţilor cu ei înşişi, pentru a se simţi bine, iar pe de alta dobândirea 
îndemânărilor şi încrederii de a colabora eficient cu ceilalți oameni, în orice 
ocazie. Este evident că acest scop generos nu poate fi realizat în întregime 
într-o singură şedinţă de două ore. Pentru schimbarea mentalităților sunt 
necesare multe lecții. 

Totuşi, chiar într-o singură şedinţă, grupul este cel puţin introdus în temă 
şi oamenii rămân cu un model sau schemă de desfăşurare, pe baza căreia 
(dacă vor) pot să muncească în continuare singuri. Dacă în cadrul acestei 
prime (singure) lecţii studenţii vor reuşi să conlucreze bine cu grupul, dacă 
ajung să aibă încredere în ei şi în capacitatea lor de a colabora cu alţii, 
atunci există posibilitatea că ei vor fi în stare să aplice ceea ce au învăţat 
aici în alte situaţii din viața lor obişnuită de acasă, de la şcoală, de la locul 
de muncă. 

După absolvirea (terminarea) unui curs (stagiu) de teambuilding, 
participanții vor cunoaşte cel puțin: regulile jocurilor practicate, 
îndemânările, concepţia de lucru şi politețtea pentru lucrul în echipă şi 
activitatea de educație fizică. 

Ei vor fi capabili: 

1. Să arate capacitatea de a comunica în cadrul unui grup mic, pentru a 
rezolva probleme, a stinge conflicte, a împărtăşi informaţii; 

2. Să interacţioneze şi comunice cu colegii în mod pozitiv, constructiv, 
indiferent de sexul, vârsta, cultura (concepţiile) sau punctele de vedere 
(părerile) ale acestora; 

3. Să adapteze modul de comunicare pe baza feed-bachului verbal şi 
nonverbal; 

4. Să se exprime cu un ton, atitudine şi vocabular potrivite unei situații 
date; 

5. Să demonstreze îndemânări corporale (de mişcare) necesare pentru 
activități individuale sau de grup; 

6. Să demonstreze politețea corespunzătoare şi capacitatea de a 
conlucra în echipă, în cadrul unor activități cu un partener, sau cu un grup. 

4. INDICAȚII PENTRU INSTRUCTORI 


4.1. Rolul instructorului 

4.2. Pregătirea unui program de lectii 
4.3. Pregătirea lectiei 

4.4. Organizarea lecţiei 

4.5. Cum se aleg jocurile? 

4.6. Alcătuirea grupului 

4.7. Desfăşurarea lectiei 

4.8. Informarea participanților 

4.9. Conducerea unui grup 

4.10. Interesele comune 

4.11. Motivarea cu ajutorul provocărilor 
4.12. Participarea voluntară la joc 

4.13. Conventia de colaborare 

4.14. Când intervine instructorul? 

4.15. Delegarea sarcinilor de conducere 
4.16. Impreună — sau „eu primul”? 

4.17. Motivarea cu ajutorul umorului 
4.18. Păstrarea cumpătului 





Conducerea echipei (managementul) este una din funcţiile de bază ale 
antreprenorului. Pe de altă parte, capacitatea de a conduce (ocazional sau 
permanent) pe alţii reprezintă o calitate de dorit a fiecărui om. Orice 
cetățean responsabil nu aşteaptă să fie condus, ci se lasă condus când e 
cazul (de cineva mai bun ca el), dar se şi apucă să conducă pe alții dacă în 
cazul respectiv el e mai competent decât ei (şi acceptat!). In plus, buna 
auto-conducere a propriei vieţi e o datorie de bază a fiecărui om. De aceea 
educaţia civică conţine şi noțiuni de bază privind arta conducerii (/iderşip). 

Orice instructor de Teambuilding este un fel de manager, iar orice 
manager (director, şef) poate deveni (şi ar fi bine să devină!) un fel de un 
instructor de Teambuilding pentru echipa pe care o conduce. De fapt, el ar 
trebui să fie primul care stârneşte şi creiează spiritul de echipă, care 
stimulează subordonații (mai bine zis - colegii) pentru a se autodepăşi (şi 
implicit a-şi creşte productivitatea personală şi cea colectivă). Managerul 
(antreprenorul) poate realiza aceasta atât cu ajutorul unor exerciţii de 
Teambuilding (preluate din acest curs, sau inspirate din curs şi adaptate la 
condițiile respective), cât şi cu celelalte mijloace de acţiune aflate/ învăţate 
la cursurile de antreprenoriat — sau cele de educaţie civică. Desigur că 
există şi posibilitatea ca managerul să angajeze în acest scop un instructor 
specializat. 

Problema nu e însă dacă managerul se ocupă personal de Teambuilding 
sau angajează un specialist din afara organizației, ci dacă acceptă şi 
îmbrățişează ideia lucrului în echipă — întrucât punerea ei în practică 
înseamnă (pentru mulți şefi vanitoşi) o scădere a statutului lor privilegiat. 





4.1. Rolul 


instructorului 





Jocurile de colaborare nu sunt o simplă joacă, ci un foarte puternic mijloc 
educativ. Rolul instructorului este cu atât mai mare în cazul că scopul 
jocurilor nu este doar educarea caracterului (o cerință socială), ci şi 
schimbarea atitudinii sociale a participanţilor (o cerinţă patriotică). 

Instructorul de Teambuilding este un personaj foarte important şi din 
punctul de vedere social. Prin activitatea sa, el formează oameni mai 
sănătoşi şi mai vioi, care gândesc mai bine pentru interesul colectiv, 
cetățeni mai buni şi mai eficienți. 


Sarcinile instructorului sunt: 

- să conducă activitatea grupului; 

- planificarea activităţii; jocurile trebuie să satisfacă necesitățile 
grupului, regulile jocurilor vor fi adaptate specificului grupului şi 
situaţiei. 

- pregătirea grupului pentru şedinţă, activitate; 

- explicarea regulilor jocului; 

- supravegherea desfăşurării activității; 

- păstrarea disciplinei şi evitarea accidentelor; 

-  entuziasmarea şi motivarea membrilor grupului; 

- înțelegerea experienţei prilejuită de joc prin descifrarea (discutarea) 
ei după terminarea jocului; 

- să fie entuziast. Entuziasmul este contagios; 

- creşterea competenţei sale profesionale. 

Instructorul de teambuilding nu poate fi doar un simplu profesor de sport, 
sau un diriginte, sau un ghid turistic, sau un entuziast naiv, sau un birocrat 
etc. El trebuie să aibă o misiune, o intenţie, un scop, un crez. 

Pentru realizarea unei influențe multilaterală şi favorabilă a jocului 
organizat e nevoie de participarea permanentă şi creativă a instructorului. 
Dacă el îi lasă pe studenţi să se joace şi se apucă de citit ziarul, sau discută 
cu vreo spectatoare atractivă, efectul activității jucătorilor scade văzând cu 
ochii. 

Pe de altă parte, când instructorul „vede” într-un joc şi „transmite” 
participanţilor numai partea de efort fizic, sau urmărirea unor performanţe 
măsurate, sau „câştigul”, el pierde, şi alături de el pierd toţi cei îndrumați, o 
mulțime de valori colaterale, unele poate mult mai importante: 

depăşirea barierei psihologice personale („asta nu se poate face!”, 
„mi-e frică să sar” etc.), 

- nevoia de colaborare („pe ăştia nu-i cunosc, cum o să-i fac să lucrăm 
împreună?”), 

- nevoia de organizare şi de stabilirea unor sarcini în cadrul grupului 
(„de ce să-l ascult pe ăsta, ce, e mai deştept ca mine?”), 

- înțelegerea nevoii de ajutorare şi asigurare a coechipierilor („dacă e 
prost şi se bagă, n-are decât să cadă”), 
constatarea că şi fetele pot îndeplini sarcini „de băiat 

said: 


Faptul că e şef şi conduce grupul nu trebuie să servească la amplificarea 
ego-ului (fuduliei) instructorului, ci la dezvoltarea capacităților fizice şi 
spirituale ale jucătorilor. Adeseori grupul copiază toanele şefului. Aşa că 
instructorul n-are voie să fie trist, gânditor, bolnav, pesimist, pricinos, 
cârcotaş, invidios, fudul, pervers şamd. 

Nu-i rămâne decât să fie entuziast, să gândească „pozitiv”, să îi placă ce 
face şi să se distreze împreună cu jucătorii. 
Altfel — mai bine se lasă de meserie! 


Pentru a putea satisface cu succes toate cerințele, instructorul trebuie să fie 
generos, altruist, iubitor de oameni, dispus să-şi sacrifice tabieturile şi 
adeseori chiar interesele personale paralele, animat de simţul datoriei şi 
respectului pentru munca sa. El are nevoie şi de o foarte bună condiţie 
fizică. Faptul că e silit să vorbească mult, captivant, antrenant, cu miez, sau 
dimpotrivă, să tacă - când e cazul, ori să gestioneze psihologic un grup cu 
membri de vârste şi experiențe de viaţă foarte diferite, arată ce sarcină grea 
are. De aceea instructorul care îşi iubeşte şi respectă „meseria”, trebuie să 
se străduiască permanent să devină un om mai bun, mai curajos, mai cult, 
mai competent, cu o condiţie fizică mai bună, cu o deschidere mintală mai 
largă. Pe scurt, instructorul îi poate învăţa pe studenţi ceea ce este el cu 
adevărat, nu ceea ce crede el că ar fi. 





4.2. Pregătirea 
unui program de 
lecții 





Pentru a fi educaţie - şi nu distracţie sau chiar pierdere de timp (şi de 
bani!), jocurile trebuie să fie strict încadrate într-un program bine conceput 
de lecții/ şedinţe de Team-building. Instructorul responsabil de acțiune 
trebuie să clarifice din timp, împreună cu reprezentantul Clientului (director 
de personal/ director de şcoală etc.) şi cu propria conducere a organizației 
din care face el parte: 

- Scopul acțiunii/ stagiului/ programului, 

- Condiţiile de desfăşurare (loc, timp, durată, costuri, responsabilități etc.) 

- Mijloacele materiale şi umane (instructori) disponibile, 

- Caracteristicile participanţilor (elevilor), 

- Desfăşurarea în siguranţă a activităților. 


Instructorul va concretiza aceste informaţii şi condiții sub forma unui 
program scris, cu următoarele etape: 

1. Stabilirea necesităților şi scopurilor grupului — pe baza unei/ unor 
discutii detaliate, sincere, responsabile cu reprezentantul/ reprezentanții 
Clientului, pentru a se pune de acord părerile şi cerinţele lui cu posibilitățile 
şi competenţa instructorului şi organizaţiei sale; 

2. Planificarea activităților jocurilor adecvate pentru satisfacerea 
necesităților şi atingerea scopurilor — vezi # 4.4. şi # 4.5. Instructorul va 
stabili un plan scris de desfăşurare a programului, cu enumerarea: lecţiilor 
aferente, datele şi locul lor de desfăşurare, temele şi obiectivele lecţiilor, 
ideile principale pentru discuţia de descifrarea experienței după fiecare joc 
etc. 

3. Prezentarea programului scris — în faţa reprezentantului Clientului, 
pentru o ultimă apreciere/ confirmare a corespondenţei între cerințele sale 
şi activitățile prevăzute/ propuse; 

4. Desfăşurarea programului/ lecţiilor; 

5. Urmărirea în timp a efectelor lecţiilor şi valorificarea învățăturii 
transmise în activitatea profesională/ socială a elevilor. 


Programul are şi caracter de „proiect educativ”, cu toate elementele şi 
etapele oricărui proiect — pe care beneficiarul (ajutat de instructor) trebuie să le 
specifice clar: 

- Beneficiar. client, utilizator, finanţator etc.; 

- Temă (scop): prelucrarea unuia sau mai multor indivizi, pentru a-i face 
capabili să realizeze sarcini stabilite; 

- Alegerea executantului (cinstit: prin competiţie); 

- Plan de lucru: documentaţie, amenajări, acțiuni, responsabili, costuri, 
termene; 

- Lista mijloacelor şi resurselor (materiale, umane, financiare) necesare, 
disponibile; 

- Execuţie: realizarea lucrării, supravegherea execuţiei; 

- Respectarea legalității şi standardelor relevante: protecția muncii, protecția 
mediului, impactul social-politic-economic-uman-internaţional; 

- Finalizare: preliminară, probe şi verificări, remedieri; 

- Predarea către Beneficiar; 

- Garanţie; 

- Incheiere; 

- Feed-back: învățăminte pentru viitor. 


lată şi alte sarcini pentru instructor: 

- Va vizita din timp locul/ locurile de desfăşurarea lecţiilor/ programului, 
pentru a-i cunoaşte configuraţia şi caracteristicile, spre a le putea eventual 
include în structura jocurilor (de exemplu în aer liber: denivelări/ obstacole/ 
copaci/ apă; sau în cazul unei săli (de sport): pereţi/ spaliere/ mese/ scaune 
etc.). Se vor identifica şi stabili amplasamentul şi accesul la telefon, toalete, 
cişmele, adâposturi, locuri de parcare, locuri de adunare/ odihnă. 

- Va afla cât mai multe informaţii despre participanţi: câţi sunt, ce 
capacităţi fizice au, ce vârsta şi pregătire au, există participanţi cu 
caracteristici speciale (invalizi, cu probleme psihice, cu nevoi speciale etc.), 
care e raportul între femei şi bărbaţi, şefi şi subordonați, instructori şi elevi — 
vezi şi 4 4.6. 





4.3. Pregătirea 
lecției 





Dacă treaba pe care o ai de făcut îti pare simplă, înseamnă că 
nu ai aflat încă totul despre ea! (Donald Westlake) 


Instruirea participantilor, prezentarea jocurilor de colaborare şi 
conducerea grupei de studenţi într-un mod eficient pentru succesul 
activității constituie o sarcină dificilă pentru mulți instructori (chiar 
profesionişti). De aceea, câteva indicații despre scopul şi desfăşurarea 
jocurilor pot fi de mare ajutor. 

Instructorul va întocmi Planul lecţiei (obligatoriu scris!), cu mult înainte 
de termenul când va conduce şedinţa. Lecţia se înscrie în planul 
programului. 

Pe baza planului şedinței/ lecţiei se va concepe un scenariu (poveste) 
care va ghida desfăşurarea întregii activităţi, la fel ca la un film sau la o 
piesă de teatru. Apoi, va stabili locurile şi suprafețele (din sală, sau în aer 
liber) pe care fiecare grupă şi subgrupă vor desfăşura fiecare activitate. Va 
stabili locul de adunare, unde se va desfăşura şi activitatea de prezentare. 

TOATE materialele didactice necesare se procură, pregătesc şi verifică 
dinainte, astfel ca la începerea lecţiei să fie la îndemână. Tot aşa inventarul 
se adună şi verifică la sfârşitul lecţiei — vezi # 16. 

De asemenea, toți participanţii vor fi avertizați din timp asupra: datei şi 
locului de adunare, duratei lecţiei, echipamentului personal necesar. 

Mai ales dacă este vorba de o activitate în aer liber, în condiţii 
meteorologice mai rele (ploaie, noroi, vânt, soare puternic etc), 
echipamentul trebuie să fie corespunzător: 

- Pentru şedinţă: haine largi şi groase (care să nu împiedece mişcările, 
să protejeze de frig, umezeală, şocuri etc.), încălțăminte comodă (tenişi), 
mănuşi, şapcă, pălarie, pelerină etc.; 

- Prosop, îmbrăcăminte de schimb (călduroasă) la terminarea şedinţei. 

Instructorul va avea o sacoşă cu câteva obiecte de rezervă pentru a face 
față nevoilor celor uituci etc.: apa de băut, şapcă, prosop, pelerină etc. 

Locul de desfăşurare a lecţiei trebuie să dispună de facilități sanitare 
(apă potabilă, spălător, toaletă) în bună stare. 

Fiecare instructor va avea o trusă de prim-ajutor (pe care trebuie să ştie 
s-o folosească) şi un mijloc rapid de comunicare (telefon mobil) cu un medic 
(Salvare). Se recomandă insistent ca instructorul să urmeze (şi să absolve) 





40 


un curs de prim-ajutor. 

După fiecare joc, înțelegerea (sau descifrarea) experienței (prin 
discutarea activităţii desfăşurate) — vezi # 6 - va fi cât mai simplă şi la 
obiect. Cu această ocazie, înstructorul va împărtăşi şi din experienţa lui 
personală, deoarece amintirile sale în calitate de adult reprezintă un bagaj 
impresionant de cunoştinţe pentru tinerii ascultători. 

Ca şef al grupului instructorul trebuie să arate şi să se poarte 
corespunzător: să fie îmbrăcat corect, aşa fel ca să-i crească prestigiul şi 
credibilitatea, să inspire încredere; să nu poarte ochelari de soare decât în 
caz de forță majoră (contactul vizual e deosebit de important pentru 
succesul acţiunii); să înveţe pe de rost numele participanţilor şi să le 
folosească în conversaţie. Pentru asigurarea succesului lecției, entuziasmul 
este contagios şi instructorul este obligaţi să fie entuziast, să mobilizeze 
jucătorii. Adeseori toanele instructorului se transmit întregii grupe şi-i 
determină starea de spirit. 

Când jucătorii se conduc singuri, instructorul trebuie să se lase în voia lor 
şi să-i urmeze. Dacă un grup dă semne că ar vrea să se joace toată ziua, 
lasă-i s-o facă! Lasă grupul să arate unde vrea să ajungă şi o va face! 

Instructorul va avea pregătite variante de acţiune pentru cazuri nedorite: 
vreme nefavorabilă, sau dacă grupul soseşte în tranşe la locul/ timpul de 
adunare etc. 


În carte sunt descrise numeroase jocuri frumoase, atractive, uşor de 
jucat. Jucaţi-le cu atenţie pentru evitarea accidentelor, urmărind scopul 
dorit, distrați-vă şi obosiți-vă! 

Dar când vă jucaţi, nu uitaţi că faceți o treaba serioasă! 





4.4. Organizarea 
lecției 





Problemele şi scopurile de atins sunt stabilite de responsabilul grupului şi 
beneficiarul educaţiei de teambuilding: diriginte, antrenor, patron sau 
conducătorul colectivului, asistent social, director de cămin sau închisoare 
etc. Acesta este un „client”, care angajează un „furnizor” (instructorul) ca 
să-i livreze un serviciu (conducerea şedinţei sau cursului) de Team- 
building. Jocurile de colaborare sunt de fapt mijloacele sau uneltele cu 
care instructorul rezolvă problemele ce i se dau pentru un anumit grup. 

De obicei o lecţie (şedinţă) cu jocuri de colaborare durează două ore. 

Ca orice lucru „bine făcut”, şedinţa de jocuri va avea un început, un 
cuprins şi un sfârşit. Toate activităţile desfăşurate în şedinţă pot fi jocuri, 
dar există şi altfel de exerciţii bune. 

Inceputul şedinţei trebuie să fie atractiv şi mobilizator, pentru că el 
determină atenţia şi interesul cu care studenții vor participa în continuare. 

Sfârşitul şedinţei trebuie de asemenea să impresioneze şi mobilizeze 
jucătorii, pentru ca ei să se despartă cu voie bună şi amintiri plăcute, cu 
sentimente prieteneşti față de colegi şi instructor, dorind o repetare cât mai 
grabnică a experienţei trăite. 


Mulţi profesori-instructori folosesc jocuri în partea de început sau în cea 
de sfârşit a lecţiilor obişnuite (şcolare, sportive etc.). 

O altă idee bună este intercalarea lor în cadrul unei manifestări mai largi, 
între diverse acţiuni, sau ca parte a unei alte acţiuni a organizaţiei din care 
face parte grupul (şcoală, întreprindere). 

Jocurile pot fi un puternic spărgător al monotoniei unei zile lungi de 
şcoală, sau de muncă obositoare. Ele pot să-i ocupe şi potolească pe copiii 
mici, dar şi să-i distreze pe „copiii” adulţi. Uneori un joc poate detensiona 
enervarea produsă de o zi proastă, alteori înviorează spiritul şi coeziunea 
echipei, uzate de programul stresant, iar alteori jocul stârneşte creativitatea 
necesară rezolvării unei probleme dificile. 

În cuprinsul unei şedinţe se pot juca cel mult 10-15 jocuri, din cauză că faza 
cu descifrarea experienței durează mult. In carte sunt prezentate 
aproximativ 140 de jocuri, adică suficient material pentru numeroase 
şedinţe. 





4.5. Cum se aleg 
jocurile? 


Un aspect important al planificării şedinţei este alegerea jocurilor şi 
ordinea lor, aşa-zisa secvență. 

La pregătirea listei de jocuri adecvate scopului lecţiei, se foloseşte 
principiul “succesiunii jocurilor cu dificultatea crescătoare”. 

Dacă membrii grupului nu se cunosc, sau n-au mai colaborat între ei, e 
nevoie la începutul şedinţei de câteva jocuri introductive (pentru spargerea 
gheții), care să înmoaie carapacea personală de apărare şi să micşoreze 
spaţiul înconjurător de alarmare pe care îl are fiecare om. După ce jucătorii 
se încălzesc şi mai pierd din inhibiţii, ne mai ferindu-se unii de alţii, se poate 
trece la topirea carapacei şi la anularea spaţiului individual de alarmare, 
propunându-se jocurile de bază. Jocurile mai grele se desfăşoară după 
unele mai uşoare, care au creat deja grupului un sentiment de satisfacţie 
pentru performanţele realizate. 

Succesiunea potrivită înseamnă alegerea unor jocuri corespunzătoare 
pentru rezolvarea problemelor sau țelurilor pe care le are grupul în viața 
reală, şi înşiruirea lor gradată după nivelul de dificultate. Programul trebuie 
să cuprindă şi soluţii de rezervă. 


Pentru ca grupa să profite cât mai mult din experienţa ce o va face, e 
bine ca instructorul să analizeze următoarele aspecte: 

1. Jocurile se aleg corespunzător vârstei şi capacităţii fizice a 
grupului. De exemplu, orice grup devine repede frustrat de sarcinile care îi 
depăşesc cu mult posibilitățile corporale şi mintale. Uneori jocul ales este 
prea simplu pentru un grup de adulţi (joc greşit ales) şi participanţii nu se 
simt solicitaţi, se plictisesc repede, atenţia şi motivarea scade. In acest caz 
se va schimba imediat fie regulile jocului (pentru a-l face mai greu) sau 
chiar se trece la alt joc. 


2. Jocul se va desfăşura într-un loc potrivit, în sală sau în aer liber, 
unde să se evite accidentele şi participanţii să se simtă bine. Se vor folosi şi 
materialele existente pe teren: bănci, copaci, garduri, buturugi etc. 


3. Mărimea grupei să fie medie. E preferabil ca grupurile foarte mari (de 
25-30 persoane) să fie împărţite în două sau mai multe grupe egale. În 
echipele excesiv de mari, ideile şi intenţiile bune se pierd adeseori în 
favoarea vocilor mai răsunătoare, sau a unor participanţi cu popularitate 
individuală (de exemplu un şef de birou etc. din organizaţia în care 
muncesc jucătorii). Echipele, fie că e vorba de una (întregul grup) sau de 
mai multe (grupe), îşi vor alege prin discuţii şi consens câte un nume 
(distractiv, dar totuşi nu „Invalizii veseli”, sau „Moarte graşilor” etc.). 





4.6. Alcătuirea 
grupului 





De obicei componenţa grupului este dată, obligatorie, dar există şi situații 
când se pot aplica nişie criterii de selecție a participanților: 

A. Probleme şi scopuri comune. Din cauza activităților desfăşurate în 
comun, membrii grupului devin, din indivizi disparaţi — coechipieri, care 
învaţă să asculte, să respecte, să aibă grijă unii de alţii. Acest proces de 
formare a grupului impune membrilor săi o oarecare uniformizare şi 
comunitate de păreri şi purtări. Dar unii indivizi nu sunt de acord să-şi 
piardă o parte din libertate, indiferent de avantaje. Instructorul va prezenta 

de la început potenţialilor participanţi toate aceste aspecte, iar cei care nu 
sunt de acord cu ele se vor exclude singuri din activitate. 

B. Componența echilibrată. Un amestec echilibrat înseamnă să 
grupezi participanţi slabi împreună cu alţii zdraveni, tineri cu bătrâni, şefi cu 
subordonați în viața obişnuită. Această interacţiune forțată dă rezultate 
educative foarte interesante. Deşi problema devine importantă mai ales în 
cazul că participanţii sunt tineri cu probleme, sau delicvenţi, ea trebuie 
analizată cu orice ocazie. 

C. Capacitatea mintală şi fizică. Persoanele cu handicapuri (dizabilități) 
au uneori greutăți mai mari în rezolvarea sarcinilor cerute de jocuri. 
Gruparea lor cu jucători normali le dă posibilitatea să trăiască sentimente cu 
care au rareori ocazia să se întâlnească. 

D. Intensitatea experienţei. Educaţia experienţială se bazează pe 
ipoteza că individul confruntat cu dificultăți mari îşi schimbă şi dezvoltă 
rapid personalitatea. Din păcate, ipoteza nu e corectă în toate cazurile. 
Există tineri viguroşi care pot face eforturi mari fără să sufere (şi să se 
educe), dar şi pacienţi înapoiaţi care trebuie luaţi cu binişorul, precum şi 
delicvenţi nepăsători - pentru motivarea cărora trebuie găsite mijloace 
adecvate. 


Participanţii de orice vârstă se împart în mai multe categorii: 

- Jucători activi, interesaţi de orice activitate, entuziaşti care îi antrenează 
şi pe cei din jur; 

- Jucătorii instabili, care participă în funcţie de dispoziția de moment. Ei 
formează majoritatea; 

- Jucătorii pasivi, în număr mai mic decât cei din primele două categorii, 
se recunosc uşor. Ei necesită o atenţie specială. Timiditatea sau lipsa de 
interes au cauze mai adânci. Poate fi o barieră psihică (ruşine de 
neîndemânarea lor, de lipsa de experienţă etc.), un handicap real şamd. 





4.7. 
Desfăşurarea 
lecției 





Inainte de lecţie participanţii trebuie observați câteva clipe: care e 
atmosfera? Sunt ei pregătiți pentru ce urmează (încălțămintea, 
îmbrăcămintea, entuziasmul)? Dacă se poate, se va discuta fără formalități 
cu câţiva participanţi, ca să se afle: ce aşteaptă ei? Ce ar dori să se 
petreacă în continuare? 

Sarcinile instructorului sunt: 

- să asigure că participanții înțeleg bine şi complet care e scopul 
adunării şi a activităților care se vor desfăşura, să asigure că toţi vor 
participa corect, conştiincios, creativ şi responsabil la ele; 

- să asigure că particpanţii înțeleg şi rețin modalitățile în care se 
intenţionează atingerea scopului, adică regulile jocurilor, sarcinile şi 
drepturile jucătorilor, rolul şi puterile instructorului (îndrumare, arbritraj etc.) 

- creşterea spiritului de echipă al grupului, prin consolidarea efectului 
formativ al jocurilor: inter-comunicare bună, prietenoasă, stimulantă etc. 
(inclusiv glume, pauze de odihnă, intervenţii diplomatice prompte pentru 
oprirea conflictelor potenţiale). 

Pentru valorificarea optimă a timpului (time is money!) instructorul va 
avea grijă să respecte el însuşi şi să impună respectarea de către 
participanţi a: 

- Programul de lucru stabilit; 

- Punctualitatea; 

- Disciplina şi regulile de bun-simţ/ purtare. 


La începutul lecţiei, înstructorul de Team-building va discuta cu 
studenţii importanţa fiecărui principiu al muncii în echipă (vezi # 2.3.). Se 
vor da câteva exemple relevante despre modul în care aceste îndemânări 
interesează studenţii şi cum le vor putea ei aplica practic în cursul vieții 

profesionale (sau private). Participanţii vor fi încurajați să-şi exprime 
părerile. 

Inaintea începerii unui joc, regulile sale vor fi prezentate cât mai clar 
tuturor participanţilor. Trebuie însă evitate atât excesul de reguli cât şi 
neclaritățile. 

Prezentarea jocului şi regulilor sale astfel ca să devină o sarcină 
importantă şi stimulantă pentru grup, constituie o treabă dificilă pentru orice 
instructor. In acest scop el va împărtăşi grupului şi din experienţa personală 
(uneori chiar înfrumuseţată şi amplificată pentru succesul acțiunii, cu: 
episoade, întâmplări, senzaţii, aventuri inventate sau copiate, al căror erou 
a fost el însuşi). Indiferent de vârstă şi biografie, orice instructor care îşi 
merită titlul a acumulat deja o cantitate mare de cunoştinţe şi experienţe, pe 
care le poate valorifica. 

Jocurile cu caracter de colaborare pot fi prezentate participanţilor în 
multe feluri. Unii instructori inventează scenarii spectaculoase, poveşti cu 
căpcăuni, terorişti, rechini etc., alţii prezintă jocul ca atare (sec, nemțeşie), 
aşa cum este. Ambele variante sunt corecte. Fiecare instructor va alege 
varianta de predare care îi place şi cu care se simte mai bine, căci buna lui 
dispoziție este esenţială pentru succesul lecției. 


După ce prezintă situaţia dată şi regulile jocului, instructorul se va da la o 
parte şi va lasă grupa să rezolve problema cum o şti, chiar dacă uneori se 
mai şi încurcă. Intrucât instructorul a ales problema (jocul), probabil că ştie 
şi soluția cea mai bună, dar nu foloseşte nimănui dacă va întrerupe jocul 
pentru a da sfaturi, sau a “sufla” soluția “corectă”. Scopul întregii activități 
este interacțiunea dintre jucători, nu performanțele lor fizice sau iuțeala 
cu care rezolvă problema. 


Uneori, în focul acțiunii, jucătorii mai încalcă o regulă. Severitatea 
pedepsei poate merge de la un avertisment sau o penalizare de timp, până 
la reluarea jocului de la început. Instructorul trebuie să aplice strict regulile 
jocului. Dacă grupa bănuieşte că regulile jocului nu contează, activitatea va 
degenera urgent într-o harababură, cu funcţionalitate şi utilitate zero. 


Pentru varietate, sau pentru creşterea interesului ori nivelului de efort 
individual, jocurile pot fi prezentate şi sub forma unui fel de concurs. Astfel 
de competiții pot avea două forme: ori grupa se întrece cu ea însăşi, 
lucrând contratimp şi întrecându-se cu propriul ei record, obținut cu altă 
ocazie, ori grupa se întrece cu altă(e) (sub)grupă(e), sau cu recordul de 
timp (real sau inventat ad-hoc), stabilit de altă grupă ori şcoală etc. 

După ce grupa a rezolvat problema, sau sarcina (ori a încercat dar n-a 
reuşit), activitatea petrecută (experienţa trăită) se discută cu toţi participanții 
(vezi # 6). 





4.8. Informarea 
participanților 





Una din condiţiile esenţiale pentru succesul acțiunii educative este buna 
comunicare, în ambele sensuri, între instructor şi elevi precum şi între elevi. 

De aceea participanţii vor fi informaţi asupra activității care urmează, 
asupra sarcinilor lor şi regulilor de respectat, sau despre orice alt aspect pe 
care e bine să-l cunoască: 

a) La începutul lecției; 

b) Inaintea fiecărui joc; 

c) Pe parcursul lecţiei; 

d) La sfârşitul şedinţei. 

Instructorul va încuraja permanent participanţii să se exprime şi să 
comunice atât neînțelegerile sau problemele care le au, cât şi orice 
comentariu sau propunere au de făcut referitoare la activitatea în curs. 

De obicei participanţii nu ştiu ce îi aşteaptă sau ce li se cere, sau au 

anumite probleme personale care necesită atenția instructorului. 

De aceea, la începutul şedinţei sau a colaborării, instructorul va informa 
participanţii asupra programului şedinţei, asupra cadrului de reguli generale 
în care se va desfăşura activitatea şi asupra scopurilor ei. Cu aceiaşi ocazie 
se vor discuta şi problemele participanților. 


Grupul lucrează (şi se auto-educă) mai bine dacă înainte de a începe 
„joaca” se lămuresc nişte idei de bază: 

- ce vrem să realizăm prin joacă (scopul acțiunii); 

- ce au de făcut participanții şi 

- ce vor câştiga din această activitate. 

Pentru ca jocurile de colaborare să depăşească nivelul unei distracții şi 
să devină experiențe pline de învățăminte pentru participanţi, ele trebuie 
prezentate studenţilor conform unor anumite reguli orientative. 

Activitatea poate fi prezentată şi sub forma unui scenariu, sau ca o 
poveste. Astfel, pentru copii (dar nu numai) locul de desfăşurare şi jocul în 
sine pot deveni ad-hoc o situaţie de basm, în care jucătorii pățesc tot felul 
de „nenorociri” fabuloase dacă nu colaborează între ei. 

Sunt două feluri de informaţii care se dau jucătorilor: unele stricte şi fără 
posibilitate de tocmeală, legate de evitarea accidentelor, şi altele 
negociabile, privind regulile de desfăşurarea jocurilor şi scopurile activității. 
La primele, participanţii pot doar cere lămuriri, pe când la categoria cealaltă, 
ei pot veni cu propuneri şi comentarii, chiar sunt solicitaţi s-o facă. 

Regulile jocului şi scopul activității respective trebuie comunicate 
grupului şi lămurite împreună cu toți participanţii înaintea fiecărui joc. 

După prezentarea elementelor de bază ale unui joc, toți jucătorii vor fi 
invitaţi la un scurt brainstorming, pentru a preciza, adăuga, completa, fixa 
regulile jocului şi scopul acțiunii care urmează. Nu e bine să fie multe reguli. 
In cazul adulţilor, se va explica asemănarea dintre joc şi situațiile din viața 
obişnuită, provocând participanţii să caute înţelesuri mai adânci decât apar 
la prima vedere. 


Sunt trei reguli principale, generale: 

- Mai întâi, evitarea accidentelor. Nu se admit compromisuri care 
periclitează siguranţa vreunui participant (inclusiv a instructorului). 

- Participarea voluntară. Este important să se transmită studenților 
ideea “acceptării benevole a participării”. Trebuie să fie clar fiecărui jucător 
că participarea sa corporală la oricare joc este voluntară. Dacă cineva nu 
vrea să participe la joc după ce află regulile şi scopul jocului, foarte bine! 

Totuşi, toți membrii grupului trebuie să participe la toate activitățile 
grupului, aşa că cei cărora le e frică să (se) joace vor primi neapărat sarcini 
„importante” de: salvator; observator; arbitru; statistician etc. 


- Toată lumea trebuie să se simtă bine, chiar să se distreze. 


Se recomandă întocmirea unor fişe scrise pe foi A4 cu diverse informații 
importante: regulile de bază (4 7.3.), expresiile de încurajarea colegilor 
(4 8.1.), lista exerciţiilor şi jocurilor care se vor practica în cursul şedinţei 
etc. Aceste fişe vor fi multiplicate (eventual şi laminate în plastic) şi 
distribuite studenților — urmând a fi recuperate la sfârşitul şedinţei, pentru a 
fi reutilizate cu altă ocazie. 


4.9. Conducerea 
unui grup 

"Când crezi că şeful tău e tâmpit, mai gândeşte-te 
puțin: dacă ar fi fost deştept, erai gomer.” (Albert Grant.) 


Ştiinţa de a conduce eficient (leadership) ne arată că liderul unei 
echipe are: 

trei îndatoriri generale: 

- Crearea condiţiilor care permit îndeplinirea sarcinii echipei, 

- Formarea şi menţinerea unității echipei, 

- Instruirea şi susținerea membrilor echipei. 


şi trei funcții: 

- Conducerea, 

- Managementul, şi 

- Instruirea membrilor echipei. 


Conducerea (strategică) înseamnă îndrumarea echipei pe termen lung, 
prin intervenții potrivite pentru a motiva colaboratorii. 

Managementul înseamnă planificarea pe termen mediu şi clarificarea 
obiectivelor echipei, precum şi asigurarea  feed-backului pentru 
performantele individuale. 

Instruirea (conducerea operativă) înseamnă repartizarea sarcinilor 
prin contactul zilnic direct cu colaboratorii, precum şi preluarea problemelor 
curente rezultate din activitatea concretă, în vederea rezolvării lor operative. 


Ştiinţa de a conduce eficient (leadership) se poate învăţa. 

Invățarea din experienţă este cea mai obişnuită şi cea mai solidă. Ea 
produce o cunoaştere tacită, emoţională, crucială în momente de criză, însă 
experienţa şi intuiţia pot fi întărite de cunoaşterea analitică. Aşa cum 
observa Mark Twain, o mâţă care a stat o dată pe o sobă încinsă nu va mai 
sta pe o sobă încinsă, dar nici pe una rece. 

Capacitatea de a analiza situaţiile şi contextele este un talent important 
atunci cînd vrei să conduci. Cel mai important lucru rămîne însă experienţa 
şi capacitatea de a învăţa din greşeli — un proces continuu care rezultă din 
ceea ce militarii numesc „observaţii post-acţiune“/ feed-back. 

Armata Statelor Unite comprimă procesul de învăţarea conducerii în trei 
cuvinte: „Fii, ştii, fă“. 

„Fii“ se referă la modelarea caracterului şi a valorilor. Ea se realizează 
parțial cu exerciţii, parţial se obține din experienţă. 

„Ştii“ se referă la competenţe şi la analiza situaţiei - care pot fi educate. 

„Fă“ se referă la acţiune şi presupune atit exercițiu, cît şi practică de 
teren. 


În cazul activităţii/ şedinţei de jocuri de Team-building, instructorul 
conduce grupul de-a lungul şedinţei, fără nici o derogare într-un sens (adică 
slăbirea supravegherii, exigenţei etc.) sau în altul (adică reducerea grijii, 
sau responsabilităţii lui pentru accidente). 

Insă conducerea practică, aparentă, a grupului, poate fi delegată prin 
rotaţie unor membri ai grupului — vezi # 4.14. In felul acesta se poate 
accelera şi formarea capacității de lider a unora din participanţii mai înfipți, 
care promit (au ceva calități de lider), precum şi crearea sentimentului de 
responsabilitate la cei care, dimpotrivă, sunt timizi, izolaţi etc. 

Orice lider sau antreprenor de succes constată curând că pentru a trăi în 
continuare, organizația sau întreprinderea pe care a înfiinţat-o are numai 
două posibilităţi: ori să stagneze şi să moară, ori să crească. Dacă se 
dezvoltă, înseamnă că angajează salariaţi noi, din ce în ce mai mulți. 
Această creştere a personalului ridică antreprenorului o problemă vitală: 
cum să-i conducă? 

Conducerea poate fi făcută în două feluri: fie după modelul autoritar, 

autocratic, fie după modelul cooperativ — al echipei. 

Deşi orice om îşi închipuie că ar fi un şef înnăscut, rolul de lider eficient 
este greu de îndeplinit bine, cu rezultate fericite. Este o diferenţă uriaşă 
între profitorul care conduce doar pentru a stăpâni subalternii (adică numai 
pentru folosul său propriu) şi liderul care conduce pentru a mări 
performanţele (economice, sentimentale, omeneşti) ale grupului (pentru 
binele colectiv). Şeful tradițional tinde să dea ordine, în loc de a cere sfaturi 
şi a media. El încearcă să impună păreri în mod autoritar, în loc să 
coordoneze membrii echipei, susținându-i şi încurajându-i să se 
autodepăşească. 

Adevăratul lider determină oamenii să viseze, să înveţe, să facă mai 
mult, să crească mai mult, să-şi creeze un viitor mai bun. 

Activitatea de grup/ echipă se bazează pe participarea voluntară, 
competentă şi responsabilă a doi parteneri: şef şi subordonați. Din păcate, 
competenţa şi responsabilitatea unuia din parteneri nu poate compensa 
decât în mică măsură incompetența sau iresponsabilitatea celuilalt 
partener. Astfel, şeful „bun” află curând că are şi subordonati care 
„sabotează” activitatea comună prin purtarea lor, dupa cum şi subordonații 
„buni” află (prea) curând că şeful le este corupt, dictatorial etc. 

La noi, şcolarizarea obişnuită nu cuprinde şi lecţii despre conducere, aşa 
că deseori adulţii care ajung şefi prin merite profesionale („cunosc meserie”) 
sau datorită „relaţiilor” (au pile etc.), îşi dau repede seama de incompetenţa 
lor managerială. Pentru a nu pierde postul (şi avantajele respective) devin 
„duri”, „stăpâni”, corupți şi corupători, ca să-şi impună autoritatea cu orice 
preţ. Nici vorbă de cunoştinţe sau îndemânări specifice de lider, de muncă 
în echipă, de creşterea eficienţei sau a competivității. 

Productivitatea deficitară şi senzaţia că la lucru „macini în go!” sunt bine 
cunoscute la noi. Ele se datorează în cea mai mare parte şefilor 
incompetenti (dar cu pretenţii). De altfel Ford susținea: „nu există muncitori 
incapabili — ci doar şefi incapabili”. Problema nepriceperii în meseria de 
lider ar putea fi rezolvată, cu ajutorul Teambuilding-ului. 


Să analizăm câteva aspecte ale /iderşipului, aplicabile la situația 
instructorului de Teambuilding şi la jocurile de colaborare: 





4.10. Interesele 
comune 


Instructorul se identifică în mare măsură cu grupul, fiind un membru activ 
care conduce dar totodată şi participă alături de ceilalţi jucători, trăind (cam) 
aceleaşi sentimente. De obicei participanţii se descurcă singuri, n-au nevoie 
de indicaţii savante sau de comenzi milităroase, dar şi ei şi instructorul sunt 
conştienţi de necesitatea şi importanța competenţei, supravegherii şi 
controlului unui expert (adult). 

Instructorul este în acelaşi timp un factor exterior grupului şi un factor 
intern. 

Sunt şi activități la care instructorul nu poate participa ca jucător, 
deoarece e silit să supravegheze siguranţa desfăşurării. 





4.11. Motivarea 
cu ajutorul 
provocărilor 





Instructorul va încuraja şi provoca jucătorii pentru a-i face să participe 
din toată inima la jocurile propuse. 

Răspunsul la o provocare (stimulare, capacitare, în engl. challenge) 
potrivită, solicitantă, va duce individul la depăşirea rutinei, eforturilor şi 
rezultatelor obişnuite, pentru a se ajunge în zone noi, silindu-l să facă ce n- 
a mai făcut, să înfrunte teama de necunoscut şi de impresia de neputinţă, 
să accepte ajutorul şi sprijinul oferit de coechipieri. Provocarea mai 
înseamnă şi să-ţi priveşti în fundul sufletului, acolo de unde iese la iveală 

frica şi nesiguranța de a face, a decide, a fi. Provocarea poate pune omul 
cu spatele la zid. 

Dar povocarea e o sabie cu două tăişuri. Ea oferă şi posibilitatea 
aducătoare de satisfacţii a schimbării sau a succesului, dar şi pe cea 
strivitoare a eşecului, accidentării, a căderii în ridicol. Acolo unde sunt 
condiții pentru dezvoltare, apare inevitabil şi posibilitatea de a sări peste cal, 
de a exagera cu efortul, de a te întinde mai mult decât e plapuma — ceea ce 
întârzie creşterea şi dezvoltarea participanţilor, condamnând astfel la eşec 
şi anulând unul din scopurile principale ale întregii acțiuni educative 





4.12. 
Participarea 
voluntară la joc 





Ani de zile s-a crezut că succesul educaţiei experienţiale (adică a învăța 
făcând; sau învăţătura la locul de muncă) necesită o atitudine milităroasă 
din partea instructorului, care trebuia să-i împingă pe toţi studenţii până la 
limita posibilităților lor personale, în zona suferinței fizice şi mintale, fără a 
ține seama de sentimentele lor. 

De exemplu, este cunoscută „dresarea” sau „călirea” recruţilor din 
armată, prin maltratarea lor de către „bătrânii” din ciclul II. Sau „ritul de 
trecere” de la stadiul de tânăr cel de adult, practicat de anumite triburi, o 
probă care să dovedească maturizarea tânărului şi capacitatea lui de a-şi 
purta singur de grijă în condiţii grele. Proba consta fie din vânarea de unul 
singur a unui animal mare şi periculos (un urs, la pieile roşii amerindiene), 
fie din furtul unui obiect valoros din satul vecin (la africani) etc. Tânărul 
candidat se pregătea serios pentru „examen”, căci cunoştea consecinţele 
nereuşitei: ursul pe care-l vâna putea să-l desfigureaz sau ucide; dacă era 
prins de sătenii păgubiţi încasa o bătaie soră cu moartea şamd. 

Deşi par barbare, aceste metode de pregătire corporală şi mintală, 
confirmate de o experiență seculară, satisfăceau necesitățile supraviețuirii 
în condiţiile grele de viață respective. 

Azi învățământul are caracter de masă, iar consecința unui „bacalaureat” 
picat nu mai poate fi schilodirea sau moartea. 

Studiile au arătat însă că şcolarizarea eficientă poate fi făcută şi fără 
chinuri groaznice, că libertatea dată studenţilor de a alege între a face — şi a 
nu face — o anumită sarcină, produce rezultate educative la fel de bune 
pentru minte (deşi nu le îmbunătăţeşte şi performanţele fizice personale). 
Această concepție nouă eliberează şi instructorul şi studenţii de 
constrângeri şi sarcini psihice uneori greu de acceptat şi suportat, permite 
lărgirea la maxim a numărului participanţilor din ansamblul populaţiei. 

Participarea voluntară a unui individ la activităţile de grup ce i se par la 
limita propriilor posibilităţi, îi oferă: 

- Posibilitatea de a încerca efectuarea unei acţiuni aparent periculoase 
(pentru el), în cadrul unei atmosfere de înțelegere şi într-ajutorare; 

- Libertatea de a da înapoi sau renunţa, când stresul îndeplinirii 
„performanţei” sau neîncrederea în propriile forțe devin prea puternice, 
ştiind însă că are oricând posibilitatea să încerce din nou; 

- Şansa de a încerca în siguranţă îndeplinirea unor sarcini dificile, ştiind 
că tentativa este mai importantă decât rezultatul; 

- Respectul altora pentru părerile şi deciziile sale. 


Participare voluntară nu înseamnă însă chiul, sau lene, sau şmecherie. 
Studenţii au venit la lecţie ca să facă o treabă, ei au un scop comun (stabilit 
în comun acord de la început) şi el trebuie atins. Participarea voluntară 
înseamnă pentru participant să gândească în mod matur cum poate 
rezolva sarcina, sau cum poate contribui substanţial la îndeplinirea ei 
împreună cu coechipierii, apoi să încerce cu sinceritate şi din „toate” forţele 
să facă o treabă, iar dacă i se pare că nu poate s-o facă deoarece s-ar 
putea accidenta, de abia atunci să renunţe, momentan, la ea. Instructorul 
va fi ferm în acest sens! 

lată câteva idei (vezi şi 4 4.7): 

- Important e să se specifice, de la început, scopul jocului (indiferent care 
ar fi jocul, scopul este acelaşi: formarea spiritului de echipă, învățarea 
participării la activități comune) şi el să fie bine înţeles de jucători. „Inceput” 
înseamnă fie şedinţa de informare de la începutul lecţiei, fie scurta discuţie 
de prezentare a jocului respectiv, ba chiar şi o eventuală discuţie personală, 
pe parcursul activităţii, a instructorului cu persoana cu probleme. Când 
scopul activităţii este bine înţeles, studenții se simt mai bine şi acţionează 
mai eficient. 

- Nu e obligator ca fiecare participant să devină campion, sau să facă şi 
el orice fac alţii. Dar e important să contribuie în vreun fel la succesul 
echipei. E sarcina instructorului să găsească sarcini corespunzătoare 
(auxiliare, mai simple etc.) şi pentru jucătorii cu probleme. 

- Alegerea unei succesiuni bine gradate a jocurilor poate contribui la 
creşterea încrederii participanţilor în propriile forțe şi la depăşirea barierelor 
din capul lor. Menţinerea unui nivel ridicat de entuziasm colectiv de-a lungul 
lecţiei este o sarcină importantă a instructorului. 

- Presiunea psihologică a grupului asupra membrilor este un factor 
puternic de influenţă, care trebuie valorificat abil, în mod constructiv. De 
aceea jocurile grele trebuie lăsate mai la urmă, după ce studenții s-au 
familiarizat cu grupul şi au încredere unii în alţii. Presiunea psihologică 
trebuie să apară ca un sprijin dat de grup, nu ca o persecuție. Dar atenție: 
grija colegilor pentru un coechipier se poate transforma foarte uşor în abuz 
sau hărţuială. Deci — cu măsură! 

- Fără încredere reciprocă, sarcinile (temele) unor jocuri mai dificile nu se 
vor putea realiza. Nivelul scăzut al încrederii arată că participanţii n-au jucat 
încă suficiente jocuri de încredere, sau ele n-au fost conduse bine de 
instructor pentru a fi eficiente (nu s-au repetat destul etc.). 

- Instructorul trebuie să injecteze permanent veselie şi fantezie în 
activitatea grupului. 





4.13. Convenţia 
de colaborare 


Scopurile activității din cadrul şedinţei vor fi convenite împreună de 
instructor şi studenți sub forma unei Convenții de colaborare, bazată pe 
două idei principale: lucrul în echipă şi evitarea accidentelor. 

Convenţia are trei angajamente de bază: 

1. Acordul fiecărui participant de a acționa împreună cu ceilalţi în cadrul 
grupului, pentru realizarea scopurilor convenite; 

2. Acordul fiecăruia de a respecta anumite reguli de siguranță şi de 
purtare; 

3. Acordul fiecăruia de a da şi primi informaţii (feed-back) pozitive şi 
negative, precum şi de a se strădui să-şi schimbe purtarea dacă e cazul. 

Convenția se discută şi pune de acord cu participanţii cât mai de la 
începutul stagiului. Respectarea ei înseamnă pentru un participant nu 
numai că acceptă comportarea grupului, ci şi că va evita desconsiderarea 
altor jucători, sau chiar a lui însuşi. Insă interacţiunile din grup trebuie 
manevrate cu atenţie de instructor. Chiar dacă ceilalți douăzeci de 
coechipieri spun adevărul, uneori aflarea brutală a părerii lor despre un 
coleg poate fi pentru acela un şoc psihologic devastator. 





4.14. Când 
intervine 
instructorul? 





În timpul şedinţei, pe parcursul fiecărui joc, instructorul se va implica total 
în activitate, dar se va şi distra. El poate fi aşa cum doreşte: oricât de 
chițibuşar, sau oricât de relaxat. lar după terminarea jocului, va readuce 
gândurile jucătorilor la realitate, prin discuţii asupra activităţii desfăşurate 
(descifrarea experienţei - #6). 

Instructorul va interveni însă cât mai puțin în calitate de şef, în 
desfăşurarea activității grupului. Jocul acţionează cu mare forță educativă 
asupra participanţilor tocmai prin lipsa indicaţiilor şi constrângerilor 
exterioare, prin sarcina de a gândi şi judeca cu propria lor minte. 

Dar sunt şi cazuri când e necesară intervenţia lui, chiar întreruperea 
activității, cum ar fi: pentru domolirea ritmului de joc ce riscă să devină 
periculos; sau pentru curmarea vreunui conflict; sau pentru modificarea 
unor reguli ce se dovedesc necorespunzătoare etc. Studenţii profită mult 
din audierea discuţiilor constructive şi transparente purtate de instructor cu 
unii jucători, pentru stingerea unui conflict care altfel riscă să degenereze 
spre o situaţie critică, în care caz ar fi necesare măsuri drastice. Cei mai 
mulţi oameni nu întâlnesc aşa ceva în viaţa lor. De obicei, conflictele sunt 
amânate, „uitate”, ascunse, lăsate să mocnească (până explodează!). 

lată câteva exemple de intervenţie: 

- Se întrerupe jocul şi se adună participanţii pentru o (aşa-zisă) scurtă 
şedinţă de instruire tehnică - fie că informaţiile respective erau cu adevărat 
necesare, fie că oprirea e făcută pentru a reinstaura pe furiş disciplina. Pot 
fi date indicaţii de genul: cum se apucă partenerul, sau cum te ţii de el, cum 
te legi la ochi etc. Acest fel de intervenţie nu este percepută cu ostilitate de 
participanţi, întrucât toată lumea ştie că are de învăţat de la instructor. 
Deoarece şedinţa recentrează atenţia tuturor asupra instructorului, acesta 
poate uşor manipula grupul în direcţia dorită, respectiv pentru evitarea 
accidentelor, stingerea unor conflicte (chiar nedeclanşate) şi întărirea 
atmosferei pozitive. 

- Schimbarea unui joc cu altul mai potrivit: dacă jocul nu se potriveşte cu 
specificul grupului (de exemplu instructorul a ales un joc prea simplu pentru 
participanţi care se dovedesc mai deştepţi decât anticipa el). 

- Schimbarea regulilor jocului, fie prin „decret” unilateral al instructorului, 
fie prin consultare democratică cu toţi jucătorii. Schimbările pot merge de la 
legarea la ochi, la „îngheţarea” pe loc a jucătorilor şi înregistrarea în 
memorie a poziţiilor tuturora (vezi # 6.4.1. - 6), până la: 

- Întreruperea jocului şi trecerea direct la „analizarea/ descifrarea 
experienței, când grupul întârzie prea mult rezolvarea sarcinii şi se face 
târziu, sau unii participanţi se plictisesc şi încep să chiulească etc. 

- Discutarea modului cum se respectă Convenţia de colaborare. 
Această şmecherie pedagogică permite rediscutarea, oricărui aspect al 
jocului sau activităţii, în vederea îmbunătățirii situaţiei. Intrebarea „oare ne 
respectăm angajamentele convenite la începutul şedinţei?” poate fi repetată 
oricând, de câte ori e nevoie. In felul acesta se curmă indisciplina, 
activitățile nelegate de joc, glumele proaste, provocările, insulele, 
îmbrâncelile etc. In general participanţii se bucură când e reamintită 
Convenţia şi obligaţiile care decurg din ea, întrucât în focul acţiunii unii 
jucători mai uită de ele şi (involuntar) creează relaţii tensionate cu ceilalți. 





4.15. Delegarea 
sarcinilor de 
conducere 





Dacă e nevoie, când sunt mai multe echipe (grupe), pentru buna 
desfăşurare a şedinţei fiecare echipă va alege câte un membru pentru a 
îndeplini una din următoarele sarcini: un organizator, un animator, un 
raportor. Dacă grupul alcătuieşte o singură echipă, toate aceste sarcini pot 
fi îndeplinite de instructor. 


Organizatorul (liderul) conduce activitatea echipei (sub îndrumarea şi 
supravegherea instructorului). El primeşte o fişă (eventual laminată în 
plastic) pe care sunt trecute numele jocului, echipamentele necesare, 
regulile şi sarcina jocului, penalizările, întrebările de control pe care le 
adresează echipei. Aceste întrebări urmăresc să stabilească că toți 
participanţii au înţeles bine ce au de făcut. Până ce membrii echipei nu 
răspund satisfăcător la întrebări, organizatorul nu dă semnalul de începerea 

jocului. 

Exemple de întrebări: 

- Ce materiale auxiliare vom folosi? 

- De unde pornim? 

- Care sunt regulile? 

- Care sunt penalizările ? 

- Unde trebuie să ajungem? 

- Ce se întâmplă dacă atingem sfoara? 

- Cât timp trebuie să stăm acolo? 

- Cum ştim că am terminat sarcina? 

- Unde vor fi materialele la sfârşitul jocului? 

- Cum ne putem ajuta unii pe alții? 

- Ce se va auzi în timpul jocului? 

- Ce se întâmplă dacă unul din noi se poartă urât cu un coechipier? 

Dacă echipa nu reuşeşte să rezolve sarcina jocului după mai multe 
încercări, organizatorul poate cere sfaturi de la instructor; dar atenţie: prea 
mult ajutor anulează efectul educativ al activității! Studenții trebuie să 
încerce din greu singuri, până ce ajutorul exterior devine oportun. 


Animatorul are sarcina să laude diversele acţiuni colective ale echipei, 
atât în cursul jocului cât şi după terminarea sa (spre deosebire de ceilalți 
coechipieri, care îşi laudă numai vecinul sau partenerul). 


Raportorul va expune instructorului (care n-a putut urmări continuu 
activitatea fiecărei echipe, din cauză că le supraveghea pe celelalte) cum a 
rezolvat echipa sa tema jocului, ce a fost distractiv şi ce a fost greu, ce 
crede echipa că ar trebui schimbat în regulile jocului etc. Raportorul 
prezintă apoi aceleaşi informaţii în fata adunării tuturor echipelor (dacă e 
cazul). 

Raportul va consta din răspunsul la următoarele întrebări: 

1. Cum s-a implicat fiecare membru al echipei noastre la rezolvarea 
sarcinii jocului? 

2. In timpul jocului s-au folosit expresii de depreciere la adresa unor 
coechipieri? (vezi # 6.4.2.) 

3. Ne-am ascultat unii pe alţii şi am folosit ideile de soluţionare propuse 
de coechipieri? 

4. Câţi şi care coechipieri au folosit cuvinte de apreciere? (vezi 4 8.1.) 

5. Care au fost expresiile de apreciere auzite în cursul jocului? 





4.16. Împreună — 
sau „eu primul”? 





Jocurile de colaborare sunt opusul competiţiei, dar din păcate, cu toată 
bunăvoința, participanţii nu pot scăpa total în cursul şedinţei de urmările 
unei educaţii de-o viaţă. Dibăcia instructorului constă în folosirea spiritului 
competitiv - care va apare inevitabil, pentru realizarea scopului lecţiei, 
adică: formarea spiritului de echipă, creşterea unității grupului, întărirea 
personalității studenţilor. In acest sens, participanţii vor fi dirijaţi să se 
întreacă nu cu coechipierii ci cu ei înşişi, sau cu un obstacol, sau cu un 
record (poate imaginar), dar mereu cu plăcere, fără încrâncenare. 


lată câteva sugestii de criterii necompetitive pentru măsurarea 
succesului echipei, pe care le poate folosi instructorul: 

- Se cronometrează durata activității; 

- Câţi jucători reuşesc să treacă peste, sau prin, obstacol, în timpul 
disponibil; 

- Cât de bine se respectă regulile (de exemplu: nu se atinge sfoara, nu 
desprindeți mâinile etc.); 

- Arătaţi spectatorilor (părinţi etc.) ce bine vă pricepeți (fără ca aceasta să 
dea naştere unei atitudini de „noi contra ei”); 

- Se va insista asupra motivelor care ne împiedecă să reuşim; acelea 
sunt duşmanii — iar nu ceilalți oameni etc.; 

- Instructorul va organiza reuşita sigură a grupului, cu ajutorul unor 
jocurilor cu dificultate adecvată capacităţii participanţilor. Nimic nu ajută mai 
mult decât succesul la dispariția gândurilor rele şi a fricii de nereușită; 

- Instructorul va insista asupra respectării Convenţiei de colaborare. 
Preocuparea unor jucători de a face impresie bună asupra coechipierilor 
sau a instructorului poate duce la conflicte între membrii grupului; 

- Instructorul va aranja (schimba) regulile jocurilor astfel ca să dispară 
posibilitatea de competiţie. Participanţii vor fi implicaţi în treaba acesta 
(fiind o formă de dezvoltare a capacităţii lor de iniţiativă), vor fi foarte 
încântați; 


- Dacă grupul are câte o dată chef de un joc competitiv, vor fi lăsaţi să se 
joace. Nu contează scorul, ci ocazia de a fugi, a marca, a prinde etc. 





4.17. Motivarea 
cu ajutorul 
umorului 


Deşi serioase în fond, jocurile de Team-building urmăresc şi distracţia 
jucătorilor, „învățarea cu bucurie”. Cu alte cuvinte, schimbările în bine 
sociale, sau educative, sau din interiorul întreprinderilor, pot fi susținute de 
distracție! 

Se poate spune că „veselia educă”. Studenţii trebuie să se bucure când 
joacă, să părăsească şedinţa cu zâmbetul pe buze şi să aştepte cu plăcere 
repetarea ei, pentru mai multă distracţie. Dacă instructorul nu injectează din 
când în când puţină veselie în activitate, studenţii obosesc (mintal), se vor 
plictisi şi vor reacţiona fără chef, efectul educativ va scădea. lată câteva 
sugestii în acest sens pentru instructori: 

- Nu lua prea în serios ceea ce faci - şi nici pe tine. 

- Regulile jocului pot fi schimbate, nu sunt de la Dumnezeu. Contează nu 
regula din carte, ci aceea care face grupul să participe cu plăcere. 

- Nu fii zgârcit la numărul de crocodili din râul care trebuie traversat, de 
furtuni la orizont, de tornade după colț, de canibalii ascunși după lada de 
gimnastică şamd. — adică pericolele care ameninţă jucătorii ce întârzie 
rezolvarea sarcinii jocului. 

- Nu folosi obiecte uzuale ca material didactic pentru jocuri. Când capătă 
o minge de fotbal, studenții „ştiu” ce urmează, atenţia lor scade. Unii mai 
pricepuţi la fotbal încep să-şi organizeze imaginea de vedete, alții mai 
nepricepuţi încep să regrete că au venit, majoritatea participă în continuare 
fără tragere de inimă. 

Din contră, foloseşte baloane, sticle de plastic, păpuşi, mingi din ciorapi 
vechi etc., obiecte neobişnuite, comice. 

- Botează jocurile şi obiectele cu nume originale, ciudate, comice. 





4.18. Păstrarea 
cumpătului 





Oricât ar fi de bun, un plan/ program de lucru nu poate prevedea chiar 
toate posibilitățile. De aceea instructorul trebuie să fie pregătit mintal pentru 
a face faţă situațiilor nedorite sau neprevăzute — din păcate, inevitabile. 

Astfel de situaţii pot fi: vremea neprielnică; imposibilitatea sosirii unuia 
sau mai multor participanţi (defecţiune de maşină/ tren/ lift etc.); o pană de 
curent electric;  indisponibilitatea locului prevăzut pentru acțiune; 
îmbolnăvirea sau accidentarea unuia sau mai multor jucători; coalizarea/ 
revolta spontană a câtorva participanţi contra unui coleg sau a instructorului 
etc. Mai ales în astfel de cazuri, instructorul nu are voie să se lase copleșit 
de panică, emoții, grabă, disperare, isterie, oboseală etc. 

Pregătirea cât mai bună/ completă a variantelor de rezolvare poate fi de 
mare folos, de exemplu procurarea cât mai multor numere de telefon de la 

cei care contribuie chiar şi indirect la realizarea stagiului sau pot ajuta la 
remedierea situației: societăţi de transport, ateliere de reparaţii etc. 

O altă soluție constă în prevederea unei liste de priorități şi soluții de 
schimb, de exemplu: dacă apare un accident - cine se va ocupa de 
accidentat şi cine va continua conducerea grupului/ activităţilor; dacă locul 
prevăzut e indisponibil - unde se mută activitatea; dacă nu funcţionează 
grupul sanitar - cum se rezolvă solicitările; gama. 


Dar — nimic nu poate înlocui experienţa! 

Aşa că exersaţi şi aplicaţi cele aflate din carte oricând găsiti un prilej, în 
orice adunare/ grup, chiar dacă nu e o şedinţă formală de Team-building. 
Organizaţi-o Dvs. Ad-hoc. De exemplu: la o reuniune de familie, la o 
întrunire cu prieteni sau colegi etc. Adunați experienţă pentru a deveni un 
bun formator de echipă, pentru a mări coeziunea socială (şi fericirea!) 
grupurilor din care ajungeţi să faceți parte! 

5. EVITAREA ACCIDENTELOR 


5.1. Prima grijă: siguranța participanţilor 

5.2. Dificultatea crescătoare a activităților 

5.3. Numai participare voluntară! 

5.4. Asigurarea tovarăşilor de joc 

5.5. Căderile 
5.5.1. Căderea înapoi cu amortizarea şocului prin rostogolire 
5.5.2. Căderea înainte cu amortizarea şocului prin rostogolire 
5.5.3. Căderi în grup 





5.1. Prima grijă: 
siguranța 


participanților Instructorii vor respecta cu conştiinciozitate toate regulile de siguranţă. 
Regulile jocurilor şi activităților se adaptează la caracteristicile şi 
capacitatea participanţilor şi a grupului, de exemplu: vârstă, sex, gradul de 
invaliditate etc. Capacitatea grupului va fi în permanenţă supravegheată şi 
evaluată cu atenţie. Nu se porneşte nici o activitate pe care grupul nu pare 
capabil s-o ducă la bun sfârşit fără pericol de accidentare. 

Inainte de începerea activităților în sală sau în aer liber, se verifică 
hainele şi încălțămintea jucătorilor. 

La evitarea accidentelor contribuie substanţial buna organizare a 
şedinţei, cu o succesiune judicioasă a dificultății jocurilor (vezi 4 4.4.) şi 
evitarea participării forțate a studenților (vezi 4 4.11.). 


Primum, non nocere! (înainte de a face binele, să nu facem rău!) 


Asigurarea  coechipierilor ajută la evitarea accidentării din cauza 
căderilor. Asigurarea colegilor este o tehnică de prevenirea accidente-lor, 
vitală pentru unele jocuri, în descrierea cărora am inclus instrucțiuni 
speciale în acest sens. Ele vor fi studiate cu atenţie de instructor. Cel care 
asigură poartă numele de „salvator. 

In caz de necesitate, se aduc supraveghetori şi salvatori suplimentari, 
din afara grupului (adulţi etc.). 

Jocul va fi oprit imediat ce apare vreun pericol de accidentare oricât 
de mic. Activitatea va fi întreruptă înainte de apariția accidentului — nu 
după! 


În cursul jocurilor, căderile participanţilor sunt inevitabile. Siguranța 
proprie e sarcina fiecărui jucător, aşa că orice participant trebuie să se 
asigure singur, adică să caute să evite urmări grave în cazul căderii, fără 
nici un ajutor. Faptul că se loveşte (uşor), sau cade pe sol, sau că şi el şi 
salvatorul cad, nu înseamnă că doar salvatorul a greşit sau a „chiulit” — ci 
mai degrabă că „victima e de vină pentru ce pățeşte!” (deoarece nu a fost 
atentă, nu s-a concentrat suficient etc.). 

5.2. Dificultatea 
crescătoare a 
activităților 


Conceptul de “succesiunea jocurilor cu dificultate crescătoare” 
pentru alcătuirea planului lecţiei înseamnă alegerea unor jocuri adecvate 
participanţilor, care să devină din ce în ce mai solicitante, fiecare bazându- 
se pe învățămintele extrase din jocul precedent. 

Jocurile vor fi alese cu grijă. Se propun numai jocuri pe care participanții 
le pot efectua fără pericol de accidentare. In multe cazuri, jocurile mai 
complicate înseamnă un pericol mai mare de accidentare. Indemânarea şi 
maturitatea jucătorilor vor fi estimate după fiecare joc. Se vor pune întrebări 
de evaluare - pentru a determina gradul în care participanţii înțeleg ce se 
petrece cu ei şi ce pericole există. Grupa va căpăta permisiunea să 
participe la rezolvarea unui joc numai după ce îşi câştigă dreptul de a o 
face. 

Se vor alege jocuri pe care grupa le poate termina cu succes. 
Instructorul se va concentra asupra unor activități care să ajute grupa să-şi 
corecteze slăbiciunile. 

Instructorul trebuie să fie flexibil. Dacă desfăşurarea jocului e 
necorespunzătoare, el va fi întrerupt fără amânare, pentru a se trece la altă 
activitate, mai adecvată capacităţii grupei. 





5.3. Numai 
participare 
voluntară! 


Participarea la toate activităţile se face numai pe bază de voluntariat 
(vezi şi 4 4.11.). Nimeni nu va fi forțat să participe la vreun joc, dacă 
aceasta ar depăşi nivelul de confort al elevului respectiv. Instructorul va 
anunţa din nou această regulă la începutul fiecărui joc şi va insista asupra 
dreptului fiecăruia de a nu participa. 

Insă cei care nu participă direct la joc nu vor sta degeaba. Ei vor lua 
parte la activitatea grupului, de exemplu asigurând colegii, sau într-un alt fel 
- care obligatoriu li se va indica de către instructor. 





5.4. Asigurarea 
tovarăşilor de 
joc 





La unele activități devine obligatorie asigurarea jucătorilor (între ei) 
contra căderii sau accidentării. 

Pentru o asigurare corectă, salvatorul trebuie; 

- să fie atent (cu ochii să urmărească în continuu ce se petrece cu 
jucătorul primit în grijă), 

- să aibă o postură bună: să stea cu corpul echilibrat şi stabil, cu 
genunchii îndoiţi, cu mâinile în sus (spre jucătorul asigurat), şi 

- să se poziționeze mereu lângă şi sub jucătorul primit în grijă. 

A asigura un coleg jucător înseamnă să te poziționezi astfel ca să poți 
frâna căderea lui, în mod excepţional chiar să o oprești. 

Deşi salvatorii vor sta în poziţii ce le-ar permite să prindă un jucător care 
cade, trebuie subliniat că nu trebuie s-o şi facă, căci prinderea (oprirea) 
unui obiect care cade de la o înălțime oricât de mică e periculoasă. Atât 
salvatorii cât şi jucătorii trebuie să înțeleagă bine că “asigurare” înseamnă 
numai susținerea capului şi a părţii superioare a trunchiului în cazul 
căderii, pentru a feri aceste părţi vitale de lovituri grave. 

Sarcina salvatorului e să frâneze căderea asiguratului, astfel ca şocul la 
contactul lui cu solul să fie suportabil (dacă şi asiguratul face ce trebuie, 
adică îşi amortizează singur căderea), plus că şi el însuşi să nu se 
accidenteze. 

De-a lungul lecţiei, instructorul va repeta mereu elevilor importanţa şi 
necesitatea asigurării colegilor, supraveghind atent grupa. 

Pregătirea asigurării şi a salvatorilor se face astfel: 

- Se explică principiul şi înțelesul acţiunii de asigurare; 

- Se va explica diferenţa între acţiunile de asigurare şi cele de ajutor; 

- Se demonstrează şi insistă asupra legăturii dintre asigurare şi 
încrederea reciprocă; 

- Salvatorii trebuie să înţeleagă şi accepte că sarcina lor implică 
sacrificiu, că asigurarea e o activitate periculoasă; 

- Salvatorii vor fi atent supravegheați şi îndrumați de instructor; 

- Salvatorii vor urmări şi mima mişcările asiguraţilor; 

- Salvatorii se schimbă şi se rotesc, pentru ca toţi să treacă prin diverse 
locuri, iar cei mai solizi să nu facă singuri toată treaba; 

- La preluarea sarcinii, fiecare salvator va schimba câteva vorbe cu 
jucătorul primit în grijă; 

- Numărul minim de salvatori pentru orice situaţie e doi. Uneori, diverşi 
factori, cum ar fi: dimensiunile, forța, greutatea, gradul de oboseală, atât ale 
asiguraţilor cât şi ale salvatorilor, impun creşterea acestui număr. La 
asigurare nu se fac economii! 

Dar şi existenţa a prea multor salvatori constituie o greşeală: nimeni nu 
va mai fi convins de importanța sarcinii, ei nu mai sunt atenţi, deoarece 
fiecare va crede că „de el n-o să fie nevoie, o să intervină celălalt salvator, 
ceilalți sunt destui”. 

Instructorul trebuie să organizeze treaba astfel ca fiecare salvator să fie 
(să pară) esenţial pentru sarcina respectivă. Dacă sunt mai mulți salvatori 
decât strictul necesar, ei vor fi rotiți prin diversele poziții şi responsabilități. 

- Fiecare salvator trebuie să înţeleagă şi accepte că sarcina lui poate fi 
uneori îndeplinită mai bine împreună cu alt coleg, nu făcând el singur pe 
grozavul; 

- Instructorul va stimula mândria îndeplinirii sarcinii de salvator. 

Invăţarea asigurării se face în situaţii controlate — vezi de exemplu 
# 14.1. 





5.5. Căderile 





Priceperea de a cădea fără să te accidentezi este necesară pentru 
atingerea scopului unei educaţii corecte: dezvoltarea personalității. 

Aceasta îndemânare ar trebui învățată de orice persoană, în cadrul 
competenţei de supravieţuire necesară oricărui om responsabil. Din păcate, 
societatea actuală îşi învață greşit membrii să trăiască într-o lume ireală, 
lipsită de orice pericol natural, în care „protezele” (case, lifturi, automobile 
etc.), autoritățile statului (poliție, pompieri, Salvarea etc.), politicienii şi 
media, îşi dau mâna pentru a feri individul de orice i-ar putea deranja tihna. 
In momentul când sunt confruntati cu cel mai mic pericol corporal, cetățenii 
actuali „mor cu zile”. 

Priceperea de a cădea fără urmări contondente sporeşte siguranţa celor 
angajaţi în activități simple ce pot deveni „periculoase”: un joc de fotbal în 
parc, mersul pe bicicletă, deplasarea la şcoală sau la muncă; reduce şansa 
de accidentare în cazul unei împiedecări sau alunecări involuntare (pe 
gheaţă, noroi etc.); creşte încrederea individului în propriile forțe şi în 
capacitatea lui de a se descurca în situaţii critice. 

In cazul jocurilor de colaborare, îndemânarea de a cădea fără urmări rele 
creşte pofta de participare şi curajul de a încerca acţiuni spre limita 
posibilităților personale (de obicei auto-apreciate greşit, că ar fi mai mici). 

Accidentele cele mai frecvente produse de căderea în timpul deplasării 
înainte sau înapoi se datorează fie frecării corpului sau mâinilor pe sol, fie 
preluării şocului cu mâinile. 


Principiul de bază pentru evitarea accidentării la cădere este 
repartizarea forței de ciocnire a corpului cu solul pe o suprafață cât mai 

mare (pentru micşorarea presiunii de contact), ceea ce se realizează prin 
ghemuire şi relaxare. 

Salvarea din căderea înainte sau înapoi din mişcare orizontală se poate 
face cu amortizare prin rostogolire pe un umăr (cel dinainte). La amortizare 
se interzice sprijinirea pe sol cu părţile proeminente: cotul, genunchiul, 
palma, dosul palmei. De asemenea, se interzice atingerea solului cu capul, 
care în timpul căderii trebuie ţinut aplecat, cu bărbia lipită de piept şi 
urechea dinapoi spre umărul din spate. 

Căderea pe verticală se face preluând majoritatea forței şocului prin 
îndoirea picioarelor, iar restul prin folosirea braţelor şi aşezarea corpului pe 
sol. 

Pentru învățarea căderilor e bine ca elevul să fie îmbrăcat într-un 
trening larg şi cât mai gros, iar suprafața de exersare să fie moale: saltele 
(sportive), iarbă mare etc. 

In continuare sunt descrise tehnica şi metodica învăţării numai pentru 
salvarea din căderile înainte şi înapoi, cu amortizare prin rostogolire. 

Alte tehnici de salvare care ar trebui învățate se referă la: căderea 
înainte, cu aterizare culcat cu faţa în jos (şi amortizare prin bătaie pe sol cu 
antebraţele); căderea laterală, cu aterizare pe partea laterala a corpului (şi 
amortizare prin arcuirea laterală a corpului plus bătaie pe sol cu antebraţul 
de jos); căderea cu săritură pe spate, cu amortizare prin bătaie cu 
antebraţele pe sol şama. 





5.5.1. Căderea 


înapoi cu Se învaţă individual, în etape: 
amortizarea şocului | A - pornind din postura ghemuit, cu trunchiul la 45* fată de direcţia căderii, 
prin rostogolire cu un umăr înainte şi şoldul opus înapoi. Braţele se adună cu palmele în 


afară, lângă obrazul dinainte, urmând a contribui la amortizarea şocului şi la 
susținerea greutății corpului. Obrazul va fi lipit de umărul dinapoi (sau altfel 
spus: se priveşte pe sub brațul dinapoi — în acest caz spre dinspre locul 
căderii). Apoi elevul împinge uşor cu picioarele şi începe o rostogolire lentă 
înapoi peste umăr (NU peste ceafă!), dar cu suficient avânt ca să nu se 
oprească în postura stând pe spate cu picioarele în sus. Atenţie: pentru a 
cădea fără accidente e necesar un minim de viteză orizontală! Vezi figura 
5.1. 





È) HA 


Figura 5.1. Rostogolirea înapoi, cu pornirea şi terminarea în postura ghemuit 











În timpul rostogolirii corpul trebuie să fie ca o sferă, cu picioarele adunate 
şi labele ţinute lângă fund. Capul nu trebuie să atingă solul! In timpul căderii 
contactul spinării cu solul va fi pe o linie diagonală, pornind de la umăr până 
la fesa opusă. In timpul căderii trunchiul este orientat cam la 45° faţa de 
direcţia de înaintare, nici la 0* (cu capul înainte - s-ar cădea pe ceafă), nici 
la 90* (s-ar cădea pe şale sau rinichi). Rostogolirea se termină când 
trunchiul ajunge deasupra picioarelor, după care elevul repetă căderea pe 

celălalt umăr. 

Se repetă de 10-20 ori, alternativ pe ambele părți (umeri). 

B - după ce elevul capătă oarecare îndemânare cu pornirea rostogolirii 
din postura ghemuit, va trece la pornirea căderii din picioare. Succesiunea 
mişcărilor va fi: din stând în picioare — ghemuire — rostogolire — ghemuire — 
ridicarea în picioare (vezi figura 5.2); repetarea căderii, pe celălalt umăr. 

Se repetă de 10-20 ori, alternativ pe ambele părţi (umeri), fără grabă. 

Figura 5.2. Căderea înapoi, cu pornirea şi terminarea stând în picioare 





Atenţie: priceperea de a cădea se învaţă destul de greu, în circa 10 
şedinţe a 10-15 minute, de-a lungul a circa 3 săptămâni! 





5.5.2. Căderea 
înainte cu 
amortizarea şocului 
prin rostogolire 





Mişcările căderii înainte se desfăşoară invers celor de la căderea înapoi. 

Căderea se învaţă tot individual, în etape: 

A - mai întâi: pornind din postura ghemuit, cu trunchiul rotit la 45° față de 
direcția căderii, cu un umăr înainte. Braţul dinainte are un rol important: se 
duce încordat şi arcuit înainte (cu cotul în sus) iar palma se pune pe sol; 
brațul dinapoi contribuie şi el la amortizarea şocului şi la susținerea greutăţii 
corpului. Obrazul va fi lipit de umărul dinapoi (sau altfel spus: se priveşte pe 
sub brațul dinapoi). Apoi elevul împinge uşor cu picioarele şi începe o 
rostogolire lentă peste umăr (NU peste ceafă!), dar cu suficient avânt ca să 
nu se oprească stând pe spate, cu picioarele în sus. Atenţie: pentru a 
cădea fără accidente pe un umăr, e necesar un minim de viteză orizontală; 
se interzice căderea verticală statică direct pe umăr (mai ales pe o 
suprafaţă dură)! Vezi figura 5.3. 














Figura 5.3. Rostogolirea înainte, cu pornirea şi terminarea în postura ghemuit 








În timpul rostogolirii corpul trebuie să fie ca o sferă, cu picioarele adunate 
şi labele ţinute lângă fund. Capul şi ceafa nu trebuie să atingă solul! In 

timpul căderii contactul spinării cu solul va fi pe o linie diagonală, pornind de 
la umăr până la fesa opusă. In acest scop, trunchiul este orientat cam la 45° 
faţa de direcţia de înaintare, nu la 0° (cu capul înainte — pentru că s-ar 
cădea pe ceafă), nici la 90° (s-ar cădea pe şale sau rinichi). Rostogolirea se 
termină când trunchiul ajunge deasupra picioarelor. Apoi elevul repetă 
căderea pe celălalt umăr, reaşezându-se în poziția de pornire (ghemulit). 

Se repetă de 10-20 ori, pe ambele părți (umeri). 


B - după ce elevul capătă oarecare îndemânare cu pornirea rostogolirii 
din postura ghemuit, se trece la pornirea din stând în picioare. 
Succesiunea- ridicarea mişcărilor va fi: din postura în picioare — ghemuire — 
rostogolire — ghemuire în picioare (vezi figura 5.4); apoi repetarea căderii, 
pe celălalt umăr. 

Se repetă de 10-20 ori, alternativ pe ambele părţi (umeri), fără grabă. 











Figura 5.4. Căderea înainte, cu pornirea şi terminarea stând în picioare 





Atenţie: priceperea de a cădea înainte şi înapoi se învaţă în circa 10 
şedinţe a 10-15 minute, de-a lungul a circa 3 săptămâni. 





5.5.3. Căderi în 
grup 





Căderile în grup transformă învăţarea căderilor într-o joacă: 

1. Grupul se împarte în grupe de 4-5 elevi. Membrii fiecărei grupe se 
aliniază pe o linie, cu intervale de 2-3 m. între ei, şi la un semnal pornesc să 
facă căderi înainte (sau înapoi) până la o altă linie, paralelă cu prima, aflată 
la circa 20 de metri de ea. Atenţie: căderile se fac fără grabă, pe ambele 
părți (alternativ pe stânga — pe dreapta)! 


2. Grupul se împarte în două grupe egale, care se înşiră perechi față în 
față pe două rânduri, la distanţa de un braţ. 

Membrii unui rând se întorc cu spatele la parteneri, care la un semnal vor 
împinge uşor pe cei din faţă să cadă, dându-le cu ambele palme un brânci 
pe omoplaţi. Atenţie: împingerea trebuie să fie prietenoasă! Se repetă de 4 
ori, alternativ cădere pe dreapta şi pe stânga. Apoi se schimbă rolurile. Fără 
grabă! 

3. Grupul se împarte în grupe de 4-5 elevi. Membrii fiecărei grupe se 
aliniază pe o linie, cu intervale de 2-3 m. între ei, şi la un semnal se 
ghemuiesc, apoi fac un salt de broască înainte, după care continuă cu o 
cădere înainte. Se repetă de câteva ori. Apoi se trece la o succesiune de: 
săritura broaştei — cădere înainte — săritura broaştei etc. 


4. Grupul se împarte în grupe de 4-5 elevi. Membrii fiecărei grupe se 
aliniază pe o linie, cu intervale de 2-3 m. între ei, şi la un semnal pornesc să 
facă o serie de câte două căderi legate: una înainte şi următoarea înapoi, 
până la o altă linie, paralelă cu cea de plecare şi aflată la circa 20 de metri 
de ea. Mişcările vor fi cât mai curgătoare. 


Atenţie: la căderile în grup elevii se pot ciocni între ei. Instructorul va 
insista asupra necesității urmăririi cu atenţie a activității vecinilor. 


Notă: pentru însuşirea tehnicii căderilor se recomandă insistent 
instructorilor cel puţin să studieze cărţi şi videofilme despre Aikido, dar şi 
mai bine să ia lecții de Aikido. 

6. PRICEPEREA EXPERIENŢEI 


6.1. Ne jucăm pentru a învăța să trăim 
6.2. Supravegherea participanţilor 
6.3. Cum se descifrează experiența? 
6.3.1. Toată lumea participă la discuţii 
6.3.2. Respectarea fiecărui participant este obligatorie 
6.3.3. „Teleghidarea” descoperirii 
6.4. Desfăşurarea discuțiilor 
6.4.1. Ce (s-a petrecut)? 
6.4.2. Adică - ce (am aflat)? 
6.4.3. Ce facem mai departe? 





6.1. Ne jucăm 
pentru a învăţa 
să trăim 





Participarea la un joc va constitui o experienţă plăcută pentru jucători, 
dar nu totdeauna lecţia pe care el încearcă s-o transmită va fi bine înțeleasă 
de ei. Jocul nu trebuie să rămână la nivel de distracţie sau sport, jucătorul 
nu trebuie lăsat să treacă prin el ca gâsca prin apă, ci trebuie ajutat să se 
„ude” cât mai mult. De aceea are o importanță majoră descifrarea 
experienței pe care el a trăit-o prin participarea la joc, ca să priceapă 
mesajul lecției. 

Lămurirea învăţăturii pe care a intenţionat s-o transmită jocul se face cu 
ajutorul discuţiei pentru descifrării experienței, după desfăşurarea activității. 
Această discuţie pentru lămurirea şi înțelegerea experienţei face parte 
integrală din fiecare joc: 











Învățătura = Jocul + Descifrarea experienţei 





Descifrarea se face cu ajutorul unei discuţii interactive, dirijată abil de 
instructor cu ajutorul întrebărilor. El nu va furniza răspunsuri, nu va trage 
concluzii, nu va da lecţii, nu le explică el ce au simtit şi trăit ei; toate acestea 
trebuie găsite de participanţi, cu mintea si efortul lor de gândire. Rolul 
instructorului în aceasta etapă este să lămurească şi să concentreze 
discuțiile, dând unele indicaţii utile şi atenţionând grupul asupra unor detalii 
relevante pe care ei nu le sesizau. El va conduce elevii spre înțelegerea 
modului în care purtările lor au influenţat performanţa grupului/ echipei. 
Instructorul dibaci subliniază momentele importante ale jocului, cu efect de 
iluminare, care capacitează participanţii să gândească altfel decât o fac de 
obicei (să-şi zică: aha, asta era, mi-a căzut fisa!), sau să ia în consideraţie 
factori pe care îi neglijau. 

Dar instructorul nu conduce, ci e doar un consultant, un ghid, un ajutor 
al grupului. Pentru succesul educativ, e important ca rezultatul activității/ 
jocului/ învățăturii să aparțină grupului — nu instructorului. Jucătorii trebuie 
ajutaţi să raționalizeze emoţiile pe care le-au trăit în cursul acțiunii. 

Însă discutarea sentimentelor şi emoțiilor simțite în cursul jocului/ 
experienţei poate fi apăsătoare pentru unii participanţi. Deşi câţiva din ei vor 
fi dispuşi să discute, de obicei mulţi nu vor fi în stare să-şi exprime 
sentimentele în cuvinte. Dar dacă ei nu vorbesc şi nu conştientizează cele 
petrecute, experienţa (jocul) prin care au trecut va fi mai puţin înţeleasă, 
sau chiar deloc, iar efectul educativ asupra lor va fi mai mic, poate chiar nul. 

Discuţiile finale pentru asigurarea unei depline valorificări a jocului sunt 
de o importanţă capitală şi nu trebuie subestimate. Câteodată poate fi util 
să se întrerupă jocul chiar pe parcurs, pentru a-i ajuta pe participanţi să-şi 
adune şi ordoneze gândurile, spre a relua activitatea cu mai mult spor. 


Analiza activității este vitală pentru ca atenţia grupului să revină la 
problema de bază a acţiunii: de ce ne jucăm? de ce „pierdem” timpul 
aici? 

In cadrul descifrării experienței se analizează cum seamănă problemele 
puse de joc cu problemele puse de colaborarea socială, căutându-se 
paralele între modul de rezolvare a temei jocului şi ce s-ar putea face 
pentru atingerea unui scop sau interes comun, în cazurile concrete din viața 
reală - similare celor din joc (situaţii eventual indicate de jucători, sau 
indicate în prealabil de Client/ manager etc.). 


Chiar dacă se pricep la conducerea activităților practice/ jocurilor, unii 
instructori sunt intimidați şi nepricepuţi să conducă discuțiile pentru 
priceperea experienţei. 

lată câteva sugestii care i-ar putea ajuta: 

- Descifrarea experienţei nu este o activitate separată, distinctă, ci face 
parte din ansamblul acţiunii educative, care include: introducerea, 
încălzirea, jocurile propriu-zise etc. Această totalitate este reprezentată de 
imaginea ciclică a acțiunii educative. Jocul se desfăşoară ca un ciclu: 
începe cu prezentarea regulilor; apoi instructorul se desprinde de jucători, 
lăsându-i să se descurce singuri, iar grupul trece la o primă încercare de 
rezolvare; în sfârşit, jocul se termină şi urmează o discuţie, în cursul căreia 
jucătorii se autoanalizează, pentru a vedea cum au rezolvat sarcinile jocului 
şi cum poate această rezolvare să-i ajute în cadrul mai larg al vieţii lor 
obişnuite. Grupul s-a întors la punctul de plecare, ciclul s-a închis — şi se va 
repeta la jocul următor. 

- Uneori instructorii au impresia că şedinţa a decurs bine, pentru ca doar 
puţin mai târziu să descopere o mulțime de participanți nemulțumiți: unul că 
n-a fost băgat în seamă, altul că a fost silit să sară când lui îi era frică, altul 
că a fost hărțuit de colegi şamd. Discutarea experienţei ajută la 
descoperirea acestor probleme şi la rezolvarea lor. E mult mai bine şi 
productiv pentru grup şi indivizi ca ele să fie discutate transparent cu toți 
participanţii, decât într-un colț cu câţiva, sau în particular cu instructorul. 
Discutarea deschisă cu toată lumea devine un mijloc educativ pentru 
schimbare în bine a grupului. 

Reţineți: discuții interactive, nu predică moralizatoare! 


Descifrarea experienței trebuie privită ca şi când ar fi un joc de 
creativitate, cu următoarele caracteristici: 
- Participă toți; 
- Scopurile prioritare sunt: evitarea accidentelor şi stabilirea încrederii; 
- Se aplică Convenţia de colaborare (+ 4.12.); 
- instructorul creează cadrul activităţii, dar soluţia o dă grupul; 
- Grupul se concentrează asupra sarcinilor pe care le poate îndeplini; 
- Activitatea are ca scop rezultatele pozitive, constructive; 
- Sarcinile individuale şi colective sunt doar nişte probleme de rezolvat 
(nu chestiuni de onoare, de viață sau moarte etc.); 
- Pe instructori şi participanţi îi leagă activitatea desfăşurată împreună; 

- Experiența prezentă este singura care contează; 
- Discutarea (descifrarea) experienţei se face după fiecare joc, sau 
oricând este necesar; 


- Însuşi participanţii sunt factorii care provoacă propria lor dezvoltare, 
şi treptat ei trebuie să devină mai responsabili pentru propria lor 
educare - sau creştere. 

Discutarea activității desfăşurate trebuie să fie simplă şi logică. 


Chiar şi atunci când instructorul respectă ideile de mai înainte, poate 
apare pericolul „să sară peste cal” dacă vorbeste el prea mult şi nu lasă 
timp elevilor să priceapă ce au trăit şi să-şi formuleze opiniile. Astfel de 
greşeli apar dacă instructorul: 

- transmite prea multe informaţii la începutul/ prezentarea jocului, aşa că 
pentru elevi nu mai rămâne mare lucru de descoperit/ găsit; 

- vorbeşte mai mult decât ascultă; 

- îi dirijează pe elevi spre soluţia clasică în loc să-i lase să se descurce 
cum pot ei — chiar într-un mod neortodox; 

- discută experienţa mai amănunțit decât ar fi nevoie; 

- opreste prea des acţiunea; 

- nu aşteaptă apariţia situaţiilor/ momentelor cu efect de iluminare („aha”); 

- îi îndeamnă pe elevi să fie creativi — dar le îngrădeşte creativitatea cu 
reguli şi condiții inutile pentru desfăşurarea jocului. 


Instructorul va echilibra cu grijă cele două părți componente 
complementare ale jocului: activitatea practică şi descifrarea experienței. 
Ambele sunt la fel de importante. 





6.2. 
Supravegherea 
participanţilor 


Pregătind încă de la început buna desfăşurare a părţii finale a lecţiei, 
instructorul va aduna de-a lungul şedinţei şi va reține cât mai multe 
constatări şi informaţii despre cele petrecute şi despre comportarea 
participanţilor. Instructorul va supraveghea atent grupa în timpul jocului, 
pentru a memora diverse faze, întâmplări, interacțiuni şi probleme 
semnificative, adunând orice informaţie relevantă (vezi şi # 4.13.). Aceste 
observaţii vor fi folosite cu dibăcie în cursul discuţiei de descifrarea 
experienței. 

Astfel, încă de la primul contact şi primul joc de socializare, comportarea 
elevilor va fi supravegheată cu atenţie: 

- Cât de bine colaborează între ei? 

- Ce aspect al colaborării ar trebui îmbunătăţit? 

- Participă toată lumea? 

- Rezultă din desfăşurarea activităţii, că unii jucători sunt şefi naturali? 

- Care este “tonusul” general al grupei, pozitiv sau negativ? 


Uneori se memorizează aspectele spectaculoase şi nu se observă 
aspectele minore, care sunt poate mult mai importante din punctul de 
vedere educativ. In cazul unui stagiu de mai multe zile, e bine să foloseşti 
un caiet, în care să notezi impresiile, eventual seara. Şi mai bună e o 
cameră video, care îi transformă pe toţi participanţii în actori, apoi în 
spectatori încântați. 





6.3. Cum se 
descifrează 
experiența? 





Informaţiile culese din desfăşurarea jocului trebuie valorificate. 

Cum pot fi ele integrate în procesul de descifrarea experienței, care şi el 
ar trebui să stimuleze inițiativa participanţilor? 

Instructorul îşi va pregăti un plan scris amănunțit pentru desfăşurarea 

discuțiilor (cu întrebări tip) pentru fiecare joc cuprins în planul lecţiei. Dar 
viaţa are prioritate, adică planul nu va deveni dogmă: este foarte important 
să se discute problemele care apar pe neaşteptate şi întâmplările specifice 
fiecărui grup. 

lată câteva indicaţii esenţiale pentru succesul descifrării: 





6.3.1. Toată lumea 
participă la discuții 


Preferabil ca studenții să stea pe jos, în cerc, ca să se poată vedea unii 
pe alţii. Regula e ca nimeni să nu fie întrerupt, sau ca unii să râdă de ce 
spune vorbitorul. Oricine are voie să nu ia cuvântul când îi vine rândul, dar 
rolul instructorului este să creeze o atmosferă de încredere, în care nimănui 
să nu-i fie teamă să spună ce are în minte. Discutarea experienţei tocmai 
trăită va fi organizată şi condusă astfel ca toţi să ia parte la ea fără jenă sau 
teamă. Discuţia se va centra pe sarcini şi pe rezolvarea lor. 

Nu te lăsa surprins de rezistenţa participanţilor de a discuta. Mulţi nu se 
vor exprima fără a fi încurajați. Foloseşte metode de implicarea jucătorilor 
(vezi la # 6.4.1.) care îi “forțează” în mod neagresiv să vorbească, să 
împărtăşească o părere sau idee. 





6.3.2. Respectarea 
fiecărui participant 
este obligatorie 


Subliniază că fiecare om are talente şi slăbiciuni diferite. Fiecare 
participant este la fel de important pentru grup. Dacă un jucător „scapă” o 
declaraţie nerespectuasă despre sine, sau despre un alt jucător, atacă 
problema imediat. Nu lăsa situaţia să degenereze! 

Roagă persoana respectivă să-şi ceară scuze şi să reformuleze ideea 
într-o exprimare constructivă, prietenoasă (pozitivă). 





6.3.3. 
„Teleghidarea” 
descoperirii 





Instructorul nu va explica el grupei ce s-a învăţat din jocul respectiv, ci 

grupa va fi stârnită şi manipulată abil să discute astfel încât participanţii să 
descopere singuri lecţia, să tragă singuri concluziile din cele petrecute în 
timpul jocului. 
__ Pentru o bună descifrare a experienței sunt necesare întrebări dibace. 
Intrebările vor dirija atenţia grupei spre o idee anume (sarcina jocului), vor 
conduce jucătorii să spună de ce ideea respectivă e importantă pentru ei, şi 
în sfârşit, care sunt sentimentele grupului despre idee. 

Instinctiv, orice grup are nevoie de instructor, pentru că acesta „ştie tot” 
şi constituie garanţia că în timpul jocului (aparent „periculos”), nu se va 
întâmpla nimic rău. Dar sarcina instructorului nu este să dea mură în gură, 
ci să creeze cadrul optim pentru progresul participanţilor, să-i înveţe pe ei 
să gândească şi să rezolve probleme. Instructorul nu va face el toată 
treaba: „comoara” trebuie găsită de participanţi, chiar dacă instructorului, ca 
om, îi va fi greu să se abțină de a-şi însuşi „gloria” descoperirii. Orice 
intervenţie a instructorului are scopul de a îndruma grupul spre ţintă, nu de 
a-şi satisface sau umfla el Ego-ul. 

„Soluţiile vor fi găsite de grup”, prin discuţii libere, dar instructorul 
participă ca de obicei la toate activităţile, şi va interveni mai ales pentru 
desluşirea unor aspecte mai încurcate. Adeseori, o întrebare dibace rupe 
barajul care bloca discuţiile mai bine decât un monolog înţelept. 


Următoarele feluri de întrebări sunt utile pentru discutarea jocurilor şi 
reflectarea asupra învățămintelor de tras: 

> Intrebările fără răspuns clar. evită răspunsurile prin da sau nu: „Care a 
fost scopul jocului?" "Ce ai aflat despre tine în cursul jocului?" 

> Intrebările despre senzații: impune jucătorilor să gândească: „ce ati 
simtit când aţi acţionat?” „Cum te-ai simţit când ati început să trageti toți?”. 

> Întrebările de judecată: impune participanţilor să ia decizii; „Care a fost 


partea cea mai bună ?”, „A fost o idee bună?” 


> Întrebările de îndrumare: îndrumă jucătorii spre revenirea la scopul 
activităţii, şi menţine discuţia concentrată pe subiect. „Ce v-a făcut pe toți să 
mergeti în direcția bună ?”. 

> Întrebările despre conducere şi subordonare: câţi şefi au fost necesari? 
Care sunt calitățile cerute de la un şef? 


> Despre sprijinul grupului: în ce a constat? Cum a apărut (sau nu)? 

> Despre presiunea colegilor. are efecte pozitive sau negative? 

> Despre neîncredere sau ostilitate: cum poate fi gestionată? De ce 
apare? 

> Despre eficiență şi calitate: după ce zicem „e destul aşa”, „ e gata şi 
aşa”, „merge şi aşa”, constatăm că de fapt mai trebuie făcut ceva, pentru a 
termina treaba cu adevărat bine! 

> Intrebările despre competiție: cu tine însuţi, cu alte echipe, cu un 
record imaginar. 

> Despre asigurare: de ce nu se poate fără? 

> Despre discriminare sexuală: cine, ce rol a jucat? 

> Despre frică: v-a fost teamă de insucces? de căderi? de a te face de 
râs? 

> Despre plăcere: ce v-a plăcut? 

> Intrebările de încheiere: ajută participanţii să tragă concluzii şi să 
termine discuţia. „Ce aţi învățat?”, „Ce aţi face altfel?”. 

> Despre transferul învățăturii. ce semnificaţie au aceste jocuri 
(convenţionale, aranjate) pentru viața adevărată? 








6.4. 
x Pentru instructorul începător, cea mai grea întrebare este “cum să încep 

Desfăşurarea discuția pentru descifrarea experientei?”. Adeseori el sare cu întrebările 

discuțiilor direct la miezul problemei, ceea ce blochează şi amuțeşte jucătorii. 

Se recomandă o desfăşurare structurată în trei etape: 

„Ce (s-a petrecut) ?”, 

„Adică ce (am aflat)?” şi 

„Ce vom face mai departe?”. 

Folosind această schemă, participanţii se pot concentra mai uşor asupra 
experienţei avute, căpătând curaj să gândească cu capul lor şi să-şi 
împărtăşească în public impresiile. 

6.4.1. Ce (s-a 
petrecut)? Descifrarea va începe cu discutarea experienţei (jocului). 





Întrebările  instructorului vor urmări să încurajeze jucătorii să-şi 
amintească ce-au făcut ei şi ceilalți, să retrăiască evenimente (poate uitate) 
din timpul jocului. Ideea este de a stârni amintirile fiecărui participant în 
legătură cu ce i s-a întâmplat şi cum s-a simțit el atunci. De asemenea, cum 
s-a simţit grupa în general? 

Se va examina: care au fost diversele propuneri de rezolvare enunțate, şi 
de către cine; cine mai are idei despre soluționarea problemei - care nu au 
fost exprimate, sau au fost propuse grupului, dar nu au fost auzite ori 
ascultate. 

Discuţia se poate concentra asupra rolurilor avute de categorii din grup 
ca: bărbaţi şi femei, tineri şi adulţi, sportivi şi tocilari etc. 

- Participanţii vor vorbi la timpul prezent: fiecare descrie ce-a făcut, ce-a 
simțit în timpul jocului, dar exprimându-se ca şi când acţiunea s-ar petrece 


J, 


chiar atunci: „mă cațăr”; „Îmi tremură picioarele”; „nu reuşesc să sar 

suficient de bine"; „oasele celorlalți îmi intră în stomac” şamă; 

- Inregistrările video sunt de mare folos şi efect. 

Conversaţia poate fi dirijată spre compararea modului de rezolvare a 
sarcinii jocului cu procesul de lucru în echipa din cadrul societății (birou, 
atelier etc.), sau a şcolii. Descrierea experienţei grupului şi modul de reacție 
la sarcina comună poate lămuri multe aspecte ale psihologiei grupului. 

Jucătorii vor fi invitaţi să vorbească într-o formă prietenoasă, stăpânită, 
neagresivă, despre ce s-a petrecut. lată câteva tehnici potrivite: 


1. Pe rând, toți: fiecare jucător trebuie să spună un cuvânt sau o 
propoziție despre cele petrecute. 


2. Colegul observator: unu-doi participanţi sunt numiţi observatori ai 
jocului. Un observator poate da sfaturi în timpul jocului, sau să facă câteva 
observaţii generale la sfârşit. Ei vor fi instruiți să prezinte ce au de spus în 
mod pozitiv, eventual prin critică constructivă. Se va alege un voluntar care- 
şi ia sarcina în serios şi furnizează un feed-back pozitiv. 


3. Jocul memoriei: unul din jucători începe să descrie jocul. Toţi ceilalți 
ascultă. Cine crede că povestitorul a uitat ceva, sau cine vrea să adauge un 
comentariu, strigă: “Sta” şi continuă, expunându-şi părerea până când 
strigă "gata”. Apoi povestitorul reia descrierea. Se continuă până la sfârşit, 
când toată lumea se pune de acord că nu s-a uitat nimic. 


4. Definiţii: întreabă jucătorii ce înseamnă lucrul în echipă, asigurarea 
colegului, conducere etc. Nu da tu răspunsurile! 


5. Sceptrul vorbitorului: poate vorbi numai jucătorul care are “sceptrul” 
(un băț, sau alt obiect echivalent). Chiar şi instructorul va da indicaţii sau 
pune întrebări numai când are sceptrul, apoi îl va transmite participanților, 
pentru ca ei să răspundă. 


2. Poze instantanee: înainte de începerea jocului, se explică 
participanţilor că la o comandă (de exemplu “poză”), toată lumea trebuie să 
privească în jur şi să înregistreze în memorie situaţia, ca şi când ar face o 
poză, pentru a putea s-o descrie ulterior. Aceste poze mintale se vor folosi 


mai târziu, la discutarea experienţei. 





6.4.2. Adică — ce 
(am aflat)? 





După ce grupa îşi reaminteşte ce a făcut în timpul jocului, etapa 
următoare este să vedem ce impresie le-a făcut activitatea. 

Acest subiect a devenit accesibil, deoarece participanţii s-au dezlegat la 
vorbe cu ajutorul fazei precedente a discuţiei. Acum ei pot sesiza sensul 
celor petrecute, pot abstractiza şi generaliza ce au învăţat din experienţă. 
Desfăşurarea discuţiilor trebuie organizată astfel ca să se ajungă la idei şi 
concluzii curajoase (deranjante etc.) 

O întrebare bună este: "s-a respectat Convenţia de colaborare?”. Nu este 
amenințătoare, nici nu se referă la cineva anume. Dar ea însemnă: „ne-am 
respectat unii pe alții, sau ne-am desconsiderat? Ne-am ajutat unii pe alții, 
sau ne-am purtat ca tâmpiţii? Am respectat regulile de purtare pe care le 
convenisem, sau nu?”. Se ajunge astfel la percepţia grupului ca o entitate 
de care trebuie avută grijă, la fel ca de un coleg. 

Deşi mulți participanţi nu se vor destăinui cu plăcere, sau le va fi greu să- 
şi exprime sentimentele în cuvinte, această etapă este vitală pentru ca jocul 
să aibă o influenţă educativă asupra lor. 

Următoarele tehnici pot ajuta la ridicarea acestor bariere mintale şi la 
pornirea grupului să discute sentimentele despre experiența avută: 

1. Pe rând, toți: 

- A. Fiecare jucător descrie un sentiment pe care l-a avut în cursul 
jocului. 

- B. Fiecare jucător defineşte principalele teme ale jocului (asigurarea 
colegului, teama, impulsul de a conduce, a da indicaţii etc.) şi cum le-au 
resimțit în cursul jocului. 


2. Contribuţia: fiecare jucător contribuie cu o propoziție constructivă, ne- 
amenințătoare - care de exemplu sa înceapă cu : “sunt bucuros că eu ..,, 
sau cu o altă concepție. 


3. Verificarea: dacă înainte de joc sau lecţie se stabilise că sunt anumite 
performanţe de realizat, se vor pune întrebări pentru a lămuri dacă sarcina 
a fost îndeplinită. 


4. Notele: se stabileşte o scară de note, de la 1 — 10, pentru aprecierea 
modului în care grupa funcţionează în ansamblu. Pe rând, fiecare jucător va 
da cu voce tare o notă pentru comportarea grupei, explicând şi de ce a 
considerat aşa. 





6.4.3. Ce facem mai 
departe? 





În această etapă, participanții vor căuta să imagineze cum pot aplica în 
alte situaţii lecţiile învățate şi discutate în etapa precedentă (la 4 6.4.2 
„Adică ce am aflat?”). Acum se poate face şi legătura cu viitorul joc, 
prezentându-i sarcina, care poate fi rezolvată prin aplicarea cunoştinţelor 
căpătate la jocul precedent. 

O întrebare bună este: „cum putem folosi cele învățate la .... (jocul 
precedent) pentru .... (jocul următor)?”. |n felul acesta grupul sesizează 
caracterul general al celor învăţate cu ocazia unui joc, îşi dă seama că de 
fapt au învățat cum să se poarte în multe ocazii din viaţa lor. 

Comportarea jucătorilor din timpul jocului şi modul în care discută după 
joc, exprimă ceea ce au învăţat şi ce simt. Ascultă-i cu atenţie. Incearcă să 
conduci discuţia pentru ca participanţii să transfere concluziile jocului la 
situaţiile din „viața adevărată”. Incurajează jucătorii să-şi fixeze pentru viitor 
scopuri mai largi decât cele strict rezultate din joc. 

Discutarea desfăşurării jocului poate fi pentru participanţi ocazia să 
aprecieze ce influenţă au relaţiile dintre ei asupra performanţei de ansamblu 
a grupului (echipei). Importanţa evidentă pe care instructorul o dă discuțiilor 
poate contribui ca procesul de prelucrarea şi descifrarea experienţei să 
devină o învățătură semnificativă pentru participanți. 





7. JOCURI INTRODUCTIVE 


7.1. Primul contact cu jucătorii 

7.2. Prezentarea şi cunoaşterea numelor coechipierilor 
7.3. Regulile de purtare 

7.4. Socializarea 

7.5. O pereche grozavă 

7.6. Spargerea bisericuțelor 

7.7. Nume şi caracteristici 

7.8. Inşiruirea în ordinea prenumelor 
7.9. Petrecerea 

7.10. Găseşte-ți fratele şi sora 

7.11. Cine scrie mai multe nume? 
7.12. Grupați-vă! 

7.13. „Toarnă-l” sau o încasezi 

7.14. Vânătoarea de comori (sufleteşti) 
7.15. Ce-mi place? 

7.16. Lista cu informații 

7.17. Caută o asemănare 

7.18. Jocul cu pantofi 

7.19. Fredonează o melodie 

7.20. Firul de aţă 

7.21. Vorbeşte! 

7.22. Trenul numelor 

7.23. Aruncă numele 

7.24. Imbrățişează vecinul 

7.25. Cercurile concentrice 

Pentru a putea lucra împreună, oamenii trebuie să se cunoască unul cu 
altul. Adesea ne închipuim că simplul fapt că sunt colegi, că lucrează 
împreună, că au o sarcină comună, ar fi suficient pentru ca participanţii să 
se cunoască între ei. Nu este adevărat! Adeseori treaba, proiectele, se 
desfăşoară luni de zile până ce tinerii din acelaşi an de studii, sau oamenii 
din colectivul respectiv de muncă, ajung să se simtă bine unii cu ceilalți şi 
productivitatea grupului să ajungă la nivelul optim. 

Jocurile introductive servesc la cunoaşterea reciprocă a oamenilor care 
ajung să lucreze în medii sau grupuri noi, sau să le reamintească cu cine 
lucrează — celor din grupurile vechi. 

Scopul este relaxarea participanţilor şi crearea ocaziei de a se atinge unii 
pe alții. Pentru mulți indivizi, chiar şi simpla tinere de mână constituie o 
problemă, fie din cauza timidităţii, fie a fuduliei. Jocul creează situaţii în care 
atingerea corporală se realizează fără ca participanţii să bage de seamă, 
fiind ocupați cu alte treburi. Totuşi, instructorul va avea grijă să propună 
jocurile care impun contacte personale mai solicitante nu chiar la prima 
şedinţă sau întâlnire, ci după o perioadă în care încrederea între participanți 
a mai crescut. 

Pentru socializarea silită a jucătorilor care se cunosc deloc sau puțin 
între ei, se pot folosi următoarele jocuri: 





7.1. Primul 
contact cu 
jucătorii 


Când participanţii se adună şi vine timpul să înceapă lecţia, instructorul 
va face cunoştinţă cu cei pe care nu-i cunoaşte şi va prezenta tuturor, pe 
scurt, activitățile din următoarele două ore. 

Apoi, grupul poate fi introdus direct în primul joc. Dacă este bine ales, 
acesta va stârni interesul şi curiozitatea jucătorilor pentru ceea ce urmează, 
şi va impune ritmul de lucru pentru restul lecţiei. 





7.2. Prezentarea 
participanților şi 
cunoaşterea 
numelor 
coechipierilor 


După ce instructorul se prezintă pe sine în fața grupei, va trece pe la 
fiecare jucător pentru a face cunoştinţă personal cu el. (Pentru a reține 
numele participanților, el poate proceda cum îi convine: ori învaţă mai multe 
nume deodată, ori le învaţă pe rând etc.). 

Apoi va lămuri asistenţa că el va conduce lecţia, iar celelalte persoane 
prezente pot alege să fie ce doresc: spectatori sau jucători. 

Pentru uşurarea prezentărilor se poate folosi un joc (vezi în continuare). 





7.3. Regulile de 
purtare 


Instructorul va explica clar şi concret ce fel de purtare aşteaptă să aibă 
participanţii în cursul lecţiei. Va lămuri de ce e nevoie să fie respectat el, 
apoi fiecare din colegi, apoi ideile expuse, de asemenea echipamentul 
folosit, organizaţia (şcoala) care organizează lecţia şi terenul pe care se 
desfăşoară activitatea. 

Se va anunţa clar că nimeni nu este obligat să participe efectiv la toate 
jocurile, dar toată lumea trebuie să participe permanent la activitatea 
comună, sub o formă sau alta. 





7.4. Socializarea 





Materiale necesare: un tablou colorat (afiş etc.) din carton de format 
aproximativ A2, tăiat sau rupt în vreo 30 bucăţi cu contur neregulat. 

Regulile jocului: instructorul va ascunde bucăţile tabloului înainte de 
începerea lecţiei, prin diverse locuri din sală. După ce sosesc participanții, 
se anunţă că prima lor sarcină este să găsească toate bucăţile şi să 
colaboreze la reconstituirea imaginii. 

Variante: fiecare participant caută o bucată componentă şi când o 
găseşte, o depune pe masa unde se reconstruieşte tabloul, spunându-şi 
numele, eventual ceva despre cuvântul aflat, sau bucata găsită (vezi 
4 7.15). 

7.5. O pereche 
grozavă 


Materiale necesare: bilete, pe fiecare fiind scris numele câte unui 
participant. 

Regulile jocului: fiecare jucător primeşte un bilet cu numele altui 
participant (“o persoană deosebită”), apoi cu toţii îşi caută perechea şi fac 
cunoştinţă. 





7.6. Spargerea 
bisericuțelor 


Materiale necesare: fără. 

Regulile jocului: se va cere jucătorilor să se gândească la un număr 
între 1 şi 10. Apoi, cei care s-au gândit la un număr par trec într-o parte, cei 
cu numere impare trec în partea opusă. Membrii fiecărui grup se apucă de 
mâini, apoi cele două grupe formează un cerc. Instructorul împarte arbitrar 
cercul după un diametru, în două grupe cât mai egale, care formează 
fiecare un alt cerc. Se împart şi aceste două cercuri în câte două sau trei 
părți, astfel că apar 4-6 grupulețe aproximativ egale, cu câte 3-8 membri. 
Membrii fiecărui grupuleţ vor face cunoştinţă unii cu alţii, sau sunt introduşi 
în jocul 4 7.8. 





7.7. Nume şi 
caracteristici 


Materiale necesare: fără. 

Regulile jocului: Instructorul împarte grupul mare în grupe de 3-8 
jucători (arbitrar, sau cu ajutorul unui alt joc — vezi 4 7.6), care formează 
cercuri. În fiecare grupuleţ se numeşte un jucător care începe, prezentându- 
se celorlalţi: “eu sunt ... (prenumele său) ... (o caracteristică, adjectiv etc., 
care începe cu aceiaşi literă ca numele)”. De exemplu: Mihai cel Mare, 
Vasile Viteazul, Tudor Timidul etc. Vecinul din dreapta continuă astfel: “el 
este Mihai cel Mare, eu sunt loana cea Isteață”. 

Se repetă în acelaşi fel. până ce se face de mai multe ori turul cercului şi 
toți membrii se familiarizează cu numele vecinului din dreapta. Apoi se 
schimbă sensul parcurgerii cercului. După câteva repetiţii, câte două cercuri 
se grupează într-unul mai mare şi se repetă jocul, astfel ca fiecare jucător 
să învețe numele mai multor participanți. 





7.8. Înşiruirea în 
ordinea 
prenumelor 


Materiale necesare: fără. 

Regulile jocului: după ce s-au făcut prezentările şi s-au luat măsuri 
pentru reținerea numelor (1-2 jocuri corespunzătoare), membrii grupului 
primesc sarcina să se aranjeze în cerc, în ordinea alfabetică a prenumelor, 
dar FĂRĂ A VORBI! Când grupul crede că a terminat, se verifică: fiecare îşi 
strigă numele. Dacă înşiruirea este corectă, instructorul laudă isprava, iar 
grupul țopăie şi se bucură. Dacă nu, jocul se repetă! 

Variantă: înşiruirea în ordinea numelor de familie. Vezi şi # 11.5. 





7.9. Petrecerea 





Materiale necesare: fără. 

Regulile jocului: instructorul alege un jucător şi anunţă grupului că “azi 
este ziua de naştere a lui cutare (numele jucătorului ales)”. Toţi participanții 
au fost invitați la “petrecerea” organizată de sărbătorit, dar nu se cunosc 
între ei. In calitatea de gazdă, “sărbătoritul” trebuie să-i prezinte cumva pe 
unii altora, conform regulilor de politețe. El este însărcinat ca în trei minute 
(sau alt termen, corespunzător mărimii grupului) să verifice că, pe rând, toți 
“oaspeții” îşi spun numele, îşi dau mâna şi se arată bucuroşi de cunoştinţă. 
Poate începe cu un participant pe care-l cunoaşte şi pe care-l prezintă unui 
participant necunoscut de el, după care continuă, din aproape în aproape. 

7.10. Găseşte-ti 
fratele şi sora 


Materiale necesare: câteva seturi a 3 buc. cartoane A6 având scris 
numele aceluiaşi animal, în număr suficient pentru toţi jucătorii. 

Regulile jocului: jucătorii se aşează în cerc şi nu au voie să vorbească. 
Fiecare primeşte sau trage un carton cu numele unui animal pe care îl 
memorează, apoi înapoiază cartonul instructorului. 

Sarcina este ca fiecare jucător să-şi găsească animalul frate sau soră, 
fără să vorbească, dar mimând o comportare caracteristică animalului 
indicat pe cartonul primit. 

Toată lumea începe mimarea şi căutarea deodată, la semnal! 





7.11. Cine scrie 
mai multe 
nume? 


Materiale necesare: cartoane sau foi de hârtie format A5, având trasat 
un tabel gol cu 2 x 15 locaşuri; pixuri. 

Regulile jocului: fiecare participant primeşte câte un carton şi un pix. 
Toţi participă la un concurs, a cărui temă este umplerea cartoanelor cu 
numele celorlalţi jucători. La un semnal, fiecare jucător începe şi scrie 
nume. Cei care reuşesc să umple toate locaşurile cu nume strigă “gata”. 
Instructorul acordă “premiile” 1, 2 şi 3 (obiecte ieftine: pixuri, brichete, 
agende etc.) celor care au terminat primii. 

Instructorul va “verifica” operele primilor clasați, citind tare numele 
respective. Cei strigaţi ridică mâna, sau se ridică, şi răspund la întrebări: din 
ce organizaţie face parte (an de studii, întreprindere etc.), calificare, unde 
stă (la ce cămin etc.), loc de baştină etc. 

instructorul poate pregăti şi o listă cu întrebări amuzante, potrivite, pe 
care le pune celor nominalizați. In felul acesta, se realizează o prezentare a 
fiecărui participant. 





7.12. Grupaţi-vă! 





Materiale necesare: fără. 

Regulile jocului: tema jocului este formarea şi reformarea la semnalul 
instructorului a unor grupuleţe, cât mai repede, conform unor criterii 
explicate jucătorilor. Scopul este împrietenirea (socializarea) participanţilor, 
cunoaşterea unora de către alţii, nu viteza de îndeplinirea sarcinii 
(criteriului) date de instructor. Timpul avut la dispoziţie de jucători va fi 
suficient de mare ca să se poată grupa şi face cunoştinţă între ei, dar 
totodată ritmul să fie cât de rapid posibil. 


Exemple de criterii: 

1. Formati grupuleţe de câte trei persoane şi faceţi cunoştinţă între voi; 

2. Formati alte grupuleţe de câte 5 şi faceţi cunoştinţă între voi; 

3. Grupaţi-vă cei cu cămăşi sau bluze de aceiaşi culoare şi faceți 
cunoştinţă între voi; 

4. Grupaţi-vă cei cu aceiaşi meserie şi faceţi cunoştinţă între voi; 

5. Grupaţi-vă cei din acelaşi an de studiu şi faceți cunoştinţă între voi; 

6. Grupaţi-vă cei ale căror prenume au ca primă vocală aceiaşi vocală, 
şi faceți cunoştinţă între voi; 

7. Cei născuți în acelaşi anotimp să se grupeze şi să facă cunoştinţă, 
apoi înşiruiţi-vă în ordinea datei de naştere; 

8. Să se adune cei al căror număr de telefon au ultima cifră la fel şi 
faceți cunoştinţă între voi; 

9. Faceţi grupe de 6-10 participanţi şi cântaţi în cor “Deşteaptă-te 
române”; 

10. Originarii dintr-o parte şi cealaltă a Carpaţilor (sau ddin Nord şi din 
Sud) să facă două grupe, apoi salutaţi cealaltă grupă cu vorbe de 
duh (neinsultătoare!); 

11. Găsiți persoana care consumă cam acelaşi timp pentru a ajunge de 
acasă la şcoală/ serviciu/ lecţie; 

12. Faceţi un cerc mare, prindeţi-vă de vecini cu degetele mici, faceți 
valuri şi strigaţi: “.... (numele organizaţiei din care faceţi parte), hip, 
hip, ura!”. 





7.13. „Toarnă-l” 
sau o încasezi! 


Materiale necesare: un ziar înfăşurat, folosit drept „cravaşă”. 

Regulile jocului: 8-15 jucători (dacă grupa are mai mulți participanţi, va 
fi împărțită în mai multe grupe, sau echipe) se adună în cerc, aşezaţi pe jos 
cu picioarele întinse spre centru. Labele lor mărginesc în mijloc o suprafață 
circulară liberă cu diametrul de vreo 2 m. Se alege „călăul — fie un 
voluntar, fie un jucător numit de instructor, care va sta în centru, cu cravaşa 
în mână. Jocul începe când instructorul rosteşte tare numele unui 
participant. „Călăul” din centrul cercului se îndreaptă spre cel numit şi 
încearcă să-i lovească labele cu cravaşa, înainte ca acesta să rostească 
(„toarne”) numele altui coechipier. Dacă reuseşte, cei doi schimbă locurile, 
iar fostul călău (devenit membru al cercului) rosteşte un nume, ale cărui 
labe va încerca să le lovească noul călău. Dacă nu reuşeşte, călăul va 
încerca să-l lovească pe următorul numit, înainte ca acesta să apuce să 
„toarne” un alt nume. Şamad. 

Variante: dacă sunt mulţi participanţi, în loc de a organiza mai multe 
grupe se poate juca cu tot grupul, dar în mijloc vor sta doi călăi cu cravaşe. 

Indicații pentru instructor. se va preciza că orice „călău” are voie să 
ceară să fie înlocuit de un alt participant, chiar dacă nu reuşeşte să 
lovească vreun jucător din cei aşezaţi în cerc. 

Dacă nivelul intelectual al participanţilor permite, se poate discuta etica 
„turnării”: e bine să scapi de neplăceri băgând pe altcineva în bucluc? 
(Aplicaţii: la şcoală, la serviciu etc.) 

Jocul se poate desfăşura în sală sau în aer liber. 





7.14. Ce-mi 
place? 


Materiale necesare: fără. 

Regulile jocului: grupul se împarte în grupe de 5-10 participanți. 
Membrii fiecărei grupe îşi vor împărtăşi preferințele în materie de: băuturi 
răcoritoare, fel de mâncare, culoare de haine, muzică, film, vedete, hobby 
şamd. precum şi motivele pentru alegerea respectivă. 

Se vor discuta pe scurt argumentele fiecăruia, pentru a se găsi puncte 
comune de interes sau preferințe. Preferinţele acestea pot dezvălui şi 
trăsături de caracter necunoscute ale persoanelor respective. 

Variantă: instructorul împarte arbitrar participanţii în perechi (cel mai 
bine ar fi ca partenerii să nu se cunoască). Apoi fiecare participant îi va 
spune partenerului ce calitate a sa (de exemplu: răbdare, forță, încredere în 
oameni, milă, perseverenţă etc.) ar dori să şi-o îmbunătățească. După ce 
fiecare participant cunoaşte preocuparea celuilalt, toți sunt legaţi la ochi şi 
răspândiţi de instructor pe un teren viran de 50-80 m. Sarcina este ca la un 
semnal de pornire, toți să caute orbecăind să-şi găsească partenerul, 
fiecare strigând calitatea care-l interesează pe partener şi ascultând să 
audă strigată calitatea care-l interesează pe el. 

Indicații pentru instructori: calităţile care îi preocupă pe participanți 
trebuie notate, ele constituind un reper în vederea îndrumării grupului spre 
realizarea acelor aspirații. 





7.15. Lista cu 

informaţii 


Materiale necesare: chestionare pe hârtie format A4, pixuri. 

Regulile jocului: în cursul uneia din primele lecţii, participanţii vor fi puşi 
să completeze răspunsurile la un chestionar. 

Intrebările pot fi astfel: 

Dacă ai fi un pantof, ce fel ai vrea să fii şi de ce? 

Care a fost ocazia din viață în care te-ai simţit cel mai încurcat? 

Care e amintirea cea mai puternică, sau mai plăcută, din facultate 
(armată, şcoală, lucru, excursie etc.)? 

Care a fost mâncarea cea mai neplăcută înghițită în facultate? 

Spune o poveste amuzantă despre un coleg (fără nume). 

Dacă ai avea voie să priveşti o singură emisiune de TV în restul vieții, 
care ar fi aceea şi de ce? 

Dacă ai putea lua masa împreună cu un personaj viu, sau din istorie, 
care ar fi acela şi de ce? 

Şi multe altele. 

Chestionarele cu răspunsuri se adună şi se face o copie la xerox pentru 
arhivă. Răspunsurile fiecărui exemplar se decupează şi se grupează pe 
fiecare întrebare. In cursul unei lecţii sau adunări ulterioare, se alege câte o 
întrebare, care se anunţă grupului, iar răspunsurile date pentru întrebarea 
respectivă (fără indicarea autorului) se împart participanţilor. Fiecare trebuie 
să găsească autorul răspunsului primit. Eventual autorii vor explica 
răspunsul dat. 

Se creează o agitaţie foarte stimulantă şi apare posibilitatea unor discuții 
interesante, din care participanţii se vor cunoaşte mai bine. 





7.16. Caută o 
asemănare 


Materiale necesare: un număr de scaune egal cu numărul 
participanţilor, minus unu. 


Regulile jocului: scaunele se aranjează în cerc şi toată lumea se 
aşează pe ele (nu rămân scaune goale!), mai puţin un jucător, care stă în 
centru. Persoana din centrul cercului spune tare o condiţie, de exemplu: 
caut pe cineva născut la Nord de paralela 45° 

Jucătorii aflaţi în această situaţie, inclusiv cel care a pus întrebarea, se 
reped şi fug prin afara cercului să ocupe câte un scaun gol, aflat într-o 
poziţie aproximativ opusă celei de la care a pornit. Se interzice ocuparea 
unui scaun gol învecinat. Până la sfârşit toți reuşesc să se aşeze pe 
scaune, mai puţin unul. Acesta revine în centru, să pună întrebarea 
următoare. 

Sugestii pentru întrebări: ... care poartă ochelari! ... căruia îi place mai 
mult înghețata decât semințele! ..... care are serviciu! ..... care a lucrat la un 
ONG! .... cine îl place pe Bănică şamd. 

Indicații pentru instructor: se recomandă ca instructorul să pună la 
început câteva întrebări, pentru a „porni” jocul şi imprima un ritm de 
desfăşurare convenabil. 





7.17. Fredonează 
o melodie 





Materiale necesare: cartonaşe cu numele unor melodii foarte 
cunoscute. Pe fiecare cartonaş sunt scrise şi numerotate 3-4 titluri de 
cântece. O melodie se regăseşte cu acelaşi număr pe 2-5 cartonaşe. Nu 
vor exista două cartonaşe cu liste identice. 

Regulile jocului: fiecare jucător primeşte sau alege un cartonaş. 
Instructorul dă comanda: “melodia nr. 1!” şi deodată toţi jucătorii încep să 
fredoneze (mormăind) melodia indicată la nr. 1 pe cartonaşul fiecăruia. 
Tema jocului este găsirea celorlalți jucători care fredonează aceiaşi melodie 
(fără a vedea cartonaşele). După ce se grupează, jucătorii respectivi se 

prezintă, schimbă informații despre ei etc. 
Apoi instructorul comandă: “melodia nr. 2!” şi jocul se repetă ca mai 
înainte (grupurile nou formate conţin alţi jucători). 





7.18. Trenul 
numelor 


Materiale necesare: fără. 

Regulile jocului: participanţii formează un cerc, stând cu față spre 
centru. Instructorul alege un jucător pentru a fi “locomotiva”. Acesta se 
fâțâie de-a lungul cercului, prin fața jucătorilor, până se opreşte în fața 
unuia, căruia îi spune: “bună, eu sunt Cornel; pe tine cum te cheamă?”. 
Acesta va răspunde: “bună Cornel, eu sunt Vlad”. 

“Locomotiva” va repeta cu voce tare numele nou aflat, de trei ori: “Vlad, 
Vlad, Vlad!”, făcând gesturi glumeţe (îşi agită braţele şi picioarele, ca 
semaforul etc.). Apoi Cornel se întoarce cu spatele iar Vlad îl apucă cu 
mâinile de talie, devenind “vagonul poştal”. Trenuleţul porneşte în jurul 
cercului şi se opreşte în faţa altui participant, căruia îi anunță numele 
“locomotivei” (eu sunt Cornel), al “vagonului poşta!” (eu sunt Vlad), şi apoi îl 
întreabă cum îl cheamă. După ce află, trenulețul repetă în cor de trei ori 
noul nume, făcând gesturi hazlii. 

De data asta noul jucător devine “locomotiva”, fiind apucat de Vlad cu 
mâinile de talie, iar Cornel devine “vagon” şi se agaţă de talia lui Vlad. Se 
continuă până ce toți jucătorii se ataşează trenului, fiecare devenind pe 
rând “locomotivă”. 

Indicaţii pentru instructor: pentru început alege un jucător mai 
dezinhibat, căruia să nu-i fie ruşine să tipe şi să se strâmbe în faţa celorlalţi, 
mai întâi în rolul de “locomotivă”, apoi în cel de “ultimul vagon”. 





7.19. Aruncă 
numele 





Materiale necesare: mingi de diverse dimensiuni, sau alte obiecte moi: 
sticle din plastic goale, papuci etc. 

Regulile jocului: jucătorii stau în cerc, la interval de un braţ întins 
orizontal. Pe rând fiecare îşi spune tare numele, până se parcurge tot 
cercul. Se repetă de 2-3 ori. Apoi un voluntar ia mingea şi spune: eu sunt 
lon, apoi arată spre un jucător aproximativ opus şi spune: el este Victor — 
după care aruncă mingea spre Victor. Acesta prinde mingea şi zice: el este 
lon, eu sunt Victor, apoi arată spre alt jucător, spunând: el este Costel — şi 
aruncă mingea spre Costel. 


Fiecare face pe rând la fel, până ce sunt strigate numele tuturor 
jucătorilor, fără nici o repetare, iar mingea se întoarce la lon. Dacă cineva e 
sărit, grupa va căuta să afle care e acela. Dacă cineva greşeşte numele 
celui către care aruncă mingea, acesta îşi spune numele corect şi trimite 
mingea înapoi celui care a greşit, pentru a-i da posibilitatea să repete corect 
(deci cel strigat greşit primeşte mingea de două ori consecutiv). 

Cel care a primit şi pasat minge se aşează în genunchi. 

Urmează etapa a doua: primul jucător strigă numele unui participant 
(aproximativ din faţa lui, altul decât partenerul din prima etapă) căruia îi 
aruncă mingea. Al doilea jucător prinde mingea, apoi strigă numele altui 
jucător, căruia îi aruncă mingea. Fiecare jucător o va primi, apoi va striga un 
nume şi va arunca mingea numai o singură dată, până ce toţi participanţii o 
ating. Cel care a primit şi pasat minge se aşează în genunchi. La sfârşit 
mingea revine la primul jucător, cel care a pornit jocul. 

Repetaţi de câteva ori pasarea mingiei în ordinea stabilită, până ce 
fiecare învaţă de la cine o primeşte şi cui i-o trimite. 

Variante: sunt posibile numeroase alternative de complicarea jocului. 

A. Se repetă contra cronometru; sau: 

B. După două ture în joc se introduce încă o minge, după câteva ture o a 
treia şamd. Sau — să se mărească ritmul (să se parcurgă tot cercul într-un 
timp mai scurt). Când o minge cade pe jos, jocul se reia de la început (cu o 
singură minge etc). Se joacă cu 2-3 mingi, distanţate la interval de 2-3 
jucători; sau: 

C. Se introduc atâtea mingi câţi jucători sunt. Fiecare jucător scoate un 
anumit sunet (ales de el) când aruncă şi altul când primeşte obiectul (in loc 
de a striga nume). 

D. Jucătorii stau în genunchi; ori stau cu spatele spre centrul cercului şi 
se întorc când îşi aud numele strigat. 

Indicații pentru instructor: se cere grupului să reducă durata de 
parcurgere a cercului; să-şi reducă timpul precedent; să doboare „recordul 
mondial” etc. Soluţia trebuie găsită de jucători prin discuții. După fiecare 
cerc parcurs, jucătorii vor fi puşi să discute puţin cum ar putea face mai bine 
(mai repede). Atenţie, că s-ar putea să le cadă fisa şi să se reaşeze astfel 
ca fiecare să fie vecin cu partenerul următor, mingea urmând să nu mai fie 
aruncată, ci doar dată vecinului din mână în mână. 

Dacă acesta este primul joc, nu se pierde ocazia de a sărbători şi felicita 
grupul pentru fiecare succes, stabilindu-se astfel pentru restul lecţiei o 
atitudine şi o dispoziție optimiste. 





7.20. 
Imbrățişează 
vecinul 


Materiale necesare: fără. 

Regulile jocului: instructorul comandă jucătorilor să facă cunoştinţă, 
apoi să se îmbrăţişeze cu vecinul. Dacă jucătorii stau în cerc, vecinii sunt 
cei din stânga şi dreapta (total 2). In cazul unei formaţii cu rânduri şi 
coloane, vecinii vor fi: cel din față, din spate, din stânga, dreapta, faţă - 
stânga, față — dreapta, spate — stânga, spate — dreapta (total 8). 





7.21. Cercurile 
concentrice 





Materiale necesare: un casetofon, sau un chitarist, sau fără. 

Regulile jocului: grupul se împarte în două grupe egale, care formează 
două cercuri concentrice. Jucătorii din cercul exterior au fețele spre interior, 
ceilalți spre exterior, fiecare jucător dintr-un cerc având un corespondent în 
fața sa din celălalt cerc. Cele două cercuri pornesc să se mişte pe muzică, 
sau la comanda instructorului, cercul exterior în sensul acelor de ceasornic, 
cercul interior în sens invers. Deplasarea se face cu viteză mică, iar în 
momentul trecerii prin fața unui partener, cei doi îşi ating palmele şi 
spun “salut”. Când muzica se opreşte, sau instructorul dă comanda “stop”, 
cele două cercuri se opresc şi toţi jucătorii se îmbrăţişează cu cel de vizavi, 
apoi încep să vorbească: se prezintă, schimbă informaţii despre ei etc. 
După câtva timp, muzica porneşte din nou, sau instructorul comandă 
“porniţi”, şi jocul continuă la fel ca mai înainte. 

8. ÎNCĂLZIREA 


8.1. Ce este încălzirea? 


8.2. Sărituri 


8.3. Ciocnirea călcâielor 


8.4. Entrechat 


8.5. Sărituri într-un picior 

8.6. Sărituri combinate 

8.7. Ciocnirea călcâielor şi vârfurilor 

8.8. Sărituri cu lipirea palmelor de vârfurile picioarelor 
8.9. Sărituri cu partener A 

8.10. Sărituri cu partener B 

8.11. Sărituri în trei 

8.12. Sărituri în grup 

8.13. Alergarea în grup 

8.14. Să pasăm sticlele 


8.15. Voleibal 


8.16. Voleibal extrem 

8.17. Fiecare prinde 

8.18. Comoara balaurului 

8.19. Să trecem cercul! 

8.20. Hoţii şi vardiştii 

8.21. Uliul şi porumbeii 

8.22. Inlocuirea celui de vis-a-vis 





8.1. Ce este 
încălzirea? 





În primele 10-15 minute ale şedinţei (de 2 ore) trebuie pus sângele în 
mişcare şi pregătit „terenul” pentru partea care urmează, cu unele activităţi 
mai puțin fizice însă cu solicitare emoţională mai mare. I/ncălzirea are 
scopul de a pregăti grupul din punctul de vedere mintal şi fizic pentru 
jocurile de colaborare. 

Incălzirea încurajează jucătorii să lucreze împreună pentru un scop 
comun şi caută să îi relaxeze, să le creeze o bună dispoziție, să-i facă să 
gândească despre ei că alcătuiesc o echipă. De asemenea, încălzirea 
creează tonusul muscular (pulsul de aprox. 100 bătăi/ minut) necesar 
pentru evitarea accidentelor. 

Pentru încălzire se vor folosi mişcări simple şi vioaie - cât mai diferite de 
cele clasice, cunoscute participanţilor (de la orele de sport etc.) şi adeseori 
plictisitoare. De preferat sunt exerciţiile efectuate împreună cu unul sau mai 
mulţi parteneri, nu cele individuale. Instructorul va arăta ce e de făcut, iar 
participanţii vor copia şi vor continua să repete acelaşi exercițiu până la 
comanda de oprire, sau trecere la altă mişcare. 

Nu se trece la alt exercițiu până ce toți participanţii nu termină exercițiul 
precedent. 

Trecerea la alt exerciţiu se face numai la semnalul instructorului! 

Coechipierii se adresează unul altuia numai cu prenumele. 


În cursul exerciţiilor de încălzire, dar şi în restul şedinţei, fiecare 
participant îşi va încuraja obligatoriu partenerul, sau vecinul, sau echipa, cu 
o vorbă bună (de apreciere pozitivă). Se vor folosi exprimări ca: 

Foarte bine! 
Splendid! 
Ti-a ieşit grozav! 
Ai făcut-o mai bine ca mine! 
Te mişti din ce în ce mai bine 
Acuma ai reuşit! 
Bună treabă! 
Minunat! 
9. Inveți repede! 
10. Când faci tu, pare aşa de uşor! 
11. Ai muncit mult azi 
12. Ține-o tot aşa! 
13. Exact aşa! 
14. Acum a fost cel mai bine! 
15. Aşa trebuie făcut! 
16. E un mare progres! 
17. N-ai uitat nimica! 
18. Aproape bine. Mai încearcă o dată! 
19. Uite că ai ținut minte! 
20. Ştiam eu că o să reuşeşti! 
21. Cu tine e foarte plăcut! 
22. De-acuma nu mai poti greşi! 
23. Azi îti merg toate! 
24. Nimeni nu face mai bine ca tine! 
25. La asta eşti cel mai tare! 

Este preferabil ca instructorul să vorbească pe toată durata încălzirii, 
pentru a relaxa participanţii şi a-i face să accepte mai uşor (pe nesimţite) 
efortul neobişnuit de mare pentru mulți din ei (sedentari), dar în realitate 
destul de mic. Se va insista pe necesitatea relaxării şi respirației, adică 
mişcările să se facă fără încordare, fără reținerea respirației. 

Incălzirea poate fi comandată direct de instructor, sau sarcina poate fi 
delegată organizatorilor (vezi 4 14.14). La un semnal, organizatorii vin la 
instructorul situat în celălalt capăt al sălii sau terenului, care le va da o listă 
cu exerciţii. Echipele vor respecta ordinea indicată pe listă, sau vor avea 
voie să schimbe ordinea (drept indicat pe fişă). Dacă fişa nu impune o 
anumită ordine a exerciţiilor, ea va fi stabilită prin consultarea echipei. 

Listele diverselor echipa pot fi diferite. Organizatorul îşi citeşte lista, arată 
exercițiul — dar FĂRĂ VORBE, apoi toată lumea repetă de aprox. 15 ori. 

Reţine: foloseşte exerciţii noi, surprinzătoare, distractive! Evită repetiţia, 
plictiseala. Dar ce-i mult nu-i sănătos: nu îndesa într-o singură şedinţă 
toate exerciţiile pe care le ştii; mai lasă ceva şi pentru data viitoare. E o 
diferenţă subtilă între curricula excesivă şi curricula repetată. 

Alte exerciţii pentru încălzire sunt indicate în lucrarea [ 10 ]. 

Uneori este indicat să se refacă o parte de „încălzire” şi în cursul şedinţei, 
pentru a înviora participanţii obosiţi, sau pe cei enervaţi că stau nemişcaţi 
de prea mult timp, de când nu reuşesc să rezolve problema vreunui joc etc. 
La începutul şedinţei nu este nevoie ca elevii să se aşeze într-o formaţie 
anume, singura indicație fiind „aşezaţi-vă mai răsfirati, să nu vă loviți unii pe 
alir. 


SNSDANARAOLONS 

8.2. Sărituri 


Se începe cu sărituri simple pe loc, cu picioarele apropiate (5-10 buc). 

Apoi se complică exercițiul, descriindu-se figuri geometrice, pe colţurile 
cărora se aterizează succesiv: un triunghi cu vârful înainte, cu vârful în 
spate, un pătrat, o stea etc. 

Apoi se sare: cu călcâiele la fund; cu genunchii la piept; cu picioarele 
alternativ apropiate — depărtate, înainte sau lateral; cu mişcarea braţelor 
lateral şi sus simultan cu săritura etc. Cu cât mişcarea e mai ciudată şi 
distractivă (nu grea), cu atât mai bine. De exemplu: 

- Săritura ciorii: lateral, cu picioarele lipite, cu aterizarea la depărtare 
din ce în ce mai mare, până la maximul posibil; 

- Forfecare: sărituri cu schimbarea în aer a picioarelor depărtate, lateral 
sau înainte (o forfecare); cu schimbarea în aer a poziţiei şi aterizarea cu ele 
la fel ca la pornire (două forfecări); 

- Săritura schiorului peste obstacole: lateral, cu picioarele lipite, cu 
genunchii la piept, cu aterizarea la depărtare din ce în ce mai mare; 

Apoi se execută săriturile cu elevii ţinându-se doi câte doi de talie, sau 
câte 4 etc. 

După ce încep să gâfâie, participanţii vor fi lăudaţi pentru „rezultate”, 
lămurindu-i că „cine are probleme cu respiraţia se poate opri câteva clipe 
să-şi revină, dar după aceea trebuie să continue”. Tonul folosit de instructor 
trebuie să fie binevoitor şi totodată stimulant, lăsând să se înțeleagă, fără a 
spune explicit: „hai că puteţi, doar nu sunteţi atât de că***ioşi să vă opriţi 
chiar acuma”. 

Atenţie: scopul încălzirii nu e ca elevii să descopere ce mototoli şi lipsiți 
de vigoare sunt ei, nici să vadă ce grozav este instructorul, ci, ca toată 
lumea să se încălzească. 

Nici instructorul nu trebuie să-şi piardă măsura, adică din cauza 
entuziasmului să se epuizeze singur, şi să nu mai poată face față restului 
lecţiei! 





8.3. Ciocnirea 
călcâielor 


Se fac sărituri spre stânga şi spre dreapta cu ciocnirea călcâielor (un pas 
de dans clasic). 





8.4. Entrechat 


Un alt pas din dansul clasic: se porneşte cu picioarele încrucişate şi 
tălpile aşezate invers pe sol: de exemplu, piciorul stâng peste cel drept, 
talpa stângă la dreapta celei drepte. Se sare spre stânga (în partea 
corespunzătoare piciorului dinainte) şi în aer se schimbă încrucişarea 
picioarelor, astfel ca aterizarea să se facă cu talpa dreaptă la stânga celei 
stângi. Se repetă spre dreapta şamd. 

După ce lumea se obişnuieşte cu această ciudățenie, se va cere să sară 
ţinând braţele ridicate sus, cu palmele lipite deasupra capului şi coatele 
puţin îndoite. Apoi vor executa entrechat ţinându-se doi câte doi de talie, 
sau câte 4 etc. 





8.5. Sărituri într- 
un picior 


Se stă într-un picior, cu celălalt îndoit la spate, sau ţinut cu mâna, şi se 
sare pe loc, lateral, etc. (vezi mai sus). 





8.6. Sărituri 
combinate 





Sărituri cu răsucirea corpului în aer la 360°, în ambele sensuri; cu 
picioarele lipite; într-un picior etc. 
Atenţie: se poate cădea! Exerciţiul se face pe o suprafață moale (iarbă, 
saltea sport etc.). 

8.7. Ciocnirea 








călcâielor şi Ă Sărituri cu genunchii lipiți, şi pocnirea alternativă a călcâielor şi a 
vårurilor vârfurilor labelor. 

8.8. Sărituri cu o i E late PR NEI 
lipirea palmelor La săritură se pe de şi eta picioarele întinse, iar în timpul saltului 
de vârfurile se încearcă atingerea vârfurilor labelor cu palmele. 

picioarelor 

8.9. Sărituri cu Be l 

partener A Se fac toate felurile de sărituri arătate mai sus, dar ținând de mână un 


partener; ambii se răsucesc sărind, spre stânga sau spre dreapta (360° şi 
mai mult), ţinându-se bine de mâini ca să reziste forței centrifuge. 





8.10. Sărituri cu 
partener B 


Ambii parteneri se solidarizează ţinându-se bine cu gleznele libere 
încrucişate şi braţele libere, menţinând echilibrul, apoi se răsucesc sărind 
într-un picior, spre stânga sau spre dreapta (360* şi mai mult). 

Atenție: se poate cădea! 





8.11. Sărituri în 
trei 


Instructorul invită doi participanţi (din cei care zâmbesc, aceştia nu vor 
refuza) pe care îi aranjează în linie, la dreapta şi la stânga, după care îi 
apucă cu mâinile de talie (şi ei pe el, cu câte o mână). Apoi încep să sară 
împreună, simultan, pe câte un picior. 

După ce grupa repetă câteva ori, până ce îşi sincronizează picioarele 
(toţi să sară pe acelaşi picior şi să-l ridice pe celălalt), se trece la trei sărituri 
succesive spre stânga, pe piciorul stâng şi bâțâindu-l prin față pe dreptul, 
după care face trei sărituri spre dreapta, pe piciorul drept şi bâțâindu-l pe 
stângul şamd. 

După demonstraţie, tot grupul se împarte în triade care repetă săriturile. 





8.12. Sărituri în 
grup 


După ce triadele reuşesc să execute corect țopăielile, grupul se împarte 
în două grupe egale, care se aliniază pe două rânduri, față în față la 
distanță de vreo 2 m., ţinându-se de talie. După ce rândurile repetă de 
câteva ori şi reuşesc să execute corect, cu toţii, cele trei sărituri la dreapta 
şi la stânga, toţi participanţii se vor reuni într-un cerc şi vor efectua săriturile 
în grup. E nevoie de atenţie, pentru ca picioarele agitate în aer să evite 
lovirea picioarelor vecine. 

Pe măsură ce grupul devine mai competent, instructorul le dă sarcini mai 
grele: „ridicaţi picioarele mai sus! Mai sus! Deasupra capului! Cu genunchii 
întinşi! Sprijiniţi-vă pe vecini! Cu zâmbetul pe faţă!” şamad. 





8.13. Alergarea 
în grup 





Toţi participanţii aleargă împreună 3-5 minute după un şef, într-un ritm 
convenabil tuturora, pe un traseu ad-hoc, preferabil în aer liber. Primul şef e 
instructorul, pentru a demonstra atât ritmul cât şi obstacolele a căror trecere 
poate fi imaginată pe parcurs: scări, garduri, ocolirea unor copaci, sărituri 
peste bănci, sprinturi scurte, diverse figuri (apucarea de mâini, pasul 
ştrengarului) etc. La fiecare 20-30 sec. „şeful” atinge următorul coleg - care 
devine noul „şef”, astfel ca toți jucătorii să conducă pe rând alergarea. 

8.14. Să pasăm 
sticlele 


Materiale necesare: sticle din plastic (goale) de 2-2,5 litri - 10 buc. 

Regulile jocului: grupul se aşează pe jos, în cerc, cu picioarele spre 
centru. Prima sarcină este pasarea unei sticle în jurul cercului, folosind 
numai picioarele. După aceea, sarcina devine pasarea a două sticle, în 
sensuri contrare. 

Apoi se introduc în joc toate sticlele disponibile, eventual chiar câte una 
pentru fiecare jucător. Se cronometrează durata parcurgerii cercului de o 
sticlă marcată (de exemplu cea cu dopul de culoare X). 





8.15. Voleibal 


Materiale necesare: o minge. 

Regulile jocului: jocul se desfăşoară afară, într-un spaţiu larg, fără 
obstacole. Regula este să se paseze mingea de cât mai multe ori, fără a o 
lăsa să cadă pe sol. 

Variante: în funcţie de nivelul participanţilor, se pot adăuga alte reguli, 
care să îngreuneze sarcina. De exemplu: mingea poate fi lovită numai cu 
mână dreaptă şi piciorul drept; sau: toţi jucătorii stau într-un picior; sau: 
mingea poate fi lovită numai cu picioarele etc. Eventual introduceți şi un 
sistem de punctaj, în care lovitura cu mână e un punct, cu piciorul două 
puncte, cu capul trei puncte etc. 

Indicații pentru instructor: entuziasmează-te şi felicită cu multă bucurie 
fiecare nou „record” al grupei. 





8.16. Voleibal 
extrem 


Materiale necesare: o minge (sau o sticlă din plastic). 

Regulile jocului: principiul e acelaşi ca la Voleibal (4 8.15.), adică 
realizarea unui număr cât mai mare de pase cu mingea înainte de ao 
scăpa pe jos, însă modul de acordarea punctelor diferă: pentru fiecare pasă 
reuşită (adică mingea a fost preluată şi pasată de un jucător) se acordă un 
punct numai dacă grupul cântă tare în cor „Unu” şamd. 

După ce pasează, jucătorul îngenunchează pe sol, astfel că în picioare 
rămân numai cei care n-au atins mingea şi care continuă să joace. După ce 
membrii întregului grup ating pe rând mingea, toți se scoală şi reîncep jocul. 





8.17. Fiecare 
prinde 


Materiale necesare: fără. 

Regulile jocului: e o variantă a jocului clasic de-a prinselea, acum toți 
jucătorii pot prinde pe oricine. Cel prins îngenunchează pe sol şi nu mai 
participă la joc. El poate fi eliberat de obligația de şedere („de vrajă”) dacă 
altcineva sare peste el. Fiecare jucător are libertatea să prindă, sau să 
„desvrăjească”, sau să le facă pe amândouă — cum alege. 





8.18. Comoara 
balaurului 





Materiale necesare: un fular, sau o cârpă (curată). 

Regulile jocului: participanţii formează un cerc, între ei fiind o distanță 

de aproximativ un braţ întins. Instructorul este „balaurul cu 7 capete” şi stă 
în centrul cercului, păzindu-şi comoara, adică fularul pus alături, pe sol. 
Balaurul nu are voie să calce pe comoară. 
„Balaurul strigă câte o caracteristică (de exemplu: o culoare de pantofi, sau 
„născut în noiembrie”, sau „cine are acasă o pisică” etc.), iar jucătorii care 
îndeplinesc condiţia respectivă se reped să fure „comoara” şi să se 
reîntoarcă cu ea la loc, în cerc. Balaurul îşi apără comoara atingând hoţul 
(leapşa). Fie că a luat comoara sau n-a atins-o, hoţul atins de balaur se 
reîntoarce în cerc. Hoţul care se reîntoarce la loc cu fularul, înainte de a fi 
atins de balaur, devine balaur şi îşi apără comoara, iar balaurul îi ia locul în 
cerc. 

8.19. Să trecem 
cercul! 


Materiale necesare: 1-5 buc. cercuri din lemn etc. cu diametrul de 1-1,5 
m., sau din chingi înnodate (vezi 4 18.1). 

Regulile jocului: jucătorii se adună în picioare, în cerc, cu fața spre 
centru, ținându-se de mâini. Instructorul desprinde două mâini şi introduce 
un cerc, după care mâinile respective se reapucă. Sarcina este ca cercul să 
fie deplasat de-a lungul întregului şir de jucători, fără a desface mâinile, 
până reajunge în locul de unde a plecat. La a doua trecere, instructorul 
introduce încă un cerc şama. 





8.20. Hoţii şi 
vardiştii 


Materiale necesare: câteva şepci. 

Regulile jocului: jocul se desfăşoară în interiorul unei suprafețe cu 
marginile bine delimitate/ vizibile, suficient de mare, dar nu foarte mare — 
pentru a se evita deplasările foarte lungi. Jucătorii se grupează câte doi şi 
pe întreaga durată a jocului se vor ţine de mână. Una din perechi devine 
„vardişti” — fie că se oferă voluntar, fie că va fi aleasă de instructor. Cei doi 
vardişti capătă şepci (colorate) şi va încerca să atingă o altă pereche (de 
hoţi), pentru a-i transfera sarcina. Nu se admite alergarea, numai mersul cât 
de rapid. Perechea de hoţi „prinsă” (atinsă) capătă şepcile de vardişti. Jocul 
se poate desfăşura în sală sau în aer liber. 

Variante: 

A. Fiecare pereche de vardişti stabileşte regula după care se face 
contactul între membrii perechilor de hoţi, în loc de a se ţine de mâini, de 
exemplu: genunchi la genunchi, sau spate lipit de spate etc. Regula este 
valabilă şi pentru vardişti. 

B. Perechile de hoţi se solidarizează nu ţinându-se de mâini, ci ţinând 
între parteneri o sticlă goală din plastic, sau un balon, fără a-l atinge cu 
mâna. Perechea de hoţi care scapă balonul pe jos, sau îl sparge, devine 
„vardişti”. 

C. O pereche de hoţi atinsă (prinsă) se alipeşte de perechea prinzătoare 
şi cu toții devin vardişti; treptat vardiştii devin un lanţ din ce în ce mai lung, 
pe măsură ce înglobează alte perechi de hoţi. De subliniat că numai 
extremele lanţului de vardişti au câte o mână liberă cu care pot atinge 
(prinde) altă pereche de hoţi. Varianta aceasta necesită o suprafaţă de joc 
mai mare. 

Restul regulilor sunt aceleaşi ca la varianta de bază. 





8.21. Uliul şi 
porumbeii 





Materiale necesare: o sticlă de plastic goală — aceasta va fi „mingea 
fermecată”. 

Regulile jocului: jocul se desfăşoară pe o suprafaţă bine delimitată, 
suficient de mare, dar nu foarte mare — pentru a se evita deplasările foarte 
lungi. Se alege un „uliu” — fie un voluntar, fie un jucător numit de instructor, 
care stă în centru, cu mingea în mână. Uliul va arunca mingea fermecată 
numai stând pe loc, încercând să atingă un porumbel. Porumbeii, adică 
restul jucătorilor, se feresc cum pot de a deveni ulii (de a fi atinşi). 
Porumbelul atins devine obligator uliu şi va colabora la transformarea 
porumbeilor în ulii. In acest scop ulii pot să-şi paseze mingea fermecată 
înainte de a arunca spre un porumbel, dar uliul care are mingea este obligat 
să stea pe loc. Deoarece la un moment dat nu se mai ştie bine care jucători 
sunt ulii şi care porumbei, instructorul va striga din când în când: „ulii!”. La 
auzul acestui strigăt jocul se opreşte, fiecare jucător încremeneşte pe loc şi 
toți ulii ridică braţele. Sau instructorul va striga: „porumbeii!”. La auzul 
acestui strigăt jocul se opreşte, fiecare jucător încremeneşte pe loc şi toți 
porumbeii se aşează pe vine (se ghemuiesc). La semnalul instructorului 
jocul reîncepe. Jocul se termină când toți porumbeii au devenit ulii. 

Jocul se poate desfăşura în sală sau în aer liber. 

8.22. Înlocuirea 
celui de 
vis-a-vis 





Materiale necesare: diverse obiecte mici, câte unul pentru fiecare 
jucător; un cerc sau o cameră de bicicletă; eventual cartonașe pe care sunt 
scrise cu majuscule nume de animale etc. sau moduri de salut (detalii şi 
cantitatea necesară vezi mai jos). 

Regulile jocului: numărul de jucători trebuie să fie par; în caz contrar 
participă la joc şi instructorul. Fiecare participant ia un obiect, apoi cu toții 
se organizează într-un cerc, având până la vecin o distanță de aprox. un 
braţ. Jucătorii îşi marchează locul punând obiectul pe jos, la dreapta lor. In 
centrul cercului mare se aşează pe sol camera de bicicletă, care va delimita 
un spațiu circular. 

La semnalul de începerea jocului, dat de instructor, fiecare jucător 
priveşte spre jucătorul diametral opus şi stabileşte cu acesta un contact 
vizual. Imediat după aceea ambii pornesc unul spre celălalt, pentru a-şi 
schimba locurile. Când ajung la centru, cei doi au obligaţia să calce deodată 
cu câte un picior în interiorul spațiului delimitat de camera de bicicletă 
(cercul central) şi să-şi strângă mâinile, după care continuă să alerge spre 
noile lor locuri. Chiar dacă toată lumea ar alerga deodată pentru a schimba 
locurile, în interiorul cercului central marcat de camera de bicicletă nu are 
voie să calce decât o singură pereche; următoarea va putea călca numai 
după ce spaţiul se eliberează. 

Instructorul cronometrează durata dela semnalul de pornire dat de el 
până ce ultimul jucător ajunge la noul său loc. Se va discuta modul de 
acțiune, jucătorii vor căuta soluţii pentru reducerea timpului total necesar 
întregii grupe, apoi se va repeta jocul pentru a verifica eficiența noii 
strategii. 

Jocul se poate desfăşura în sală sau în aer liber. 


Variante: 

A. In loc de a constitui perechile pe bază de consens cu partenerul 
diametral opus, instructorul specifică alte criterii: 

- Consens (şi contact optic) între partenerii având nume care încep cu 
aceiaşi literă, sau cu litere apropiate în ordinea alfabetică; sau: 

- Fiecare jucător alege dintr-o pungă un cartonaş pe care scrie numele 
unui animal, pasăre etc. Numele aceluiaşi animal apare pe 2 sau 4 
cartonaşe. După ce se instalează la locurile lor pe cercul mare, instructorul 
dă semnalul de pornire iar jucătorii mimează animalul al cărui nume e scris 
pe cartonaşul ales şi caută un partener care mimează acelaşi animal; după 
ce cei doi stabilesc contactul vizual, jocul se desfăşoară ca mai înainte. 


B. În interiorul cercului mărginit de camera de bicicletă se pun cartonaşe 
pe care sunt specificate diverse moduri de salut, de exemplu: îmbrăţişare, 
bătaie pe spate, cei doi îşi ating palmele cu degetele în sus, frecarea 
nasurilor etc. Perechea care calcă în interiorul camerei de bicicletă alege un 
cartonaş, citeşte şi execută împreună salutul specificat pe el, apoi lasă 
cartonaşul jos — dar alături de cameră, şi pleacă mai departe. 

Restul regulilor sunt aceleaşi ca la varianta de bază. 

9. LINIŞTIREA 


9.1. Îngerul 
9.2. Aplecarea 


9.3. Apăsarea umerilor 
9.4. Aşezarea pe sol 
9.5. Apucă-te de labe 


9.6. Huta 
9.7. Fluturaşul 


9.8. Să ne târâm împreună 


9.9. Fundul sus! 
9.10. Să vâslim! 
9.11. Cobra 

9.12. Candela 
9.13. Şarpele boa 
9.14. Mătura sus! 
9.15. Țipătul 





În această parte a şedinţei (cu durata 2-4 minute) se fac exerciţii lente de 
întinderea corpului şi liniştirea pulsului participanţilor. Elevii prea excitaţi de 
mişcarea vioaie efectuată la încălzire nu mai pot fi suficient de atenţi şi nu 
se pot concentra mintal la nivelul necesar pentru jocurile care urmează. De 
aceea se vor efectua câteva exerciții de domolire, bazate pe mişcări lente, 
pe întinderea corpului, şi conştientizarea părţilor de corp exersate. 

La fel ca exercițiile de încălzire, cele de liniştire se fac preferabil 
împreună cu unul sau mai mulţi parteneri, ceea ce contribuie şi la pregătirea 
mintală şi disponibilizarea participanţilor faţă de ideea conducătoare a 
lecţiei - cea de echipă, de coechipier etc. 

E foarte util din punctul de vedere pedagogic să faci elevii să aştepte cu 
curiozitate şi interes urmarea  lecţiei, datorită caracterului surprinzător, 
plăcut şi distractiv al exerciţiilor pe care deja le-au făcut. 

Instructorul arată ce e de făcut, apoi invită studenții să repete împreună 
cu el. 





9.1. Îngerul 





Materiale necesare: fără. 

Regulile jocului: Stând în picioare cu labele depărtate la o lățime de 
umeri, cu genunchii întinşi, apleacă încet trunchiul, încercând să atingi solul 
cu palmele (nu contează reuşita, ci încercarea sinceră!). Se stă astfel vreo 
5-10 secunde. 

Apoi trunchiul se ridică încet, trece de verticală şi se apleacă cât mai 
mult pe spate, cu braţele întinse şi depărtate în V, stând cu genunchii îndoiţi 

şi pe vârfurile picioarelor. Capul e dat mult pe spate. 

La aplecare se expiră, la ridicare se inspiră, adânc. 

Tot timpul, întregul corp va fi cât mai relaxat posibil (mai ales părțile 
întinse: spinarea şi spatele picioarelor - la aplecarea înainte, abdomenul şi 
pieptul - la aplecarea în spate). 

Se poate cădea pe spate (e greu de stat aplecat pe spate, stând pe 
vârful picioarelor) — nu e nici un bai, dar expiră brusc cu ocazia asta. 

Mişcările se fac încet, relaxat, la fel ca o pisică care se întinde (aţi văzut- 
o vreodată?), se respiră bine. Se repetă de 3-5 ori. 





9.2. Răsucirea 


Materiale necesare: fără. 

Regulile jocului: Stând în picioare, cu labele depărtate la o lățime de 
umeri, cu genunchii puţin îndoiţi, cu braţele întinse lateral orizontal, 
răsuceşte încet trunchiul cât mai mult (până vezi în spate), inspirând, şi 
ținând tălpile lipite de sol. 

La revenire, expiră încet. 

Se repetă spre partea cealaltă. 

Se repetă de 3-5 ori. 











9.3. Apăsarea , o 
umerilor Materiale necesare: fără. l l 

Regulile jocului: Stând cu un partener (cu o înălțime apropiată de a ta), 
față în față la o distanță de aproximativ 1,5 lungimi de braț, în picioare, cu 
labele depărtate la o lățime de umeri, cu genunchii puțin îndoiţi, întindeți 
amândoi braţele şi sprijiniți palmele pe umerii celuilalt. Apoi fiecare încearcă 
să-l apese pe celălalt, pentru a-i apleca trunchiul spre sol. Apăsarea se face 
încet, simultan, astfel: apasă-i trunchiul cam 5 secunde, menţine-l 5 
secunde în poziția cea mai coborâtă, apoi lasă-l să revină la verticală în 
timp de 5 secunde. Unul din parteneri poate număra secundele, ca să ştie 
amândoi ce să facă; sau ambii se bazează pe pipăit. 

Exerciţiul NU se face cu apăsări bruşte, scurte, repetate (balistic). 

Totul relaxat, încet! Şi respiră normal. 

Variante: se pot face multe alte variante de acţiune izometrică, cu 
partenerul, folosind pentru tragere sau împingere etc. mâinile, braţele, alte 
părţi ale corpului. Toate - bazate pe regula 5-5-5 secunde. 

9.4. Aşezarea pe o 
sol Materiale necesare: fără. 

Regulile jocului: Cine se poate aşeza pe jos şi scula fără să se ajute cu 
mâinile? Dar folosind numai un picior şi fără mâini? 

9.5. Apucă-te de | A 
labe Materiale necesare: fără. 





Regulile jocului: Din aşezat pe jos, încearcă să apuci cu mâinile 
vârfurile picioarelor, sau măcar gleznele, ori genunchii... şi să stai aşa, în 
echilibru pe noadă, până numeri la 10. 

Apoi: stând pe sol cu picioarele întinse şi depărtate, apleacă trunchiul 
încercând să ajungi cu mâinile cât mai departe de fund. 

Apoi: stând pe sol cu picioarele întinse şi lipite, apleacă trunchiul 
încercând să ajungi cu mâinile cât mai departe, dincolo de labe. 

9.6. Huta 


9.7. Fluturaşul 


Materiale necesare: fără. 

Regulile jocului: Din poziția ghemuit pe sol, ţinându-te de labe, încearcă 
să te legeni pe spinare, înainte şi înapoi, de 6-10 ori. Apoi — să te 
rostogoleşti înapoi peste cap (mai corect: peste un umăr). 


Materiale necesare: fără. 

Regulile jocului: Stând pe jos, apropie călcâiele de fund, lipeşte tălpile, 
apucă-le vârfurile cu mâinile, şi ţinând spinarea verticală, încearcă să atingi 
solul cu genunchii, cu o mişcare a picioarelor ca bătăile aripilor de fluture 
(se repetă de 20 de ori). 

Apoi: depărtează călcâiele cam la o palmă de fund (restul condițiilor ca 
mai înainte) şi apleacă abdomenul spre labe, trăgând uşor cu mâinile şi 
păstrând spinarea cât mai dreaptă şi verticală. 





9.8. Să ne târâm 
împreună 


Materiale necesare: fără. 

Regulile jocului: Cu partener; stând amândoi jos faţă în faţă, apropiați- 
vă încet unul de celălalt până vă puteţi aşeza fundul pe labele celuilalt. 
Apucaţi-vă unul pe altul cu mâinile de coate, sau de braţe. Conveniţi asupra 
unei direcţii de înaintare (înainte sau înapoi) şi începeţi să vă târâți într- 
acolo, prin balansarea simultană a trunchiurilor voastre şi rotirea şoldurilor. 





9.9. Fundul sus! 


Materiale necesare: fără. 

Regulile jocului: Cu partener: din şezând amândoi pe jos, faţă în faţă, 
ridicaţi tălpile la 2-3 palme de sol şi sprijiniţi-le unele de altele (unul de altul). 
Sprijiniţi-vă corpul înapoi, punând mâinile pe sol. Genunchii sunt îndoiţi. 
Sarcina este să împingeţi amândoi picioarele, până ce fundurile se ridică de 
la sol, iar greutatea corpului stă sprijinită în mâini. Probabil că la primele 
încercări nu veți reuşi. 





9.10. Să vâslim! 


Materiale necesare: fără. 

Regulile jocului: Cu partener: din şezând amândoi pe jos, faţă în faţă, 
întindeți şi depărtaţi picioarele, apoi sprijiniţi-vă tălpile unul pe celălalt. 
Apucaţi-vă de mâini şi alternativ, fiecare se lasă pe spate (până atinge 
solul) trăgându-l şi aplecându-l pe celălalt în față. Dacă sunteți flexibili, 
apropiaţi picioarele; dacă nu, depărtaţi-le, sau chiar îndoiți genunchii, ca să 
vă puteţi apleca înainte şi înapoi. 





9.11. Cobra 





Materiale necesare: fără. 

Regulile jocului: Ne întindem pe sol (iarbă, saltea) cu faţa în jos şi stăm 
aşa 10-20 secunde, cu corpul relaxat, respirând liniştit şi „mirosind 
pământul”. 

Apoi se aşează palmele pe sol, lângă umeri, se încordează spinarea 
pentru a ridica în sus capul. Când se ajunge la maximul de ridicare obținută 
astfel, se îndreaptă coatele, împingând în braţe: trunchiul se îndoaie mult 
înapoi. Se stă aşa un timp, apoi se coboară trunchiul şi capul, procedând 
invers ca la ridicare, până ajungem din nou întinşi pe sol. Încearcă ritmul de 

5-5-5 secunde (respectiv ridicarea-menţinerea-coborârea). Toate mişcările 
se fac încet şi relaxat. Se repetă de 2-3 ori. 

Variante: 

A. Din întins pe sol cu faţa în jos, împinge braţele înapoi şi arcuieşte 
spinarea în sus, pentru a ridica deodată capul şi picioarele. Incearcă ritmul 
de 5-5-5 secunde (ridicarea-menţinerea-coborârea). 

Sau: 

B. Arcuieşte spinarea în sus, încercând să atingi picioarele cu mâinile. 





9.12. Candela 


Materiale necesare: fără. 

Regulile jocului: fiecare va sta într-un picior, cu genunchiul îndoit sau 
nu, proptind cealaltă talpă pe coapsă. Apoi va împreuna palmele în fața 
pieptului şi le va ridica încet deasupra capului. Când palmele se ridică 
deasupra nivelului ochilor, aceştia se închid. Se stă în această postură cel 
puţin 10-15 secunde. Apoi se schimbă piciorul de sprijin. 

Se repetă de 2-3 ori. 





9.13. Şarpele boa 


Materiale necesare: fără. 

Regulile jocului: Prima etapă: fiecare stă aşezat pe sol, în echilibru pe 
noadă, şi încearcă să înainteze, rotind trunchiul şi şoldurile şi sprijinindu-se 
alternativ pe fiecare fesă: 1-2, 1-2 etc. După câţiva „paşi”, va încerca să se 
deplaseze înapoi. 

După ce toată lumea „învaţă” să „meargă” astfel, se trece la: 

A doua etapă: grupul se împarte în câteva grupe a 5-6 membri, care se 
aşează pe jos unul în spatele celuilalt. Primul e „căpitanu!” șirului (şarpelui), 
cei din spatele său se apucă cu mâinile de umerii coechipierului din față şi îi 
îmbrățişează talia cu picioarele. In felul acesta apar mai multe şiruri („şerpii 
boa”), care vor înainta în felul învăţat la prima etapă (balansându-se pe fese 
— problema nouă fiind că tot şirul trebuie să se mişte sincron). Numai 
căpitanul pune tălpile pe sol! Instructorul se postează într-un loc convenabil 
care reprezintă „sosirea” (la 5-6 m. de căpitani), iar echipele (şerpii) pornesc 
la un semnal şi se întrec care ajunge prima acolo. 





9.14. Mătura sus! 





Materiale necesare: una sau mai multe mături (bastoane). 

Regulile jocului: Elevul ţine cu braţul întins o mătură (băț etc.) deasupra 
capului, verticală, privindu-i vârful. Sarcina lui este să se răsucească de 10- 
15 ori, privind mereu vârful măturii, apoi s-o pună jos şi să păşească peste 
ea. (Majoritatea vor cădea înainte de a face 15 rotiri, iar restul nu vor putea 
trece peste mătură). 

Valoarea jocului constă în: 

- Majoritatea nu vor reuşi să îndeplinească sarcina, suferind un eşec în 
fața colegilor. Acest aspect negativ reduce însă sensibilitatea normală 
(ruşinarea) jucătorilor, deoarece se desfăşoară într-o atmosferă de veselie 
şi încurajare a oricărui efort, oricât ar fi de prostesc. 

- Majoritatea oamenilor pot reuşi să-şi controleze ameţeala, cu un efort 
de concentrare. 

Variantă: exercițiul se poate face cu un partener: unul ţine mătura, 
celălalt pune mâinile pe umerii partenerului şi amândoi se rotesc privind în 
sus, apoi împreună trec peste mătură, sprijinindu-se tot timpul să nu cadă. 

Indicații pentru instructor. după ce 2-3 participanţi se dau în spectacol 
în fața întregului grup, acesta se împarte în grupe mici care încearcă 
simultan jocul. 

Atenţie: 4 coechipieri vor asigura pe cel care încearcă (şi la rotire şi la 
trecere), unul din ei numărând cu voce tare rotirile. 

Se va anunţa că jocul poate declanşa crize de epilepsie (atenţie la 
suferinzi!), iar cine nu doreşte, nu participă! Instructorul va supraveghea 
desfăşurarea jocului şi îl va opri dacă riscă să degenereze într-o experienţă 
dăunătoare. 





9.15. Țipătul 





Materiale necesare: fără. 

Regulile jocului: Instructorul explică grupului că toată lumea trebuie să 
poată tipa cât mai tare, pentru a se descurca în situaţii cum ar fi: te rătăceşti 
într-o excursie în pădure, sau într-o peşteră; atenţionarea cuiva aflat la 
distanţă; alungarea unui câine etc. Apoi exemplifică, dând capul pe spate şi 
răcnind cât poate de tare, după care anunţă că va invita participanţii să 
încerce a-l imita, dar cine nu poate, e liber să refuze. 

In continuare, va invita un jucător mai dezgheţat (care nu refuză), apoi va 
repeta cu alţii. Instructorul poate comenta haios desfăşurarea exerciţiului, 
pentru a detensiona atmosfera. Daca ţipătul produs de un participant e slab, 
comentariul poate fi: „n-aş vrea să fiu cu tine când mă rătăcesc!”; dacă e 
puternic: „ce voce grozavă ai! Ai încercat la Operă?” etc. 

Valoarea jocului constă în stresarea participanţilor, care se ruşinează de 
„impresia proastă” pe care o fac celorlalți. Ei vor constata că problema e 
mai mult în mintea lor decât în gâtlej. Invăţătura rezultată (curajul) poate fi 
valorificată la alte ocazii din viață: un interviu pentru angajare, propunerea 
unei întâlniri, alegerea unei haine etc. 

„Țipătul” stabileşte o încredere în cadrul grupului (că nimeni nu va râde 
de altul, oricât de comic ar fi rezultatul încercării); permite unei persoane să 
încerce, înţeleagă şi controleze stresul, în cadrul unei situaţii detensionate; 
ajută la relaxarea participanţilor şi le creează o stare de aşteptare cu 
încredere a activităților următoare. 

Indicații pentru instructor. se va insista mereu pentru realizarea unei 
atitudini prietenoase şi de sprijin din partea grupului, nu a uneia de critică 
sau băşcălie. 

10. JOCURI DE DESTINDERE 


10.1. Să țipăm! 


10.2. Moartea samuraiului 
10.3. Infăşoară chinga pe deget 
10.4. Nici Unul Dintre Noi Nu Poate Face Singur Câte Putem Face Toţi 


Impreună 
10.5. Ovaţii 


10.6. Cine înfăşoară chinga mai repede? 
10.7. Ghici cum e chinga? 

10.8. Ghici dacă e nod 

10.9. Ghici pe ce față 





Scopul acestor jocuri este relaxarea participanţilor, astfel ca să nu mai fie 
preocupaţi de auto-control, de cum arată etc., iar atenţia să le fie disponibilă 
pentru a se ocupa de jocuri şi de colegi. In acest scop ei vor fi puşi să facă 
ceva neobişnuit, chiar aparent prostesc. 

De exemplu: 





10.1. Să tipăm! 


Materiale necesare: fără. 

Regulile jocului: jucătorii se adună în picioare, în cerc, cu fața spre 
centru, ținându-se de mâini, apoi se ghemuiesc. Toţi încep să mormăie 
încet, apoi încep să se ridice lent, deodată, simultan mormăind din ce în ce 
mai tare. La sfârşit tot grupul sare în sus, fiecare ţipând cât poate de tare. 
Se repetă până ce toată lumea ţipă conştiincios. 





10.2. Moartea 
samuraiului 





Materiale necesare: un fular. 

Regulile jocului: jucătorii se adună în picioare, în cerc, cu fața spre 
centru. Un voluntar stă în centrul cercului şi loveşte pe rând câte un 
participant, cu un fular (eventual având un nod la capăt). Cel lovit 
(„samuraiul”) va interpreta o moarte rituală, cât mai spectaculoasă, chinuită 
şi zgomotoasă (cu ţipete). 

Indicații pentru instructor. discuţiile vor căuta să lămurească ce 
înseamnă inhibarea şi de ce e greu să te dezlănţui (să faci pe prostul) în 
fața oamenilor (grupului). 

10.3. Nici Unul 
Dintre Noi Nu 
Poate Face 
Singur Câte 
Putem Face Toţi 
Impreună 


Materiale necesare: 13 buc. cartonaşe, pe fiecare fiind scris (citeţ, cu 
litere mari) câte unul din cuvintele din titlul jocului. 

Regulile jocului: instructorul va împărţi cartonaşele. Dacă sunt mai mult 
de 13 jucători, se alcătuies câteva perechi, în care un jucător e legat la ochi 
şi primeşte cartonaşul. După ce se primesc cartonaşele, nimeni nu mai are 
voie să vorbească. Problema este să se aranjeze toți într-un şir, astfel 
încât cartonaşele pe care le ţin sus, cu scrisul spre înainte, cu mână întinsă 
(ca să poată fi văzute de vecini), să alcătuiască o propoziție logică. 
Perechile se aşează în şir ca un singur participant, partenerul văzător îl 
manevrează pe cel nevăzător (care ţine mereu cartonaşul) în poziția 
corectă. Grupul trebuie să anunţe (tot FĂRĂ VORBE!) instructorului când 
au terminat. 

Propoziția corectă e cea din titlul jocului. 





10.4. Ovaţii 


În cursul lecţiei, din când în când se propune echipei să aclame 
performanţa şi contribuţia vreunui participant, sau chiar a grupului în 
ansamblu, la buna desfăşurare a jocului. Persoana recompensată se ridică 
în picioare, iar ceilalți membri ai grupului se ridică şi ei şi încep să aplaude, 
să ţopăie, să strige sau să cânte meritele evidenţiatului. 





10.5. Cine 
înfăşoară chinga 
mai repede? 


Materiale necesare: câteva chingi (vezi # 18.1), marcate cu cretă la 
mijlocul lungimii. 

Regulile jocului: pe rând, fiecare pereche primeşte o chingă. Tema este 
ca fiecare partener să înfăşoare cât mai repede jumătate din chingă (până 
la semnul de mijloc) pe degetul său arătător, fără ca chinga să se 
răsucească. Apariția unei răsuciri a chingii descalifică ambii parteneri, care 
trebuie să reînceapă de la capăt. Ambii pornesc înfăşurarea la semnalul 
unui coleg. 

Se repetă cu perechile care n-au avut chingă. 

Câştigătorul, adică cel care ajunge primul la semnul din mijloc, are 
dreptul la un premiu: va fi cărat de partener în spate (în cârcă, ca un 
rucsac) pe o distanţă de 10-20 m. etc. 





10.6. Ghici cum e 
chinga? 





Materiale necesare: două chingi înnodate (bucle) (vezi # 18.1). 

Regulile jocului: instructorul pregăteşte în secret cele două bucle, în 
sensul că fie le lasă desprinse una de alta, fie le îmbină ca zalele de lant. 
Apoi le aruncă sau le aşează pe sol, desfăşurate, dar descâlcite nici prea 
mult, nici prea putin. 

Jucătorii se adună în cerc, în picioare, cu fața spre chingi. Sarcina 
jucătorilor este să stabilească dacă cele două bucle sunt sau nu îmbinate, 
fără a le atinge. Se va fixa un timp limită. Probabil că jucătorii se vor împărți 
în două grupe, susținând fiecare una din alternative. Nimeni n-are voie să 
se abțină. 

Variante: 

A. Mai simplă: după ce se precizează opiniile şi grupele, se descurcă 
ghemul chingilor şi se descoperă adevărul. Cei care au ghicit corect, vor fi 
felicitaţi de ceilalţi, îmbrățişaţi etc., eventual plimbaţi în cârcă câţiva metri. 
Sau: 

B. Mai complicată: grupul n-are voie să exprime decât o singură opinie, 
adică jucătorii se vor lămuri unii pe alţii până când grupul ajunge la 
concluzia finală (contra timp!). 

Indicații pentru instructor. în varianta complicată, modul cum s-a ajuns 
(sau nu!) la opinia unică, şi dacă aceasta era sau nu corectă, oferă 
posibilități foarte bune de discuții, analize, apoi de extrapolare la activitățile 
de grup din viaţă (la serviciu, în familie etc.). 





10.7. Ghici dacă 
e nod 


Materiale necesare: o chingă cu lungimea aprox. 5 m. (vezi # 18.1). 

Regulile jocului: instructorul pregăteşte în secret chinga sub forma unui 
ghem, să nu se poată ghici uşor dacă trăgând-o de capete, se formează 
sau nu un nod. Apoi o aruncă sau o aşează pe sol, nici prea mult, nici prea 
puţin desfăşurată (descâlcită). Jucătorii se adună în cerc, în picioare, cu 
fața spre chingă. Sarcina jucătorilor este să stabilească, fără a atinge 
chinga, dacă trăgând de capete se formează sau nu un nod. Se va fixa un 
timp limită. Probabil că jucătorii se vor împărţi în două grupe, susținând 
fiecare una din alternative. Nimeni n-are voie să se abţină. 

Variante: două variante, asemănătoare cu 4 10.6. 





10.8. Ghici pe ce 
fată 





Materiale necesare: o chingă cu lungimea aprox. 5 m. (vezi # 18.1), 
având la fiecare capăt un semn vizibil de la distanță (marcaj cu vopsea, 
petec cusut etc.). Cele două semne sunt pe aceiaşi parte a chingii, sau pe 
fețe opuse. 

Regulile jocului. instructorul aşează chinga pe sol, nici prea mult, nici 
prea puțin desfăşurată sau descâlcită, cu semnele vizibile. Jucătorii se 
adună în cerc, în picioare, cu fața spre chingă. Sarcina jucătorilor este să 
stabilească dacă cele două semne sunt sau nu pe aceiaşi parte a chingii., 
fără a o atinge. Se va fixa un timp limită. Probabil că jucătorii se vor împărți 
în două grupe, susținând fiecare una din alternative. Nimeni n-are voie să 
se abțină. 

Penalizare: dacă se întrerupe contactul, jucătorii reiau jocul de la 
început. 

Variante: două variante, asemănătoare cu # 10.6. 

11. JOCURI DE CREATIVITATE 


11.1. Om la om 


11.2. Atinge cutia 
11.3. Balta de lavă 


11.4. Hopa 


11.5. Înşiraţi-vă după ... 


11.6. Piramida 


11.7. Ambuteiajul 


11.8. Schimbă locul 
11.9. Separarea încătuşaţilor 





Toată lumea se plânge că nu are memorie, dar nimeni 
nu se vaită de lipsa logicii. (La Rochefoucauld) 


Jocurile de creativitate sau de iniţiativă (în englezeşte initiatives), 
dezvoltă gândirea logică şi creativă a grupului. 

Majoritatea acestor jocuri au ca sarcină rezolvarea uneia sau mai multor 
probleme, care se poate face numai prin colaborare şi oarecare efort fizic. 
Procesul educativ alcătuit pe baza unei probleme de rezolvat poate ajuta la 
înțelegerea procesului de luarea unei decizii, de conducere, a obligațiilor şi 
forței fiecărui component al grupului. Jucătorii rezolvă problema în echipă, 
pentru a valorifica ansamblul capacităţilor fizice şi mintale ale coechipierilor. 

Aceste jocuri mai ajută şi la confirmarea competenţei unora din elevi, la 
distrugerea unor idei preconcepute răspândite în contextul social, la 
construirea moralei şi a unui spirit de camaraderie. 

Uneori soluția o găseşte unul singur, alteori rezultă din discuţiile 
interactive ale membrilor echipei. In ambele cazuri, jocul obligă participanții 
nu numai să imagineze soluția, ci s-o şi pună în practică. In felul acesta (dar 
şi cu ajutorul discuțiilor pentru descifrare), grupul învaţă să producă soluţii, 
respectiv să le conceapă individual sau în grup, apoi să le aplice. Ei vor 
învăţa astfel că cea mai eficientă cale pentru realizarea unei sarcini grele 
este cooperarea. 





11.1. Om la om 





Materiale necesare: fără. 

Regulile jocului: se alege un „gornist”, iar ceilalți jucători se cuplează 
perechi, ţinându-se de mâini. „Gornistul” strigă diverse comenzi (de 
exemplu: genunchi la genunchi; sau coatele la genunchi etc.) iar perechile 
îndeplinesc comanda. După 2-3 comenzi, strigă „schimbaţi partenerii!” şi 
toată lumea, inclusiv el, reface aranjamentele, ţinându-se de mâini. Nu e 
voie să ai acelaşi partener de două ori (afară de cazul când grupul e foarte 
mic). Cine rămâne fără partener, devine „gornist”. 

„Gorniştii” vor încerca să inventeze sarcini şi comenzi noi! 


Indicații pentru instructor: participă şi el la joc dacă jucătorii sunt în 
număr par. 

11.2. Atinge 
cutia 


Materiale necesare: o sticlă mare din plastic, sau o minge mare etc. 

Regulile jocului: jucătorii se adună în jurul obiectului, aşezat pe sol. 
Scopul este ca toți să atingă în acelaşi timp obiectul cu o anumită parte a 
corpului (care se indică, de exemplu: deget, deget de la picior, genunchi, 
cot, umăr etc.). 

Variante: grupa va transporta obiectul, susținut de apăsarea 
extremităților respective ale corpurilor jucătorilor, până într-un loc indicat 
dinainte, situat la vreo 4-6 m. 

Indicații pentru instructor: dacă grupul e prea numeros, va fi împărţit în 
grupe mai mici. 





11.3. Balta de 
lavă 


Materiale necesare: 20 de farfurii mari din plastic sau carton; bandă 
adezivă. 

Regulile jocului: jocul va fi prezentat jucătorilor ca o încercare disperată 
de salvare a unor indivizi surprinşi de o calamitate naturală (erupție 
vulcanică). Salvarea se obține după traversarea unui râu de lavă topită, 
având malurile marcate pe sol cu cretă sau bandă adezivă colorată etc., la 
distanţă destul de mare unul de celălalt (10-15 m.). Farfuriile din carton sunt 
obiecte insensibile la acţiunea lavei. Cel care calcă pe o farfurie nu se 
scufundă, nici nu se arde. Grupul primeşte farfuriile „minune” în număr de 
aprox. 1/3 din numărul jucătorilor. 

Grupul are de găsit o soluţie pentru ca toţi să treacă de pe un mal pe 
celălalt, folosind farfuriile disponibile. Pe o farfurie poate sta doar un jucător, 
iar farfuriile pot fi mutate de jucători acolo unde le sunt necesare pentru 
deplasare. 

Variante: se împarte grupul în două grupe care se întrec contra timp; 
sau se încearcă doborârea recordului „stabilit anterior” pentru durata 
traversării. 

Indicații pentru instructor: întrucât numărul farturiilor este insuficient 
pentru a se stabili un pod fix, pe care întregul grup să poată păşi liniştit de 
la un mal la celalalt, soluţia este ca o grupă să traverseze, apoi un jucător 
se întoarce la primul mal cu teancul de farfurii, care vor servi la traversarea 
altei grupe şamd. 





11.4. Hopa 


Materiale necesare: baloane (o buc. la 5 jucători). 

Regulile jocului: grupul se împarte în grupe de 4-6 jucători, care 
primesc câte un balon, ce trebuie umflat. Apoi, ținându-se de mâini, 
membrii grupei formează un cerc şi se vor strădui să menţină balonul în 
aer, lovindu-l, fără a-şi desprinde mâinile. Dacă balonul atinge solul, grupa 
„pierde” pentru început mâinile, adică nu mai pot atinge balonul cu mâinile. 
In continuare, mereu fără a-şi desprinde mâinile, de fiecare dată când 
balonul atinge solul, jucătorii „pierd” dreptul de a folosi coatele, umerii, 
capetele, picioarele. 

Variante: balonul poate fi menţinut în aer pentru o anumită durată de 
timp, într-un anumit loc, sau grupa îl va transporta dintr-un loc în altul 
menținându-l în aer. 





11.5. Înşiraţi-vă 
după ... 





Materiale necesare: fulare sau basmale pentru legat la ochi 

Regulile jocului: în principiu, sarcina este ca toţi jucătorii să se înşire 
de-a lungul unei linii (aproximativ dreaptă) trasată dinainte pe sol, în 
picioare, respectând un criteriu impus, acțiunile lor fiind restricţionate într-un 

mod oarecare. Practic există numeroase variante ale jocului. lată câteva 
sugestii uşor de adaptat la specificul oricărui grup: 

1. În ordinea înălțimii. Toţi participanţii se leagă la ochi şi sunt instruiți 
să respecte o serie de Reguli de siguranță: să se deplaseze încet şi cu 
mâinile întinse înainte, să nu se împingă, să se oprească imediat ce 
instructorul strigă „opriţi”, sau bate de două ori din palme etc. După legarea 
la ochi, se explică regula de înşiruire: alinierea în ordinea crescătoare a 
înălțimii, în faţă fiind persoana cea mai scundă, iar cea mai înaltă ultima. 

2. ln ordinea datei de naştere. Participanţii se vor înşira în ordinea 
calendaristică a datei de naştere (fără a considera şi anul), fără a scoate 
nici un fel de sunet sau vorbă, în faţă fiind persoana născută la data cea 
mai apropiată de 1 ianuarie. 

Variante: 

A. Jucătorii sunt legaţi la ochi, sau nu. 

B. Inşiruire pe un cerc. 

Vezi 4 7.8 şi # 11.8. 





11.6. Piramida 


Materiale necesare: fără. 

Regulile jocului: în 15 secunde, participanţii să facă o piramidă (sau un 
triunghi) cu corpurile lor. 

Varianta: se împarte grupul în două grupe egale. Fiecare echipă trebuie 
să atârne o batistă cât mai sus posibil (pe un perete, pe un copac), fără a 
folosi obiecte ajutătoare pe care să se urce (scaune etc.). 

Indicaţii pentru instructor: Dacă se hotărăsc pentru o piramidă 
„Verticală”, trebuie organizată asigurarea contra accidentelor, cu salvatori 
însărcinaţi să-i sprijine şi ajute pe cei care se cațără. Se interzice formarea 
unei piramide verticale cu înălțimea mai mare de 3 etaje (corpuri de 
jucători). La fel pentru Variantă. După cele 15 secunde, întreabă 
participanţii dacă asta era singura soluţie posibilă. A fost ea oare cea mai 
simplă? Cea mai sigură? Poate găsi grupul şi alte soluții? (să facă un 
„brainstorming”). 





11.7. 
Ambuteiajul 





Materiale necesare: cartoane format A2, sau pătrate cu dimensiuni 
aprox. 50x50 cm. 

Regulile jocului: cartoanele „de circulaţie” se aşează pe sol în linie 
dreaptă, astfel ca numărul cartoanelor să fie egal cu al jucătorilor 
(obligatoriu par). Exact la mijlocul lor se aşează un carton „centra!”. Săgeţile 
desenate pe „cartoanele de circulaţie” trebuie să arate spre cartonul 
„central”. 

Fiecare jucător se aşează pe câte un carton cu săgeată, cu fața spre 
cartonul „centra!” (rămas liber), şi este obligat să rămână până la sfârşitul 
jocului cu faţa orientată aşa ca la început. 

Sarcina este ca jucătorii să-şi schimbe locurile, păşind numai pe 
cartoane şi păstrând faţa orientată ca la început. Deplasarea este permisă 
numai înainte, fie pe un carton neocupat, fie pe un carton deja ocupat, dar 
după care obligator urmează un carton neocupat. Pe cartonul ocupat 
trecerea se face în jurul celuilalt jucător, care priveşte în sens opus. 


Indicații pentru instructor: cartoanele aranjate în semicerc simplifică 
mult problema. 

Jocul în linie dreaptă este destul de greu şi participanţii pot să se 
încurce. Pentru a uşura problema, jumătate din ei (de exemplu cei care 
privesc spre stânga) vor purta ceva pe cap (bască, basma etc.). 

Soluția: să considerăm o grupă formată din 8 jucători şi să notăm 
jucătorii din cele două jumătăţi (care privesc în sensuri opuse): albii (A) şi 
roşii (R). lată mişcările — vezi figura 11.1: 1 - primul alb înaintează pe 
cartonul central O (liber). 2,3 — primul roşu înaintează în jurul celui alb din 
fața sa şi ajunge pe cartonul neocupat. 4 — al doilea roşu înaintează pe 
cartonul liber din faţa sa. 5,6,7 — doi albi înaintează, pe rând, spre cartonul 
liber care le apare în față. 8,9 — doi albi înaintează, pe rând, spre cartonul 
liber care le apare în faţă. Se continuă în acelaşi fel, până ce ambele grupe 
şi-au schimbat locurile. 





AAAAORRRR 
AAAOARRRR 
AAARAORRR 
AAARARORR 
AAORARARR 
AOARARARR 
OAARARARR 
RAAOARARR 
ROAAARARR 
10 RRAAARARO 
11 RROAARARA 
12 RRRAARAOA 
13 RRROARAAA 
14 RRRRAOAAA 
15 RRRROAAAA 

Figura 11.1. Cum se schimbă locurile pentru rezolvarea „Ambuteiajului” 





11.8. Schimbă 
locul 


Materiale necesare: fără; sau o chingă. 

Regulile jocului: pe sol se trasează o linie dreaptă, sau se întinde o 
chingă, de-a lungul căreia toți jucătorii se înşiră în ordine întâmplătoare, cu 
tălpile atingând obligator linia, ținându-se de mâini şi privind în aceiaşi 
direcție. Sarcina jocului este ca şirul de jucători, condus de un „şef” 
(persoana aflată la extremitatea din stânga sau din dreapta şirului — 
conform indicației instructorului), să se deplaseze în partea opusă a șirului, 
călcând obligator pe linia trasată pe sol. 

Se poate vorbi, dar nu este permisă desprinderea mâinilor. Talpa oricui 
poate călca pe sol numai dacă atinge linia marcată. Incălcarea oricărei 
reguli se penalizează cu reînceperea jocului de la început. 



























































Pasul | Aşezarea jucătorilor pe linie 

1 A--B--C--D--E--F--G--H--l--J 

2 B-A-C--D--E--F--G--H--l--J 

3 B-C-A--E--F--G--H--l—J 

4 C-B-D-A-E--F--G--H--l--J 

5 C-D-B-E-A-F--G—H--l--J 

6 D-C-E-B-F-A-G--H--l--J 

7 D-E-C-F-B-G-A-H--l--J 

8 E-D-F-C-G-B-H-A-l--J 

9 E-F-D-G-C-H-B-I-A-J 

10 F-E-G-D-H-C-I-B-J-A 

11 F-G-E-H-D-I-C-J-B--A 
12 G-F-H-E-I-D-J-C--B--A 
13 G-H-F-I-E-J-D--C--B--A 

14 H-G-I-F-J-E--D--C--B--A 

15 H-I-G-J-F--E--D--C--B--A 

16 I-H-J-G--F--E--D--G--B-A 

17 l-J-H--G--F--E--D--C--B--A 
18 J---H-G--F--E-D--C--B--A 














Figura 11.2. Succesiunea actiunilor pentru „schimbarea locului” 


Variante: 

A. Deplasarea prin fața colegilor (față în față); 

B. Deplasarea prin spatele colegilor (spate în spate); 

C. Comunicarea verbală este interzisă; 

D. Pentru începerea jocului, jucătorii se aşează (se prind în şir) cu fețele 
orientate alternativ înainte şi înapoi. 

Alte variante de sarcini vezi la 4 7.8 şi 4 11.5. 





11.9. Separarea 
încătuşaților 





Materiale necesare: pentru fiecare jucător câte o bucată de sfoară 
groasă, colorată/ coardă/ chingă, cu lungimea de aprox. 1,5 m. 

Regulile jocului: participanţii se grupează în perechi. Fiecare jucător 
înoadă câte un ochi/ buclă la capetele sforii sale (astfel ca mâinile să-i intre 
în ele nici greu, nici prea uşor), apoi îşi introduce mâinile în ochiurile 
rezultate (se încătuşează). Unul din parteneri îşi scoate o mână din buclă şi 
trece bucla/ capătul sforii printre mâinile celuilalt, după care se încătuşează 
la loc. În felul acesta, cei doi parteneri sunt „legaţi” unul de altul. 

Sarcina lor/ tema jocului este ca partenerii să se separe, fără a-şi scoate 
mâinile din cătuşe. 

Variante: 

Separarea fără vorbe. 

Separarea partenerilor legaţi la ochi. 

Separarea partenerilor legaţi la ochi şi fără vorbe. 

Repetarea acțiunii cu schimbarea partenerilor. 

Legarea a trei sau patru parteneri — folosind trei, patru sau două 
sfori (fiecare cu câte 4 cătuşe/ ochiuri). 

Incătuşarea mâinilor şi/ sau picioarelor — la unul/ ambii parteneri. 
Legarea unui jucător deja separat de alt jucător/ pereche. 

Partenerii stau de o parte şi de alta a unui gard (de exemplu cu 
ochiuri de sârmă) şi se leagă printr-o gaură din gard. 


mooW > 


TON 


Indicatii pentru instructor. 
Jocul poate fi folosit şi pentru cunoaştere, destindere, comunicare etc. 


Figura 11.3. Separarea încătuşaților 


Soluția: unul din parteneri va sta cu braţele întinse şi palmele faţă în faţă. 
Celălalt jucător îşi apucă sfoara sa de la jumătatea lungimii şi apropie 
îndoitura astfel formată de una din palmele partenerului. Apoi bagă 
îndoitura pe sub sfoara/ cătuşa partenerului (dinspre cotul acestuia), o duce 
spre vârful degetelor acestuia, desface ramurile sforii şi ocoleşte degetele/ 

mâna partenerului, apoi îşi depărtează mâinile — şi gata, s-au separat! 

In general nu va reuşi nimeni să rezolve problema. De aceea, după un 
timp, instructorul poate arăta/ da sfaturi (sau să le „vândă” — contra unor noi 
probleme, de exemplu: vă spun asta dar în continuare nu mai vorbiţi, sau 
închideţi ochii etc.). Sfaturile ajutătoare pot fi doar: 

- apucarea sforii la mijlocul lungimii; 

- introducerea îndoiturii sub sfoara partenerului. 

Sau instructorul va arăta soluția unei perechi, fără ca ceilalţi jucători să 
vadă, după care fiecare din cei doi vor trece pe la alte perechi să le arate 
cum se face. La fel, alţi jucători care reuşesc să se separe vor merge să 
lămurească perechile încă legate. 

Intrebări pentru descifrare: cum vi s-a părut problema? Aţi crezut că va fi 
uşor? Cum se pot rezolva problemele aparent insolubile? Care dintre 
parteneri a contribuit mai mult la rezolvare? Era mai uşor dacă sforile erau 
mai lungi? Aţi putut să vă ajutaţi între voi? 

12. JOCURI DE COOPERARE 





12.1. Geometria pe tăcute 12.27. Să stăm pe palme! 
12.2. Descâlcirea încurcăturii 12.28. Să ducem sticlele! 
12.3. Pasează sticla 12.29. Bărcile de salvare 
12.4. Aşezarea împreună 12.30. Linia cea mai lungă 
12.5. Deşeurile toxice 12.31. Cortina 

12.6. Frânghia înnodată 12.32. Schimbă-ți locul! 
12.7. Te rog să dai cheia 12.33. Amartizarea capsulei 
12.8. Aruncarea pizzei în aer spaţiale 

12.9. Liftul 12.34. Marea înşurubare 
12.10. Să ne rotim 12.35. Mica înfilare 

12.11. Trecerea râului 12.36. Hop la țintă 

12.12. Trecerea peste baraj 12.37. Intindeţi-vă şi luați comorile 
12.13. Teleghidează partenerul 12.38. Cine este cântăreţul? 
12.14. Să ducem mingea 12.39. Recuperarea comorilor 
12.15. Contra sau împreună? 12.40. Transportă sticla! 
12.16. Să ajungem la ţintă! 12.41. Oul la cuib 

12.17. Evadarea - A 12.42. Apă scumpă 

12.18. Evadarea - B 12.43. Treptele curajului 
12.19. Evadarea - C 12.44. Inelul zburător 

12.20. Cât mai sus 12.45. Paharul zburător 
12.21. Să ne salvăm împreună! 12.46. Pe sub masă 

12.22. Să sărim gardul! 12.47. Optul buclucaş 

12.23. Barca de salvare 12.48. Să ducem coşul 
12.24. Să schimbăm locurile! - A 12.49. Omida 

12.25. Să schimbăm locurile! — B 12.50. Covorul fermecat 
12.26. Să ne ridicăm împreună! 12.51. Traversarea inelului 





Pentru a rezolva tema unui joc participanţii sunt obligaţi să colaboreze. 
Asta presupune înţelegerea de către ceilalți a putinţelor şi neputințelor, a 
tăriilor şi slăbiciunilor fiecărui participant. Orice plan pentru rezolvarea 
problemei pusă de joc trebuie adaptat la specificul şi capacitatea echipei. In 
acest scop participanţii sunt nevoiţi să comunice între ei, să se implice în 

ceea ce se petrece şi să lucreze împreună ca o echipă. 

Față de viața obişnuită din societate, unde e atâta desbinare, 
neînțelegere, conflicte şi competiţie, aceste jocuri atrag participanţii să 
stabilească legături, să pornească discuţii, să interacționeze. 

În cursul discutării activităţii şi descifrării experienţei, jucătorii vor fi 
îndrumați să găsească asemănări cu situaţiile din viața lor obişnuită. 





12.1. Geometria 
pe tăcute 


Materiale necesare: un cerc din frânghie, sau chingă (vezi 4 18.1), 
lungă de 15-30 m. 

Regulile jocului: Toţi participanţii se ţin de frânghie, la intervale egale 
de-a lungul întregii lungimi. Tema jocului este ca grupa să alcătuiască din 
frânghie o figură, fără a folosi nici o vorbă. Instructorul va indica pe rând ce 
formă se cere. 

Variante: treptat figurile cerute vor fi din ce în ce mai complicate. 
Exemple: cerc, dreptunghi, pătrat, paralelogram, pentagon, stea, cruce etc. 

Indicații pentru instructor. diversele aspecte şi condiţii necesare pentru 
succesul lucrului în echipă se poate evidenția, de exemplu, numind unul 
dintre participanţi ca şef, pentru a dirija restul membrilor grupului, sau, se 
permite întregului grup să comunice verbal — de unde va reieşi necesitatea 
organizării, alegerii unui şef etc. 

La prelucrare se va discuta diferența de comportare şi de performanţă a 
grupului în cazul existenţei sau inexistenţei unui şef, comunicării totale sau 
parțiale (verbale sau neverbale) etc. 





12.2. Descâlcirea 
încurcăturii 





Materiale necesare: fără; eventual un ghem cu sfoară groasă, sau 
câteva chingi îmbinate prin înnodare (vezi 4 18.1); eventual basmale pentru 
legat la ochi. 

Regulile jocului: jucătorii (obligatoriu în număr par) se adună în cerc, 
apoi fiecare întinde mâna dreaptă şi apucă mâna celui din față. După aceea 
fiecare întinde mâna stângă şi apucă mâna stângă a altui jucător (nu vecin, 
nici posesorul celeilalte mâini deja apucate). Toţi jucătorii formează ca un 
fel de fir, prin care să poată circula un curent electric. Perechile (doi jucători 
care şi-au apucat reciproc ambele mâini) trebuie „sparte”. 

Tema este ca jucătorii să descurce nodul pentru a forma un cerc, fără a- 
şi desprinde vreodată mâinile şi fără nici o vorbă. Se admite însă 
schimbarea felului în care sunt apucate mâinile, fără a întrerupe contactul. 
Respectaţi vecinii, nu-i chinuiţi. Un grup prea mare se împarte în grupe de 
6-12 participanți. 


Variante: 

A. Legati la ochi (în acest caz, ar putea fi permisă vorbirea); 

B. Cu o sfoară: instructorul pune capătul sforii în mâna unui jucător, care 
o apucă bine, apoi desfăşoară ghemul în zig-zag, de la un jucător la altul. 
După ce toți au apucat de sfoară, instructorul leagă capetele sforii. In 
continuare, jucătorii trebuie să se descurce pentru a forma un cerc de 
sfoară, fără a da drumul vreodată sforii; mâna poate însă aluneca pe 
sfoară. La această variantă, numărul jucătorilor poate fi şi impar. Apoi, 
legaţi la ochi; 

C. Cu o sfoară: ca la B, dar fără participarea instructorului; fiecare 
aruncă ghemul spre un jucător aproximativ din faţă; 

D. După descâlcire, lanţul jucătorilor să formeze un: cerc, pătrat, triunghi; 

E. Mai întâi grupul cu membrii legaţi la ochi, găseşte sfoara sau funia, 
apoi toţi o apucă, apoi efectuează una din variantele prezentate mai sus. 

Indicații pentru instructor. pentru varianta E, după ce jucătorii se leagă 

la ochi, funia sau ghemul se aruncă la vreo 5-10 m. de grup, apoi se dă 
semnalul de începere. 

La descifrare se analizează aranjamentele de colaborare pe care le au 
între ei participanţii, ce angajamente sau obligaţii au unii față de alţii, ce 
importanţă are respectarea lor, cum este apreciat un individ în funcţie de 
respectarea angajamentelor, care este importanţa echipei în societatea 
actuală. 





12.3. Pasează 
sticla 


Materiale necesare: o sticlă mare din plastic (2-2,5 I), goală. 

Regulile jocului: jucătorii formează un cerc, având între ei o distanţă de 
aproximativ un braţ întins. Instructorul prezintă „cutia (sticla) cu acid”. Tema 
este pasarea sticlei de la un jucător la altul în jurul cercului, fără a folosi 
mâinile sau a scăpa sticla pe jos. 

Variante: 

A. Mâinile jucătorilor sunt legate cu o basma, sau o sfoară. 

B. Jucătorii pot sta înşiraţi în linie dreaptă. 

Indicaţii pentru instructor. interesul poate fi stârnit dacă sticla (fără 
dop) “conţine” ceva periculos (practic însă — apă), care se poate vărsa 
(când e scăpată pe jos) şi atacă jucătorii: gaze toxice, viespi, şobolani 
antropofagi etc. 





12.4. Aşezarea 
împreună 


Materiale necesare: fără. 

Regulile jocului: la început jucătorii se grupează perechi, stând spate în 
spate cu coatele agăţate. Perechile vor încerca să se aşeze cu fundul pe 
sol şi apoi să se ridice, fără a desprinde braţele. După 2-3 aşezări şi ridicări 
reuşite, perechile se grupează câte două şi încercă să facă exerciţiul cu 
patru jucători sprijiniți spate în spate şi braţele agăţate. Se trece apoi la 4 
perechi, pentru ca în final toată grupa adunată spate în spate să se aşeze şi 
ridice deodată. 





12.5. Deşeurile 
toxice 





Materiale necesare: 1-4 seturi, fiecare set compus din: un recipient cu 
substanţe toxice (sticlă din plastic de 1⁄2 l., plină cu apă şi astupată cu dop), 
un container pentru transport (sticlă din plastic de 2 |, goală, cu partea 
superioară tăiată), 3-6 buc. chingă sau sfoară lungi de aprox. 5 m. 

Regulile jocului: grupa se împarte în echipe de 6-12 jucători. Fiecare 
echipă primeşte un set şi are sarcina să transporte recipientul cu ajutorul 
containerului, pe o distanţă de câţiva metri, folosind sforile dar fără a atinge 
nici unul din cele două obiecte cu mâinile. 

Dacă e loc şi aveţi seturi destule, toţi jucătorii acționează deodată. Dacă 
nu, fiecare echipă transportă pe rând obiectele, iar ceilalți privesc. 

La început, recipientul şi containerul sunt aşezate pe sol, la o distanţă de 
5-6 m între ele. 

Variante: dificultatea jocului poate fi mărită prin: creşterea distanţei 
dintre obiecte; amplasarea unor obstacole (scaune, mese etc.) între 
obiecte; containerul e pus pe sol în poziţia iniţială cu gura în sus. Dacă jocul 
se desfăşoară afară, recipientul poate fi lăsat fără dop, pericolul vărsării 
toxinelor sporind interesul jucătorilor. 

Indicații pentru instructor. soluţia, care trebuie descoperită, este ca 
echipa să “apuce” containerul, să-l aducă deasupra recipientului, să-l 
introducă peste recipient, să ridice ambele obiecte şi să le readucă în locul 
unde era containerul. “Apucarea” containerului se face strângându-l între 
sforile bine întinse, trase fiecare de câte cel puţin doi jucători. “Apucare” 

recipientului se face ovalizând containerul cu sforile, până ce ambele 
obiecte se solidarizează (prin frecare). 





12.6. Frânghia 
înnodată 


Materiale necesare: o frânghie lungă de aproximativ 15 m. 

Regulile jocului: instructorul face 4-6 noduri simple foarte largi, 
repartizate la intervale egale de-a lungul frânghiei şi o întinde pe sol. 
Jucătorii se aliniază pe un rând în faţa frânghiei. Fiecare jucător apucă 
frânghia cu mâna stângă, undeva între noduri. După ce a apucat, mâna se 
“lipeşte” de frânghie: nu se admite nici desprinderea, nici alunecarea 
palmei. 

Tema jocului este desfacerea tuturor nodurilor (fără desprinderea 
mâinilor de pe frânghie!). 





12.7. Te rog să 
dai cheia 


Materiale necesare: două “chei” (chei, monezi, sticle de plastic etc.). 

Regulile jocului: grupul se împarte în două grupe egale, care se aşează 
în două rânduri fată în față. Membrii fiecărui rând apucă mâinile vecinilor, 
astfel că fiecare grupă are două mâini libere, la capetele rândului. In mâinile 
libere dinspre acelaşi capăt al celor două rânduri instructorul dă câte o 
“cheie”. Tema jocului este care echipă reuşeşte prima să paseze “cheia” 
până la capătul celălalt, fără a desprinde mâinile coechipierilor. Nu e voie 
să se pună cheia pe sol şi să i se dea un şut spre capătul celălalt. Dacă 
cheia scapă pe jos, ea trebuie reluată fără desprinderea mâinilor. 


Variante: 

A. Coechipierii nu se apucă de mâini, ci își pasează unul altuia cheia 
numai pe dosul palmei — mâinii drepte, sau mâinii stângi; 

B. Aceiaşi variantă, cu mâinile la spate. 





12.8. Aruncarea 
pizzei în aer 





Materiale necesare: o buclă din chingă cu lungimea aprox 5 m., 
înnodată (vezi 4 18.1). 

Regulile jocului: jucătorii fac un cerc, în picioare, cu faţa spre centru, cu 
braţele semiîntinse, ţinând fiecare de chinga care va avea forma de cerc. 
Tema este aruncarea în sus a buclei (ca o clătită, pizza etc.) şi prinderea ei 
la cădere sub formă de cerc. Se repetă. 

Se va încerca stabilirea unui „record”: de câte ori poate grupul arunca şi 
prinde bucla, înainte de a zbârci? 

Variante: 

A. Aruncarea buclei şi prinderea ei, cu rotirea nodului, într-un sens, până 
ce nodul ajunge de exemplu la jucătorul diametral opus celui de unde a 
pornit. Sau: 

B. Jucătorii stau în genunchi, sau culcaţi cu fața în jos, culcaţi cu fața în 
sus etc. Sau: 

C. Instructorul poate da ca temă depăşirea unui record (imaginar), al 
altui grup, sau „mondia!” etc.: de 5 ori în şir etc. , într-un interval de timp: 3 
minute etc. 

Indicații pentru instructor. după explicarea regulilor, instructorul se 
retrage şi nu va interveni în vreun fel pentru rezolvarea sarcinii, dar va 
arbitra: va număra de câte ori se prinde corect, va măsura şi anunţa durata 
etc. Grupul va fi lăsat să studieze şi încerce în legea lui diverse metode de 
aruncare, prindere etc. 

Apoi, la descifrarea experienței, discuţia va fi dirijată astfel ca să reiasă 
ce au făcut jucătorii ca să reuşească, să spună cum s-au organizat să dea 

semnalul de aruncare, cine dădea semnalul, cum au descoperit ce trebuie 
făcut etc. In continuare, se va discuta cum s-ar putea aplica aceste reguli 
pentru obținerea succesului în alte activități din viață, specifice 
preocupărilor participanților. 





12.9. Liftul 


Materiale necesare: o buclă din chingă cu lungimea aprox. 5 m., 
înnodată (vezi 4 18.1). 

Regulile jocului: bucla se aşează pe sol ca un cerc. Jucătorii intră şi se 
înghesuie în cerc (chinga va fi înnodată astfel ca diametrul cercului rezultat 
să fie potrivit cu mărimea grupului). Sarcina jucătorilor este să iasă afară din 
cerc, fără a se atinge între ei. Se va fixa un timp limită. 

Penalizare: dacă se ating doi jucători, toţi jucătorii reiau jocul de la 
început. 

Variante: 

A. Să iasă afară din cerc, fără a-şi folosi mâinile şi umerii. Sau: 

B. Jucătorii se adună în afara cercului (în jur); sarcina este să intre 
înăuntru cercului — fără a se atinge; ori fără a-şi folosi mâinile şi umerii. 

Indicații pentru instructor. vezi # 12.8. 





12.10. Să ne 
rotim 


Materiale necesare: o buclă din chingă cu lungimea aprox 5 m., 
înnodată (vezi 4 18.1). 

Regulile jocului: bucla se aşează pe sol ca un cerc. Jucătorii se adună 
în picioare în afara cercului (în jur), cu fața spre cerc, având ceva lipit de 
vecini: picioare, sau şolduri, sau umeri etc. Sarcina este să se rotească în 
jurul cercului — fără a dezlipi vreodată contactul de vecini în cursul 
deplasării. Se va fixa un timp limită până când oricare jucător va parcurge 1⁄2 
sau întregul cerc. 

Penalizare: dacă se întrerupe contactul, toți jucătorii reiau jocul de la 
început. 

Variante: 

A. Jucătorii stau pe jos. Sau: 

B. Jucătorii stau cu fețele în afară; ori, cu fața la spatele vecinului etc. 

Indicații pentru instructor. vezi # 12.8. 





12.11. Trecerea 
râului 





Materiale necesare: două chingi (vezi 4 18.1). 

Regulile jocului: se îmbină cele două chingi pentru a forma o funie 
lungă. Doi voluntari stau la distanţă de câţiva metri, apucă capetele funiei şi 
le agită deodată la înălțimea de 10-20 cm de sol. Funia va face „unde” 
orizontale pe sol — acesta e „râul”. Grupul va trece în ansamblu de pe o 
parte pe cealaltă a „râului” şi înapoi. Jucătorii vor merge, sau sări, deodată. 
Nimeni n-are voie să se abţină. Cine atinge funia, va ieşi din joc. Câştigă 
ultimii doi rămaşi în joc. 

Variante: 

A. Funia este agita tă mai repede; sau cei doi se apropie pentru ca 
„undele” să crească în amplitudine. Sau: 

B. Cei doi rotesc în aer funia, ca pe o coardă uriaşă, pe care toţi jucătorii 
o sar deodată. Sau: 

C. Toţi jucătorii se ţin de mână, ori de umeri, ori de talie. 

12.12. Trecerea 
peste baraj 


Materiale necesare: o funie de 20-25 m. sau două-trei chingi (vezi # 
18.1), 4-5 cleşti pentru rufe. 

Regulile jocului: Funia se prinde zdravăn, înclinată în plan vertical, cu 
un capăt la înălțimea de aprox. 3 m. (de un copac, cui etc.), iar cu celălalt la 
înălțimea de aprox. 1 m. (de un tufiş, calorifer, gard etc.). 

Funia reprezintă un „baraj electrificat” care „omoară” pe oricine îl atinge. 
Sarcina jucătorilor — „prizonieri” este să scape din „captivitate” trecând toţi 
dintr-o parte în cealaltă a „barajului” peste funie fără a o atinge, ajutându-se 
numai de corpurile/ sprijinul coechipierilor. Se interzic săriturile cu avânt şi 
folosirea obiectelor ajutătoare (scaune, scânduri etc.). 


Două cârlige precizează marginile zonei/ bucății de frânghie disponibilă 
pentru trecere/ joc. Lungimea ei va fi egală cu numărul jucătorilor înmulțit cu 
aprox. 0,8 m/ jucător. Arbitrul (instructorul) va prinde pe funie cleştii de rufe, 
pentru marcarea zonei disponibile. In funcţie de situaţie, un cârlig poate fi 
chiar la capătul de jos al funiei. 

Grupul are la dispoziție 15-30 minute pentru a stabili un plan de acţiune, 
apoi se dă pornirea. 

Instructorul marchează pe funie cu cleşti marcatori atât locul de unde 
grupul începe să treacă (la partea de jos sau la cea de sus a barajului), cât 
şi lungimea „consumată” de fiecare jucător care a trecut dincolo, şi care nu 
mai poate fi utilizată de alt coechipier. Cine atinge funia are voie să repete 
încercarea, dar cleştele se mută după fiecare încercare! Se fixează o limită 
de timp. 

Indicații pentru instructor. dacă nu apar decât încercări dezlânate şi 
nereuşite, se poate recomanda grupului să-şi facă (cel puţin două) planuri 
de acţiune, pe care să le încerce. O strategie bună e ca trecerea acelor 
membri ai grupului care necesită ajutor să înceapă la oarecare distanță de 
marginea de jos, astfel că coechipierii care ridică şi trec colegii (mai mici/ 
uşori) dincolo de funie să aibă pe unde trece fără ajutor. 

Variante: 

A. Pe funie se precizează dinainte toate locurile de trecere disponibile, 

prin delimitarea lor cu bucăţi de sfoară colorată, înodate. 

B. Trecerea brajului poate fi începută la partea de jos — la mijloc — etc. 





12.13. 
Teleghidează 
partenerul 





Materiale necesare: două chingi (vezi # 18.1), două basmale pentru 
legat la ochi, o broască şi cheia ei. 

Regulile jocului: grupul se împarte în două grupe egale. Din fiecare 
grupă se alege câte un voluntar care va fi legat la ochi. In continuare, pe 
toată durata jocului aceşti jucători nu au voie nici să vorbească, nici să se 
atingă . 

Apoi cele două chingi se întind pe sol, paralele, la o distanța de 4-10 
metri una de alta. Cele două grupe se aşează faţă în față, dincolo de chingi, 
unde vor sta tot restul jocului. 

Instructorul vine în spaţiul liber dintre cele două grupe şi scoate din 
buzunar broasca şi cheia, arătându-le jucătorilor, apoi aşează broasca într- 
un loc şi cheia în altul. 

Sarcina este ca fiecare grupă să-şi îndrume prin vorbe membrul 
nevăzător, care are voie să intre în spaţiul central, pentru a găsi şi lua — 
unul broasca iar celălalt cheia, apoi să se apropie unul de altul şi (fără a se 
atinge, fără a vorbi!) să introducă cheia în broască. 


Indicații pentru instructor. se recomandă următoarea organizare: 
- repriza 1-a: jocul se desfăşoară cum este indicat mai sus, fiecare grupă 
face ce vrea; 


102 


- repriza 2-a: timp de 3 minute fiecare grupă se sfătuieşte asupra 
modului optim de rezolvarea sarcinii, apoi se alege alt voluntar şi jocul se 
repetă ca mai sus; 

- repriza 3-a: se foloseşte o broască de alt tip, fără cheie, cu cifru. 





12.14. Să ducem 
mingea 


Materiale necesare: un ghem cu sfoară groasă, sau câteva chingi 
îmbinate prin înnodare (vezi 4 18.1), o minge (sau balon) mare. 

Regulile jocului: Dacă grupul e prea mare, se împarte în grupe de 10- 
14 membri. Jucătorii fiecărei grupe se adună în cerc, apoi fiecare aruncă 
ghemul spre un jucător aproximativ din față. Sfoara se desfăşoară în zig- 
zag, de la un jucător la altul. După ce toți au apucat de sfoară, se leagă 
capetele sforii, care formează o rețea de legături între toți membrii echipei. 
Instructorul aşează mingea la mijlocul cercului, pe rețeaua de sfoară. 

Tema este să se transporte mingea, susținută de firele întinse, fără a o 
scăpa pe jos, până în alt loc indicat. 

Penalizare: dacă mingea cade, jocul se reia de la început. 

Variante: traseul de parcurs cu mingea poate fi complicat cu obstacole: 
o bancă (un şir de scaune etc.) peste care să se treacă gamd. 


Indicaţii pentru instructor. la descifrarea experienței se va sugera 
asemănarea jocului cu viața: noi toți suntem legaţi de ceilalţi, fie că vrem, 
ori ne place, sau nu. Se vor căuta paralele între modul de rezolvare a temei 
jocului şi ce s-ar putea face în cazurile concrete din viață (indicate de 
jucători), pentru atingerea unui scop sau interes comun. 





12.15. Contra 
sau împreună ? 


Materiale necesare: câteva chingi (vezi # 18.1). 

Regulile jocului: grupul mare se împarte în grupe cu număr par de 
membri, dar maxim 14. Jocul se desfăşoară în continuare separat pe grupe, 
fiecare cu câte o chingă, în cadrul a două faze: 

Faza 1-a: grupa se împarte în două echipe egale. Fiecare echipă apucă 
de un capăt al chingii şi la semnalul instructorului, încercă să tragă echipa 
adversă dincolo de un semn pus pe sol. Echipa câştigătoare se bucură, 
sare, chiuieşte. 

Faza a 2-a: chinga se înnoadă şi se aşterne pe sol ca un cerc. Toţi 
membrii grupei se aşează pe sol, cu picioarele lângă chingă, şi apucă 
chinga cu mâinile. La semnalul instructorului toți se ridică deodată sus, 
ținându-se de chingă. Apoi se aşează din nou pe sol şi iar se ridică, de 
câteva ori. La sfârşit toată grupa se bucură de succes, sare, chiuie. 
Indicații pentru instructor. se va discuta comparativ, ce fel de comportare 
e mai bună: cea conflictuală (competitivă), sau cea cooperativă? Jocul ne 
arată cum acelaşi prilej sau situaţie (chinga) poate fi folosită în două feluri 
total deosebite, cu rezultate emoţionale şi funcţionale contradictorii, fiecare 
cu impact diferit asupra performanţelor echipei. 





12.16. Să 
ajungem la ţintă! 





Materiale necesare: legături pentru ochi. 

Regulile jocului: un grup mare se împarte în grupe cu câte 8-12 
membri. Sarcina fiecărei grupe este ca pornind de la un reper de plecare, 
să parcurgă cu ochii legaţi un traseu până la alt reper de sosire. Nu 
contează iuțeala parcurgerii, dar jocul poate fi mai vesel dacă se 
desfăşoară ca un concurs între echipe, sau contra cronometru, pentru 
depăşirea „recordului mondial al pistei” (imaginar). 

Fiecărei grupe i se indică traseul şi are la dispoziție 15 minute pentru a 

studia problema şi a stabili ce va face. Traseul poate fi acelaşi pentru toate 
grupele, în acest caz el va fi parcurs succesiv şi cronometrat, sau fiecare 
grupă are un traseu propriu (cu aceiaşi dificultate) iar jocul, sau concursul, 
se desfăşoară simultan. 

Traseul poate fi în interior (amenajat cu obstacole: scaune, mese, ghete, 
coşuri etc. într-o sală de sport etc.), sau în aer liber (cu obstacole naturale: 
bolovani, copaci, tufişuri etc.). Lungimea traseului va fi de aprox. 5-10 m. 
pentru fiecare membru al echipei. 

După trecerea celor 15 minute, echipele se adună la reperul de plecare, 
toată lumea se leagă la ochi (instructorul verifică seriozitatea operaţiei) apoi 
la semnalul instructorului echipele pornesc pe traseu. 

Variante: 

A. FĂRĂ VORBE pe parcurs; sau: 

B. Toate echipele pornesc dintr-un singur loc, aflat la oarecare distanță 
de trasee, iar după semnalul de plecare, echipele cu membrii legaţi la 
ochi sunt conduse de salvatorii respectivi la reperele de plecare, de 
unde se descurcă singure mai departe. 


Indicații pentru instructor. fiecare echipa va avea un salvator care va 
asista desfăşurarea acțiunii (fără să „sufle” sfaturi pe parcurs!). Atenţie că 
unele echipe se pot îndrepta în direcţii neaşteptate. In afară de evitarea 
accidentelor, echipele nu vor primi nici un ajutor; jucătorii trebuie lăsaţi să 
caute soluția cu forțe proprii, altfel nu învaţă nimic. Echipa care nu reuşeşte 
să ajungă la reperul final într-un timp rezonabil (30 minute) va relua jocul de 
la început, sau va fi „descalificată”. 

Soluţia optimă (nu va fi spusă jucătorilor!): acțiunea trebuie bine pregătită 
înainte, când sunt condiţii optime, nu după ce „catastrofa” (pierderea 
vederii) s-a produs! Traseul se împarte în bucăţi succesive (în număr egal 
cu al jucătorilor), fiecare cu repere clare de început şi sfârşit (dacă nu sunt 
pe teren, se vor improviza: pietre, crăci rupte, pantofi, pixuri etc.). Reperul 
de sfârşit al unei bucăţi este şi reperul de început al bucății următoare! 
Fiecare membru al echipei va memora bine atât o bucată a lui, pentru a o 
putea găsi şi parcurge cu ochii închişi, pe pipăite, de la un reper la altul, cât 
şi locul (numărul) bucății sale în cadrul ansamblului traseului. 

Parcurgerea traseului se face cu toți membrii echipei legaţi la ochi şi 
ținându-se de mână în şir. La pornire, în capul şirului va sta cel care a 
„învăţat” bucata nr.1 din traseu. El va conduce echipa pe pipăite până la 
începutul bucății nr. 2 din traseu, unde va transfera conducerea șirului către 
„specialistul în bucata nr. 2”, indicându-i tot pe pipăite reperul respectiv de 
început. Conducerea şirului se schimbă pe rând, până la reperul final al 
traseului. 

La descifrarea experienței, printre altele se vor discuta: meritele 
organizării grupei care a reuşit parcurgerea traseului; greşelile grupei care 
n-a reuşit; atitudinile bune şi rele ale membrilor echipei; ce îmbunătățiri s-ar 
putea aduce activității echipei în ansamblu şi prestaţiei fiecărui membru; 
cum se pot transfera aceste concluzii la activitățile din viața obişnuită (la 
serviciu etc.). 





12.17. Evadarea 
-A 





Materiale necesare (orientativ): 4-5 buc. dulapi (scânduri groase) cu 
dimensiuni aprox. 2,5 m. x (12x10) cm; 8-9 buc. cuti solide cu dimensiuni 
aprox. 50x25x25 cm. (sau blocuri prefabricate uşoare şi rezistente); o funie 
cu diametrul aprox 9 mm. şi lungime aprox 12 m. Sau obiecte (solide!) 
echivalente: scaune, scânduri, bețe, bucăți de lemn, bănci, saltele etc. 

Regulile jocului: tot grupul stă într-un colț al terenului (sălii) sau în 
spatele unei linii de pornire, de unde trebuie să ajungă în colțul opus sau 
dincolo de linia de sosire, fără să calce pe sol (pardoseală), ci mergând 

numai pe nişte obiecte disponibile la plecare. Cele două linii sunt marcate 
vizibil pe sol. Obiectele disponibile în spaatele liniei de plecare (vezi 
materialele indicate) NU sunt în număr suficient pentru a se putea construi 
cu ele o punte continuă peste râu, NICI suficient de mari ca să poată sta tot 
grupul pe vreunul din ele. Grupul are la dispoziţie 15-30 minute ca să 
stabilească un plan de acţiune, apoi se dă plecarea. 

Se recomandă prezentarea jocului sub forma unei poveşti (scenariu): 
grupul a fost capturat de canibali (terorişti) şi poate scăpa numai traversând 
râul de lavă topită, care curge între locul detenţiei şi malul libertăţii, unde 
este „avionul salvator”. Cine atinge lava se frige (se întoarce la punctul de 
plecare). 


Variante: 

A. Se fixează o limită de timp, după care „avionul salvator” de pe malul 
opus pleacă, iar cine nu reuşeşte să-l prindă va fi mâncat de canibali! 

B. Canibalii perverşi au amenajat pe drumul de traversare 2-3 „baraje”, 
care pot fi însă „deschise” cu ajutorul unor „chei”, amplasate într-un loc 
lateral, la oarecare distanță de drumul drept dintre pornire şi sosire. „Cheile” 
pot fi 1-3 mingi sau sticle din plastic, la care se ajunge tot mergând pe 
obiecte. „Cheile” trebuie luate şi introduse (aruncate) într-un coş de gunoi, 
sau coş de baschet etc., amplasat în alt loc. Fiecare succes înseamnă 
„deschiderea unui baraj. 

D. Pe drumul de traversare există un „monstru” (rezistent la lavă!), care 
„fură” obiectele nesupravegheaite sau neutilizate. 

E. Un participant e legat la ochi şi necesită ajutorul celorlalți pentru a se 
putea deplasa. 

F. „Avionul (sau barca) salvator” de la sosire este o mică platformă 
(masă, scaun etc.) pe care toată echipa trebuie să se adune înghesuită şi 
să stea aşa sus 20 secunde; cine cade e „pierdut etc. 

G. Scenariul e diferit: echipa are de transportat un medicament salvator 
unui grup de savanți izolaţi pe „insula pustie” şi ameninţaţi de o boală 
ucigătoare. Dacă un jucător atinge în timpul traversării solul (contaminat cu 
microbi), toată echipa se întoarce la plecare iar o parte din stocul de 
medicamente transportat e consumat pentru tratarea jucătorului — adică 
rămân mai puţine medicamente pentru grupul de savanti (le vor mai fi oare 
suficiente?). 

H. Materiale la dispoziție: trei lădițe solide cu dimensiuni aprox. 
60x60x15 cm şi un băț solid lung de aprox. 2 m. 

Toate materialele sunt disponibile înaintea liniei de plecare. Sarcina 
echipei e să ajungă dincolo de linia de sosire trasată pe sol la circa 10 m de 
prima linie, folosind materialele disponibile. 

I. Dacă grupul e mare, poate fi împărțit în două echipe egale ca număr 
de componenți, care vor porni simultan, în sens opus, fiecare din spatele 
câte uneia din cele două linii marcate pe sol. Fiecare echipă are la 
dispoziţie 3 lădițe şi un băț (ca la varianta H) şi trebuie să ajungă singură 
dincolo de linia cealaltă, fără a colabora cu echipa cealaltă. 

J. Aceiaşi situaţie ca la varianta |, cu diferenţa că acum cele două echipe 
aflate pe malurile opuse pot colabora în cursul traversării, folosind ajutorul 
şi lădițele celeilalte echipe ca să ajungă dincolo de „râul de lavă topită”. 

Indicații pentru instructor: grupul va fi silit să se împartă în grupe mici. 
Fiecare grupă va traversa „râul” mutând succesiv obiectele (stând pe unele 
şi împingându-le pe celelalte cu mâna, piciorul, bățul etc.), până ajunge 
dincolo, după care unu-doi voluntari se întorc cu obiectele la locul detenției, 
pentru a permite altei grupe să treacă şamd, până traversează toată lumea. 
Vezi figura 12.1 - cu materialele indicate orientativ. 

___ Jocul (povestea) poate fi complicat oricât de mult permite imaginaţia. 
In cazul variantei G, la discutarea jocului se va insista asupra capacității 
individului de a-i ajuta pe alţii. Se va vorbi despre capacitatea de a 

descoperi nevoile altora şi despre datoria omenească de a da ajutor, chiar 
necerut (dar nu şi nedorit!). Se vor exemplifica nevoile semenilor noştri, 
cărora participanții le-ar putea veni în ajutor (în funcţie de vârstă etc.). 

Figura 12.1. Evadarea A — unul din aranjamentele posibile ale materialelor ajutătoare 





12.18. Evadarea 


-B Materiale necesare: sticle din plastic (goale) de 2-2,5 litri - 5 buc., bețe 
groase lungi de 2 m. - 2 buc., dulapi lemn 5x15x250 cm. - 2 buc. 

Regulile jocului: pe teren (moale, cu iarbă) se trasează două linii 
paralele, la distanță de 25 m. una de alta. Sarcina este deplasarea grupului 
de la o linie la alta, fără a atinge solul otrăvitor (periculos) cu vreo parte a 
corpului, folosind obiectele susmentționate (rezistente la acțiunea solului)., 
pe care le primesc la linia de plecare. Jucătorul care atinge solul este 
sanctionat cu întoarcere la linia de plecare. 

Instrucţiuni pentru instructor. pentru deplasare, o soluție este şi 
turtirea sticlelor, care pot fi apoi folosite ca „pietre”, pe care se păşeşie. 
„Pietrele” vor fi mutate de colo-colo, conform necesităţilor, prin împingere 
etc. O altă soluție este tăierea sticlelor şi folosirea lor ca încălțăminte 
protectoare. Dar pe ansamblu, trecerea grupului se face în grupe mici, care 
folosesc obiectele pentru a ajunge dincolo, după care unul din coechipieri 
se întoarce la baza de plecare cu obiectele în brațe, ca să treacă alţi colegi. 
Atenţie: soluţiile nu vor fi dezvăluite jucătorilor! Vezi pentru inspiraţie şi 4 
12.17. 





12.19. Evadarea 


-C Materiale necesare: mingi de tenis (uzate) - 4 buc./ jucător, bețe groase 
lungi de 2 m. - 1 buc./ jucător 

Regulile jocului: pe teren (tare, neted) se trasează două linii paralele, la 
distanță de 8 m. una de alta. Sarcina este deplasarea grupului de la o linie 
la alta, fără a atinge solul otrăvitor (periculos) cu vreo parte a corpului, 
fiecare mergând pe cele 4 mingi de tenis (rezistente la acțiunea solului) 

primite la plecare, pe care le mişcă cum vrea şi poate pe sol. Jucătorul care 
atinge solul este sancţionat cu întoarcere la linia de plecare. 

Variante: traversarea fără băț; perechi sau grupe de trei jucători se 
sprijină reciproc şi trec împreună. 

Instrucţiuni pentru instructor. se recomandă călcarea pe mingii cu 
vârful labei, nu cu podul. Vezi şi # 12.17 pentru inspiraţie. 





12.20. Cât mai 
sus 


Materiale necesare: câteva cârpe (fulare, batiste etc.). 

Regulile jocului: grupul se împarte în grupe cu 4-6 membri. Fiecare 
grupă primeşte o cârpă şi sarcina de a o agăța la o înălțime cât mai mare, 
pentru a câştiga întrecerea. Pentru a ajunge mai sus, jucătorii pot folosi 
numai posibilitățile aflate asupra lor (în principal corpurile, dar acest lucru 
nu li se specifică explicit, lăsându-i să descopere singuri), fiind interzisă 
folosirea găurilor, crăcilor, pragurilor etc. 

Indicații pentru instructor. fiecare grupă va avea unu-doi salvatori. 
Jocul poate fi prezentat ca o poveste: grupa a fost capturată de canibali, 
care ţin prizonierii pe o insulă pustie, la păstrare, până se întorc de la o altă 
luptă să-i mănânce. Un vapor care tocmai trece la orizont ar putea să-i 
salveze, dar nu-i vede. Prizonierii ar putea fi văzuţi dacă reuşesc să 
desfăşoare un semn (steag) la o înălțime cât mai mare. 





12.21. Să ne 
salvăm 
împreună! 


Materiale necesare: câteva chingi (vezi 4 18.1). 

Regulile jocului: jucătorii alcătuiesc un grup de călători prin junglă, 
capturat de canibali. Toţi călătorii, stând în picioare şi lipiţi strâns unul de 
altul, au fost legaţi cu o funie, ca să nu scape. Totuşi, nu sunt paznici, iar 
dacă grupul reuşeşte să se deplaseze pachet, aşa legat cum este, până în 
alt loc, aflat la oarecare distanță (cam 15-30 m.), va găsi acolo ajutor şi 
călătorii vor scăpa de cazanul canibalilor. Funia pentru legare se obţine prin 
îmbinarea a 2-3 chingi. 

Variante: pe traseu pot fi obstacole (un scaun, o masă etc.), care trebuie 
ocolite de grup. 

Indicații pentru instructor. grupul va fi legat suficient de strâns, astfel 
ca jucătorii să nu se poată răsuci, dar nu chiar atât de strâns încât să apară 
pericole de accidentare (împiedecarea unui participant şi căderea colegilor 
peste el etc.). 





12.22. Să sărim 
gardul! 





Materiale necesare: o funie sau câteva chingi îmbinate cu noduri (vezi # 
18.1). 

Regulile jocului: grupul a fost răpit de extratereștri şi depozitat într-un 
țarc împrejmuit cu un gard electrificat. Salvarea constă în trecerea gardului 
realizat din funia întinsă la orizontală, la o înălțime de la sol egală cu 
înălțimea taliei medii (abdomenului) participanţilor, prin agăţare de copaci, 
spaliere, calorifere etc. Dacă sunt mulţi jucători, gardul nu va mai fi o 
singură linie, ci un ţarc de formă triunghiulară, sau pătrată. Cine atinge 
gardul — moare (iese din joc). Fiecare jucător este obligat să fie în contact 
permanent cu alt jucător. Nu se poate trece pe sub, sau pe lângă funie, nici 
sări peste ea. Grupul va avea la dispoziție 10-15 minute pentru pregătirea 
unui plan de acţiune. 

Variante: partea de corp (mână, picior) care atinge accidental „gardul 
electrificat” devine inutilizabilă („moare”) în continuare (instructorul o lipeşte 
cu bandă adezivă). Atingerea gardului cu corpul readuce jucătorul respectiv 
(sau întreaga echipă) la locul de pornire! 

Indicații pentru instructor. instructorul este şi arbitru. 





107 





12.23. Barca de 
salvare 


Materiale necesare: o platformă de aprox. 0,5 x 0,5 m. ridicată la max. 
20 cm. (un scaun, o bancă etc.), eventual o suprafață marcată chiar pe sol 
cu o prelată sau o chingă. 

Regulile jocului: grupul de naufragiaţi are o barcă de salvare mică, în 
care membrii încap cu mare greutate toţi, aşa că de obicei naufragiații stau 
în apă. La semnalul instructorului apare „marele rechin alb cu fălcile cât un 
excavator”, toţi jucătorii au la dispoziție un minut pentru a se înghesui în 
barca de salvare, unde stau timp de 10 secunde. Orice jucător surprins de 
rechin în apă (cu un picior pe sol) este înhăţat şi dus (iese din joc, devine 
observator). După cele 10 sec. rechinul pleacă, iar jucătorii pot cobori din 
„Darcă” ca să stea în apă. Jocul se termină după ce „rechinul!” nu mai prinde 
pe nimeni în două vizite succesive (separate de un minut). 

Variante: In prima etapă, suprafața este marcată de o prelată, sau cu o 
buclă de chingă. In etapa a doua, prelata se împătureşte de două ori, sau 
bucla de chingă se răsuceşte o dată şi se suprapune (în ambele cazuri 
rezultă o arie cam pe sfertul celei din prima etapă). 

Indicaţii pentru instructor. suprafața de grupare poate reprezenta 
capacitatea participanţilor de a colabora unii cu alţii. Se va discuta 
comparativ tendinţa fiecăruia de a-şi asigura interesul personal fără a se 
preocupa de starea celorlalți, în comparaţie cu necesitățile grupului şi 
obligaţiile rezultate din aceasta pentru fiecare. Se pot analiza şi: învățarea 
în colectiv, sau funcţionarea grupurilor mici. 





12.24. Să 
schimbăm 
locurile! - A 





Materiale necesare: o bancă de gimnastică (sau un trunchi de copac 
căzut etc.). 

Regulile jocului: grupul se înşiră în picioare pe banca de gimnastică, 
apoi jucătorii se numără cu voce tare, de la 1 la X. Sarcina este schimbarea 
locurilor, pentru a ajunge în aceiaşi formaţie (ordine) dar aşezaţi invers pe 
bancă, adică jucătorul nr.1 la celălalt capăt al băncii. Se cronometrează 
durata activităţii. Nu e voie să se calce pe sol. Dacă un jucător atinge solul, 
jocul se reia de la început, sau echipa capătă o penalizare de timp (de 
exemplu, 15 secunde) care se adaugă la timpul total realizat. 

Variante: 

A. Banca de gimnastică întoarsă, cu picioarele (stinghia) în sus; sau: 

B. Grupul se împarte în două grupe egale, care se înşiră fiecare pe o 
jumătate de bancă, cu fața spre centru, sarcina fiind ca cele două grupe să- 
şi schimbe locul (fără a schimba ordinea jucătorilor din şir) ajungând pe 
cealaltă jumătate de bancă. 

Indicații pentru instructor. dacă grupul nu încape, oricât de înghesuit, 
pe o singură bancă, atunci va fi împărţit în două grupe care vor lucra fie pe 
rând, fie simultan pe două bănci (vezi 4 12.25). 

In cazul că jocul se desfăşoară în aer liber, pe un trunchi de copac, când 
condiţiile de înălțime față de sol (grosimea copacului, forma terenului 
alăturat — cu denivelări, gropi etc.) prezintă pericol de accidentare, se vor 
organiza 2-4 salvatori. 

Grupul va fi stimulat să repete jocul pentru a-şi îmbunătăți „recordul (de 
timp)” precedent, sau a întrece un record imaginar etc. 

La descifrarea experienței se va insista asupra cauzelor care ar putea 
duce la micşorarea timpului necesar rezolvării, cum ar fi: creşterea 
experienţei şi încrederii, organizarea mai bună etc. (în fond, jocul nu e doar 
pentru distracţie ...). 

Să 
schimbăm 
locurile! - B 


Materiale necesare: două bănci de gimnastică, sau două trunchiuri de 
copac etc. 

Regulile jocului: grupul se împarte în două grupe egale. Cele două 
bănci se aşează pe sol paralele, la o distanța de 1-1,5 m. una de alta. 
Fiecare grupă se înşiră în picioare pe câte o bancă de gimnastică, apoi 
jucătorii se numără cu voce tare, de la 1 la X. Sarcina este schimbarea 
locurilor celor două grupe, pentru a ajunge în aceiaşi formaţie (ordine) dar 
aşezaţi pe cealaltă bancă. Nu e voie să se calce pe sol. Dacă un jucător 
atinge solul, ambele grupe reiau jocul de la început. 

Variante: 

A. Băncile de gimnastică întoarse cu picioarele în sus elevii stau pe 
stinghia îngustă); sau: 

B. Băncile vor fi aşezate neparalele (în V), cu capetele apropiate la o 
distanță de 1-1,5 m., iar cele depărtate la 4-6 m. între ele. 

Indicații pentru instructor. distanța dintre bănci va fi astfel încât 
majoritatea jucătorilor să nu poată sări fără ajutor de pe una pe alta. Se 
organizează 2-3 salvatori. 

Dacă grupul nu încape, oricât de înghesuit, pe cele două bănci, atunci va 
fi împărţit în 4 grupe, care vor lucra câte două - fie pe rând, fie simultan (pe 
4 bănci). 





Să ne 
ridicăm 
împreună! 





Materiale necesare: fără. 

Regulile jocului: mai întâi, grupul se împarte în perechi. Cei doi 
parteneri stau față în față cu vârfurile labelor în contact şi se ţin de mâini. La 
semnalul instructorului, ambii parteneri (toate perechile!) coboară deodată 
(fac o genuflexiune) până ajung cu fundul pe sol. La al doilea semnal, toți 
se ridică în picioare. Se repetă de 4-6 ori. 

In continuare, perechile se grupează două câte două. Cei patru parteneri 
stau faţă în față cu vârfurile labelor în contact şi se ţin de mâini. La semnalul 
instructorului, ambii parteneri (toate grupele!) coboară deodată (fac o 
genuflexiune) până ajung cu fundul pe sol. La al doilea semnal, toți se ridică 
în picioare. Se repetă de 4-6 ori. 

In continuare se fac grupe de câte 6 sau 8 parteneri, apoi toți jucătorii 
(obligator în număr par) se adună în cerc, ţinându-se de mâini, cu umerii şi 
vârfurile picioarelor în contact. De data aceasta, grupele (grupul) se vor 
cobori şi ridica când şi cum doresc, fără comenzile instructorului. In acest 
scop, fiecare grupă (grup) va avea nevoie de oarecare iniţiativă, pentru a se 
organiza. 

Variantă: partenerii stau spate în spate, cu labele înainte, şi nu se ţin de 
mâini, nici de coate. Labele stau suficient de departe în față, pentru ca la 
coborâre partenerii să ajungă cu fundul pe sol. Când se ajunge la grupe de 
4 jucători şi mai mari, partenerii vecini nu se vor mai sprijini spinare pe 
spinare, ci umăr pe umăr. 


Indicaţii pentru instructor. În cazul grupelor cu peste 6 membri, 
jucătorii nu mai pot ajunge să apuce mâinile celui din față. 

O soluţie (care însă nu va fi dezvăluită de instructor!) este ca fiecare să 
apuce mâinile celui de al doilea (sau al treilea) vecin din dreapta şi stânga. 
In felul acesta jucătorii formează 2-3 cercuri (lanţuri) distincte, 
întrepătrunse. 

A doua soluţie este ca fiecare să apuce mâinile altora, dar astfel ca 
întregul grup să formeze un singur lanţ (să poată trece curentul electric prin 
toți membrii!) 

12.27. Să stăm 
pe palme! 


Materiale necesare: fără. 

Regulile jocului: grupul a nimerit pe un teren „otrăvit”, care „omoară” pe 
cel care-l atinge. Singura salvare a jucătorilor (aceasta fiind şi tema jocului) 
e să stea în palme (cel puţin 10 secunde), după ce acestea au fost „vrăjite” 
(imunizate) prin atingere sau suflare, de instructor. 

Se începe cu grupe de câte 3 sau 4 jucători care caută să rezolve 
problema. Apoi se trece la asocierea tuturor grupelor şi rezolvarea sarcinii 
în grup. 

Variante: deplasarea formaţiei câţiva paşi înainte, înapoi, lateral. 

Indicații pentru instructor. o soluţie e aşezarea în cerc, astfel ca 
fiecare să stea cu corpul orizontal, cu palmele pe sol şi cu picioarele pe 
umerii vecinului. 

O altă soluţie este formarea unui cerc de jucători care stau cu corpul 
vertical, alternativ unul cu capul în sus şi vecinul cu capul în jos. Cei cu 
capul în jos au palmele pe sol şi picioarele în sus, susţinute la verticală de 
vecinii lor, care stau cu tălpile (goale!) pe palmele primilor. Apoi se schimbă 
rolurile. 





12.28. Să ducem 
sticlele! 


Materiale necesare: sticle din plastic, goale (curate, uscate!). 

Regulile jocului: Pe sol se trasează două linii paralele, la distanţa de 8- 
15m. 

Jucătorii se grupează perechi, înapoia unei linii. Fiecare pereche are o 
sticlă, susținută între umerii, sau şoldurile, ori spinările, ori genunchii 
partenerilor (instructorul va indica cu ce parte a corpului se susţine sticla). 
La semnalul instructorului, perechile se deplasează până dincolo de 
cealaltă linie. Perechea care scapă sticla pe jos repetă. Se repetă de câteva 
ori, cu sticla ţinută de alte părţi ale corpului. 

Apoi perechile se grupează două câte două. Cei patru parteneri au de 
susținut între ei trei sticle (cu părţile de corp indicate de instructor). La 
semnalul instructorului, grupele se deplasează până dincolo de cealaltă 
linie. Grupa care scapă sticla pe jos repetă. 

Apoi se repetă, cu sticla ţinută cu alte părţi ale corpului. 

Apoi se adună tot grupul, care va susţine N-1 sticle (N fiind numărul total 
de jucători). La semnalul instructorului, grupul se deplasează până dincolo 
de cealaltă linie. Dacă vreo sticlă scapă pe jos, se repetă. Eventual se 
repetă, cu sticla ținută de alte părţi ale corpului. 





12.29. Bărcile de 
salvare 





Materiale necesare: fără. 

Regulile jocului: povestea e că vaporul cu jucători se scufundă iar 
bărcile de salvare trebuie să ia câte un anumit număr de pasageri, altfel fie 
se scufundă (dacă sunt mai mulţi), fie se răstoarnă (dacă sunt mai puţini). 
Instructorul strigă o cifră, de exemplu „5”. Imediat jucătorii se vor grupa câte 
5, ţinându-se cât mai strâns unii de alții. Cei care rămân izolaţi sau grupurile 
cu un număr diferit de persoane „se scufundă”, ies din joc şi în continuare 
vor sta pe margine. Apoi instructorul strigă altă altă cifră şamd. 

12.30. Linia cea 
mai lungă 


Materiale necesare: fără. 

Regulile jocului: grupul se împarte în 2-3 grupe cu acelaşi număr de 
membri. Câştigă întrecerea grupa care realizează pe sol o linie cât mai 
lungă folosind numai ceea ce au la îndemână (asupra lor): haine, curele 
etc. (inclusiv propriul corp — dar acest “amănunt” nu se dezvăluie, trebuie 
descoperit de jucători). 





12.31. Cortina 


Materiale necesare: o pătură (față de masă, sac de dormit etc.). 

Regulile jocului: pătura va fi ţinută de doi voluntari verticală, ca o 
cortină. Grupul se împarte în două grupe egale, care se aşează de o parte 
şi de alta a cortinei, la 2-3 metri. Fiecare grupă (care n-o vede pe cealaltă) 
alege un reprezentant, care se va aşeza chiar lângă pătură. La semnalul 
instructorului, cortina este lăsată jos. Reprezentantul care spune mai 
repede numele celuilalt jucător câştigă şi îl ia pe învins în grupa sa. Câştigă 
echipa care „termină” adversarii. 

Variante: la semnal cortina coboară iar cei doi reprezentanţi mimează 
câte un actor de film, sau un animal, pasăre etc. Grupul va stabili dinainte 
temele de mimat, iar fiecare grupă va stabili precis ce face reprezentantul 
ei. Reprezentantul care spune mai repede numele actorului, sau animalului 
etc. interpretat de celălalt jucător, câştigă şi îl ia pe învins în grupa sa. 





12.32. Schimbă-ți 
locul! 


Materiale necesare: legături pentru ochi. 

Regulile jocului: jucătorii formează un cerc şi fiecare îşi alege un 
partener de vizavi. Dacă un jucător rămâne fără pereche, va fi salvator. 
După stabilirea perechilor, toţi jucătorii se leagă la ochi. La semnalul 
instructorului, toți pornesc deodată să-şi schimbe locul cu al partenerului 
său, şi să refacă cercul. 

Indicații pentru instructor. pentru a reface cercul (ca să nu rezulte un 
poligon), elevii trebuie să ţină legătura şi cu vecinii lor — dar 
acest "amănunt nu li se dezvăluie. 





12.33. 
Amartizarea 
capsulei spațiale 





Materiale necesare: pentru fiecare grupă: un ou proaspăt, 75 cm. 
leucoplast lat de 2 cm., 20 paie de supt sucul; (plus rezerve: ouă, paie, 
leucoplast); un sac mare din plastic (pentru 30 |. gunoi menajer). 

Regulile jocului: 

Povestea: NASA a lansat un concurs pentru alegerea celui mai bun 
sistem de protecţie al modulului care va cobori pe Marte, prin amortizarea 
şocului rezultat la contactul capsulei cu suprafaţa planetei. 

Grupul se împarte în grupe cu câte 4-6 membri, care primesc obiectele 
susmenţionate şi sarcina de a concepe, construi şi încerca un dispozitiv 
pentru concursul NASA. Fiecare dispozitiv va avea un nume comercial. 

Fiecare grupă participa la concurs cu un dispozitiv de protecţie, care să 
împiedece spargerea unui ou ce cade de la înălțimea de 2,5 m. peo 
suprafață tare (sol). Condiţia principală este protejarea oului, dar la 
rezultate egale câştigă grupa care a construit dispozitivul folosind mai 
puține materiale, sau mai repede. 

Grupele au la dispoziție 20 de minute pentru concepţie şi construcție. 
După acest termen, câte un purtător de cuvânt al fiecărei grupe va face o 
scurtă prezentare în care va lăuda calitățile dispozitivului său. In sfârşit, 
câte un reprezentant al fiecărei grupe se cațără pe scaun etc. şi va lansa 
dispozitivul cu ou cu tot (deasupra sacului de gunoi!). 

Juriul NASA (instructorul) va judeca şi stabili verdictul şi clasamentul. 

12.34. Marea 
înşurubare 


Materiale necesare: pentru fiecare grupă: o tijă filetată cu diametrul 
aprox. M 14 şi lungimea de aprox. 2 m., plus câte o piuliță pentru fiecare 
jucător. 

Regulile jocului: grupul se împarte în grupe cu 4-6 membri, care 
primesc obiectele susmenţionate. Sarcina este de a înşuruba cât mai 
repede piulițele întregii echipe pe toată lungimea tijei. Se acordă 5 minute 
pentru ca fiecare echipă să-şi stabilească un mod de lucru. Inainte de start, 
toţi jucătorii stau cu piulițele în mână şi aşteaptă semnalul instructorului. La 
semnal, piulițele se angajează, apoi se răsucesc până ies de pe tijă, iar 
când toți membrii echipei sunt din nou cu piulițele în mână, anunţă că 
echipa lor este gata, iar instructorul notează durata. Nu se admite folosirea 
unui lubrifiant (unsoare, ulei etc.). 

Indicații pentru instructor. materialele vor fi verificate dinainte ca să nu 
producă accidente: piulițele şi tijele să nu aibă bavuri, aşchii (care taie 
mâna), greşeli de filet (care blochează piulița). 

Se poate repeta jocul, pentru a da echipelor posibilitatea să-şi 
îmbunătățească recordul, sau să bată „recordul american”. Pentru 
informare, acesta este de 2 minute 15 secunde pentru trecerea a 4 piulițe 
de-a lungul unei tije filetate de 1,8 m. 





12.35. Mica 
înfilare 


Materiale necesare: pentru fiecare grupă: 4 buc. ace de canava şi o 
bucată de 1,2 m. aţă groasă. 

Regulile jocului: grupul se împarte în grupe cu 4-6 membri, care 
primesc obiectele susmențţionate. Sarcina este de a trece cât mai repede 
aţa prin cele 4 ace şi a înnoda capetele atei. 

Indicații pentru instructor. se joacă după Marea înşurubare + 12.34. 





12.36. Hop la 
țintă 





Materiale necesare: pentru fiecare grupă de 6-8 persoane câte o buclă 
(cerc), realizată din aprox. 2 m. de şnur sau bandă elastică, înnodată la 
capete; o buc. chingă (vezi 4 18.1). 

Regulile jocului: grupul se împarte în grupe cu 6-8 membri, care 
primesc obiectele susmenţionate. Chinga se aşterne pe sol sub forma unui 
cerc cu diametrul de aprox 1 m. (se poate înlocui cu un cerc desenat cu 
cretă) iar grupa (echipa) se adună în cerc în jurul chingii, având între 
jucători intervale de aprox o lungime de braţ. Fiecare jucător apucă elasticul 
cu două degete şi întinde bucla de elastic la o înălțime de aprox 1 m. față 
de sol, sub forma unui cerc orizontal şi concentric cu cel aşternut (desenat) 
pe sol. Sarcina grupei este de a da drumul elasticului astfel încât să sară 
strângându-se, pentru a ateriza în interiorul cercului de pe sol. După fiecare 
aruncare reuşită, diametrul cercului de chingă de pe sol va fi micşorat. 

Variante: în locul cercului de chingă, ţinta poate fi o găleată sau un butoi 
etc. aşezat pe sol 

Indicații pentru instructor. sarcina este aproape imposibil de îndeplinit, 
deoarece toată lumea trebuie să elibereze elasticul precis în aceiaşi clipă, 
treabă foarte greu de făcut. Pentru a reuşi, echipa va fi obligată să discute, 
să se organizeze, să experimenteze diverse soluţii, să aleagă un şef care 
să dea singur comanda etc. De obicei grupa va căuta să găsească unul sau 
mai mulți vinovaţi pentru insucces, deşi în realitate întreaga echipă este 
„vinovată” şi de nereuşită — dar şi de reuşită. 

Acest joc poate fi dat unui grup care a rezolvat rapid jocurile anterioare şi 
se simte „şmecher” şi imbatabil, ne mai fiind atent şi pregătit să facă faţă 
posibilității apariţiei unor surprize neplăcute. 





112 





12.37. Întinde-ti- 
vă şi luați 
comorile 


Materiale necesare: 8 obiecte vizibile, o chingă. 

Regulile jocului: pe sol (pardoseală) se marchează un cerc de bază cu 
diametrul de 2-3 m., de exemplu cu ajutorul chingii etc. Cele 8 „comori” 
(obiectele) sunt amplasate la distanţe de minim 10 m. de acest cerc, spre 
marginile terenului de joc, fie pe sol, fie pe câte un suport la înălțimea de 
maxim 2 m. 

Sarcina echipei este să recupereze comorile, formând un lanţ uman, din 
care unul din echipieri (coada şirului) va sta tot timpul în cerc, iar capul 
lanțului va apuca obiectul şi-l va aduce în cerc. Echipa are obligaţia să 
păstreze permanent contactul corporal între toți membrii. Pentru a ajunge la 
comori lanţul va fi nevoit să se lungească cât mai mult. Distanţa dintre 
cercul de bază şi comori va fi suficient de mare, astfel ca echipa să nu 
poată ajunge uşor la ele. Alte reguli pentru joc: 

- Durata de ieşire a echipei în afara cercului de bază e limitată la 60 
secunde. Instructorul va da semnalele necesare de pornire (ieşire din cerc) 
şi de terminarea timpului (reîntoarcere obligatorie în cercul de bază); 

- Dacă se depăşeşte durata permisă de ieşire a echipei din cerc, sau 
lanţul se rupe, toată echipa se întoarce imediat în interiorul cercului de bază 
iar comorile deja recuperate sunt duse la locurile iniţiale (jocul se reia de la 
început!); 

- La fiecare ieşire din cercul de bază e voie de recuperat o singură 
comoară. 

Duarata maximă de joc va fi 30 minute, iar echipa are dreptul la maxim 
15 încercări. 

Variante: 

A. Numărul de încercări e nelimitat, dar dacă echipa depăşeşte cele 60 
de secunde sau rupe lanțul, toți jucătorii se vor lega la ochi pentru 
următoarele 3 minute. 

B. Unele obiecte vor fi mici şi nu pot fi bine văzute din cercul de bază, 
eventual chiar deloc. Grupa nu va şti nici numărul total de comori pe care le 
are de recuperat. Şi mai greu e jocul dacă se desfăşoară în pădure, iar 
unele comori sunt ascunse după copaci. 

C. Se permite contactul între coechipieri şi prin intermediul unor obiecte 
disponibile — care nu sunt comori. Astfel de obiecte pot fi: propriile batiste, 
curele etc., sau bețe existente pe teren care pot fi luate din mers etc., fără a 
întrerupe contactul între echipieri! Nu vor fi folosite, sau disponibile, sfori 
lungi etc.! 

Restul regulilor sunt aceleaşi ca la varianta de bază. 

Indicații pentru instructor. pentru a lungi lanţul, jucătorii se pot lungi pe 
sol etc. (fără a întrerupe contactul corporal cu vecinii — de exemplu ţinând 
cu mâna piciorul vecinului), dar această soluţie trebuie descoperită de 
echipă, nu va fi dezvăluită de instructor. 

Succesul jocului depinde mult de creativitatea instructorului de a 
amplasa comorile pe teren. 

Intrebări pentru descifrarea experienței: cum aţi colaborat pentru a 
ajunge la comoară? Care este țelul nostru (al clasei, întreprinderii etc.)? 
Cum putem colabora pentru a atinge acest ţel? 

Jocul se poate desfăşura în sală sau în aer liber. 





12.38. Cine este 
cântărețul? 





Materiale necesare: legături pentru ochi. 

Regulile jocului: după ce participanţii alcătuiesc un cerc, stând cu fața 
spre centru şi atingându-se cu umerii de vecini, se vor lega la ochi. Se 
numără 1,2,1,2 şamd. — până la capătul şirului (cercului) iar numerele 2 vor 
ridica o mână în sus. In continuare, cu excepția instructorului, nimeni nu va 
mai vorbi. Instructorul va schimba în mod dezordonat (aleator) jucătorii cu 
numărul 2 între ei, luându-i de mână şi conducându-i, astfel că nimeni din 

cerc nu va mai şti cine îi sunt vecinii. După ce se termină schimbarea 
locurilor participanţilor cu numărul 2, instructorul va da semnalul: „numerele 
1 vor cânta încet un cântec la urechea vecinilor din stânga!”. După aprox. 1 
minut instructorul va comanda: "Gata — terminaţi cântatul!”. Apoi cei care 
au ascultat vor încerca să ghicească cine le-a cântat şi vor spune vecinului 
numele ales. Vecinul-cântăreț reţine numele, dar nu spune nimic. După ce 
toată lumea a terminat, întreaga procedură se repetă cu cealaltă jumătate 
din participanţi: instructorul va da semnalul: „numerele 2 vor cânta încet un 
cântec la urechea vecinilor din stânga!”. După aprox. 1 minut instructorul 
va comanda: "Gata — terminaţi cântatul!”. Apoi cei care au ascultat vor 
încerca să ghicească cine le-a cântat şi vor spune vecinului numele ales. 
Vecinul-cântăreţ reţine numele, dar nu spune nimic. 

Instructorul va comanda: „scoateţi legăturile de pe ochi!”, după care pe 
rând, fiecare jucător va spune cu voce tare numele celui pe care l-a crezut 
că îi cântă din dreapta (acesta sesizează dacă vecinul nu spune adevărul). 
ocul se poate desfăşura în sală sau în aer liber. 





12.39. 
Recuperarea 
comorilor 





Materiale necesare: pentru fiecare participant: câte un obiect fără 
vârfuri ascuţite sau muchii tăietoare, mai mare decât o minge de ping-pong 
dar mai mic decât o minge de fotbal (de ex. sticle din plastic, goale, pline 
etc.), şi câte o legătură pentru ochi. 

Regulile jocului: 

Etapa 1-a: instructorul arată participanţilor terenul de joc şi limitele sale. 
Apoi fiecare jucător alege un obiect („comoară”) din grămada pregătită de 
instructor şi îl aşează undeva pe sol, în cadrul suprafeţei de joc, respectând 
următoarele reguli: distanța de la un obiect până la marginea suprafeţei de 
joc va fi de cel puţin 1,5 m, iar între obiecte de cel puţin 2-3 m. Instructorul 
va reaşeza obiectele prea înghesuite. După ce aşează obiectele, toți 
participanţii se adună într-un loc la marginea terenului de joc. 

Etapa 2-a: instructorul va informa jucătorii că au sarcina să se lege la 
ochi şi apoi să adune toate comorile în locul în care se află acum echipa. 
Grupa va avea la dispoziţie 5-10 minute pentru a stabili un mod de lucru 
pentru rezolvarea sarcinii (strategia de acţiune). 

Etapa 3-a: jucătorii se leagă la ochi şi pornesc să adune comorile. Jocul 
se termină când echipa stabileşte că a adunat comorile, sau când unul din 
jucători îşi scoate legătura de la ochi. 

Variante: 

A. După ce jucătorii se leagă la ochi, întrega echipă poate fi condusă de 
instructor într-alt loc pe teren, de unde va porni acţiunea de căutare a 
comorilor. 

B. In timpul căutării, jucătorii nu au voie să vorbească; sau au voie să 
spună numai anumite cuvinte convenite, de exemplu: bau, sic, lac etc. In 
acest caz, echipa va conveni în cursul pregătirii strategiei de acţiune nişte 
reguli de comunicare, de exemplu: bau = ai găsit?; bau-bau = n-am găsit 
şamd. 

Restul regulilor sunt aceleaşi ca la varianta de bază. 

Indicaţii pentru instructor. sunt posibile mai multe strategii de acțiune. 
Căutarea comorilor se poate face de toată echipa împreună, sau împărțind 
echipa în subgrupe etc. Locul de adunarea comorilor trebuie marcat cumva 
(de exemplu un echipier stă mereu acolo şi strigă din când în când: aici 
etc.). Evident că toate aspectele modului în care echipa îşi stabileşte 
strategia, cum o respectă şi se descurcă pentru a aduna comorile, eficiența 
acțiunii (dacă echipa a adunat toate comorile sau nu etc.), pot constitui 
subiecte interesante pentru discuţia de descifrarea experienței şi transferul 
constatărilor respective la situaţii din viața reală (la întreprinderea în care 
lucrează participanţii, la clasa sau şcoala din care fac parte etc.). 

Jocul se poate desfăşura în sală sau în aer liber. 

12.40. 
Transportă 
sticla! 


Materiale necesare: o sticlă din sticlă (preferabil fără guler la gură, în 
felul acesta problema de rezolvat devine şi mai grea), un pai din plastic 
pentru sorbitul băuturii, 2 mese. 

Regulile jocului: sarcina grupei este să transporte o sticlă goală de pe o 
masă pe altă masă situată la vreo 5-6 m., fără ca vreun jucător să atingă 
sticla. Singurul obiect disponibil pentru ajutor este un pai din plastic pentru 
sorbirea băuturilor răcoritoare, aşezat lângă sticla buclucaşă; paiul poate 
atinge sticla. Alte reguli de respectat: 

- Distanţa minimă între pielea oricărui jucător şi sticlă va fi de cel puţin 1 
cm.; 

- Paiul nu are voie să se atingă pe el (deci nu sunt admise noduri sau 
încrucişarea paiului); 

- Sticla n-are voie să atingă solul, pardoseala; 

- Toţi jucătorii trebuie să participe la transport; 

- În timpul transportului sticlei, toţi jucătorii care ating paiul n-au voie să 
se mişte de pe locul pe care-l ocupă. 

Pentru găsirea unei soluţii de acțiune, grupa are la dispoziţie un timp de 
10 min. doar pentru gândire; prima încercare practică e permisă numai 
după acest timp. 

Jocul se poate desfăşura în sală sau în aer liber. 





12.41. Oul la cuib 





Materiale necesare: o minge cu diametrul de cel puţin 50 cm. umplută 
parțial cu apă, câte o bucată de coardă sau sfoară lungă de 2-3 m. pentru 
fiecare jucător. 

Regulile jocului: sarcina grupei (cu max. 12 jucători: dacă sunt mai 
mulți participanţi, se împarte grupa în mai multe echipe) este să ajute o 
mamă dinozaur să-şi recupereze „oul” căzut accidental din cuib pe sol: 
adică să transporte o minge mare („oul de dinozaur”), dintr-un loc de 
plecare (o linie marcată pe sol) în alt loc aflat la vreo 20 m., tot pe sol (în 
cuibul - marcat vizibil în prealabil) fără ca vreun jucător să atingă „oul”. 
Singurele obiecte disponibile pentru ajutor sunt bucăţile de sfoară; sforile 
pot atinge mingea. Alte reguli de respectat: 

- In timpul transportului, oul de dinozaur n-are voie să atingă nici solul, 
nici vreo parte a corpului vreunui jucător, nici alte obiecte ajutătoare - cu 
excepţia sforilor; 

- Un jucător nu are voie să atingă o sfoară decât cu o singură mână; 

- Intre doi jucători oarecare nu e voie să fie decât o singură sfoară (adică 
fiecare sfoară va fi ţinută de alți doi jucători); 

- In timpul transportului, un jucător are voie să ţină/ atingă numai două 
sfori; 

- Nu e voie de înodat sforile, nici fiecare, nici între ele; 

- Toţi jucătorii trebuie să participe la transport. 

Pentru găsirea unei soluţii de acţiune, grupa are la dispoziţie un timp de 
10 min. pentru gândire şi încercări practice. 


Variante: 

A. In loc de a fi preluat de pe sol cu sforile, oul poate fi luat şi depus pe 
sforile coechipierilor de un membru al echipei; 

B. In loc de minge se poate folosi un balon umplut cu apă (pentru 
mărirea rezistenţei la spargere se recomandă folosirea a două baloane, 
introdus unul în celălalt). 

C. Mingea nu mai e „ou”. Se trasează pe sol o linie lungă de aprox. 10 
m. — linia de plecare-sosire. La vreo 3 m. de linia de plecare se 
marchează pe sol punctul de aruncare, iar mai departe, la 12-15 m. de 
linie se marchează pe sol (cu o pălărie, popic, scaun etc.) baliza — punctul 

de întoarcere. Echipa se grupează lângă linia de plecare în partea opusă 
balizei, iar la câţiva paşi de ea, pe aceeaşi parte a liniei, stau mingea şi 
sforile puse pe sol. Sarcina echipei (toți membrii afară de doi, numiţi 
prinzători, care rămân pe loc) este ca la semnalul de pornire dat de 
instructor să preia mingea de pe sol cu sforile (variantă: eventual cu ajutorul 
prinzătorilor), s-o treacă peste linia de plecare, s-o transporte până la baliză 
- pe care o va ocoli, apoi să revină apoi spre linia de plecare până la 
punctul de aruncare, unde jucătorii vor arunca mingea prin aer (manevrând- 
o numai cu sforile!) până dincolo de linia de plecare-sosire, unde va fi 
prinsă din zbor de cei doi prinzători — care n-au voie să treacă peste linie, în 
zona de teren dinspre baliză. 

D. Grupul se împarte în 2 echipe cu numere egale de membri. Se 
folosesc două ouă (mingii mari). Este necesar şi un zid (sau cortină) 
continuă având înălțimea peste 1,90 m. şi lungimea aprox. 10 m. Fiecare ou 
se aşează pe sol de o parte a zidului, în spatele unei linii perpendiculară pe 
zid, trasată pe sol (linia de plecare). Alături de minge se află o grămadă de 
sfori (în număr egal sau mai mare decât numărul echipierilor respectivi). 
Fiecare echipă primeşte aceiaşi sarcină: să transporte un ou dincolo de zid 
— (aproximativ) pe locul ocupat de oul echipei adverse. Câştigă echipa care 
îşi duce prima oul la locul de sosire. La semnalul instructorului, ambele 
echipe încep acţiunea. 

Din cauza zidului, la început nici o echipă nu o vede pe cealaltă şi nu îi o 
poate copia soluția (modul de transportarea oului) decât atunci când e prea 
târziu — când echipa mai rapidă dă colțul zidului, cu ou cu tot. 

Restul regulilor sunt aceleaşi ca la varianta de bază. 


Indicații pentru instructor. dacă una din reguli este încălcată, se reia 
transportul de la locul de plecare. Jocul poate deveni mai dificil prin: 

- Ingreunarea mingiei sau creşterea diametrului ei; 

- intinderea pe sol a unei chingi peste care va trece „oul” (şi echipa); 

- Instalarea unei chingi întinsă orizontal la înălțimea de aprox. 1,3 m pe 
sub care va trece „oul”; 

- Indepărtarea punctului de aruncare de linia de plecare-sosire; 

- Cronometrarea duratei jocului şi încurajarea jucătorilor să stabilească 
recorduri. 

Jocul se poate desfăşura în sală sau în aer liber. 





12.42. Apă 
scumpă 





Materiale necesare: o sticlă din plastic de 2-5 |. umplută cu 2-3 | apă; 
câte o cameră de bicicletă (sau un cerc, ori o foaie de ziar), pentru fiecare 
jucător. 

Regulile jocului: sarcina grupei este să transporte sticla pusă pe sol, 
înapoia liniei de plecare marcată pe sol, până dincolo de linia de sosire 
(marcată vizibil în prealabil pe sol). Fiecare jucător ia câte o cameră de 
bicicletă (cerc, foaie de ziar) apoi întreaga grupă se adună lângă sticlă, 
înapoia liniei de plecare. După o perioadă de 10 minute pentru stabilirea 
unui plan de acţiune, la semnalul instructorului echipa începe să transporte 
sticla. 

Reguli de respectat: 

- Toţi jucătorii trebuie să participe la transport; 

- În timpul transportului, nu se permite atingerea sticlei cu mâinile sau 
braţele jucătorilor; 

- Sticla poate fi atinsă numai de un jucător care se află în interiorul 
cercului său (sau foii de ziar), aşezat pe sol; 

- Pentru a avea voie să participe efectiv la transport, fiecare jucător 
trebuie să aibă tălpile numai în interiorul propriului cerc (foaie de ziar), pe 
care-l aşează pe sol; 

- In timpul contactului cu sticla un jucător nu are voie să atingă solul în 
afara zonei din interiorul cercului propriu; 

- Cercul unui jucător care nu atinge sticla poate fi mutat; 

- Dacă sticla scapă şi atinge solul, sau se încalcă oricare regulă, întreaga 
grupă va relua jocul de la început (din spatele liniei de plecare). 

Pentru găsirea unei soluţii de acţiune, grupa are la dispoziţie un timp de 
10 min. pentru gândire şi încercări practice. 

Traseul pe care se face transportul va avea o lungime mai mare decât 
cea care s-ar obține din simpla aşezare doar o singură dată pe sol a tuturor 
cercurilor, adică fiecare jucător va participa de cel puţin două ori la 
transportul (purtarea) sticlei. Traseul poate avea şi diverse dificultăţi (de 
exemplu porţiuni de pantă) şi obstacole (de exemplu mese care vor fi 
traversate pe deasupra sau pe dedesubt, scaune care trebuie ocolite etc.). 

Variante: dacă traseul e scurt din cauza condiţiilor locale, sarcina poate 
deveni să se transporte mai multe sticle. 

Jocul se poate desfăşura în sală sau în aer liber. 





12.43. Treptele 
curajului 





Materiale necesare: 1-2 corzi sau sfori groase lungi de 40-50 m., dintr-o 
singură bucată, sau obținute prin îmbinarea unor bucăți mai scurte. 

Pregătirea din timp a terenului de joc: 

Intr-o zonă orizontală de pădure, cu copaci destul de deşi, se 
amenajează o serie de obstacole orizontale cu înălțimea crescătoare. Ca 
sprijine naturale pentru obstacole se aleg o serie de copaci vecini, depărtaţi 
între ei la 3-4 m., dotați cu crăci, proeminențe etc. potrivite pentru cățărare. 
Primul obstacol orizontal se realizează legănd zdravăn coarda de doi 
copaci la o înălțime de aprox. 50 cm. Pe unul din cei doi copaci coarda se 
înfăşoară mai departe până la vreo 60 cm. înălțime, de unde se întinde spre 
al treilea copac, de care se leagă din nou zdravăn. In continuare se 
realizează în acelaş mod o serie de obstacole orizontale din ce în ce mai 
ridicate, ultimul având înălțimea de max. 1,50 m. 

Regulile jocului: instructorul va prezenta grupei jocul şi sarcina de 
rezolvat într-un loc de unde nu se poate vedea zona de joc. Sarcina grupei 
este să traverseze o serie de obstacole din ce în ce mai dificile, grupa 
urmând să stabilească singură câte din ele va traversa. Trebuie respectate 
nişte condiții: 

- Grupa are 30 de minute la dispoziţie pentru terminarea jocului, din care 
15 minute pentru planificarea activității şi două pauze de câte 3 minute; 

- Inaintea perioadei de planificare grupa poate vedea pentru scurt timp 
obstacolele, dar nu are voie să facă nici o experienţă practică. Grupa 
stabileşte când începe acţiunea şi când declară că a terminat-o; 

- Obstacolele (coarda) nu vor fi atinse în timpul trecerii peste ele; 

- De la începutul până la terminarea trecerii toți membrii grupei vor 
păstra un contact corporal permanent între ei, fie direct fie prin mijlocirea 
unei „staţii intermediare”; 

- Jucătorii nu au voie să vorbească deloc în zona obstacolelor, după 
începerea traversării; 

- In cazul încălcării uneia din cele trei reguli precedente, grupa revine 
înaintea penultimului obstacol trecut cu bine şi reia jocul; 

- Sunt interzise orice fel de sărituri ori salturi peste obstacole; 

- Ca singur mijloc de ajutor pentru trecerea peste un obstacol se admite 
cățărarea pe copaci, nu pe obstacol; orice alt mijloc este interzis. 

Variante: vezi jocuri similare la 4 12.12, 4 12.22. 

Indicaţii pentru instructor. se poate asocia un punctaj pe care grupa îl 
adună la fiecare obstacol trecut, de asemenea un punctaj de penalizare 
pentru fiecare obstacol pe care grupa s-a angajat să-l treacă în timpul 
alocat - dar nu l-a trecut. 

12.44. Inelul 
zburător 


Materiale necesare: pentru fiecare echipă de cel mult 15 jucători un set 
compus din: câteva mingi de tenis, un inel din plastic cu diametrul interior 4- 
5 cm., câte o bucată de sfoară lungă de 2 m pentru fiecare jucător, 2 găleți 
(sau cutii din carton). 

Regulile jocului: Dacă grupa e mai mare de 15 persoane, se vor forma 
două sau mai multe echipe de câte 8-15 persoane. Fiecare echipă primeşte 
un set de materiale. 

Fiecare jucător îşi ia o sfoară şi o leagă de inelul grupei sale. Grupa are 
sarcina să transporte pe rând mingile de tenis din cutia de plecare şi să le 
depună în cutia de sosire, între cele două cutii fiind aprox. 15 m. Mingea 
va fi purtată pe „inelul zburător” susținut de sforile ținute de jucători. 

Reguli de respectat: 

- Inelul şi mingile nu pot fi atinse decât la cutia de plecare; 

- Fiecare echipier va ţine sfoara numai de la capătul liber, numai cu o 
mână; 

- Mingile care cad de pe inel în timpul transportului se consideră 
pierdute; 

- Timpul diponibil pentru îndeplinirea sarcinii este 10 minute; instructorul 
poate acorda la cerere maximum 5 prelungiri a câte două minute. 

Variante: 

A. Se vor prevedea mai multe găleți de sosire. Traseele dintre găleata 
de plecare şi cele de sosire pot fi prevăzute cu diferite dificultăți (obstacole 
etc.). Corespunzător, mingile depuse în fiecare găleată aduc echipei un 
punctaj diferit. Fiecare minge pierdută (scăpată) pe drum scade punctajul 
grupei cu un punct. 

B. După fiecare 60 secunde instructorul dă un semnal, la auzul căruia 
jucătorii schimbă între ei sforile pe care le ţin. 

C. Jumătate din jucători ţin de sfori dar sunt legați la ochi, cealaltă 
jumătate văd şi îi dirijează; la semnalul instructorului schimbă rolurile. 

D. In loc de inel, sforile sunt legate de un marker. Fiecare jucător 
primeşte câte un cartonaş pe care sunt fie litere, fie cuvinte (nume de 
obiecte — de exemplu casă, soare, automobil etc.). Echipa are sarcina să 
deseneze în cel mult 15 minute pe un carton mare fie literele, fie schiţa 
obiectelor de pe cartonaşele primite. După desenarea unei teme, cartonaşul 
respectiv va fi lăsat jos pe sol. 

Restul regulilor sunt aceleaşi ca la varianta de bază. 





12.45. Paharul 
zburător 





Materiale necesare: o chingă, o sticlă, un pahar, o tavă — toate din 
plastic, puţină apă, bucăţi de sfoară lungi de 4-5 m. — câte o bucată pentru 
fiecare pereche de jucători. 

Regulile jocului: o sticlă plină cu apă şi un pahar gol sunt aşezate pe o 
tavă, pe sol, în centrul unui cerc cu diametrul de 3 m. trasat pe sol (de 
exemplu cu cretă, sau aşezând chinga pe jos etc.). 

Sarcina grupei este să umple paharul măcar pe jumătate cu apă şi să-l 
transporte de la tavă la locul de sosire, situat la aprox. 5 m. de tavă 
(eventual să-l pună pe o masă, sau o buturugă etc.). Sticla şi paharul nu pot 
fi atinse cu mâna, ci trebuie manevrate de la distanţă cu ajutorul unor sfori. 

Alte reguli: 

- Fiecare pereche de jucători primeşte o sfoară, pe care fiecare jucător o 
apucă de la alt capăt cu o mână pe care nu are voie s-o mai schimbe în 
cursul jocului; 

- Jucătorii nu au voie să intre în interiorul cercului; 

- Sticla trebuie să rămână mereu pe tavă, iar paharul nu e voie să fie 
îndepărtat de tavă decât după umplere, pentru a fi transportat la locul de 
sosire; 

- Apa vărsată poate fi completată. 

Pentru găsirea unei soluţii de acţiune, grupa are la dispoziţie un timp de 
10 min. pentru gândire şi încercări practice. 

Variante: 

A. Sticla e închisă cu un dop prevăzut cu mecanism de închidere 
basculant. Deci jucătorii au mai întâi sarcina de a desface sticla. 

B. La începutul jocului, după stabilirea planului de acţiune a grupei, 
jucătorii se poziţionează pe teren, unii în jurul cercului şi alții între cerc şi 
locul de sosire. Aceste poziții nu mai pot fi schimbate în cursul jocului. In 
acest scop capetetele sforilor vor putea fi date din mână în mână. 

Restul regulilor sunt aceleaşi ca la varianta de bază. 





12.46. Pe sub 
masă 


Materiale necesare: 2 mese zdravene şi stabile, cu tăblia aprox. 1x2 m, 
8-10 saltele de camping. 

Regulile jocului: cele două mese se aşează pe o supafaţă stabilă 
(pardoseală, beton etc.), cu laturile lungi învecinate şi paralele la o distanță 
de aprox. 30 cm. Intre picioarele meselor se aştern pe sol 4 saltele, una 
lângă alta, orientate transversal față de lungimea meselor, zona acoperită 
de ele întinzându-se cel puţin 0,5 m. în afara proiecției tăbliilor pe sol. Apoi, 
peste ele se aştern restul saltelelor, astfel că pe toată suprafața ocupată de 
primele saltele (în principal sub mese) vor exista cel puţin 2 saltele 
suprapuse. Pentru a mări stabilitatea meselor (ca să nu se răstoarne), 
marginile tăbliilor pot fi sprijinite pe cutii din lemn etc. 

Toată grupa se urcă pe mese, iar sarcina este ca fiecare amator 
(participarea fiind voluntară) să coboare pe lateral sub masa pe care stă, 
apoi să treacă pe sub cele două mese fără să atingă solul şi să se reurce 
pe cealaltă masă, tot pe partea laterală (exterioară). Alte reguli: 

- Jucătorul care traversează pe sub mese va fi ajutat de coechipierii care 
stau deasupra meselor; 

- In timpul jocului jucătorii n-au voie să atingă solul (nici saltelele); 

- Nu se admite folosirea vreunor obiecte ajutătoare: corzi, basmale, 
chingi etc.; 

- Jucătorul care din greşeală atinge solul (sau salteaua) are dreptul la o a 
doua încercare. 

Indicații pentru instructor. mesele trebue verificate să reziste la 
greutatea tuturor participanţilor, să nu se clatine, scufunde etc. Cei care 
traversează au voie să se țină de tăbliile meselor, de picioarele meselor, de 
cutiile laterale care sprijină tăbliile meselor şi de mâinile coechipierilor. O 
problemă mare este cățărarea din nou sus pe masa a doua, după 
traversarea pe sub tăblii. 





12.47. Optul 
buclucaş 





Materiale necesare: câte un covoraş din plastic (sau prosop, ziar etc.) 
pentru fiecare jucător, plus încă unul. 

Regulile jocului: echipa organizată într-un şir ai cărui membri se ţin 
permanent de mâini, va trebui să parcurgă un traseu călcând numai pe 
covoraşe şi fără să vorbească. Traseul are forma aproximativ a unui opt (de 
fapt a literei greceşti alfa), marcat pe sol de covoraşele în număr egal cu 
numărul jucătorilor - plus unu. Distanţa între covoraşe e de cel mult un pas 
mare (aprox. 60 cm.), dar depinde (direct proporţional) de dimensiunile şi 
vârsta jucătorilor. Una din buclele optului nu e închisă, ea va fi constituită 
dintr-o linie de câteva covoraşe din care primul va fi de intrare în traseu, şi 
din altă ramură de covoraşe din care ultimul va fi de ieşire din traseu. La 
semnalul instructorului, echipa porneşte şi primul om din şir păşeşte pe 
covoraşul de intrare. Jocul se termină când ultimul membru al şirului iese de 

pe covoraşul de ieşire. 

Alte reguli: 

- Pe fiecare covoraş vor fi simultan cel mult două tălpi; 

- Se interzice: desfacerea mâinilor, orice vorbă, călcarea pe sol în afara 
covoraşelor. Orice comunicare se va desfăşura în alt mod decât vorbirea; 

- Dacă una din reguli este încălcată, se reia traseul de la punctul de 
intrare. 


Variante: 

- Şederea pe unul din covoraşe (bine definit) dă ocupantului dreptul să 
vorbească. In acest fel, fiecare jucător va avea la dispoziție ocazia să-şi 
exprime părerile; 

- Se permite prezenţa simultană a mai mult de două tălpi pe un covoraş; 

- Cronometrarea jocului. 


Indicații pentru instructor. jucătorii trebuie să se ajute pentru a-şi 
păstra echilibrul. Problema apare când capul şirului ajunge la încrucişarea 
traseului (optului) şi şirul începe să se încrucişeze cu el însuşi. Acum apare 
necesitatea comunicării non-verbale, pentru a se organiza trecerea/ 
încrucişarea. Aceasta se poate face fie dacă o ramură a șirului ține mâinile 
jos, pentru ca ramura cealaltă să păşească peste ele, fie dacă o ramură 
ridică mâinile iar ceilalţi trec pe dedesubt. 





12.48. Să ducem 
coşul 


Materiale necesare: un coş pentru gunoi (hârtii)/ o găleată, un inel 
elastic de care sunt legate 6-10 buc. de coardă sau sfoară lungă de 2-4 m., 
legături pentru ochi. Inelul elastic, confecţionat din bandă de cauciuc, sau 
ca un sul din bandă elastică etc., va avea diametrul interior mai mic decât 
diametrul gurii coşului/ găleții. 

Regulile jocului: Grupa formată dintr-un număr de jucători egal cu 
dublul numărului de sfori legate de inelul elastic, se împarte în perechi, din 
care un membru se leagă la ochi. Sarcina grupei (dacă sunt mai mult de 20 
de participanţi, se împarte grupa în mai multe echipe) este să ducă coşul 
(eventual îngreunat cu un bolovan/ puţină apă etc.) dintr-un loc de plecare 
(o cruce marcată pe sol) în alt loc aflat la vreo 10-20 m., în locul de sosire 
(o cruce marcată vizibil pe sol), fără ca vreun jucător să-l atingă. Singurele 
obiecte disponibile pentru ajutor sunt inelul elastic cu sforile aferente. 

Alte reguli de respectat: 

- În timpul transportului, coşul n-are voie să atingă nici solul, nici vreo 
parte a corpului vreunui jucător, nici alte obiecte ajutătoare; 

- Capetele libere ale sforilor pot fi apucate numai de jucătorii legaţi la 
ochi; 

- Toţi jucătorii trebuie să participe la transport. 

Pentru găsirea unei soluţii de acţiune, grupa are la dispoziție un timp de 
10 min. pentru gândire şi încercări practice. 

Indicații pentru instructor. ca la 412.41. 





12.49. Omida 





Materiale necesare: fără. 

Regulile jocului: Grupa se aşează în linie dreptă, jucătorii stau umăr 
lângă umăr cu feţele în aceiaşi direcţie. Fiecare îşi pune (calcă cu) laba 
dreaptă pe laba piciorului stâng al vecinului. Sarcina grupei este să 
parcurgă, fără a desprinde labele vecinilor, o distanță de 10-15 m. 

Variante: 

- Jucătorii se țin de mâini, de umeri etc. 

- Jucătorii nu se ţin de vecini, mâinile stau la ceafă, sau ridicate etc. 

Indicații pentru instructor. se poate cronometra durata necesară, 
pentru stabilirea „recordului...”. Jocul se poate combina cu, sau poate 
continua cu — jocul 4 7.8 etc. 





12.50. Covorul 





fermecat Materiale necesare: o bucată patrată sau dreptunghiulară din țesătură 
textilă sau din plastic, rezistentă, cu dimensiuni aprox. 1,2 x 1,5 m. - pentru 
un grup de 8-12 jucători. 

Regulile jocului: covorul se aşează pe sol iar grupa se urcă pe el. 
Sarcina grupei este să întoarcă covorul fără a atinge solul din jur, dar 
fiecare jucător să păstreze mereu contactul cu covorul. 

Variante: 

A. Jucătorii pot atinge solul din jur cu alte părți ale corpului, afară de 

picioare. 

B. Covorul are altă formă: triunghiulară etc. 

C. Se repetă activitatea crescând numărul de jucători pe covor. 

Indicații pentru instructor: se poate cronometra durata necesară, 
pentru stabilirea „recordului...”. 

Intrebări pentru descifrarea experienţei: care din voi ați contribuit la 
găsirea soluţiei? Care a lucrat efectiv la rezolvarea problemei? 

Dacă instructorul cunoaşte că la locul lor de muncă participanții susțin 
două alternative de rezolvarea unei anumite probleme de serviciu etc., jocul 
se poate desfăşura astfel: fiecare tabără scrie vizibil, cu litere mari, 
argumentele pe care le susţine, pe o parte a covorului. În timpul jocului, 
fiecare tabără/ grupă va citi cu voce tare argumentele celorlalți, pe măsură 
ce ele dispar/ apar prin întoarcerea covorului. 

12.51. | | RI 
Traversarea Materiale necesare: un inel cu diametrul aprox. 1 m. făcut dintr-o 
3 : chingă/ funie. 

inelului 





Regulile jocului. inelul se aşează pe sol iar grupa se adună lângă el. 
Sarcina grupei este să treacă cu toții, cât mai repede, prin inel, fără a-l 
atinge. Inelul poate fi ţinut de cel mult doi echipieri, care se pot schimba. 

Pentru găsirea unei soluţii de acțiune grupa are la dispoziție un timp de 5 
min. pentru gândire şi încercări practice. 

Indicații pentru instructor: durata necesară trecerii echipei se va 
cronometra, pentru stabilirea „recordului...” 

O soluţie pentru scurtarea timpului poate fi gruparea membrilor echipei în 
grupulețe de câte doi-trei colegi, în picioare, strâns lipiți; grupulețele se 
aranjează aproximativ în linie (dreaptă sau curbă). Doi voluntari iau inelul şi 
îl plimbă de sus în jos peste primul grup, îl aşează pe sol, iar jucătorii fac un 
pas în afara inelului. Voluntarii repetă acțiunea cu toate grupuleţele până la 
sfârşit — când cei doi sunt înlocuiţi de alţi doi colegi (care deja au trecut prin 
inel). 

13. JOCURI DE COMUNICARE 


13.1. Culorile preferate 


13.2. Vorbeşte! 


13.3. Infăşoară chinga pe deget 


13.4. Firul de aţă 


13.5. Hai să ne strâmbăm! 


13.6. Impulsul 


13.7. Una vorbim şi başca înțelegem! 
13.8. Vânătoarea de comori (sufleteşti) 
13.9. Jocul cu pantofi 





Buna comunicare este una din necesităţile — şi capacităţile — esenţiale 
pentru formarea spiritului de echipă şi succesul activității comune. Diversele 
jocuri educative folosite pentru Teambuilding impun participanţilor să se 
exprime (şi să asculte) în toate modurile: verbal şi ne-verbale. 

Jocurile pentru îmbunătăţirea capacității de comunicare pot fi folosite şi 
pentru alte scopuri: cunoaşterea celorlalți (#7), destindere (410), cooperare 
(#12), distracţie (#15) şamd. 





13.1. Culorile 
preferate 


Materiale necesare: fără. 

Regulile jocului: recomandăm folosirea acestui joc la un grup care are 
probleme cu comunicarea interpersonală (în cadrul stagiului, sau al vieții 
obişnuite). Adună participanții şi explică-le că ai dori să-i cunoşti mai bine. 
Pentru aceasta, fiecare să se gândească la culoarea sa preferată, iar la 
semnalul instructorului (de exemplu: 1,2, gata!), să o strige cu toții cât mai 
tare. Apoi întreabă câţiva participanţi dacă pot preciza culoarea preferată de 
vreunul din colegii/ vecinii lor. Foarte probabil că majoritatea nu va reuşi s-o 
facă. Intreabă-i DE CE nu pot preciza. 

Acest mic joc lămureşte foarte bine participanţii că pentru o bună 
comunicare e nevoie şi să vorbeşti, dar şi să asculti. In plus, ca să se poată 
comunica, fiecare va vorbi doar când îi vine rândul. 





13.2. Vorbeşte! 





Materiale necesare: un băț lung cam de 50 cm. (sau o sticlă de plastic 
goală, de 1⁄2 1.). 

Regulile jocului: jucătorii se adună în cerc, cu faţa spre centru, stând în 
picioare sau aşezaţi pe sol. Un jucător voluntar (sau numit) ia „ştafeta” 
(băţul sau sticla) şi spune ceva: un banc, o ştire, un comentariu etc. Când 
termină, strigă numele altui jucător şi-i aruncă „ştafeta”. Acesta o prinde şi 

spune şi el ceva, după care aruncă „ştafeta” altui coechipier şamd., până ce 
aceasta trece pe la toţi participanții. 

Primitorul „ştafetei” e obligat să vorbească! 

Variante: 

A. Ştafeta se aruncă fără preaviz (fără a striga mai întâi numele 
adresantului); 

B. Fiecare spune numai un cuvânt, dar cuvintele succesive trebuie să 
formeze o propoziție sau frază coerentă, pe o temă dată (aleasă de grup, 
sau propusă de instructor). 

Indicaţii pentru instructor. eventual se indică dinainte tema vorbirii: 
bancuri, sau despre activitatea grupului, sau despre relaţiile cu alți 
coechipieri, sau despre viitor, sau despre vise etc. 





13.3. Înfăşoară 
chinga pe deget 


Materiale necesare: o chingă (vezi 4 18.1). 

Regulile jocului: pe rând, fiecare jucător are sarcina să vorbească în 
fața grupului atâta timp cât are nevoie pentru a înfăşura chinga pe degetul 
arătător (s-a constatat că indivizii îşi pierd timiditatea când sunt preocupați 
şi de alte sarcini). 

Indicații pentru instructor: metoda poate fi folosită fie la începutul 
lecţiei (pentru încălzire sau prezentare) când fiecare spune numele, unde s- 
a născut, despre părinţi, rude, şcoală, amintiri plăcute sau nu, vise, 
preferinţe artistice ori sportive etc., cât şi la sfârşit, pentru discutarea 
experienţei. 





13.4. Firul de aţă 


Materiale necesare: un mosor cu aţă. 

Regulile jocului: jucătorii stau aşezaţi în cerc, cu faţa spre centru, iar 
mosorul trece de la unul la altul şi fiecare îşi rupe o bucată de aţă. Nu se 
vor da indicaţii despre scopul acţiunii, nici ce lungime să se rupă. Fiecare îşi 
va înfăşura bucata ruptă pe degetul arătător. 

După ce toţi au sfori înfăşurate pe degete, pe rând fiecare va începe să 
desfăşoare încet aţa de pe deget, spunând cu voce tare câte ceva despre 
el la fiecare spiră desfăşurată. 

Variantă: în loc de aţă se poate folosi un sul de hârtie igienică (cu 
perforaţii!), sau o pungă cu bomboane/ castane/ pietricele. Fiecare rupe o 
bucată de hârtie, sau ia câteva bomboane (pe care nu le va mânca!). Apoi 
jucătorii sunt informaţi că trebuie să spună ceva despre ei pentru fiecare 
foaie de hârtie, sau fiecare bomboană luată. 





13.5. Hai să ne 
strâmbăm! 





Materiale necesare: fără. 

Regulile jocului: jucătorii şi instructorul formează un cerc, fiecare cu 
fața spre centru, astfel ca toţi să se poată vedea unii pe alţii. Instructorul 
începe jocul întorcându-se la stânga şi schimonosindu-şi faţa. Vecinul din 
stânga se întoarce spre cel din dreapta şi încearcă să-i copieze expresia. 
Când e gata, ambii vecini se întorc cu faţa spre centru, iar restul jucătorilor 
le apreciază asemănarea, aplaudând sau comentând admirativ 
performanţa. Urmează o nouă manşe: al doilea jucător se întoarce la 
stânga şi se strâmbă, al treilea îi copiază expresia şamd. Se repetă până se 
parcurge tot cercul, adică fiecare copiază o expresie şi inventează alta. 

Variante: jucătorii stau în cerc cu faţa în afară, astfel ca să nu se poată 
vedea unii pe alţii. Pe rând fiecare pereche formată din doi vecini 
acționează aşa cum se indică mai sus, iar când sunt gata dau un semnal şi 
toţi jucătorii se rotesc cu 180° (ceea ce le permite să se vadă unii pe alţii), 

privesc şi apreciază isprava perchii respective etc. In continuare jucătorii se 
rotesc din nou cu fața spre exteriorul cercului şi perechea următoare 
încearcă să realizeze o asemănare cât mai mare etc. 





13.6. Impulsul 


Materiale necesare: fără. 

Regulile jocului: participanţii formează un cerc ţinându-se de mâini, cu 
fata spre centru. Li se cere ca la un semn, să transmită un semnal (o 
strângere de mână, sau mişcarea unui deget, sau scuturarea mâinii etc.) 
pornind de la un anumit jucător „iniţiator” (respectivul este indicat), până 
ajunge înapoi la cealaltă mână a iniţiatorului impulsului. Acesta confirmă 
corectitudinea semnalului (dacă ceea ce a pornit este identic cu ce a sosit). 
Se cronometrează durata transmisiei, apoi se repetă, de data asta 
„iniţiatorul” fiind vecinul primului. Se caută scurtarea duratei. Se repetă cu 
câţiva iniţiatori. 

Variante: se pot trimite două semnale deodată, în sensuri opuse. 
Indicații pentru instructor: după fiecare record nou, grupul va fi lăudat şi 
încurajat. 





13.7. Una vorbim 
şi başca 
înțelegem! 


Materiale necesare: coli de hârtie albă A4, una pentru fiecare jucător. 

Regulile jocului: jucătorii se adună în cerc, stând pe jos, şi fiecare 
primeşte o coală de hârtie. In continuare vor închide ochii până la semnalul 
instructorului. 

instructorul comandă: îndoiți hârtia în două, apoi rupeţi o bucată mică din 
colțul din dreapta jos. In continuare comandă: mai îndoiţi o dată în două, 
apoi rupeţi o bucată mică din colţul din stânga jos. După ce toată lumea 
confirmă execuţia comenzii, se dă semnalul pentru deschiderea ochilor. Toţi 
îşi despăturesc coala şi o compară cu cele ale vecinilor. Acum formele 
colilor diferă mult între ele! 

Indicații pentru instructor: deşi toţi au acţionat corect, iată ce rezultate 
diferite se obțin chiar de la nişte indicaţii foarte simple! Analizându-se 
desfăşurarea jocului şi exprimarea comenzilor, se va accentua asupra 
necesității unei comunicări cât mai bune între membrii echipei. Cum a fost 
dată indicația? De ce? Ce a fost bun şi ce a fost rău? 





13.8. Vânătoarea 
de comori 
(sufleteşti) 





Materiale necesare: fără. 

Regulile jocului: tema este găsirea lucrurilor valoroase din interiorul 
fiinţei celuilalt, nu a celor pe care le poartă pe el sau cu el. Scopul este 
găsirea numărului maxim de persoane din grup, care preţuiesc aceleaşi 
idei, virtuți etc. Dacă nu cunoşti persoana pe care o descoşi, mai întâi te şi 
vă prezentați. 

Gata de joacă? 

1. Găseşte o persoană care poartă acelaşi număr la pantofi - ca şi tine; 

2. Găseşte o persoană care poartă şapcă; sau nu-i place şapcă - ca şi 

tine; 

3. Găseşte două persoane care săptămâna trecută au avut teză, lucrare, 

examen, predare, bilanţ etc.; 

4. Găseşte trei persoane care sunt din acelaşi an de studii ca tine; 

5. Găseşte trei persoane care locuiesc în alte condiții decât tine (cămin, 

gazdă, rude etc.); 

6. Găseşte două persoane care săptămâna trecută au fost la teatru, 

operă, cinema, discotecă, meci, sport etc.; explicaţi-vă unii altora de ce 

vă place s-o faceți; 

7. Găseşte două persoane cărora le place acelaşi gen de muzică, 
program TV, revistă - ca şi ţie; 

8. Găseşte două persoane cărora le place să bea cafea, coca, bere, apă 
minerală etc. ca şi ţie; discutaţi dacă e bine, cum se poate scăpa de 
obiceiurile rele etc.; 

9. Găseşte persoane care pe lângă şcoală au şi serviciu temporar; ce 
avantaje şi greutăți au din aceasta? 





13.9. Jocul cu 
pantofi 





Materiale necesare: fără. 

Regulile jocului: fiecare participant îşi scoate pantoful din piciorul stâng 
şi-l aruncă într-o grămadă, din mijlocul cercului. Instructorul amestecă 
pantofii, apoi fiecare jucător ia un pantof, altul decât al său, şi porneşte să-i 
găsească proprietarul. Eventual pantofii vor fi repartizați fiecărui jucător de 
instructor. 

După ce-l găseşte, cei doi vor face un schimb de informaţii despre ei, de 
exemplu: nume, de unde este, de la ce facultate, sau organizaţie, este, ce 
an, de ce a venit la lecţie, o întâmplare veselă şi alta tristă din viaţa lui, o 
ocazie când a fost mândru de el şi alta când s-a ruşinat etc. 


14. JOCURI DE ÎNCREDERE 


14.1. Învăţarea asigurării colegului 
14.2. Salcia în bătaia vântului 

14.3. Maşina de fabricat salam 
14.4. Cercul popicelor 

14.5. Inşirați-vă după ... 

14.6. Jupuirea şarpelui 

14.7. Mersul pe încredere 

14.8. Şiragul de accidenitați 

14.9. Câmpul minat 

14.10. De-a rostogolul 

14.11. Şezi în poală 

14.12. Mersul pe cercul suspendat 
14.13. Plasa de păianjen 

14.14. Bățul zburător 

14.15. Pluta salvatoare 

14.16. Plimbarea cu încredere 
14.17. Echilibristica pe sârma 
14.18. Omida cu ochi la coadă 
14.19. Pătura săltăreață 

Încrederea înseamnă să te bazezi pe caracterul ori puterea cuiva, ori pe 
adevărul susţinut de cineva sau ceva. 

Numeroase instituţii şi obiceiuri ale societății învaţă tinerii şi adulții să nu 
aibă încredere unul în altul: “ăla e periculos”, sau “e hoț”, sau “ăştia au 
păduchi”, sau “n-ai voie să te joci cu el” şamd. Extremele strică: nu e bine 
nici să te încrezi orbeşte în cineva, căci poţi deveni uşor victima unui 
escroc, nici să fii permanent suspicios, aceasta fiind tot un semn de boală. 

Jocurile de încredere îndeamnă participanţii la asociere şi interacțiune, 
evidențiind realizarea succesului cu ajutorul cooperării. Ele constituie 
culmea jocurilor de colaborare, necesitând mai multă grijă şi atenţie din 
partea instructorului în privința desfăşurării, precum şi o pregătire mai bună 
a discutării lor. 

Pentru a fi în siguranţă în cursul jocurilor de colaborare, elevii vor 
depinde unii de alţii. Ca să reuşească, participanții vor fi nevoiţi să aibă 
încredere unul în altul. Pentru mulţi jucători, această condiţie poate fi greu 
de acceptat. Când ne încredem în altcineva, ne expunem pericolului de a 
avea dezamăgiri, de a fi răniți corporal sau emoţional. După ce încrederea 
ţi-a fost înşelată sau trădată o dată, e greu să te mai încrezi în alții. Şi cu 
toate acestea, există situaţii în care încrederea în alții este obligatorie, sau 
foarte importantă pentru reuşita grupului (supravieţuire etc.). 

Unele jocuri impun ca jucătorii să devină salvatorii colegilor lor. 

14.1. Învățarea 
asigurării 
colegului 


Materiale necesare: fără. 

Regulile activității. Se prezintă grupului ideea de asigurare şi se arată 
ce înseamnă postura corectă pentru asigurare (vezi  5.4.). Toţi participanții 
vor imita fiecare mişcare a instructorului, pe rând. 

Postura corectă pentru asigurare este următoarea: 

- Mai întâi, depărtează picioarele la lățimea umerilor (pentru stabilitate). 

- Apoi fă un pas mic înainte cu un picior (aceasta măreşte mai mult 
stabilitatea). Palmele vor sta în afară cam la nivelul umerilor, verticale, cu 
degetele în sus, depărtate la lățimea umerilor. Coatele şi genunchii sunt 
îndoiți. 

După ce postura corectă se exersează individual de câteva ori, 
participanţii vor trece la aplicaţii cu partenerul. Jucătorii vor fi împărțiți în 
grupe de trei persoane având greutăți şi înălțimi cât mai asemănătoare. Doi 
membri ai grupei (salvatorii) se aşează față în față la distanță de 
aproximativ un metru şi iau postura corectă de asigurare. Al treilea membru 
stă la mijloc, între cei doi, rigid şi drept ca o scândură, cu braţele încrucişate 
la piept şi picioarele bine lipite, înfipte în sol, cu fața spre unul din colegi. 
Apoi persoana din mijloc se apleacă înainte, lăsându-se să cadă spre 
colegul din faţă. Pe rând, fiecare salvator prinde şi opreşte căderea celui din 
mijloc, apoi îl împinge spre colegul din față şama. 

Dacă treaba merge bine, cei doi salvatori se depărtează cu 12 pas şi 
jocul continuă. 

După un timp, se schimbă rolurile. 

Instructorul va insista asupra importanţei şi responsabilităţii asigurării 
colegului, căci jocul poate deveni periculos dacă e făcut neatent. Insistaţi 
asupra importanţei ascultării şi respectării instrucţiunilor. Se interzice 
participarea jucătorilor care nu respectă regulile jocurile, sau nu sunt atenți. 

Jucătorii vor învăța să acţioneze numai dacă se comunică corect 
comenzile de asigurare. Acestea sunt: 

1. Salvatorul/ ii spun: salvatorii sunt gata! 

2. Cel care cade, răspunde: şi eu sunt gata, dar pot să cad? 

3. Salvatorul/ ii spun: cazi! 





14.2. Salcia în 
bătaia vântului 





Materiale necesare: fără; eventual o basma pentru legat la ochi. 

Regulile jocului: participanţii stau umăr lângă umăr şi formează un cerc 
cu diametrul de maxim 1,5 m. Dacă sunt mulţi jucători, se organizează mai 
multe cercuri de 6-8 jucători. Un voluntar se aşează în centrul cercului, cu 
braţele întinse lateral şi lipite de corp (sau: încrucişate pe piept, sau: braţele 
întinse înainte încrucişate la coate, palmele se rotesc până ajung față în 
față, se încrucişează degetele şi se încleştează palmele, apoi se rotesc 
antebraţele în jos, spre piept şi în sus pentru a se lipi de piept), cu tot corpul 
drept şi rigid ca o scândură, cu picioarele bine înfipte în sol. După ce se dau 
comenzile de asigurare (vezi # 14.1), voluntarul cade încet în spate până e 
prins de cineva, care îl pasează vecinului şi tot aşa mai departe, până ce 
voluntarul parcurge toată circumferința. 

Dacă voluntarul nu îşi ține corpul drept şi rigid, sau picioarele bine lipite 
de sol, jocul nu se poate desfăşura bine. 

Pe rând, toţi jucătorii care doresc vor fi lăsaţi să stea în centru. 

Variante: 

A. Voluntarul din centru poate fi legat la ochi; 

B. Jucătorii din cerc stau jos, şold lângă şold, sprijinindu-se cu tălpile 
pe labele voluntarului din centru. 

Indicații pentru instructor. atenţie, dacă jucătorii nu ştiu să asigure şi 
persoana din centru cade, pot apare accidente corporale sau emoţionale! 
La descifrarea experienței se vorcăuta, printre altele, răspunsuri la 
întrebările: ce aflăm despre ceilalți cu ajutorul acestui joc? ce am aflat 
despre mine însumi? 

14.3. Maşina de 
fabricat salam 





Materiale necesare: fără. 

Regulile jocului: se formează două rânduri cu cel puţin 6 participanți 
fiecare, care stau faţă în faţă la distanţă de un braţ. Jucătorii: 

1. vor lua postura de asigurare, cu picioarele depărtate şi decalate; 

2. vor sta lipiti, umăr lângă umăr; 

3. vor întinde braţele înainte, cu palmele în sus şi degetele până la 
coatele celui din faţă; brațele vecinilor vor sta alternativ, ca la un fermoar; 
toate antebraţele şi palmele vor forma un plan orizontal continuu; 

4. se vor apleca puțin spre spate, retrăgând capetele şi piepturile, 
îndepărtându-le de mijlocul formaţiei. (Variantă: dacă participanţii sunt mai 
solizi, cele două şiruri stau mai depărtate iar fiecare jucător va apuca 
mâinile celui din faţă. In acest caz, poate apare pericolul că forțele 
jucătorilor sunt insuficiente: braţele încărcate cu greutatea coechipierului 
pot sili partenerii să-şi ciocnească capetele!). 

După ce se termină organizarea şi toată lumea pricepe ce are de făcut, 
un voluntar devine „salamul! şi se aşează la capătul de intrare al „maşinii”. 
El anunţă ce fel de salam este: de Sibiu, ssăsesc, parizer etc. După ce se 
dau comenzile de asigurare, voluntarul sare cu capul înainte şi faţa în sus, 
cu braţele întinse în lungul capului şi corpul cât mai rigid şi drept, pe braţele 
„maşinii”. In continuare, jucătorii pasează „salamul” spre capătul de ieşire, 
mişcându-şi împreună braţele încet în sus şi lateral spre „ieşire”, apoi în jos 
şi înapoi, în tot acest timp cântând „salam ...... ”, cum le-a cerut voluntarul. 
„Salamu!” va fi transportat la înălțime constantă, fără a fi aruncat în sus, 
deoarece acțiunea poate deveni periculoasă (ciocnirea capetelor, scăparea 
„salamului”). 

La capătul de ieşire al „maşinii” va sta un salvator care ajută „salamu!” să 
cadă şi revină în picioare. 

Jucătorii vor sta cât mai apropiaţi, pentru a nu le scăpa „salamul” printre 
braţe. Primii patru participanţi de la capătul de intrare în „maşină” se vor 
apleca mai mult pe spate, pentru a nu fi loviți de „salam” când sare în 
„maşină”. Inainte de a intra în maşină, „salamu!” îşi va scoate obiectele 
ascuţite, grele, contondente aflate pe el, sau în buzunare (curele, catarame, 
bijuterii, pixuri, broşe, chei etc.), care ar putea răni participanţii. Atenţie, de 
asemenea, la coatele scoase în afară. 

Indicaţiile vor fi clare şi scurte. 

Nimeni nu sare în „maşină” până ce instructorul nu zice “gata, 
sări”, după care urmează comenzile de asigurare între jucători (vezi # 
14.1). 

Variante: 

A. După o tură, grupa care a dovedit responsabilitate la asigurare poate 
căpăta permisiunea ca “salamul” să sară în “maşină” luând un avânt de 3-5 
m., prin alergare. 

B. La mijlocul „maşinii”, „salamu!” va fi întors cu faţa în jos, sau săltat 
puţin în sus etc. 

C. Săritura se face de pe o platformă la înălțimea de 1-2 m. (scară, gard 
etc.), în care caz componenții „maşinii” vor sta cu corpul întors la 45* spre 
săritor şi un picior înainte. 

D. Jucătorul cade pe spate de la o mică înălțime: scaun, masă, buturugă, 
gard, zid etc., cu corpul cât mai drept (restul condiţiilor ca mai sus). 
Coechipierii organizaţi la fel ca mai sus, îl prind şi apoi îl lasă jos, sau îl 
transportă „afară din maşină” (vezi figura 14.1). 

Figura 14.1. Căderea cu încredere 





Indicaţii pentru instructor. pe cât posibil, jocul se desfăşoară în aer 
liber. “Maşina” va fi verificată şi formaţia refăcută înaintea intrării fiecărui 
“salam” (căderii fiecărui jucător). Totodată se verifică dacă participanții sunt 
atenți. 

La prelucrarea experienţei se va analiza importanța încrederii în 
coechipieri pentru succesul grupului, ce purtări măresc şi care micşorează 
încrederea, ce atitudine e mai productivă: încrederea sau neîncrederea etc. 





14.4. Cercul 
popicelor 


Materiale necesare: fără. 

Regulile jocului: jucătorii se vor aşeza în cerc, cu faţă spre interior, 
ținându-se de mâini. Apoi participanţii păşesc înapoi, iar cercul se măreşte 
până ce toţi au braţele bine întinse, dar se ţin bine de mâinile vecinilor. 
Jucătorii se numără cu voce tare: 1,2,1,2,1 şamd. Apoi instructorul 
comandă; „numerele 1 se apleacă înainte (sau înapoi)!”. Jucătorii respectivi 
se apleacă înainte, ținându-şi corpurile rigide şi drepte ca nişte scânduri, 
fiind susținuți de braţele vecinilor. 

După un timp numerele 1 revin la verticală, şi se comandă: „numerele 2 
se apleacă înainte (sau înapoi)!”. După câteva astfel de manevre, executate 
de jumătate din participanţi, se va comanda aplecarea simultană a 
numerelor 1 înainte şi a numerelor 2 înapoi (sau invers). 

Variantă: jucătorii se ţin de coate (le încrucişează). 

Indicații pentru instructor: atenţie, sunt mari şanse ca unii să cadă. 





14.5. Înşiraţi-vă 
după ... 





Materiale necesare: fulare (basmale) pentru legat la ochi. 

Regulile jocului: în principiu, tema este ca toți participanţii să se înşire 
într-o linie, respectând un criteriu impus, acţiunile lor fiind restricţionate într- 
un mod oarecare, de exemplu fiind legaţi la ochi. Jucătorii vor fi instruiți să 
respecte o serie de reguli de siguranţă: să se deplaseze încet şi cu mâinile 
întinse înainte, să nu se împingă, să se oprească imediat ce instructorul 
strigă „opriţi”, sau bate de două ori din palme etc. 

După ce se leagă la ochi, sunt instruiți că nu au voie să scoată nici un fel 
de sunet sau vorbă în cursul jocului, apoi li se explică regula de înşiruire. 
Din numeroasele variante posibile, iată câteva sugestii uşor de adaptat la 
specificul oricărui grup: 

1. In ordinea crescătoare a înălțimii, în faţă fiind persoana cea mai 

scundă, iar cea mai înaltă ultima. 
2. In ordinea calendaristică a datei de naştere, în față fiind persoana 
născută la data cea mai apropiată de 1 ianuarie. 
Variante: înşiruirea poate fi în ordinea alfabetică a iniţialei numelui 
mamei, sau al tatălui, în ordinea greutăţii, a lungimii pantofilor etc. 





14.6. Jupuirea 
şarpelui 


Materiale necesare: fără. 

Regulile jocului: grupul se împarte în grupe cu maxim 15 participanți 
fiecare. Fiecare grupă se aliniază într-un şir. Jucătorii se aşează la distanța 
de un braț întins de coechipierul din față. Apoi fiecare depărtează 
picioarele, se apleacă, introduce mâna dreaptă printre picioare şi apucă 
mâna stângă a celui din spate. In felul acesta se formează un fel de lanţ 
uman, având o mână stângă liberă la capătul din față al şirului şi o mână 
dreapta liberă la capătul din spate. Tema este deznodarea lanţului pentru a 
forma o linie dreaptă, nerăsucită, fără a desprinde mâinile, prin orice 
mişcare, cu excepţia simplei treceri a piciorului pe deasupra celor două 
mâini apucate. Se stabileşte o penalizare pentru echipa care desface 
mâinile în timpul jocului, de exemplu reîncepe de la început. Participanţii vor 
fi lăsaţi să găsească singuri soluția. 

Câştigă grupa care reuşeşte prima să ajungă în picioare, ținându-se de 
mână, într-un şir. 

Variante: după ce şarpele a fost jupuit, el se poate „îmbrăca” la loc. 

Indicații pentru instructor: atenţie, unele persoane corpolente pot avea 
nevoie de ajutor. 

Sunt mai multe soluţii (care nu se vor dezvălui jucătorilor. Ei trebuie să le 
găsească singuri!): 

1. Ultima persoană din coada şirului se aşează pe spate, pe sol. 
Următoarea persoană, din faţă celei întinse jos, păşeşte înapoi peste corpul 
acesteia, apoi se întinde şi ea pe jos, cu picioarele spre umerii primei 
aşezate pe sol. In continuare celelalte persoane procedează la fel, fără a 
desprinde mâinile. După ce ultima persoană se culcă pe sol, se scoală 
devenind prima din şirul final, apoi îl trage pe următorul de jos, ridicându-l în 
picioare şamd. 

2. Ultima persoană din coada şirului intră printre picioarele celei din faţă, 
tot timpul trăgând de mână persoana următoare, şi începe un târâş lent prin 
tunelul format de picioarele coechipierilor, până în față. Acolo se ridică în 
picioare. Persoana trasă de mână de primul jucător, intră şi ea în tunel, 
târându-se după cel din față, trăgând de mână pe următorul. Şi tot aşa până 
la a doua persoană din capătul din faţă al şirului, după care tot lanţul devine 
un şir, în picioare, cu mâinile apucate. 

3. Primul jucător din capul şirului, ridică mult piciorul drept bine întins şi 
păşeşte peste capul persoanei următoare, rotindu-se la 180%, pentru a 
ajunge cu faţa spre coada șirului. Următorul jucător procedează la fel şama. 
până la ultimul. 

4. Ultimul din coada şirului cade înainte şi rămâne întins pe sol, ținând 
mereu mâna vecinului. Acesta cade şi el înainte şamd. până la sfârşitul 
şirului, după care toată lumea se ridică în picioare, se roteşte etc. 





14.7. Mersul pe 
încredere 





Materiale necesare: legături pentru ochi. 

Regulile jocului: jucătorii se împart în perechi. Unul din membrii perechii 
e legat la ochi. Tema jocului e ca nevăzătorul să fie condus de partener într- 
o scurtă călătorie, care se poate desfăşura în sală sau afară. Conducerea 
poate fi verbală, sau neverbală: nevăzătorul se ţine cu mâinile de umerii 
partenerului; ori: partenerul pune mâinile pe umerii nevăzătorului; sau: cei 

doi stabilesc un cod de gesturi: când partenerul atinge nevăzătorul pe 
umărul drept, acesta se întoarce cu 90° la dreapta şi merge înainte etc. 

Variante: călătoria poate fi organizată sub forma unei curse cu obstacole 
(vezi şi 4 14.9). 





14.8. Şiragul de 
accidentați 


Materiale necesare: fulare (basmale) pentru legat la ochi. 

Regulile jocului: jucătorii se înşiră într-o linie ţinându-se de mâini. Toţi 
se leagă la ochi (sunt accidentaţi), mai puţin primul şi ultimul din şir. 
“Văzătorii” conduc şirul de “nevăzători” într-o călătorie pe un drum presărat 
cu obstacole pregătite dinainte: scaune, bănci, mese, uşi, copaci, gropi, 
tufişuri, garduri etc. In timpul călătoriei, mâinile tuturor jucătorilor rămân 
mereu apucate. “Văzătorii” de la capetele şirului vor anunța mereu 
obstacolele şi vor îndruma coechipierii când şi cum să le treacă, iar 
“nevăzătorii” îşi vor anunţa problemele pe care le au („opriţi!”; „unde să pun 
piciorul?” etc.). 

“Accidentaţii” nu vor merge pasivi şi docili, ci vor participa la rezolvarea 
problemelor pe parcurs, anunţând-şi vecinul de greutăţile pe care tocmai le- 
au depăşit („vezi că e un ciot”, „am dat de un copac” etc.), sau sprijinindu-l 
la cerere etc. Din timp în timp se schimbă rolurile: jucătorii de la capete 
devin “nevăzători” iar doi jucători din şir devin “văzători” şi vor conduce 
grupul în călătorie. 

Variantă: se poate juca şi: fără mâini; fără picioare; FĂRĂ VORBE. 

Indicații pentru instructor: anunţă clar că cine nu doreşte să participe 
la joc e liber s-o facă. Cei care nu participă la joc primesc însă sarcini: de 
asigurare, de observare etc. 





14.9. Câmpul 
minat 





Materiale necesare: o sfoară sau funie lungă de 25 m., preferabil viu 
colorată; 50-100 obiecte moi, de mărimea unui pumn strâns (bucăţi de 
polistiren, sau de spumă din masă plastică, popice, cutii de medicamente 
etc.); 5-10 buc. cartoane albe format A4 (cel puţin o bucată la doi jucători); 
un stilou tip marker. 

Regulile jocului: cu ajutorul sforii se marchează pe sol un dreptunghi cu 
laturile aprox. 7 x 5 m, care constituie terenul minat (laturile lungi nu vor fi 
drepte ci şerpuite, neregulate). O latură scurtă şi zona din faţa ei reprezintă 
„baza de plecare”, cealaltă linie scurtă şi zona din faţa ei — „sosirea”, sau 
„paza inamică”. Pe teren se împrăștie „minele” astfel ca să nu rezulte între 
„plecare” şi „sosire” „poteci” uşor de parcurs, fără a lovi o mină. 

Jucătorii vor stabili câteva obiective (scopuri) ale grupului şi le vor scrie 
cu litere mari, câte unul pe un carton A4. Toate cartoanele vor fi aşezate pe 
sol în baza inamicului, dincolo de linia de „sosire”. 

Grupul se împarte în perechi, din care un partener legat la ochi va fi 
„soldatul” care străbate terenul minat, condus de partenerul care vede — 
„controlorul”, numai cu vorbe (este interzisă orice atingere a celor doi), 
numai din afara terenului. După ce trece linia de sosire, rolurile se schimbă 
în cadrul perechii: controlorul devine soldat şi se leagă la ochi, iar soldatul 
devine controlor. „Soldatul” ia un carton şi se întoarce cu el la plecare, 
străbătând terenul minat. 

Sarcina jocului este ca grupul (echipa) formată din toate perechile, să 
aducă cartoanele la baza de plecare (să îndeplinească obiectivele 
grupului), într-un timp stabilit. Toate perechile pleacă deodată, la semnalul 
instructorului, care supraveghează desfăşurarea jocului, respectarea 
regulilor şi cronometrează acţiunea. Fiecare soldat (pereche) poate 
transporta la o traversare numai un singur carton. Cartonul poate fi luat din 
baza inamică numai de soldatul care a traversat terenul minat. De la o bază 

la alta cartonul trebuie purtat, nu poate fi aruncat. 

Dacă soldatul atinge o „mină” la dus, se reîntoarce la plecare, rolurile se 
schimbă şi perechea porneşte din nou. Când „mina” e atinsă pe drumul de 
întoarcere de un soldat care se întorcea la bază cu un carton în mână, 
perechea se reîntoarce la baza inamică, rolurile se schimbă şi perechea 


porneşte din nou. 


Variante: 

A. In loc de cartoane (obiective), pot fi folosite diverse obiecte: monezi, 
cărți etc. (un „tezaur”), pe care jucătorii le vor salva, aducându-le la baza de 
plecare. 

B. Rolurile din cadrul perechii pot fi păstrate la întoarcere. 

C. Pot apare şi diverse „accidente”: o „cădere” a comunicaţiilor, adică 
interzicerea vorbirii pentru câteva minute (maxim două), la semnalul 
instructorului. Grupa va şti de la început că există această posibilitate şi va 
trebui să se pregătească. 

D. „Minele” pot fi completate cu obiecte mai mari: scaune, cărți, cuier etc. 

E. Membrii perechii vor sta faţă în faţă, sau spate în spate, cu mâinile în 
contact, sau eventual îmbrățişaţi (Atenţie la perechile mixte!) şi vor parcurge 
împreună traseul — dar FĂRĂ VORBE. 

F. Pentru mărirea gradului de concentrare şi implicare a jucătorilor, s-a 
propus chiar „jocul extrem”: înlocuirea „minelor” din obiecte moi cu capcane 
obişnuite (cu arc) pentru şoareci, armate. 

G. Sau, alți paşi spre un fel de teambuilding extrem: 

- Parcurgerea terenului minat cu capcane de şoareci, dar cu picioarele 
goale! (Atenţie la accidente!). 

- Lângă fiecare capcană armată se aşează câte o bucată dintr-un puzzle. 
„Soldaţii” legaţi la ochi vor aduna şi aduce bucăţile la baza de plecare, 
pentru a reconstitui acolo întreaga imagine. 

H. Un profesor de actorie folosea jocul cu „terenul minat” modificat astfel: 
alegea doi studenţi care formau perechea ce va traversa terenul minat cu 
10-15 capcane de șoareci („soldatul” fiind încălțat). Restul grupei priveşte 
traversarea; interesul spectatorilor fiind de obicei foarte mare (cam ca la 
spectacolele cu gladiatori). Apoi se scot capcanele şi se cere celor doi să 
traverseze din nou terenul gol, mimând că ar avea totuşi de-a face cu 
capcane armate. Traversând acest teren gol, studenții talentaţi la actorie 
sunt în stare să-i ţină pe colegii-spectatori cu sufletul la gură! 

Indicații pentru instructor. dacă jucătorii descurcăreţi găsesc în terenul 
minat „poteci” (prea) uşor de parcurs, poziţiile „minelor” pot fi schimbate 
oricând, pentru a îngreuna traversarea. La fel, când consideră oportun, 
instructorul poate modifica în cursul jocului şi perimetrul terenului minat. 
(Justificare: aceste modificări nu fac decât să reproducă realitatea vieții, în 
cadrul căreia orice situaţie evoluează totdeauna spre „mai rău”). 

După ce jucătorii sunt informaţi asupra regulilor, sarcinii etc., grupa va 
avea la dispoziție 5 minute pentru a se organiza, după care instructorul va 
putea da semnalul de pornire. 

La descifrarea experienței, întrebările pot fi: 

- „Minele” reprezintă obstacolele pe care le întâlnim în viaţa noastră şi ne 
împiedecă să obținem ce dorim; care sunt în cazul vostru aceste obstacole 
reale? 

- Putem depăşi mai uşor obstacolele când primim ajutor. Cum se poate 
face rost de ajutor? Cum se cere ajutorul? Te pricepi să primeşti ajutorul 
altcuiva? De unde ştii? Te pricepi să ajuţi pe altcineva? De unde ştii? 

- Ce poate reprezenta schimbarea „minelor”, sau a perimetrului 
terenului? 

14.10. De-a 
rostogolul 


Materiale necesare: fără. 

Regulile jocului: jucătorii se întind pe sol cu faţa în jos, lipiţi unul de 
celălalt, cu capetele în aceiaşi parte. Braţele vor sta întinse înainte pe sol. 
Jucătorul de la un cap începe să se rostogolească peste spinările vecinilor, 
până ajunge în partea cealaltă, unde se aşterne în prelungirea „covorului”. 
Următorul face la fel şamd. 

Variante: grupul se împarte în două grupe, care se întrec să parcurgă 
mai repede o distanţă dată, simultan sau pe rând (contra cronometru). 





14.11. Şezi în 
poală 


Materiale necesare: fără. 

Regulile jocului: participanţii formează un cerc, stând umăr lângă umăr 
cu fața spre centru. La comandă, toți jucătorii se întorc la dreapta şi fac trei 
paşi spre centru. În felul acesta, ar trebui ca toată lumea să fi ajuns cu 
vârful labei sale stângi lipit de călcâiul stâng al vecinului din față. Toţi pun 
mâinile pe şoldurile persoanei din față, ținând-o de talie. Se comandă: 
1,2,3. La timpul „3”, fiecare se aşează în poala persoanei din spate, ghidat 
atent de cel din spate. Se mai ajustează poziţiile jucătorilor, apoi se repetă 
de câteva ori. 

Variante: după aşezarea în poală, toți aplaudă (deodată!); sau, cercul se 
roteşte (toți merg). 

Indicații pentru instructor. pentru succesul jocului e nevoie de o 
aliniere corectă a jucătorilor în cerc, cu vârful stâng lipit de călcâiul stâng al 
vecinului din faţă. 

Cere participanţilor să stea aşezaţi 5, 10 sau 30 de secunde. 

Pentru învățarea jocului, împarte grupul în două grupe. Stabileşte 
“recorduri” care trebuie bătute de întreaga clasă. 

Acest joc necesită destul de multă încredere între participanţi, aşa că ar 
trebui lăsat pentru partea finală a lecţiei. 

Adeseori jucătorii vor fi puternic impresionați de propriul succes. 





14.12. Mersul pe 
cercul 
suspendat 


Materiale necesare: două-trei chingi înnodate (vezi 4 18.1). 

Regulile jocului: grupul se împarte în grupe de 10-15 jucători. Fiecare 
grupă primeşte o chingă, apoi membrii ei fac un cerc, în picioare, cu fața 
spre centru, cu braţele întinse, ţinând fiecare de chinga care va avea o 
formă de cerc. Pe rând, fiecare jucător se cațără pe cerc. Chinga este 
susținută de coechipieri la înălțimea şoldurilor, cu braţele întinse, cu 
genunchii uşor îndoiţi, cu spinarea verticală. Jucătorul se va deplasa de-a 
lungul cercului până revine la locul de plecare, după care îşi reia locul (şi 
sarcina) în formaţie. In cursul deplasării, jucătorul se poate sprijini de 
coechipieri. 

Variantă: grupele se apropie până ce aproape se ating cercurile, iar 
jucătorii se caţără şi trec de pe un cerc pe altul. 

Indicaţii pentru instructor. în fiecare grupă, un voluntar va acționa ca 
salvator, din interiorul cercului. 





14.13. Plasa de 
păianjen 





Materiale necesare: un ghem cu sfoară groasă; o rolă cu bandă de lipit 
(bandă adezivă); eventual câteva cuie. 

Regulile jocului: între doi stâlpi verticali, amplasați la 6-10 m. unul de 
altul (copaci etc.), se construieşte din sfoară o „plasă de păianjen”. Se 
întinde un fir orizontal la înălțimea de 10-80 cm. şi altul la 2-2,5 m. față de 
sol. Intre aceste fire se amenajează (cu noduri) o plasă, cu ochiurile având 

deschiderea de 60-80 cm. (cât să poată trece un om) — vezi figura 14.2. 
Numărul de ochiuri necesar este egal cu numărul jucătorilor (dacă este mai 
mic, vor trebui inventate reguli suplimentare — vezi mai jos). 














Figura 14.2. Plasa de păianjen 





Sarcina grupului este ca toți membrii să treacă dintr-o parte în alta a 
plasei, fără ca cineva să atingă vreun fir (căci păianjenul-balaur îl înhață!). 
Nu este voie să se treacă prin afara plasei: pe sub, pe deasupra etc., nici 
prin săritură. Jucătorul care atinge plasa revine în partea de pornire şi 
trebuie să treacă din nou. Fiecare ochi al plasei poate fi folosit numai de un 
singur jucător: după trecerea sa, ochiul va fi blocat de instructor cu bandă 
adezivă. Jucătorii care au trecut prin plasă pot ajuta coechipierii să 
traverseze, rămânând însă numai pe partea lor. 

După prezentarea jocului, grupa are la dispoziție 10 minute pentru a 
stabili un plan de acţiune, apoi instructorul dă semnalul de pornire (şi 
începe cronometrarea). 

Variantă: tema poate fi ca echipa să introducă şi să treacă o sfoară/ 
coardă lungă prin toate ochiurile plasei, apoi s-o menţină câteva momente 
aşa, fără ca sfoara să atingă vreodată plasa, dar la sfârşit toţi jucătorii să fie 
în contact cu sfoara. Lungimea sforii/ corzii trebuie să fie suficient de mare 
încât să se poată satisface tema — respectiv trecând şi stând prin toate 
ochiurile, să mai rămână capetele destul de lungi. Atingerea plasei cu 
sfoara va fi penalizată cumva de instructorul-arbitru; penalizarea se va 
stabili înaintea începerii jocului. 


Indicații pentru instructor. acest joc este printre cele mai apreciate de 
elevi, poate chiar cel mai atractiv. Are un puternic impact vizual şi afectiv. 
Regulile sale pot fi adaptate caracteristicilor specifice oricărui grup, sau 
şedinţe: dacă participanţii sunt mai mulţi decât ochiurile plasei, se va 
permite trecerea a 2-3 jucători prin acelaşi ochi (dar nu chiar toți prin ochiul 
cel mai „uşor”); atingerea plasei de către un jucător poate fi penalizată cu 
revenirea la plecare a jucătorului respectiv, sau a tuturor jucătorilor care 
erau în contact cu el, sau a întregii echipe; ochiul folosit de un jucător poate 
fi stabilit fie de el, fie va fi precizat de grup; se poate stabili un timp limită; 
fiecare jucător trebuie să fie tot timpul în contact cu cel puţin un alt 
coechipier şamd. Aceste adaptări, sau „reglaje” pedagogice, depind de 

scopul lecţiei, de gradul de pregătire al participanților, de numărul lor etc. 

Inainte de a începe să treacă prin plasă, participanţii simt nevoia să se 
organizeze, eventual să facă una-două probe, treabă pe care o fac aproape 
toți (cu mai multă sau mai puţină eficienţă). Problema apare când 
îndeplinirea (parțială a) planului iniţial duce la o situaţie care impune 
modificarea lui. De obicei, grupul nu-şi dă seama de necesitatea opririi 
acțiunii (fiecare rămânând pe loc, acolo unde a ajuns) pentru a face o nouă 
consfătuire, ca să adapteze planul iniţial la realități. Alte conflicte pot apare 
din cauza insistenţei grupului să rezolve sarcina fără a ţine seama de 
problemele individuale (personale) ale unor jucători. 

Jocul oferă splendide posibilităţi de discuţie cu ocazia „descifrării 
experienței: ce e mai important — omul (membrul echipei) sau scopul 
(sarcina echipei)?; cine a condus echipa şi de ce el?; de ce nu s-au luat la 
timp măsuri de corectarea planului iniţial? ce poate reprezenta plasa? etc. 

Un grup poate repeta jocul, în cursul aceleiaşi şedinţe, sau altă dată, cu 
reguli noi, mai dificile, cum ar fi: penalizare mai drastică a atingerii plasei, 
sau impunerea unui fel de incapacități asupra unuia, mai multor coechipieri 
sau tuturor membrilor (legarea unei mâini, legarea la ochi etc.). 

Referitor la Varianta jocului — un mod bun de stăpânire/ control al sforii 
este ca jucătorii să stea cu fața la plasă, trecându-şi sfoara peste spinare, 
ținând-o cu mâinile şi frecând-o de spinare când o filează, la fel cum se face 
în alpinism. 





14.14. Băţul 
zburător 





Materiale necesare: un băț lung de 3-5 m. (de exemplu un tub sau 
țeavă din plastic, un băț telescopic de la un cort etc.). 

Regulile jocului: grupul se împarte în două grupe egale, care se 
aliniază în două rânduri, cu jucătorii dintr-un rând stând apropiați umăr 
lângă umăr. Jucătorii din cele două rânduri sunt orientati faţă în față dar 
intercalaţi, la distanța ceva mai mică de o lungime de braț. Toată lumea ţine 
braţele ridicate înainte, cu degetele arătătoare întinse orizontal la acelaşi 
nivel (în dreptul taliei). Instructorul, stând cam la mijlocul şi în spatele unuia 
din rânduri, aşează bățul pe degetele lor, menţinându-l orizontal la înălțimea 
taliei. Atenţie: în mod instinctiv, grupul va încerca să ridice băţul; instructorul 
trebuie să corecteze această pornire. 

Sarcina jucătorilor este să depună băţul pe sol, între rânduri, fără ca 
vreunul din ei să întrerupă vreo clipă contactul degetelor cu băţul! Fiecare 
va folosi ambele degete arătătoare, ţinute sub băț. Nu e voie de atins băţul 
cu nimic altceva. 

Instructorul va explica jocul, apoi va lăsa grupul vreo 5 minute să-şi 
stabilească un mod de lucru, după care va da semnalul de începere. El va 
supraveghea respectarea regulilor, iar dacă cineva desprinde degetele de 
băț, jocul se reia de la început (cu băţul la nivelul taliei). 

Atenţie: dacă băţul începe să se mişte repede, capătul său poate lovi un 
ochi etc. şi provoca accidente! 

Variantă: rezolvarea se poate uşura pornind cu grupul împărțit în 
perechi, fiecare primind un băț scurt (aprox. 0,5 m.) pe care să-l depună pe 
sol. După ce reuşesc, perechile se grupează câte două (4 jucători) care au 
aceiaşi sarcină, dar cu un băț de aprox 1 m. Apoi se grupează câte 8 
jucători, iar în final se adună împreună toată grupa, cum s-a arătat mai sus. 


Indicaţii pentru instructor: sarcina este foarte greu de îndeplinit. 
Rezolvarea necesită o atenţie şi participare totală a jucătorilor, plus o 
comunicare excelentă. Soluţia constă în alegerea unui şef care să 
coordoneze grupul şi să comande corespunzător. Dar jucătorii, care de 
obicei vorbesc toți deodată etc., o găsesc cu greu. Chiar şi simpla 
menţinere a băţului la o înălțime fixă va fi dificil de realizat. Din cauza 
insuccesului grupului, probabil că instructorul va fi nevoit să întrerupă 


135 
activitatea de câteva ori pe parcurs, pentru a da jucătorilor posibilitatea să 
reconsidere şi să modifice modul de lucru ales. 

Specialistul american în jocuri pentru Teambuilding Tom Heck 
povesteşte [5] că a folosit jocul la o lecţie de teambuilding pentru angajaţii 
unei societăți interesată să realizeze coeziunea colectivului în jurul unor 
principii de funcţionarea firmei, ca să crească productivitatea. S-a constata 
că deşi tema jocului era să se coboare bățul pe sol, în mod involuntar 
colectivul îl ridica! Traducând situaţia în limbaj managerial, a rezultat că 
deşi principiile firmei erau corespunzătoare şi clare, fără anumite măsuri 
speciale colectivul va acţiona instinctiv şi haotic împotriva lor, cu toate 
consecințele negative. Măsurile necesare a fi luate în întreprindere sunt 
aceleaşi cu cele necesare succesului în rezolvarea sarcinii jocului: 
comunicarea mai bună, participarea mai sinceră şi atentă a fiecăruia, 
neînvinovățirea altora pentru nereuşită etc. 





14.15. Pluta 
salvatoare 





Materiale necesare: două chingi, 6 buc. cercuri cu diametrul aprox. 1 
m., câte un fular pentru fiecare jucător. 

Regulile jocului: cele două chingi se aştern pe sol, paralele, la o 
distanță de aprox. 7 m. (sau se desenează cu cretă două linii). Intre ele se 
aşează pe sol cecurile, în zig-zag, la distanțe de două palme (aprox. 15-20 
cm.) unul de altul. Scenariul este: grupul se află pe o corabie care ia apă şi 
se scufundă, căci s-a lovit de o stâncă submarină. La oarecare distanță de 
corabia avariată este o plută cu care se poate ajunge la mal. Pentru a se 
salva, grupul e silit să treacă de pe corabie pe plută, păşind pe stâncile care 
ies din apa plină cu rechini feroci. Zona de dinapoia uneia din chingi este 
corabia avariată, zona de dincolo de cealaltă chingă este pluta salvatoare, 
cercurile sunt stâncile pe care se păşeşte. Jucătorii adunaţi pe „corabie” se 
aşează umăr lângă umăr şi picior lângă picior, apoi vecinii îşi leagă gleznele 
cu o buclă destul de largă. Sarcina: la semnalul instructorului, grupul 
porneşte să treacă spre „plută”, călcând numai în interiorul cercurilor. Nu se 
permite folosirea altor mijloace sau obiecte ajutătoare. Dacă cineva calcă 
pe sol în afara cercurilor, tot grupul se întoarce pe „corabie” şi porneşte din 
nou. 

Variante: 

A. Traversare se poate face în timp limitat (10 minute etc.) altfel fluxul 
acoperă poteca de stânci şi rechinii pot ataca; 

B. Doi - trei jucători vor fi legaţi la ochi; 

C. Grupul se împarte în două grupe egale, care pleacă de la cele două 
capete şi parcurg drumul contra timp, dar în sensuri contrare (cum vor 
interacţiona grupele: vor colabora, sau vor acţiona împotrivă?); 

D. Jocul se desfăşoară într-o sală în care se poate face întuneric total. 
Grupul va fi avertizat de la început că lumina se poate stinge. Durata 
obscurității va fi scurtă: 5-15 secunde. 

Indicaţii pentru instructor. jocul va fi propus unor participanţi mai 
liniştiţi, nu unora super vioi. Persoanele cu probleme la glezne, genunchi, 
spinare, nu vor participa. Deplasarea se face încet, pentru evitarea 
accidentărilor. 

Privitor la descifrarea experienței, jucătorii vor fi stârniți să spună ce le 
sugerează „corabia avariată” (de exemplu: o situaţie, sau o tehnologie, sau 
o metodă învechită, devenită o piedică pentru dezvoltare), sau „pluta de 
salvare” (de exemplu: un examen de acreditare, sau o clădire de producție 
nouă, sau o tehnologie modernă, sau o altă locuință etc.), sau „poteca de 
stânci” (de exemplu: un curs de calificare, sau ajutorul temporar dat de o 
secție de producţie vecină etc.). 

14.16. Plimbarea 
cu încredere 


Materiale necesare: o sfoară solidă sau o coardă lungă de 50-100 m.; 
legături la ochi, una pentru fiecare jucător. 

Regulile jocului: se alege un teren cu numeroase obstacole şi 
denivelări, de-a lungul căruia se întinde sfoara legând-o zdravăn de copaci 
etc. Participanţii legaţi la ochi parcurg pe rând traseul de la un copac la 
altul, ţinându-se cu o mână de sfoară. Instructorul va comanda plecările 
fiecăruia la intervale de timp astfel ca participanţii să nu se ciocnească pe 
parcurs. 

Variante: traseul poate fi parcurs de jucători fie având voie să vorbească 
(ajutând astfel jucătorul care urmează), sau în tăcere. O altă dificultate 
poate fi creată dacă jucătorii nu cunosc traseul şi sunt aduşi din alt loc la 
locul de plecare, legaţi la ochi şi ghidaţi de instructor. 

Indicaţii pentru instructor. de-a lungul sforii pot fi amenajate semnale 
de avertizare (noduri, bucăţi de sfoară, cârlige de rufe, agrafe) care vor fi 
specificate jucătorilor, de exemplu: 1 nod = atenţie!; 2 noduri = urmează un 
obstacol, groapă etc. uşor de trecut; 3 noduri = urmează un obstacol, 
groapă etc. greu de trecut şamd. 





14.17. 
Echilibristică pe 
sârmă 


Materiale necesare: o chingă, sau sfoară colorată, de 6-10 m. lungime. 

Regulile jocului: jucătorii se împart în două grupe egale, apoi fiecare 
grupă se organizează pe câte un şir. Cele două şiruri se aşează paralele la 
o distanța de aprox. 3 paşi între ele, apoi toți jucătorii se întorc cu fața spre 
cei din şirul opus, alcătuind astfel un fel de coridor. Intre umerii vecini ai 
jucătorilor din acelaşi şir va fi o distanță de cel mult o palmă. La mijlocul 
intervalului dintre şiruri se întinde pe sol coarda („sârma”). Ultimul din 
ambele şiruri devine „echilibristul”, care va porni de la un capăt al 
coridorului, mergând pe „sârmă”, cu intenţia de a ajunge la capătul celălalt. 
„Echilibristul” va merge împleticindu-se şi înclinându-se într-o parte sau 
cealaltă, fiind susținut şi reechilibrat de jucătorii de pe margini („proptelele”). 
După cum are chef, echilibristul va parcurge coridorul cu mai multe sau mai 
puţine dezechilibrări. 

Când ajunge la capătul coridorului, „echilibristul” redevine „proptea” şi 
reintră în şirul din care plecase, iar ultimul din ambele şiruri devine noul 
„echilibrist” şi porneşte să străbată coridorul. 

Jocul continuă până ce toţi jucătorii parcurg coridorul. 

Variante: echilibristul poate avea ochii legaţi, sau numai închişi. 

Indicații pentru instructor. jocul permite o bună apreciere a nivelului de 
încredere dintre participanţi. Jocuri similare — vezi 4 14.2, 4 14.4. 





14.18. Omida cu 
ochi la coadă 





Materiale necesare: o sfoară solidă sau o coardă colorată lungă de 50- 
100 m.; legături la ochi pentru fiecare jucător; eventual cutii mari de carton, 
scaune, mese. 

Regulile jocului: se stabileşte un traseu mai lung, cu obstacole, 
eventual marcat cu o sfoara colorată aşezată pe sol. Grupa are sarcina să 
parcurgă traseul care i se prezintă amănunțit, respectând următoarele 
condiții: toți jucătorii sunt înşiraţi şi fiecare păstrează contactul cu cel din 
față (în general se ţin mâinile pe umerii celui dinainte), toţi sunt legaţi la ochi 
mai puţin ultimul din şir. Codaşul e văzător, observă traseul şi îndrumă 
capul de coloană, strigându-i indicaţii despre ce are de făcut, de exemplu: 
la dreapta, la stânga, atenţie urmează o masă şi vei trece pe sub ea etc. 
Membrii şirului se mişcă ghidându-se atât după ce simte că face partenerul 
dinainte, cât şi primind (de la partenerul din față) sau dând (partenerului din 
spate) indicaţii verbale. Din când în când instructorul dă un semnal pentru 

oprirea înaintării şirului şi trecerea ultimului echipier (văzătorul) în capul 
şirului. In acest scop noul cap de coloană se leagă la ochi, iar noul codaş îşi 
scoate legătura, devenind văzător şi îndrumător al capului de coloană. 

Variante: 

A. Traseu slalom: se instalează sau prevăd obstacole, care trebuie 
ocolite fără a fi atinse. 

B. Traseu cu îngreunare: anumite porţiuni de traseu — nu prea lungi şi 
marcate vizibil - se parcurg ghemuit, sau târâş, sau prin urcuş/ cățărare, 
sau în echilibru pe o coamă etc. 

C. Parcurs în tăcere: nimeni nu vorbeşte, nici măcar ghidul văzător din 
coadă. In acest caz grupa trebuie lăsată la început să stabilească un mod 
de comunicare neverbal între ghidul din coadă şi capul de coloană 
nevăzător. 

D. Schimbarea ghidului din coadă (şi a capului de coloană) la fiecare 30 
secunde. 

Restul regulilor sunt aceleaşi ca la varianta de bază. 

Jocuri similare — vezi 4 14.7, 4 14.8. 





14.19. Pătura 
săltăreață 





Materiale necesare: un cerc cu diametrul de 2,5-3 m. din țesătură textilă, 
cu aproximativ 20-22 dispozitive de apucare (mânere) prinse pe 
circumferință. Tot materialul va fi foarte solid: țesătură pentru prelată etc., 
mânerele cusute zdravăn de tiv etc. 

Regulile jocului: grupul poate fi compus din min 9 şi max 22 persoane. 
Pe rând fiecare membru al grupului/ echipei — „zburătorul” - va sta în 
mijlocul „păturii” iar ceilalți — „aruncătorii” - apucă mânerele şi întinzând 
pătura, aruncă in sus şi prind/ amortizează căderea zburătorului. După 
câteva salturi, zburătorul redevine aruncător iar următorul aruncător îi ia 
locul pe „pătură”. Aruncătorii se vor sincroniza pentru ca toți să întindă 
deodată patura, care va fi ţinută la o înălțime convenabilă, spre a se evita 
lovirea/ ciocnirea zburătorului de sol. 

15. JOCURI DISTRACTIVE 


15.1. Sardelele 


15.2. Piatra — hârtia - foarfeca 
15.3. Hai să prindem! 
15.4. Hai să ne strâmbăm! 
15.5. Ura, ura, pentru simbol 
15.6. Teatrul ciudat 
15.6.1. Oamenii-maşină 
15.6.2. Corvezile emoţionale 
15.6.3. Recitarea 
15.7. Ghici, ce face? 
15.8. Cinci schimbări 
15.9. Te rog să zâmbeşti 


15.10. VIP secret 


15.11. Scapă de minge 
15.12. Desenează pe nevăzute! 
15.13. Să prindem coada! 





Activitatea educativă trebuie să fie vioaie şi distractivă. Jocurile care 
urmează pot contribui la apariţia unei atmosfere corespunzătoare. 





15.1. Sardelele 


Materiale necesare: fără. 

Regulile jocului: jocul e la fel cu „de-a v-aţi-ascunselea”, numai că pe 
invers: un jucător (numit de instructor, sau voluntar) se ascunde, iar la un 
semnal restul grupului începe să-l caute. Cine găseşte persoana ascunsă, 
se înghesuie şi se ascunde împreună cu ea, în acelaşi loc. Jocul se termină 
când ascunzătoarea devine vizibilă din cauza înghesuielii. 





15.2. Piatra — 
hârtia - foarfeca 





Materiale necesare: fără. 

Regulile jocului: este vorba de o versiune la scară mare a jocului clasic, 
în care, la un semnal ambii jucători fac deodată cu mâna gestul care 
simbolizează unul din obiectele: piatra (pumnul strâns), hârtia (palma 
desfăcută) şi foarfeca (două degete în V). 

Câştigă cel care a făcut gestul mai „tare”: hârtia bate (înfăşoară) piatra 
dar e bătută (tăiată) de foarfecă, iar piatra bate foarfeca. 

In noua versiune, la semnalul instructorului membrii ambelor echipe 

mimează toți deodată obiectul pe care şi l-au ales în prealabil, apoi membrii 
echipei câştigătoare se reped să prindă (îmbrăţişeze) membrii echipei care 
a pierdut. Aceştia fug să scape, dincolo de marginea terenului de joc. 
Jucătorii prinşi se încadrează în echipa câştigătoare, apoi manşa se repetă. 
Jocul se termină când toţi participanţii devin membrii unei singure echipe. 

Pentru joc, grupul se împarte în două grupe egale. Pe sol se desenează 
cu cretă două linii centrale paralele, la 1,5 m distanţă (pe care se înşiră 
echipele) şi alte două în afara acestora, care stabilesc marginile terenului 
de joc. Fiecare linie de margine se află la distanță egală de linia centrală 
respectivă (aproximativ 5 m). Inaintea unei manşe, fiecare grupă se 
sfătuieşte în secret ce obiect va mima, apoi ambele echipe se înşiră faţă în 
față la mijlocul terenului, la distanţă de două braţe întinse. 





15.3. Hai să 
prindem! 


Materiale necesare: fără. 

Regulile jocului: este vorba de o variantă a cunoscutului joc „de-a 
prinselea”. Un voluntar (sau un jucător numit de instructor) aleargă să-i 
prindă pe ceilalți, care se salvează refugiindu-se în afara terenului de joc 
(marcat dinainte). Cel prins se ia de mână cu prinzătorul şi formează un 
„năvod”, care aleargă să prindă alți jucători. „Năvodu/” creşte din ce în ce 
mai mare. 

Variante: „ prinzătorul” şi ceilalţi „prinşi” (participanţi la „năvod”) sunt 
diferiți de ceilalţi jucători: sar într-un picior, au un fular la gât, poartă şapcă 
etc. 

Indicații pentru instructor. la descifrarea experienței se va sugera că 
„prinzătorul” reprezintă individul care susţine o iniţiativă, sau este un 
catalizator al schimbării (de mentalitate, de apucături etc.) în cadrul 
grupului. 

Desfăşurarea jocului arată că după ce porneşte, „schimbarea” se petrece 
în ritm din ce în ce mai rapid. E suficient să vrei — şi vei reuşi! 





15.5. Ura, ura, 
pentru simbol 


Materiale necesare: cartoane, fiecare având scris numele unei 
organizații din cele reprezentate la lecţie, prin membrii lor (de exemplu: 
clasa a 12 B; sau AS Voința; sau Facultatea de Chimie etc.). 

Regulile jocului: fiecare participant primeşte câte un carton şi trebuie să 
găsească pe cei care au un carton similar, apoi grupa respectivă se va 
organiza şi va striga în cor “ura! ura! ura! pentru ... (numele organizaţiei). 





15.6. Teatrul 
ciudat 


Materiale necesare: fără. 

Regulile jocului: o parte din jucători sunt actori, ceilalți spectatori. Orice 
spectator poate striga oricând “opriți”. La această comandă, actorii 
încremenesc în posturile în care se găseau, iar spectatorul care a strigat ia 
locul unuia din actori, care devine spectator, iar “piesa” continuă cu noua 
distribuție. Comanda o dă cel căruia i-a venit o idee grozavă pentru a 
continua cu mai mult haz “piesa de teatru”. 

lată câteva exemple de “piese de teatru”: 





15.6.1. Oamenii- 
maşină 





Materiale necesare: fără. 

Regulile jocului: unul din jucători vine în fața grupului şi mimează, 
interpretând o “maşină” care execută o “operaţie tehnologică de fabricaţie” 
(imaginară), scoțând şi sunete adecvate. “Operația” va fi o succesiune de 
mişcări mecanice, un ciclu care se va tot repeta mereu. Când unui alt 

jucător “inspirat” îi vine ideea unei noi “operaţii”, se va alătura primului actor, 
pentru a mima şi el o altă maşină, interpretând o nouă “operaţie” imaginară. 

“Operaţiile“ vor avea însă o legătură logică (tehnologică) între ele, de 
exemplu dacă ultima mişcare a primului ciclu semăna cu aruncarea unei 
piese după prelucrare, prima mişcare a celei de a doua operaţii va fi 
“prinderea” piesei respective, pentru a fi “prelucrată” mai departe în cadrul 
ciclului doi. Şamd. 

“Linia de fabricație umană” are la început o maşină, apoi două, apoi trei 
şamd. Cu cât mai multe — cu atât mai bine! 

Indicații pentru instructor. uneori creativitatea participanților depăşeşte 
aşteptările, rezultând un spectacol straşnic. Il puteţi filma cu o videocameră, 
pentru a vă admira, minuna, sau inspira, ori motiva grupul cu altă ocazie, 
când lumea va fi mai pleoştită. 





15.6.2. Corvezile 
emoţionale 


Materiale necesare: fără. 

Regulile jocului: doi voluntari vor interpreta subiectele date de grup. 
După ce sunt aleşi, “actorii” se îndepărtează (sau ies din încăpere), apoi 
restul grupului stabileşte subiectele “piesei”: trei treburi casnice şi trei 
emoții. 

Exemple de treburi: spălatul vaselor, spălatul hainelor, spălarea 
ferestrelor, plimbarea cățelului, agățarea unui tablou, ducerea gunoiului la 
ghenă, spălarea băii, cârpitul ciorapilor, zugrăvirea unui perete, strângerea 
aşternutului de pat, aspirarea prafului în cameră, mutarea mobilei, spălarea 
scărilor, curățirea zăpezii etc. 

Exemple de emoții ce pot fi asociate: fericire, tristețe, remuşcare, vină, 
melancolie, dragoste, ură, bucurie, dezgust, simpatie etc. 

Actorii sunt chemați în faţa grupului şi un jucător anunţă una din cele trei 
treburi casnice, iar actorii încep să o interpreteze. După câteva momente, 
alt jucător anunţă una din cele trei emoții, preferabil ceva în total contrast cu 
acțiunea în curs. Rezultă scene comice, cu activități casnice efectuate în 
mod ciudat: plimbarea câinelui cu admiraţie, sau dusul gunoiului cu 
remuşcare, sau spălarea hainelor cu ură etc. 





15.6.3. Recitarea 





Materiale necesare: fără. 

Regulile jocului: ne aflăm într-o cafenea din zona Curţii Vechi din 
Bucureşti (sau o piaţă din Sighişoara, la vremea Festivalului), în aer liber. 
Lumea ascultă diverşi artişti care cântă, recită etc. 

Se aleg 4 voluntari care vor juca un “spectacol” în fața celorlalți membri 
ai grupului, fără a li se spune însă dinainte ce şi cum vor face (cu o excepţie 
— vezi mai jos). Acţiunea va fi condusă şi regizată de instructor, care va 
prezenta spectacolul, dând totodată şi indicaţii “actorilor”, pe loc. 
“Prezentatorul” invită primul voluntar (singurul instruit dinainte ce are de 
făcut) în fată grupului, anunțând că este un “poet străin”, care va recita o 
poezie proprie, “minunată”. 

Din păcate, se constată că “poetul” recită în limba sa — cu totul de 
neînțeles pentru ascultători (jucătorul se va strădui ca “expunerea” să fie cât 
mai aiurea). După câteva momente, prezentatorul (instructorul) se va scuza 
pentru neînțelegere şi va drege situația aducând alături de “poet” pe 
următorul voluntar, ca “interpret”. Pe măsură ce “poetul” recită, “interpretul” 
va “traduce” “poezia” în româneşte (desigur, spunând ce-i trece prin cap). 
După alte momente, “prezentatorul” va îmbunătăţi transmisia “mesajului 
poetic” prin aducerea celorlalţi doi voluntari, care vor afla că sunt dansatori 
ce au de interpretat “poezia”. 

Atenţie: uneori “prezentatorul” va avea nevoie de o mare putere de 

convingere pentru a-i determina pe voluntarii, surprinşi de sarcina lor, să 
facă ce le cere. Toţi 4 voluntarii vor juca un timp, apoi orice spectator va 
putea striga “opriți”, pentru a lua locul unuia din actori, după care 
spectacolul va continua. 





15.7. Ghici, ce 
face? 


Materiale necesare: fără. 

Regulile jocului: se aleg 4 voluntari, din care unul se oferă să fie 
“ghicitor” şi iese afară din sală, iar ceilalţi trei se sfătuiesc în fața grupului şi 
stabilesc câte o scenetă, sau situaţie, pe care o va interpreta fiecare. Cu cât 
situaţiile vor fi mai diferite şi ciudate, cu atât spectacolul va fi mai reuşit şi 
distractiv. Exemple: tunderea unui căţel, operaţie pe inimă, conducerea unei 
maşini de curse, mutarea unui pian, extragerea unui dinte, cățărarea pe o 
stâncă, culegerea strugurilor, umplerea cârnaţilor, participarea la o 
înmormântare, un discurs politic etc. Grupul ştie temele de interpretat şi va 
funcţiona ca arbitru. 

După aceea, voluntarul plecat se întoarce, cei trei încep să mimeze, 
inclusiv cu sunete adecvate - fiecare din ei sceneta sa, iar “ghicitorul” va 
trebui să descopere ce fac cei trei. El enunţă diverse soluții, iar grupul de 
spectatori “răspunde” dacă soluția enunțată este corectă sau nu, dacă este 
aproape sau departe de adevăr. Grupul nu vorbeşte însă clar, ci se exprimă 
în cor, într-un fel convenit dinainte şi cunoscut de “ghicitor”: aplauze sau 
mormăituri (cu atât mai puternice cu cât soluţia e mai apropiată de adevăr), 
țâțâieli (soluţia e greşită), gesturi sugestive: un deget în sus înseamnă bine 
sau aproape, în jos — greşit etc. Tot timpul cei trei “actori” îşi văd de treabă, 
nu vorbesc cu “ghicitorul”. Eventual, un spectator poate ajuta ghicitorul, 
strigând ”opriţi!”, pentru a lua locul unui actor (ca să mimeze mai sugestiv). 
Variantă: mai complicată, cei trei stabilesc o scenetă cu 4 personaje, dintre 
care ei ştiu ce sunt şi ce joacă, în schimb “ghicitorul” va fi şi el un personaj 
activ, fără însă a şti ce rol are. Sceneta şi jocul celor trei va contribui la 
implicarea în acţiune a “ghicitorului”, care evident va participa involuntar şi 
nedumerit. Ghicitorul are de ghicit: “cine este el?”, sfătuindu-se despre 
soluțiile propuse numai cu grupul (nu cu actorii). 





15.8. Cinci 
schimbări 


Materiale necesare: fără. 

Regulile jocului: participanţii se grupează perechi şi se privesc atent. 
Apoi membrii perechilor se întorc cu spatele unul la altul şi în timp de 1 
minut fiecare îşi face 5 modificări ale înfățişării sale. La semnalul 
instructorului, toți se întorc faţă în faţă şi fiecare caută să identifice cele 5 
schimbări făcute de partener. Se schimbă partenerii şi se repetă. 





15.9. Te rog să 
zâmbeşti 





Materiale necesare: fără. 
Regulile jocului: un voluntar stă în centrul cercului format de restul 
jucătorilor, care stau aproape unul de altul. Voluntarul se apropie de o 
„victimă” şi privind-o în ochi, îi spune: „dragă, dacă mă iubeşti, zâmbeşte- 
mil”. El n-are voie să atingă „victima”, dar altfel, poate face orice. „Victima” 
rămâne impasibilă şi răspunde: „te iubesc, dar nu pot zâmb?. Ea n-are voie 
să zâmbească, sau să se strâmbe cât de puţin, în orice fel. Dacă nu 
reuşeşte să facă „victima” să zâmbească, voluntarul încearcă cu alt jucător, 
până ce izbuteşte. Victima care zâmbeşte schimbă locul cu cel din centrul 
cercului. Nu e voie să se folosească cuvinte obscene, vulgare sau 
obraznice, nici să se facă propuneri explicit sexuale. 





142 





15.10. VIP secret 


Materiale necesare: cartonaşe format A5, fiecare având înscris numele 
unei persoane cunoscute: VIPuri, vedete etc. 

Regulile jocului: instructorul agaţă câte un cartonaş cu nume pe spatele 
fiecărui participant. Fiecare va căuta să ghicească numele pe care îl poartă 
pe spate, întrebându-i pe vecini despre caracteristicile personajului, sau 
ghicind din purtarea vecinilor față de el. 

Jocul este potrivit mai ales pentru situaţia când grupul are de stat şi aşteptat 
în şir, la o coadă. 





15.11. Scapă de 
minge 


Materiale necesare: 3-4 mingii, sau sticle din plastic; un casetofon cu 
muzică. 

Regulile jocului: participanţii formează un cerc, stând cu mâinile pe 
umerii celui din faţă. Instructorul introduce pe rând mingiile, care trebuie 
pasate vecinului, înainte sau înapoi de-a lungul cercului, folosind picioarele, 
cât timp cântă muzica. Când se opreşte muzica, cine are mingea (sticla) 
iese din joc (cerc). Pe măsură ce numărul jucătorilor scade, din cerc se 
scoate câte o minge. Jocul se termină când rămân în joc doi jucători cu o 
singură minge. 








15.12. 
x Materiale necesare: foi de hârtie A4, pixuri. 
pedala pe Regulile jocului: toţi se aşează pe jos şi fiecare primeşte o foaie de 
nevăzute! hârtie şi un pix. Instructorul le comandă să închidă ochii (eventual sunt 
legaţi la ochi) şi să deseneze un subiect precizat de el. Cele mai bune 
desene se expun pentru restul zilei. 
15.13. Să 


prindem coada! 





Materiale necesare: 1-3 cârpe viu colorate (fulare etc.). 

Regulile jocului: jucătorii se adună în şir, în picioare. Fiecare prinde 
(îmbrățişează) talia celui din faţă. In centura celui din coadă se bagă cârpa. 
Acum grupul formează un fel de „şarpe”, al cărui „cap” are sarcina să muşte 
„coada” (să-i ia cârpa). Coada se va feri. Restul jucătorilor ajută capul sau 
coada, fiecare cum doreşte, fără a desprinde însă mâinile de pe vecinul din 
faţă. 

„Capul” care reuşeşte să smulgă cârpa trece la sfârşitul şirului şi devine 
noua „coadă”, iar jucătorul nr. 2 din față devine „capul!” şarpelui. Şamad. 

Variante: Un grup mare poate fi împărțit în 2-3 grupe (şerpi), ale căror 
capete vor încerca să „muşte” coada propriului şarpe, sau a altuia. 

16. JOCURI DE ÎNCHEIERE 


16.1. Să facem o furtună! 


16.2. Reţeaua 


16.3. Alege un suvenir 
16.4. Ca frunzele copacului 
16.5. Masajul în grup 

16.6. Imbrăţişarea în grup 


16.7. Cum e el? 


16.8. Şopteşte vorbe dulci! 
16.9. La revedere! - A 

16.10. La revedere! - B 

16.11. La revedere! - C 

16.12. Aprindem luminițe 
16.13. Să desfacem nodurile! 
16.14. Aprecierea fulgerătoare 





Aceste jocuri au ca scop punerea accentului pe relaţia dintre distracţie şi 
viața reală, iar pe de altă parte susțin şi dezvoltă solidaritatea creată între 
participanţi de-a lungul lecţiei. Incheierea lecției încurajează jucătorii să 
sesizeze importanţa ducerii unei sarcini la bun sfârşit şi îi stimulează să 
reflecteze asupra problemelor din viaţa lor obişnuită — care urmează după 
terminarea şedinţei de Team-building. 





16.1. Să facem o 
furtună! 





Materiale necesare: fără. 

Regulile jocului: toată lumea se aşează pe scaune, bănci, sau pe jos, 
cu mâinile goale şi tălpile bine sprijinite pe sol. 

Instructorul va spune: "Uneori ne vine chef să facem ceva aparent 
imposibil”, sau „Chiar acum vom face o minune: vom produce o furtună”. 
Apoi va instrui jucătorii ca fiecare din ei să copieze ce va face el când îl va 
privi, şi să continue acea acţiune până ce instructorul îl va privi din nou pe 
el în ochi şi va face altceva (adică, fiecare jucător începe şi termină fiecare 
acțiune separat, nu toți deodată). 

a. Se începe cu un şuierat ca al vântului: Sssssssssş! 

b. Apoi instructorul priveşte pe rând fiecare jucător, frecându-şi palmele. 

c. Apoi instructorul priveşte pe rând fiecare jucător, pocnind periodic din 

degete. 

d. Apoi instructorul priveşte pe rând fiecare jucător, aplaudând ne- 

ritmic. 

e. Apoi instructorul priveşte pe rând fiecare jucător, pleznindu-şi 

genunchii. 

f. Apoi instructorul priveşte pe rând fiecare jucător, lovind pardoseala 
cu picioarele. 
g. Apoi repetă toate gesturile, dar în ordine inversă! 


Se poate termina cu declaraţia: „ei bine, acum ştiţi cum să faceți ceva 
deosebit, grozav - cum să produceți o furtună. Activitatea noastră comună 
nu se va termina niciodată. Haideţi să mergem şi să schimbăm lumea în 
bine!', după care lecţia se termină şi participanţii sunt liberi. 





16.2. Reţeaua 


Materiale necesare: un ghem de sfoară (subțire, colorată). 

Regulile jocului: grupul se aşează în cerc. Un jucător ia ghemul de 
sfoară, explică cu voce tare de ce îi place grupul, reţine capătul sforii apoi 
aruncă altui participant ghemul care se desfăşoară. Acesta apucă sfoara, 
explică şi el cu voce tare de ce îi place grupul, apoi aruncă ghemul altuia. Şi 
tot aşa mai departe, până ce restul ghemului revine la primul jucător, astfel 
ca toţi jucătorii se ţin de sfoară iar aceasta e desfăşurată în zig-zag de la 
unul la altul. Reţeaua astfel formată ilustrează relaţiile dintre toți membrii 
grupului. 

Variante: jucătorul anunţă numele celui căruia îi va arunca ghemul şi va 
specifica un motiv pentru care îl apreciază favorabil, apoi va arunca 
ghemul. Declaraţia va fi despre contribuţia celui din faţă la reuşita activității 
colective, sau aprecieri în general despre persoana respectivă. După ce 
toată lumea e legată prin sfoară, instructorul ia o foarfecă şi taie sfoara între 
fiecare pereche de jucători, explicând: „Ia terminarea şedinţei (lecţiei), 
fiecare participant capătă o bucată de sfoară care-i va aminti mereu de 
prietenii care i-a făcut aici şi de cele învățate”. 





16.3. Alege un 
suvenir 


Materiale necesare: obiecte mici: jucării, vederi, figurine, măruntțişuri 
(procurate de la bazar etc.). 

Regulile jocului: obiectele se aşează în mijlocul camerei iar jucătorii 
sunt invitați să-şi aleagă câte trei din ele, care să reprezinte cât mai bine 
experienţa fiecăruia cu restul grupului, din cursul lecției. In continuare, pe 
rând fiecare depune într-o grămadă, unul, două sau toate trei obiectele, 
explicând cu voce tare ce i-a sugerat obiectul respectiv, legat de cele 
petrecute în şedinţă. La sfârşit, fiecare îşi ia acasă un obiect, ca suvenir de 
la lecţie/ stagiu. 





16.4. Ca frunzele 
copacului 





Materiale necesare: o foaie mare de hârtie, pixuri, un marker, o rolă de 
bandă adezivă, „frunze” tăiate din hârtie groasă (aproximativ A5). 

Regulile jocului: instructorul desenează pe foaia mare de hârtie (agățată 
pe un perete) un copac, cu componentele sale: trunchi, rădăcini, ramuri, 
frunze, fructe etc. Jucătorii aşezaţi în cerc, în jurul planşei desenate, 
primesc câte o „frunză” şi un pix cu care vor scrie pe „frunză” un gând sau o 
învățătură cu care pleacă de la lecţie. Fiecare va prinde apoi frunza sa cu o 
bucată de bandă adezivă pe copacul desenat pe planşă, într-un loc ce i se 
pare mai potrivit cu gândul scris: la rădăcină, pe trunchi, pe o ramură, ca o 
frunză etc. 

Instructorul închide activitatea comentând atât gândurile scrise pe 
„frunze”, cât şi locurile unde au fost ele amplasate, accentuând simbolismul 
şi importanţa fiecărei părţi (rădăcină, trunchi etc.) pentru ansamblul 
copacului (grupului). 

16.5. Masajul în 
grup 


Materiale necesare: fără. 

Regulile jocului: la sfârşitul lecţiei, când lumea este mai obosită, 
jucătorii formează un cerc cu fața spre spatele vecinului. Apoi toţi se apucă 
să maseze umerii celui din față. Se încurajează discuţiile. După un timp, toți 
se rotesc la 180° şi masează pe cel din faţă (care l-a masat înainte). 





16.6. 
Imbrățişarea în 
grup 


Materiale necesare: fără. 

Regulile jocului: o acţiune foarte bună pentru încheiere. Participanţii se 
aşează în cerc cu feţele spre centru. La comanda instructorului toată lumea 
se apleacă înainte, până se ating capetele şi se apucă cu mâinile de gâtul/ 
talia vecinilor — îmbrățişând astfel grupul. 





16.7. Cum e el? 


Materiale necesare: lista unor adjective plăcute: drăguţ, tare, liniştit, bun, 
timid, fericit, activ, vesel, politicos, inteligent, prietenos, energic, organizat, 
curajos, cinstit, deştept, inventiv, rezervat, entuziast, binevoitor, agresiv, 
gânditor, hotărât, convingător, mulțumit, sensibil, creativ, independent, 
vesel, ironic, plăcut, calm, încrezător, ascultător, perseverent, milos, 
capabil, aşezat, neliniştit, neastâmpărat, recunoscător etc. înscrisă pe foi 
A4, în număr egal cu al jucătorilor. 

Regulile jocului: echipa se aşează pe jos în semicerc, fiecare coechipier 
primeşte o copie a listei cu adjective, o citeşte şi spune dacă nu a înţeles 
ceva. Pe rând fiecare participant se aşează jos în fața semicercului şi 
fiecare coechipier îi adresează trei adjective din listă (de exemplu: „Ionică, 
ai fost activ, calm, inventiv”). Toţi trec prin fața echipei şi ascultă adjectivele 
adresate de ceilalți. 

Indicații pentru instructor. elevii trebuie să se lămurească nu numai ce 
este aprecierea (încurajarea sau presiunea pozitivă) şi ce avantaje are, dar 
şi cu dezavantajele deprecierii (presiunea negativă şi descurajarea). 

Presiunea negativă nu trebuie să fie verbală: pentru transmisia 
mesajului e suficientă o încruntare sau o privire impacientă. Coechipierul 
căruia i se transmite „toți am terminat, numai tu ne mai întârzii” o să fie 
stimulat să termine treaba, dar va fi stresat şi dacă nu reuşeşte, se va simți 
prost. 

Descurajarea este o expresie care urmăreşte necăjirea cuiva: „Costică, 
nu eşti în stare să faci nimic, nu mai vrem să faci parte din echipa noastră!. 
Vorbele acestea însă n-o să-l încânte pe Costică, iar vorbitorul n-o să se 
simtă mai bine. Descurajarea şi presiunea negativă mai degrabă rănesc 
echipa, n-o ajută. Fiecare coechipier trebuie să se simtă bine cu echipa sa. 

Felul în care spui ceva (forma mesajului) e la fel de important ca şi ceea 
ce spui (conținutul mesajului). Cere elevilor să dea exemple de încurajare, 
respectiv de descurajare. Insistă că aprecierea ajută mai mult decât 
deprecierea la obținerea succesului. 





16.8. Şopteşte 
vorbe dulci! 





Materiale necesare: două-trei chingi înnodate (vezi 4 18.1). 

Regulile jocului: un grup se împarte în două grupe egale, sau dacă este 
foarte mare (peste 24-26 persoane) în patru grupe, două câte două egale; 
numărul minim fiind de 6 jucători. In continuare, activitatea se desfăşoară 
pe două grupe, care primesc o chingă (4 grupe primesc două chingi). 

Membrii unei grupe formează un cerc, în picioare, cu faţa spre centru, cu 
brațele întinse, ţinând fiecare de chinga care va avea o formă de cerc. 
Membrii grupei asociate se adună în spatele celor din prima grupă, astfel ca 

apar două cercuri de jucători. La un semnal, fiecare jucător din cercul 
exterior se apropie de urechea (din stânga, de exemplu) a celui din faţa lui, 
şi timp de 15 secunde îi şopteşte la ureche câteva vorbe prietenoase, de 
laudă, pentru comportarea ascultătorului în perioada precedentă a lecţiei, 
sau din alte împrejurări. După scurgerea celor 15 secunde instructorul dă 
un semnal, iar cercul exterior se roteşte cu un pas (la dreapta), astfel ca 
persoanele din afară să ajungă în spatele vecinilor primilor ascultători. Se 
repetă şoptirea, după 15 secunde se dă un nou semnal, cercul exterior se 
roteşte din nou spre dreapta cu un pas şamd. 

Se repetă până ce fiecare jucător din cercul exterior a şoptit câte ceva 
„frumos” tuturor membrilor grupei interioare, apoi cele două grupe schimbă 
locurile şi rolurile. Ascultătorii nu au voie să vorbească, nici să se întoarcă 
spre şoptitor. Şoptitorii nu au voie să atingă ascultătorii, sau să le spună 
prostii. 





16.9. La 
revedere! - A 


Materiale necesare: două-trei chingi înnodate (vezi 4 18.1). 

Regulile jocului: un grup se împarte în două sau trei grupe având 
numere inegale de membri (cel mult 8-10 jucători într-o grupă). Membrii 
fiecărei grupe se adună un cerc, în picioare, cu fața spre centru, cu braţele 
întinse, ţinând fiecare de chingă pentru a forma un cerc. Cele două (sau 
trei) cercuri se apropie, până ce se ating. In punctele de tangenţă (preferabil 
depărtate) jucătorii se întrepătrund (ca dinţii unor roţi dințate). In continuare, 
cele două (sau trei) cercuri încep să se rotească încet, exact ca roţile unui 
angrenaj. La fiecare întrepătrundere se întâlnesc câte alți doi jucători din 
cercurile vecine, care se vor săruta pe obraz, pentru a-şi lua astfel rămas 
bun. Se continuă rotirea până ce fiecare membru al unei grupe (cerc) şi-a 
luat rămas bun de la toți membrii cercului vecin. 





16.10. La 
revedere! - B 


Materiale necesare: fără. 

Regulile jocului: jucătorii se adună în cerc, în picioare. Primul jucător 
(voluntar, sau numit de instructor) îşi ia rămas bun de la vecin (jucătorul nr. 
2) cu un gest corespunzător (îl îmbrăţişează, sau îi strânge mâna, îl sărută, 
sau îi dă o carte de vizită, sau fixează o revedere etc.). După terminarea 
acțiunii (gestului), vecinul (jucătorul nr. 2) se întoarce spre celălalt vecin 
(jucătorul nr. 3) şi îşi ia rămas bun cu două gesturi corespunzătoare: primul 
— cel făcut de primul jucător şi un al doilea, ales de el. Jucătorul nr. 3 se 
întoarce spre jucătorul nr. 4 şi îşi ia rămas bun cu trei gesturi 
corespunzătoare: primele două — le copiază pe cele făcute de jucătorul nr. 
3, şi un al treilea, ales de el. Şamd — fiecare jucător pasează vecinului de 
alături sarcina despărțirii, efectuând n+1 gesturi, în care n sunt gesturile 
făcute de vecinul dinaintea sa. 

Dacă un jucător uită sau încurcă gesturile făcute de un înainte-mergător, 
colegii de echipă i le vor reaminti. 





16.11. La 
revedere! - C 





Materiale necesare: fără. 

Regulile jocului: jucătorii se adună în cerc, în picioare, stând umăr lângă 
umăr. Primul jucător (voluntar, sau numit de instructor) îşi întinde braţul 
spre centrul cercului, cu palma în sus, apoi le spune colegilor ceva ce i-a 
plăcut şi ceva ce nu i-a plăcut în cursul lecţiei. Vecinul (jucătorul nr. 2) 
repetă: îşi întinde braţul spre centrul cercului şi pune mâna deasupra celei 
existente, tot cu palma în sus, apoi le spune colegilor ceva ce i-a plăcut şi 
ceva ce nu i-a plăcut în cursul lecţiei. Vecinul (jucătorul nr. 3) repetă: îşi 





147 





întinde braţul spre centrul cercului şi pune mâna deasupra celei existente 
şamd. Activitatea se termină când fiecare membru al grupului are mâna 
prinsă în coloana centrală de mâini, ce seamănă cu un kebab, şi după ce 
ultimul şi-a spus cele două observaţii (sau păreri). 





16.12. Aprindem 
luminițe 


Materiale necesare: câte o lumânare întreagă (sau măcar o bucată cu 
lungimea de minim 10 cm.), pentru fiecare jucător; o cutie de chibrituri (sau 
brichetă). 

Regulile jocului: jucătorii primesc câte o lumânare şi se înşiră în linie, 
apoi se stinge lumina (sau jocul se desfăşoară seara). Instructorul, ţinând şi 
el o lumânare, se aşează la un capăt al şirului, apoi îşi aprinde lumânarea. 
Vecinul va cere voie să-şi aprindă lumânarea de la flacără iar instructorul îi 
va da voia. Şamd, fiecare cere ajutor şi îşi aprinde lumânarea proprie de la 
cea a vecinului. 

Variante: eventual, la începutul jocului instructorul poate interpreta o 
scenetă cu ajutorul unui jucător pentru a ilustra un exemplu „rău. 
Instructorul va interpreta un „sărac” care cere lumină (voie să-şi aprindă 
lumânarea), dar partenerul (bogatul) nu-i dă (gratuit), însă e de acord să-i 
„vândă” o bucată de flacără, dacă încasează de la „sărac” bani, sau o 
bucată din lumânare etc. lInstructorul se va înțelege dinainte cu 
colaboratorul asupra scenariului, cuvintelor, gesturilor cât mai sugestive etc. 

Indicații pentru instructor. în cadrul descifrării experienței se va 
descifra semnificaţia (una din ele) activităţii, şi anume, că fiecare poate 
avea în viață nevoie şi va cere ajutor de la altcineva, sau va fi rugat să dea 
ajutor vecinului. Se va sublinia că ajutorul dat nu micşorează cu nimic 
„averea” proprie: flacăra e la fel de puternică şi după ce a aprins lumânarea 
vecinului. Flacăra poate însemna un ajutor material, sau spiritual: 
informaţie, un know-how etc. Se va insista şi asupra comparaţiei celor două 
situații: exemplul „bogatului” rău, în opoziţie cu cel al grupului „bun”. 

Atenţie: la sfârşitul jocului, toate chibriturile şi lumânările vor fi stinse şi 
adunate de instructor într-o cutie! 





16.13. Să 
desfacem 
nodurile! 


Materiale necesare: o chingă (vezi 4 18.1). 

Regulile jocului: se fac cât mai multe noduri simple, succesive, pe 
chingă (nu foarte strânse!). Apoi chinga trece pe rând la fiecare jucător, 
care desface un nod şi spune o părere, sau ce a învăţat el în lecţia 
respectivă, după care dă chinga vecinului. Acţiunea se repetă până se 
desface ultimul nod. 





16.14. 
Aprecierea 
fulgerătoare 





Materiale necesare: fără. 

Regulile jocului: pentru aprecierea activității echipei, sau a modului de 
desfăşurare a şedinţei de teambuilding, participanţii se adună în cerc, în 
picioare sau şezând. 

Instructorul le va pune întrebări cum ar fi: 

- Cum te-ai simţit în echipa asta, sau în şedinţa la care ai participat? 

- Cum apreciezi modul de colaborare — al tău cu ceilalţi; sau al celorlalți 
cu tine etc.? 

- Cum ai contribuit la succesul acţiunii echipei? 

- Cum apreciezi modul în care s-au luat deciziile în echipă? 

Şamad. 

Răspunsul se exprimă în note: 1 = foarte slab/ rău; 10 = foarte bine/ bun. 
După fiecare întrebare participanţii închid ochii, întind brațele înainte şi 





148 








ridică un număr de degete egal cu nota, sau evaluarea, pe care o dau ca 
răspuns (strângând restul degetelor). După ce toţi participanții îşi exprimă 
răspunsul, instructorul dă semnalul pentru deschiderea ochilor şi toată 
lumea vede părerile celorlalți. Cei cu opinii mult diferite de medie vor fi 
eventual invitaţi de instructor să explice pe scurt motivaţia răspunsului lor. 

Indicații pentru instructor. pe lângă întărirea încrederii reciproce, jocul 
permite exprimarea opiniei personale fără influenţe de la cei din jur. 

17. ÎNCHEIERE 


17.1. Curăţirea locului de joacă 
17.2. Team-building la locul de muncă 





Participanţii la jocurile de colaborare au o ocazie minunată de a colabora 
strâns cu colegii lor pentru atingerea a unui scop comun, într-un mediu 
sigur şi controlat. Sarcinile de îndeplinit forțează jucătorii să analizeze care 
sunt motivele pentru care o echipă funcţionează bine şi de ce fiecare 
persoană trebuie să aibă un rol în echipă. Dar şi mai important, participanții 
îşi descoperă propriile lor puteri şi slăbiciuni, spaime, capacități (ascunse). 

Activitățile sunt concepute conform unui plan de succesiune, astfel ca 
greşelile şi învăţăturile de la un joc să servească grupului la rezolvarea 
temei jocului următor. 

Dar învățătura rezultată din această activitate nu se termină la sfârşitul 
lecţiei, ci de abia începe! Sarcina adevărată, deşi nu totdeauna evidentă, 
este aplicarea în viaţa de fiecare zi a concluziilor desprinse de participanți, 
din jocuri. Capacitatea de a colabora bine cu alții asigură beneficii 
permanente şi pune la dispoziţie mijloacele pentru atingerea scopurilor 
personale. 





17.1. Curăţirea 
locului de joacă 


Se verifică lista Materialelor din dotare, anexată la Planul lecţiei. 

Legăturile pentru ochi se numără, dezleagă, scutură şi usucă, apoi se 
împăturesc. 

Se adună mingiile, chingile, frânghiile etc., de pe întreg terenul. 

Se deznoadă toate chingile, frânghiile etc. Se goleşte apa din sticle. 

Se notează orice material auxiliar stricat, pentru a fi reparat, înlocuit etc. 
în vederea următoarei şedinţe. Toate materialele se împachetează frumos 
într-o cutie (sacoşă). 

Se adună şi evacuează eventualele gunoaie, se aeriseşte sala etc. 

Dupa lecţia de Team-building nu trebuie să rămână urme (vizibile) la 
locul faptei! 





17.2. Team- 
building la 
locul de muncă 





Spiritul de echipă nu se creează doar la cursurile de Teambuilding şi nu 
se limitează la vorbe sau la angajamente festive. 

Dacă atmosfera creată de „şef” la locul de muncă, sau de profesori în 
clasă, sau de antrenor în echipă etc., nu susţine apariția şi dezvoltarea unei 
astfel de mentalități, degeaba vor fi jocurile, sau treningurile (instructajele) 
la munte, căci lumea uită uşor şi revine la vechile apucături. 

lată câteva idei pentru un lider de unitate productivă sau administrativă 
(dar la fel de bine un cadru didactic, sau un antrenor etc.), ca să-şi 

motiveze şi consolideze echipa pe care o conduce (nivelul premiilor este 
indicat orientativ): 

1. Afişează la loc vizibil sarcinile de serviciu cu numele responsabililor 
şi datele de finalizare. Trimestrial organizează o ceremonie pentru 
semnarea de luarea la cunoştinţă a sarcinilor din planul de lucru şi afişează 
vizibil tabelul cu semnături. 

2. Motivarea este intrinsecă. Cere-le coechipierilor să vină cu idei noi şi 
foloseşte-le. 

3. Cere echipei să vină cu 50 de idei noi care vor fi premiate cu câte 50 
lei, apoi cu alte 50 de idei noi - care vor fi premiate cu câte 100 lei. 

4. Alege „salariatul model al lunii ...” şi creează un loc vizibil pentru el: 
un loc special rezervat la garderobă/ cuier, un loc rezervat de parcare etc. 

5. Descoperă persoanele care îşi fac treaba bine şi spune-le asta 
sincer, clar şi neîntârziat. 

6. Află ce-i interesează pe subordonați, ce-i face să se dea peste cap, 
care le este „butonul de pornire”. 

7. Nu subestima niciodată valoarea unui „mulțumesc” spus personal. 

8. Când comunici cu ei - priveşte-i în ochi, nu-i domina. 

9. Relaţiile cu subordonații să fie omenești — încearcă să fii în contact 
corporal direct cu cel cu care vorbeşti. 

10. Consumă 90% din timp şi energie pentru a conduce 90% din 
membrii echipei. Dacă un membru nu vrea să participe — lasă-l în urmă. 

11. Rezultatele se măsoară cu rezultate. 

12. Creează o legătură directă între rezultate şi recompensă. 

13. Recompensează rezultatele neaşteptate. 

14. In cazul că cineva are succes, trimite-i acasă o scrisoare de 
felicitare adresată familiei. 

15. O idee pentru premiul lunar de excelență (transmisibil): vopseşte 
auriu (cu spray etc.) un obiect specific activităţii echipei, eventual unul 
devenit inutil, de exemplu un pantof rebut (la o întreprindere de 
încălțăminte), o agendă (la biroul contabilitate) etc. Sărbătoreşte cu echipa, 
chiar fără vreun motiv oficial. 

16. Recompensează coechipierii fruntaşi lăsându-i de exemplu să-şi 
stabilească singuri programul de lucru, sau să-şi ia o zi liberă. 

17. Recompensează angajaţii fruntaşi cu un gest omenos, de exemplu: 
întreabă-i ce ar dori să mănânce în pauza de prânz şi apoi adu-le personal 
hrana respectivă. 

18. Comunică informaţiile profesionale adunate la seminariile şi 
conferințele la care participi. Adu suveniruri din astfel de delegații şi 
împarte-le cu coechipierii. 

19. Ține minte datele zilelor de naştere şi altor aniversări. 

20. Invită subordonații să luaţi masa de prânz împreună, întreabă-i cum 
merge treaba şi ce-i de făcut pentru a merge mai bine. 

21. Organizează periodic o mică petrecere cu toţi coechipierii, la locul 
de muncă, sau într-un local (preferabil cu muzică specific nemțească). 

22. Distraţi-vă! Pentru asta foloseşte mici jocuri, petreceri, serbări, 
aniversări etc. 

23. Organizează o lecţie cu un profesor din afara întreprinderii despre o 
activitate nelegată de munca obişnuită a echipei, cum ar fi: ornarea 
prăjiturilor, cârpirea hainelor, teambuilding etc. 

24. Roagă clienţii şi colaboratorii să facă aprecieri pozitive despre 
activitatea echipei şi fă-le publice. 

25. Ai încredere în colaboratori. 

26. Sărbătoreşte greşelile, căci: cu cât cineva cade mai rău, cu atât va 
sări mai sus! 

27.Fă o anchetă privind satisfacția clienţilor şi recompensează 
câştigătorul (cu un bilet de călătorie, o diplomă etc.). 

28. Incurajează critica, dar cere criticului ca în afară de semnalarea unei 

probleme, să aducă și 3 soluții posibile. 

29. Răspunsurile la problemele noastre sunt aici — cere-le coechipierilor. 

30. Ajută angajaţii să-şi identifice o cale de promovare pentru o carieră 
de succes. Ar trebui să existe permanent două oferte de posturi, care să 
stimuleze autodepăşirea angajaților. 

31. Invită periodic câte un subordonat la o şedinţă de nivel ierarhic 
superior, iar dacă în discuţie apar probleme cu care invitatul are legătură, 
cere-i părerea. 

32. Intreabă subordonații ce vor şi ce le place. 

33. Ajută subordonații să devină mai buni (calificaţi etc.). 

34. Recompensează angajaţii care citesc cărţi de specialitate: 20 lei 
pentru fiecare carte (până la 3 buc.; verifică dacă s-a citit). 

35. Impărtăşeşte cu coechipierii noutăţile profesionale, sau cele 
organizatorice. 

36. Află ce fel de autorizaţii sau certificate pentru creşterea calificării îşi 
doresc coechipierii şi ajută-i să le obţină. Eventual cumpără manualele 
necesare cu banii întreprinderii şi organizează o grupă de studiu. 

37. Fă o anchetă (cu chestionar etc.) privind satisfacția coechipierilor şi 
acționează conform rezultatelor. 

38. Organizează ca subordonații, numiţi prin rotaţie, să observe periodic 
din „umbră” dar deschis/ nesecret, colegii de serviciu sau din alte servicii 
(ateliere). Cere părerea şi soluţiile lor pentru problemele apărute în cursul 
zilei respective, sau pentru îmbunătăţiri cu caracter mai general ale 
activității. 

39. Alege subordonații cu potenţial de promovare şi periodic pune-i să 
urmărească din „umbră” activitatea unor şefi de la nivelul ierarhic vizat 
(după ce le ceri voie acestora!). Cere subordonaţilor respectivi părerea şi 
propuneri de soluţii pentru problemele apărute în cursul zilei. 

40. Ajută-i pe subordonați să-şi îmbunătățească biografia (CV), 
arătându-le ce au învăţat lucrând cu echipa şi cu tine. 

41. Recompensează subalternii cărora „le pică fisa”. 

42. Incearcă să dai ajutorul şi personal, nu numai prin delegați. 

43. Laudă în public, cu multă emoție. 

44. Critică în privat, fără accese de emoție. 

45. Creează relaţii strânse cu celelalte servicii şi departamente din 
întreprindere/ organizație. 

46. Dăruieşte ceea ce îți doreşti mai mult! (poate puterea?!) 

47. Infloreşte acolo unde ai fost semănat. 

48. Când e nevoie — nu mai respecta regulile! 

49. Nu te plimba de la o întâlnire/ şedinţă la alta, ci aleargă cu un scop. 

50. Priveşte situaţia colectivului şi „din afară”, apoi concentrează-te 
asupra celor constatate. 

51. Când e cazul - acceptă că ai greşit şi cere scuze. 

52. Nu uita: pentru ca să se schimbe ceva (în jur) — trebuie mai întâi să 
te schimbi tu (în interior)! 

53. Nu încerca să contrazici realitatea, că pierzi timpul degeaba. 


Dacă „şeful” Dvs. nu procedează aşa cu subalternii, daţi-i să citească 
această carte. Ajutaţi-l să se „deştepte”, doar sunteţi coechipieri! 

18. ANEXĂ 


18.1. Materiale didactice/ auxiliare pentru jocuri 





18.1. Materiale 
didactice/ 
auxiliare pentru 
jocuri 





Mai jos enumerăm câteva din materialele necesare, conform celor 
specificate în descrierile jocurilor. 

Jocurile ar trebui adaptate pentru ca aprovizionarea materialelor să fie 
cât mai simplă (existente; împrumuturi; sau ambalaje folosite etc.), la pret 
minim, de exemplu: bănci de gimnastică, scaune, saltele, scânduri, bucăți 
de lemn, cutii de carton etc. 

Toate materialele care urmează să susţină greutatea unuia sau mai 
multor jucători la o distanţă de sol, indiferent cât de jos sau de sus, vor fi 
foarte solide. 

Nu faceţi economii greşite! Sfătuiţi-vă cu specialişti! 

Cantităţile necesare depind de joc şi de numărul participanţilor, dar 
orientativ vor fi: 


- Legături pentru ochi: basmale, fulare 
- Mingi şi baloane cu diverse dimensiuni 
- Sticle din plastic de '%£, 1, 2 l., goale, curate, cu dop 
- Container (coş din plastic, găleată etc.) (pentru 4 12.48 etc.) 
- Cartoane format A 2 (pentru 4 10.3.) 
- Cartoane format A 5 (pentru 4 7.11, 4 7.16. etc.) 
- Cartoane format A 4 (pentru # 4.7., # 14.9. etc.) 
- Dulapi (scânduri groase) 
cu dimensiuni aprox. 2,5 m. x (12x10) cm. 4-5 buc. 
(pot fi confecționate din scânduri mai subțiri, 
asamblate cu şuruburi) 
- Prefabricate uşoare dar rezistente, 


cu dimensiuni aprox. 25 x 25 x 50 cm. 8-9 buc. 
- Funie cu diametrul 9 mm şi lungimea 12-15 m. 1 buc. 
- Ghem din sfoară (pentru 4 14.16.) 1 buc. 
- Ghem din sfoară groasă (pentru # 14.13.) 1 buc. 
- Bandă adezivă (pentru 4 14.13 etc.) 1 rolă. 
- Cârlige de rufe 2-3 buc. 


- Casetofon portativ (cu baterii — inclusiv de rezervă) 

şi 1-2 casete cu muzica săltăreaţă, dar nu obsesivă 1 buc. 
- Chingi tesute din fibre sintetice, cu lățimea minim 3 cm, 

cu lungimea aprox. 5 m. 5-8 buc. 
- Prelată circulară pentru 413.19. 1 buc. 

Pentru îmbinarea capetelor unei chingi, sau îmbinarea a două chingi, se 
recomandă utilizarea „nodului în oglindă” din fig. 18.1. Cele două cozi 
(capete de chingă) rămase după strângerea nodului vor avea fiecare 


lungimea de cel puţin un lat de palmă (10 cm.). 














Figura 18.1. Nodul pentru îmbinarea capetelor chingii 

